<header data-type="book">
<h1>本草備要</h1>
<dl class="元資料">
<div><dt>作者</dt><dd>汪昂</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1694">公元1694年</data></dd></div>
<div><dt>版式</dt><dd>今版</dd></div>
<div><dt>直書</dt><dd>橫書</dd></div>
</dl>
</header>
<pre data-sec="p">
增補本草備要  原序
言之可貴而足以垂後者，必性命之文也，其次則經濟之文也。
余於理學既無所窺，又六經四子之書，燦於星日，即漢疏宋註且有遺譏，
況余愚瞽凡民，安敢以管蠡仰測高深也哉!性命之文，吾無及矣!
若經濟之文，必須見諸實事，方能載諸簡編。
余少困棘闈，壯謝制舉，長甘蓬虆，終鮮通榮，經濟之文，吾無望焉耳!
至於詞章詩賦，月露風雲，縱極精工，無裨實用。楊子所謂雕蟲篆刻，壯夫不為，不其然乎!  
竊謂醫藥之書，雖無當於文章鉅麗之觀，然能起人沈疴，益人神智，弱可令壯，鬱可使寬，
無關道脈，而能有助剛大之形軀：不係政刑，而實有裨生成之大德。
言不墜綺語之障，用有當施濟之仁。群居飽食之餘，或可以愧小慧而猶勝賢也乎!
是用寄意此中，思以壽世。
初則謂醫學與堪輿不同，堪輿當有秘奧天機，不欲輕洩。
若醫集所以濟生救疾，自應無微不闡，無隱不彰，恣意極言，不遺餘蘊。  
及泛覽諸書，惟靈、素、難經、仲景、叔和，奧衍宏深，不易究彈。
自唐宋而下，名家百氏方書，非不燦陳，而義蘊殊少詮釋。
如木草第言治某病某病，而不明所以主治之由;醫方第云用某藥某藥。而不明所以當用之理。
千書一律，開卷茫如，即間有辨析病源，訓解藥性者，率說焉而不詳，語焉而不暢。
醫理雖云深造，文字多欠通明。難以豁觀者之心目，良用憮然。 
不揣固陋，鍰採諸家之長，輯為本草備要、醫方集解二備，理法全宗古人，體裁更為創制。
本草則字箋句釋，倣傳註之詳明;醫療則詮證釋方，兼百家之論辯。書分兩帙，用實相資。
要令不知醫之人，讀之瞭然，庶裨實用。兩書甫出，幸海內名賢頗垂鑒許。  
今本草原刻，字已漫滅，特再加釐訂，用酬世好。
抑世尚有議余藥味之簡者，余惟歌賦湯液，藥僅二百四十種，拙集廣至四百種，不為少矣!
如食物僅可充口腹，僻藥非治所常需者，安能盡錄?
蓋既取其備，又欲其要，應如是止也。
茲因重梓，更增備而可用者約六十品，聊以墜言者之口，仍不礙攜者之艱。
苟小道之可觀，倘不至致遠之恐泥也乎!                   

康熙甲戌歲陽月，休寧八十老人訒庵汪昂書於延禧堂
</pre>
<pre data-sec="p">
凡例
一  註本草者當先註病症，不然病之未明，藥於何有?
從前作者罕明斯義，第云某藥入某經治某病而已，淺術視之蓋茫如也。
惟李氏綱目，衷集諸家，附著論說，間及病源，經疏因之，釋藥而兼釋病，
補前人之未備，作後學之指南，茲集祖述二書，更加增藥性病情，互相闡發以便資用，
若某處皆釋，則重複煩瑣，反生厭瀆，故前後間見或因藥論辨，讀者彙觀而統會之可也。

一  藥品主治，諸家析言者少，統言者多，如治痰之藥，有治燥痰者，有治濕痰者，
諸書第以除痰概之，頭痛之藥，有治內傷頭痛者，有治外感頭痛者，諸書唯言治頭痛而已，
此皆相反之症，未可混施，舉此二端其餘可以類推矣，
又某藥之下言某病可用，而不言某病忌用，均屬闕略，茲集並加詳註，庶無貽誤。

一  每藥先辨其氣味形色，次著其所入經絡，乃為發明其功用，而以主治之證具列於後，
其所以主治之理，即在前功用之中，不能逐款細註，讀者詳之。

一  徐子才曰藥有宣(上升下行曰宣)通補瀉濇滑燥濕(濕即潤也)輕重十種，是藥之大體，
而本經不言，後人未述，凡用藥者審而詳之，則靡有遺失矣，今為分闡以冠於諸藥之首
(此十劑也，陶宏景加寒熱二劑，茲不具述，然本集燥劑即陶氏之熱劑，通劑及徐氏之燥劑，
而寒劑則多寓於瀉劑也。)

一  藥品主治，已註明入某臟某腑者，則不更言入某經絡，以重複而無用也。

一  藥品稍近遐僻者，必詳其地道形色，如習知習見之藥則不加詳註。

一  陰陽升降浮沈，已詳於藥性總義中，故每品之下不加重註。

一  藥目次第，每藥稍從其類，以便查閱。

一  先哲名言，有言以人重者，有人以言重者，須當仍其名氏，
庶乎後學知所稟承，或是或非有，可裁斷矣，
奈何醫集之中，率掠古人之言，混入己作，使讀者蒼黃莫辨，涇渭難分，
習俗移人，賢者不免，甚有合數人之言，砌掇成篇，首尾欠貫，詞意多乖，
以故醫學每鮮佳編，良深慨息，本集採用諸家悉存原名，使可攷據，間有刪節數行數句者，
以限於尺幅也，有增改數句數字者，務暢其文義也，亦有錄其言而未悉其名氏者，
以藏書既寡，目力不充，難於盡考也，或時附入鄙見，必加昂按二字，以聽時賢之論定，
其間旁搜遠討，義圖貫通，取要刪繁，詞歸雅飭，庶幾豁觀者之心目云耳。

一  是書篇章雖約，多有補綱目經疏之未備者，故曰備也。

一  藥有氣味形色經絡主治功用禁忌數端，藥性歌賦雖便記誦，然限於字句，又須用韻，
是以不能詳括，茲集文無一定，藥小者語簡，藥大者詞繁，然皆各為杼軸，煆煉成章，
使人可以誦讀。

一  本草一書，讀之率欲睡欲臥，
每藥下之所註者，不過臟腑經絡甘酸苦濇寒熱溫平升降浮沈，病候主治而已，
未嘗闡其理，使讀之者有義味可咀嚼也，
即如證類，諸本採集頗廣，又以眾說繁蕪，觀者罔所折衷也，
是編主治之理務令詳明，取用之宜，期於確切，言暢意晰，字少義多，
作者頗費匠心，讀者幸毋忽視。

一  是書之作，不專為醫林而設，蓋以疾疢人，所時有脫，或處僻小之區，遇庸劣之手，
脈候欠審，用藥乖方，而無簡便方書與之較症，鮮有不受其誤者，
是以特著此篇，兼輯醫方集解一書，相輔而行，篇章雖約，詞旨詳明，攜帶不難，簡閱甚便，
倘能人置一本，附之篋笥，以備緩急，亦衛生之一助，有識之士當不以愚言為狂謬也。

一  昂自壯立之年，便棄制舉，蹉跎世變，念著書作詩，無當人意，衹堪覆瓿，難以垂世遠然，
禽鹿視息，無所表見，竊用疚心，故疲精瘁神，著輯方書數種，以為有當於民生日用之實，
且集諸家大成，貫穿箋釋，或可有功前賢，嘉惠來世，易世之後，倘有嗜吾書而為重梓者，
庶能傳之久遠，此區區立言之意也。

一  是書之作，因閱過伯齡圍棋四子譜，而師其意，蓋圍棋之譜，自唐宋而至今千有餘載，
然必如伯齡之譜，有議論，有變換，而圍棋之妙顯，
本草自本經而下，不啻數百千家，然率言其氣味主治，而無義味可尋，必須為之字箋句釋，
明體辨用，而後藥性之功全，蓋士生千載之後，貴能取前人之言，寸衡銖稱，抉髓掄精，
庶幾有集成之益，無缺略之譏也，故拙著內經本草方解湯歌數書，皆另為體裁，別開徑路，
以發前賢未竟之旨，啟後人便易之門，竊謂於醫學，頗有闡微廓清之力，讀者倘能鑒別，
斯不負老人之苦心焉耳。

汪訒菴先生本草備要一書，蓋頡取經疏綱目二書之精義，以備其要也，
其藥品皆尋常共用之品，然雖四百餘種，而檢書用藥，已覺取之無盡，
茲集復增六十餘種藥，惟其要義，取其該，庶無遺珠之憾云。
</pre>
<pre data-sec="p">
篇名：藥性總義  五味之義
凡藥酸屬木入肝，
苦屬火入心，
甘屬土入脾，
辛屬金入肺，
鹹屬水入腎，
此五味之義也。
</pre>
<pre data-sec="p">
篇名：藥性總義  五色之義
凡藥青屬木入肝，
赤屬火入心，
黃屬土入脾，
白屬金入肺，
黑屬水入腎，
此五色之義也。
</pre>
<pre data-sec="p">
篇名：藥性總義  五味之義
凡藥酸能濇而收，
苦者能瀉能燥能堅，
甘者能補能和能緩，
辛者能散能潤能橫行，
鹹者能下能N堅，
淡者能利竅能滲泄，
此五味之義也。
</pre>
<pre data-sec="p">
篇名：藥性總義  陰陽之義
凡藥寒熱溫涼氣也，酸苦甘辛鹹味也，
氣為陽，味為陰，
氣厚者陽中之陽，薄者陽中之陰，
味厚者陰中之陰，薄者陰中之陽，
氣薄者發泄(表散)，厚則發熱(溫)，
味厚則泄(降泄)，薄則通(利竅滲濕)，
辛甘發散為陽，酸苦涌泄為陰，
鹹味涌泄為陰，淡味滲泄為陽，
輕清升浮為陽，重濁沈降為陰，
陽氣出上竅，陰氣出下竅，
清陽發腠理，濁陰走五藏，
清陽實四肢，濁陰歸六腑，
此陰陽之義也。
</pre>
<pre data-sec="p">
篇名：藥性總義  升降浮沈之義
凡藥輕虛者浮而升，
重實者沈而降，
味薄者升而生(象春)，
氣薄者降而收(象秋)，
氣厚者浮而長(象夏)，
味厚者沈而藏(象冬)，
味平者化而成(象土)，
氣厚味薄者浮而升，
味厚氣薄者沈而降，
氣味俱厚者能浮能沈，
氣味俱薄者可升可降，
酸鹹無升，甘辛無降，寒無浮，熱無沈，
此升降浮沈之義也。
(李時珍曰：升者引之鹹寒，則沈而漸達下焦，沈者引之以酒，則浮而上至巔頂，
一物之中，有根升梢降，生升熟降者，是升降在物亦在人也。)
</pre>
<pre data-sec="p">
篇名：藥性總義  上下內外各以其類相從
凡藥，根之在土中者，半身以上則上升，半身以下則下降，
(以生苗者為根，以入土者為梢，上焦用根下焦用梢，
半身以上用頭，中焦用身，半身以下用梢，雖 一藥而根梢各別，用之或差，服亦罔效)
藥之為枝者達四肢，為皮者達皮膚，為心為幹者內行臟腑，
質之輕者上入心肺，重者下入肝腎，
中空者發表，內實者攻裏，
枯燥者入氣分，潤澤者入血分，此上下內外各以其類相從也。
</pre>
<pre data-sec="p">
篇名：藥性總義  諸藥入諸經之部分
凡藥，色青味酸氣燥性屬木者，皆入足厥陰肝足少陽膽經
(肝與膽相表裏，膽為甲木，肝為乙木)
色赤味苦氣焦性屬火者，皆入手少陰心手太陽小腸經
(心與小腸相表裏，小腸為丙火，心為丁火)
色黃味甘氣香性屬土者，皆入足太陰脾足陽明經胃
(脾與胃相表裏，胃為戊土，脾為己土)
色白味辛氣腥性屬金者，皆入手太陰肺手陽明大腸經
(肺與大腸相表裏，大腸為庚金，肺為辛金)
色黑味鹹氣腐性屬水者，皆入足少陰腎足太陽膀胱經
(腎與膀胱相表裏，膀胱為壬水，腎為癸水，
凡一臟配一腑，腑皆屬陽故為甲丙戊庚壬，臟皆屬陰故為乙丁己辛癸也)
十二經中惟手厥陰心包手少陽三焦經無所主，其經通足厥陰少陽，
厥陰主血，諸藥入肝陰血分者併入心包，
少陽主氣，諸藥入膽經氣分者併入三焦命門，
相火散行於膽三焦心包絡，故入命門者併入三焦，
此諸藥入諸經之部分也。
</pre>
<pre data-sec="p">
篇名：藥性總義  異同之義
藥有相須者同類不可離也(如黃柏知母破故紙胡桃之類。)
相使者我之佐使也，
相惡者奪我之能也，
相畏者受彼之制也，
相反者兩不可合也，
相殺者制彼之毒也，
此異同之義也。
</pre>
<pre data-sec="p">
篇名：藥性總義  五臟補瀉之義
肝苦急(血燥苦急)，急食甘以緩之，肝欲散(木喜條達)，急食辛以散之，
以辛補之，以酸瀉之(以散為補，以歛為瀉)
心苦緩(緩則散逸)，急食酸以收之，心欲軟急，食鹹以軟之，以鹹補之
(按水能剋火，然以心下交於腎為補，取既濟之義也)，以甘瀉之
脾苦濕，急食苦以燥之，脾欲緩(舒和)，急食甘以緩之，以甘補之，以苦瀉之
肺苦氣上逆(火旺剋金)，急食苦以瀉之，肺欲收，急食酸以收之，以酸補之，以辛泄之
腎苦燥，急食辛以潤之，腎欲堅(堅固則無狂蕩之患)，急食苦以堅之，
以辛補之，以苦瀉之，
此五臟補瀉之義。
</pre>
<pre data-sec="p">
篇名：藥性總義  六淫主治
風淫於內，治以辛涼，佐以苦甘，以甘緩之，以辛散之
(風屬木，辛屬金，金能勝木，故治以辛涼，過辛恐傷真氣，故佐以苦甘，苦勝辛，甘益氣也，
木性急，故以甘緩之，木喜條達，故以辛散之。)
熱淫於內，治以鹹寒，佐以苦甘，以酸收之，以苦發之
(水勝火，故治以鹹寒，甘勝鹹，佐之所以防其過，必甘苦者，防鹹之過，而又以瀉熱氣作實者也，
熱淫，故以酸收之，熱結故苦發之。)
濕淫於內，治以苦熱，佐以酸淡，以苦燥之，以淡泄之(濕為土氣，苦熱皆能燥濕，
淡能利竅滲濕，用酸者，木能制土也。)
火淫於內，治以鹹冷，佐以辛苦，以酸收之，以苦發之(相火畏火也，故治以鹹冷，
辛能滋潤，酸能收歛，苦能泄熱，或從其性而升發之也。)
燥淫於內，治以苦溫，佐以甘辛，以苦下之(燥屬金，苦屬火，火能勝金，故治以苦溫，
甘能緩，辛能潤，苦能下，故以為佐也。)
寒淫於內，治以甘熱，佐以苦辛，以鹹瀉之，以辛潤之，以苦堅之
(土能制水，熱能勝寒，故治以甘熱，苦而辛亦熱品也，傷寒內熱者，以鹹瀉之，
內燥者以辛潤之，苦能瀉熱而堅腎，瀉中有補也。)
此六淫主治，各有所宜，故藥性宜明，而施用貴審也。
</pre>
<pre data-sec="p">
篇名：藥性總義  五行相生子母相應之義
人之五臟應五行，金木水火土，子母相生，經曰虛則補其母，實則瀉其子
又曰子能令母實，
如腎為肝母，心為肝子，故入肝者併入腎與心，
肝為心母，脾為心子，故入心者併入肝與脾，
心為脾母，肺為脾子，故入脾者併入心與肺，
脾為肺母，腎為肺子，故入肺者併入脾與腎，
肺為腎母，肝為腎子，故入腎者併入肺與肝，
此五行相生子母相應之義也。
</pre>
<pre data-sec="p">
篇名：藥性總義  五行相剋之義
酸傷筋(歛則筋縮。)，辛勝酸，
苦傷氣(苦能瀉氣。)，鹹勝苦，
甘傷肉，酸勝甘，
辛傷皮毛(疎散腠理。)，苦勝辛，
鹹傷血(鹹能滲泄。)，甘勝鹹，
此五行相剋之義也。
</pre>
<pre data-sec="p">
篇名：藥性總義  五病之所禁
酸走筋，筋病毋多食酸，筋得酸則拘攣收引益甚也。
苦走骨，骨病毋多食苦，骨得苦則陰益甚重而難舉也。
甘走肉，肉病毋多食甘，肉得甘則壅氣臚腫益甚也。
辛走氣，氣病毋多食辛，氣得辛則散而益虛也。
鹹走血，血病毋多食鹹，血得鹹則凝濇而口渴也(鹹能滲泄津液)，
此五病之所禁也。
</pre>
<pre data-sec="p">
篇名：藥性總義  五味之所傷
多食鹹則脈凝泣(濇)而變色(脈即血也，心合脈，水剋火。)
多食苦則皮槁而毛拔(肺合皮毛，火剋金。)
多食辛則筋急而爪枯
(肝合筋，爪者筋之餘，為金剋木，按肝喜散，故辛能補肝，惟多則為害)，
多食酸則肉胝䐢而唇揭(脾合肉，其華在唇，木剋土，胝音支䐢，皮厚也)，
多食甘則骨痛而髮落(腎合骨，其華在髮，土剋水)，
此五味之所傷也。
</pre>
<pre data-sec="p">
篇名：藥性總義  諸藥入經
藥之為物，各有形性氣質，其入諸經，
有因形相類者(如連翹似心而入心，荔枝核似睪丸而入腎之類)
有因性相從者
(如屬木者入肝，屬水者入腎，潤者走血分，燥者入氣分，本天者親上，本地者親下之類。)，
有因氣相類者(如氣香入脾，氣焦入心之類)，
有因質相同者(如藥之頭入頭，幹入身，枝入肢，皮行皮，又如紅花蘇木，汁似血而入血之類。)，
自然之理可以意得也。
</pre>
<pre data-sec="p">
篇名：藥性總義  諸藥命名
藥有以形名者，人參狗脊之類是也，
有以色名者，黃連黑參之類是也，
有以氣名者，稀簽香薷之類是也，
有以味名者，甘草，苦參之類是也，
有以質名者，石膏石脂歸身歸尾之類是也，
有以時名者，夏枯草款冬之類是也，
有以能名者，何首烏骨碎補之類是也。
</pre>
<pre data-sec="p">
篇名：藥性總義  製治
凡藥，火製四，煆煨炙炒也，水製三，浸泡洗也，水火共製二，蒸煮也，
酒製升提，薑製溫散，入鹽走腎而軟堅，用醋注肝而收歛，童便製除劣性而降下，
米泔製去燥性而和中，乳製潤枯生血，蜜製甘緩益元，陳壁土製藉土氣以補中州，
麵裹麴製抑酷性而勿上膈，黑豆甘草湯漬並解毒而致令平和，
羊酥豬脂塗燒或滲骨容易脆斷，去穰者免脹，去心者除煩，此製治各有所宜也。
</pre>
<pre data-sec="p">
篇名：藥性總義  備註
一  藥之為用，或地道不真則美惡迥別，或市肆飾偽則氣味全乖，或收採非時則良楛異質，
或頭尾誤用則呼應不靈，或製治不精則功力大減，用者不察，顧歸咎於藥之罔功，
譬之兵不精鍊，思以盪寇克敵，適以覆眾輿尸也，治療之家其可忽諸。
</pre>
<pre data-sec="p">
篇名：藥性總義  秤用
一  千金云：凡藥須治擇熬泡畢，然後秤用，不得生秤，滋潤者皆先增分兩，燥乃秤之。
</pre>
<pre data-sec="p">
序號：001
編號：草部001
藥名：黃耆
十劑：補氣固表瀉火
性味：甘溫。 
功用：
生用固表，無汗能發，有汗能止
（丹溪云：黃耆大補陽虛自汗，若表虛有邪，不汗出者服此又能自汗。
朱震亨號丹溪著【本草補遺】）。
溫分肉，實腠理，瀉陰火，解肌熱。
炙用補中，益元氣，溫三焦，壯脾胃
（脾胃一虛，土不能生金，則肺氣先絕。脾胃和緩，
則肺氣旺而肌表固實，補中即所以固表也。），
生血生肌。（氣能生血，血充則肉長。經曰：血生肉。）
排膿內託，癰瘡聖藥。（毒氣化則成膿，補氣故能內託，
癰疽不能成膿者死不治，毒氣盛而元氣衰也，痘證亦然。）
痘證不起，陽虛無熱者宜之。（新安汪機治痘證虛寒不起，
用四君湯子加黃耆、紫草多效，間有枯萎而死者，自咎用藥之不精，
思之至忘寢食，忽悟曰：白朮燥濕，茯苓滲水，宜痘漿之不行也。
乃減去二味，加官桂、糯米以助其力，因名保元湯。
人參、白朮、茯苓、甘草名四君子湯。
王好古曰：黃耆實衛氣是表藥，益脾胃是中州藥，治傷寒尺脈不至，
補腎元是裏藥。
甄權謂：其補腎者氣為水母也。
日華謂：其止崩帶者，氣盛則無陷下之憂也。
蒙荃曰：補藥氣多補血，藥亦從而補氣，補血藥多補氣，藥亦從而補血。
益氣藥雖加當歸，因勢寡功被參蓍所據。補血湯數倍於當歸，
亦從當歸所引而補血。黃耆一兩、當歸二錢名補血湯。
 氣藥多而云補血者，氣能生血，又有當歸為引也。
表旺者不宜用，陰虛者宜少用，恐升氣於表而裏愈虛矣。
汪機號石山，著【本草會輯】。王好古號海藏，著【湯液本草】。
甄權著【藥性論】。曰華著【大明本草】。陳嘉謨著【本草蒙荃】。）      
品類：
為諸藥之長，故名耆（俗作*。）。皮黃肉白，堅實者良。
炮製：
入補中藥，搥扁蜜炙，達表生用。
（或曰：補腎及治崩帶、淋濁宜鹽水浸炒。
昂按：此說非也，前證用黃耆，非欲抑黃耆使入腎也，取其補中升氣，
則腎受蔭，而帶濁、崩淋自止。即日華氣盛自無陷下之憂也。
有上病而下取，有下病而上取，補彼經而益及此經者，此類是也。 ）    
配伍：
茯苓為使，惡龜甲、白蘚皮，畏防風。
（東垣曰：黃耆得防風，其功益大， 乃相畏而更以相使也。
李東垣著【用藥法篆】。 ）
</pre>
<pre data-sec="p">
序號：002
編號：草部002
藥名：甘草
十劑：有補有瀉、能表能裏、可升可降
性味：
味甘，生用氣平，補脾胃不足，而瀉心火。（火急甚者，必以此緩之。）
炙用氣溫，補三焦元氣，而散表寒。
功用：
入和劑則補益，入汗劑則解肌（解退肌表之熱。），
入涼劑則瀉邪熱（白虎湯、瀉心湯之類。），
入峻劑則緩正氣（薑、附加之，恐其僭上，硝、黃加之，恐其峻下，
皆緩之之意。），
入潤劑則養陰血（甘草湯之類。）。 
能協和諸藥，使之不爭，生肌止痛（土主肌肉，甘能緩痛。），
通行十二經，解百藥毒，（凡解毒藥并須冷飲，熱則不效。
小兒初生，拭去口中惡血，綿漬汁，令咂之能解胎毒。）故有國老之稱。
禁忌：
中滿證忌之。（甘令人滿。亦有生用為瀉者，以其能引諸藥至於滿所。
經云：以甘補之，以甘瀉之是已。故別錄、權甄并云除滿，脾健運則滿除也。
仲景治痞滿，有甘草瀉心湯。
又甘草得茯苓，則不資滿而反泄瀉。陶宏景著名醫別錄，發明藥性。）
品類：
大而結者良，
炮製：
補中炙用，瀉火生用，達莖中（腎莖。）用梢（梢止莖中痛，淋濁證用之。）。
配伍：
白朮、苦參、乾漆為使。惡遠志，反大戟、芫花、甘遂、海藻，
然亦有並用者。
（胡洽治痰癖，十棗湯加甘草。東垣治結實，與海藻同用。
丹溪治勞瘵，蓮心飲與芫花同行。非妙達精微者，不知此埋。
十棗湯－芫花、甘遂、大戟等分，棗十枚。
仲景治傷寒表已解，心下有水氣，喘咳之劑。
時珍曰：「甘草，外赤、中黃，色兼坤、離。味濃、氣薄、質全土德，
協和群品，有元老之功。普治百邪，得王道之化，贊帝力而人不知，
參神功而己不與，可謂藥中之良相也。」
昂按：甘草之功用如是，故仲景有甘草湯、甘草芍藥湯、甘草茯苓湯、
炙甘草湯，以及桂枝、麻黃、葛根、青龍、理中、四君、調胃、建中、
柴胡、白虎等湯，無不重用甘草，贊助成功，即如後人，益氣、補中、
瀉火、解毒諸劑，皆倚甘草為君，必須重用，方能建效，此古法也，
奈何時師，每用甘草不過二三分而止，不知始自何人，相習成風，
牢不可破，殊屬可笑，附記以正其失。）
</pre>
<pre data-sec="p">
序號：003
編號：草部003
藥名：人參
十劑：大補元氣、瀉火
性味：
生甘苦，微涼，（甘補陽，微苦微寒，又能補陰。）熟甘溫。
功用：
大補肺中元氣，（東垣曰：肺主氣，肺氣旺則四臟之氣皆旺，精自生，
而形自盛。十劑曰：補可去弱，人參、羊肉之屬是也。
人參補氣，羊肉補形。）
瀉火，（得升麻，補上焦瀉肺火。得茯苓，補下焦瀉腎火。
得麥冬，瀉火而生脈。得黃耆、甘草，乃甘溫退大熱。
東垣曰：「參、耆、甘草瀉火之聖藥，合用名黃耆湯。」
按：煩勞，則虛而生熱，得甘溫，以益元氣，而邪熱自退，故亦謂之瀉。）
益土（健脾）生金（肺），明目開心，益智，添精神，定驚悸
（邪火退，正氣旺，則心肝甯，而驚悸定。除煩渴，瀉火，故除煩；
生津，故止渴。），通血脈，（氣行則血行。賀汝膽曰：生脈散用之者，
以其通經活血，則脈自生也。古方解散藥、行表藥，多用之，
皆取其通經而走表也。）破堅積（氣運積化。），
消痰水（氣旺，則痰行水消。）。
主治：治虛勞內傷，
（傷於七情六慾，飲食作勞，為內傷；傷於風寒暑濕為外感。
如內傷發熱，時熱時止；外感發熱，熱甚無休。
內傷惡寒，得暖便解；外感惡寒，絮火不除。
內傷頭痛，乍痛乍歇；內感頭痛，連痛無停。
內傷，則手心熱；外感，則手背熱。
內傷，則口淡無味；外感，則鼻塞不通。
內傷，則氣口脈盛，多屬不足，宜溫、宜補、宜和；
外感，則人迎脈盛，多屬有餘，宜汗、宜吐、宜下。
蓋左人迎主表，右氣口主裏也。
昂按：東垣辨內傷、外感最詳，恐人以治外感者，治內傷也。
今人，緣東垣之言，凡內傷風寒，發熱咳嗽者，概不輕易表散。
每用潤肺退熱藥，間附秦艽、蘇梗、柴胡、前胡一二味，而羌活、防風等，
絕不敢用。不思秦艽、陽明藥，柴胡、少陽藥，於太陽有何涉乎？
以致風寒久鬱，嗽熱不止，變成虛損，殺人多矣。
此又以內傷治外感之誤也，附此正之。）
發熱自汗，（自汗屬陽虛，盜汗屬陰虛。亦有過服參、耆，而汗反盛者，
以陽盛陰虛，陽愈補，而陰愈虧也。又宜清熱、養血，而汗止自。）
多夢紛紜，嘔噦反胃，虛咳喘促，（蒙荃曰：「歌有肺熱還傷肺之句，
惟言寒熱，不辨虛實。若肺中實熱者忌之，虛熱者服之何害。」
又曰：「諸痛無補法不用參耆。若久病虛痛，何嘗忌此耶。」）
瘧痢滑瀉，（始痢宜下，久痢宜補，治瘧意同。
丹溪曰：「葉先生患痢，後甚逼迫，正合承氣證。予曰：『氣口脈虛，
形雖實而面黃白，必過飽傷胃。』與參、朮、陳、芍十餘帖，三日後，
胃氣稍充，再與氣承湯二帖而安。」又曰：「補未至而下，則病者不能當；
補已至而弗下，則藥反添病。匪急、匪徐，其間不容髮噫。微哉！」
昂：按，此先補後下法之變者也，非胸有定見者，不可輕用，
然後學亦宜知之。大承氣湯－大黃、芒硝、枳實、厚朴。）
淋瀝脹滿，（發明云：胸脅逆滿，由中氣不足作脹者宜補之，而脹自除。
經所謂：塞因塞用也。俗醫泥於作飽不敢用，不知少服反滋壅閉，
多服則宣通，補之正所以導之也。皇甫蒿著（本草發明）。）
中暑中風，及一切血證。（東垣曰：「古人治大吐血，脈芤洪者，並用人參。
脫血者，先益其氣，蓋血不自生，須得生陽氣之藥乃生，
陽生則陰長之義也。若單用補血藥，血無由而生矣。凡虛勞吐血，
能受補者易治，不能受補者難治。」）
品類：
黃潤緊實似人形者良。
炮製：
去蘆用。補劑用熟，瀉火用生。煉膏服，能回元氣於無何有之鄉。
（有火者，天冬膏對服。）參生時背陽向陰，不喜風日。宜焙用，忌鐵。
配伍：茯苓為使，畏五靈脂。惡皂莢、黑豆、紫石英、人溲、鹹鹵，反藜蘆。
（言聞曰：「東垣理脾胃、瀉陰火，交泰丸內用人參、皂莢，
是惡而不惡也。古方療月閉，四物湯加人參、五靈脂，是畏而不畏也。
又療痰在胸膈，人參、藜蘆同用，而取其涌越，是激其怒性也。
非洞奧達權者不能知。」）

編號：草部003-1
藥名：參蘆
功用：
人參蘆能涌吐痰涎，體虛人用之，以代瓜蒂。
（丹溪曰：「人參，入手太陰，補陽中之陰，蘆反能瀉太陰之陽，
亦猶麻黃根、苗不同。痰在上膈、在經絡，非吐不可，
吐中就有發散之義。」
一婦性躁、味厚，暑月因怒而病呃，作則舉身跳動，昏不知人，
其人形氣俱實，乃痰因怒鬱，氣不得降，非吐不可。
以參蘆半兩，逆流水煎服，吐頑痰數碗，大汗昏睡而安。
參條、參鬚主治同，功緩。人參，向以上黨為貴，今則以吉林野參為上，
其次則以吉林種參、高麗參皆功倍黨參。）
</pre>
<pre data-sec="p">
序號：004
編號：草部004
藥名：沙參
十劑：補陰、瀉肺火
性味：
甘苦，微寒，味淡體輕，
功用：
專補肺氣，清肺養肝，兼益脾腎（脾為肺母，腎為肺子。），
久嗽肺萎，金受火剋者宜之。
禁忌：
寒客肺中作嗽者勿服（人參補五臟之陽，沙參補五臟之陰。
肺熱者，用之以代人參。）。
品類：
似人參而體輕鬆，白實者良。生沙地者長大，生黃土者瘦小，
配伍：
畏防己，反藜蘆。（北地真者難得。
鄭奠一曰：「能療胸脾、心腹痛、邪熱結。去皮膚游風、疥癬、惡瘡、
疝氣、崩帶。」沙參分南北兩種，北者良，南者功用相同，而力稍緩。）
</pre>
<pre data-sec="p">
序號：005
編號：草部005
藥名：丹參
十劑：補心、生血、去瘀
性味：
氣平而降（本經微寒。宏景曰：「性應熱。」），味苦，色赤，
歸經：
入心與包絡。
功用：
破宿血，生新血（瘀去然後新生。），安生胎（養血。），墮死胎（去瘀。），
調經血（風寒濕熱，襲傷營血，則經水不調。先期屬熱，後期屬寒。
又有血虛、血痰、氣滯、痰阻之不同。大抵婦人之病，首重調經，
經調則百病散。），除煩熱，功兼四物（一味丹參散，功同四物湯。），
為女科要藥。
主治：
治冷熱勞，骨節痛，風痺不隨（手足緩散，不隨人用。
（經曰：「足受血而能步，掌受血而能握。」），腸鳴腹痛，
崩帶癥瘕（音征加。癥者，有塊可徵；瘕者，假也，移動聚散無常，
皆血病。），血虛血瘀之候。又治目赤疝痛，瘡疥腫毒，排膿生肌
（鄭奠一曰：「丹參養神定志，通利血脈，實有神驗。」）。
配伍：畏鹹水，忌醋，反藜蘆。
</pre>
<pre data-sec="p">
序號：006
編號：草部006
藥名：玄參
十劑：補水、瀉無根之火
性味：
苦鹹微寒，
歸經：
色黑入腎。
功用：
能壯水以制火，散無根浮游之火
（腎水受寒，真陰失守，孤陽無根，發為火病。）。
益精明目，利咽喉，通二便。
主治：
治骨蒸傳屍，傷風陽毒發斑（亦有陰證發斑者。），懊憹（鬱悶不舒。）
煩渴，溫瘧灑灑，喉痺咽痛（本腎藥，而治上焦火證，壯水以治火也。
腎脈，貫肝膈，入肺中，循喉嚨，系舌本。腎虛，則相火上炎，
此喉痺、咽腫、咳嗽、吐血之所由來也。潮熱、骨蒸亦本於此。
此與黃耆能治下焦帶濁、崩淋同義。），瘰癧結核，癰疽鼠瘻（音漏）。
禁忌：
脾虛泄瀉者忌用。
炮製：
蒸過焙用，勿犯銅器，
配伍：
惡黃耆、山茱、薑、棗，反藜蘆。
</pre>
<pre data-sec="p">
序號：007
編號：草部007
藥名：白朮
十劑：補脾、燥濕
性味：
苦燥濕（經曰：「脾苦濕，急食苦以燥之。」），甘補脾，溫和中。
功用：
在血補血，在氣補氣（同血藥則補血，同氣藥則補氣。），
無汗能發，有汗能止（濕從汗出，濕去汗止。止汗同耆、芍之類，
發汗加辛散之味。）。燥濕則能利小便，生津液（既燥濕而又生津何也，
汪機曰：「脾惡濕，濕勝則氣不得施化，津何由生？用白朮，以除其濕，
則氣得周流，津液而生矣。」），
止泄瀉（凡水瀉，濕也。腹滿腸鳴而瀉，火也。水火激相則腸鳴。
痛甚而瀉，瀉而痛減者，食也。完穀不化，氣虛也。
在傷寒下利，則為邪熱不殺穀也。
久瀉，名脾泄，腎虛而命火衰，不能生土也。
有積痰壅滯，肝氣不能下，大腸虛而作瀉者，宜豁痰。
有傷風瀉泄者，宜散風。如脾虛溼瀉者，宜白朮。
凡治瀉，丸、散優於湯劑。），消痰水腫滿，黃疸濕痺。
補脾則能進飲食，祛勞倦（脾主四肢，虛則倦怠。），
止肌熱（脾主肌肉。），化癥癖（同枳實則消痞，一消一補名枳朮丸，
荷葉燒飯為丸。脾運則積化也。）。
和中則能已嘔吐，定痛安胎（同黃耆則安胎，黃芩除胃熱，白朮補脾，
亦除胃熱，利腰臍間血。蓋胎氣繫於脾，脾虛則蒂無所附，故易落。
利腰臍血者，濕除，則血氣流行也。）。
禁忌：
血燥無濕者禁用。能生膿作痛，瘍潰忌之
（補氣故也。凡脹滿者忌用。白朮閉氣，然亦有塞因塞用者。）。
品類：
肥白者出浙地，名「雲頭朮」，燥白出宣歙名「狗頭朮」，差勝於浙。
炮製：
用糯米泔浸（借穀氣以和脾。），陳壁土炒（藉土氣以助脾。），或蜜水炒，
人乳拌用（潤以制其燥。）。
（千金方云：「有人病牙齒長出口，艱於飲食者，名髓溢。」單用白朮愈。
於朮，出浙江於潛，因以名之。今出仙居及江西，功倍白朮價貴。
天生朮至少，價非常昂貴。）
</pre>
<pre data-sec="p">
序號：008
編號：草部008
藥名：蒼朮
十劑：補脾、燥濕、升陽、散鬱
性味：
甘溫辛烈。
功用：
燥胃強脾，發汗除濕，能升發胃中陽氣，（東垣曰：雄壯上行能除濕，
下安太陰，使邪氣不傳入脾。）
止吐瀉，逐痰水，（許叔微云：「蒼朮能治水飲之澼囊，蓋脾燥以去濕；
崇土以填脾。日用蒼朮一斤，大棗五十枚，去皮搗，麻油半兩，水二盞研，
濾汁和丸，名神朮丸。」丹溪曰：「實脾土，燥脾溼，洵是治痰之本。」）
消腫滿，辟惡氣，（辟一切嵐瘴、邪惡鬼氣，暑濕月焚之佳。
夷堅志云：有士人游西湖，遇一女子，明媚動人，重幣求之不得，又五年，
重尋舊遊，悵然空返，忽遇女子，士欣然并行寓旅館，留半歲，將議偕逝，
女曰：向自君去，憶念苦甚，感疾而亡，今非人也。但君浸陰氣深，
當暴瀉，宜服平胃散，以補安精血。士驚惋曰：藥味皆平，何得取效。
女曰：中有蒼朮，除邪氣，乃為上品也。）
散風寒濕，為治痿要藥。（陽明虛，則宗筋縱弛，帶脈不引，故痿厥。
蒼朮，陽明經藥。經曰：「治痿，獨取陽明。」合黃柏為二妙散，
加牛膝名三妙散。）
又能總解痰、火、氣、血、濕、食六鬱。（丹溪曰：「諸鬱皆因傳化失常，
氣不得升降，病在中焦。將欲升之，必先降之；將欲降之，必先升之。
越麴丸，用蒼朮、香附，蒼朮能徑入諸經，疏泄陽明之濕，通行歛濇。
香附乃陰中快氣之藥，一升一降，故鬱散而平。」）
及脾濕下流，腸風帶濁。（「帶濁，赤者，濕傷血分，從心小腸來；
白者，濕傷氣分，從肺大腸來，並有寒熱二證。亦有因痰而帶濁者，
宜二陳加二朮、升、柴。」）
禁忌：
燥結多汗者忌用。（南陽文士，值亂，逃壺山，饑困，有人教餌朮，
遂不飢，數十年後歸家，顏色更少，氣力轉健。朮，一名山精，一名山薑。
（導仙錄曰：「子欲長生，當服山精，子欲輕翔，當服山薑。」
昂按：蒼朮善發汗，安能長遠服食。文士仙錄之說，要亦方書誇張之言也。）
品類：
出茅山，堅小有硃砂點者良，
炮製：
糯米泔浸，焙乾，同芝麻炒，以制其燥。
配伍：
二朮皆防風、地榆為使。主略治同，第有止汗、發汗之異。
古方本草不分蒼白，陶隱君（即宏景。），言有兩種，始各施用。
</pre>
<pre data-sec="p">
序號：009
編號：草部009
藥名：萎蕤
十劑：平補而潤、去風濕
性味：甘平。
功用：
補中益氣，潤心肺，悅色顏，除煩渴。治風淫濕毒，目痛眥爛，風濕。
寒熱痁瘧（痁，詩廉切，亦瘧也。），中風發熱，不能動搖，
頭痛腰痛（凡頭痛不止者，屬外感，宜發散；
乍痛乍止者，屬內傷，宜補虛。
又有偏頭痛者，左屬風與血虛，右屬痰熱與氣虛。
腰痛，亦有腎虛、氣滯、痰積、血瘀、風寒、濕熱之不同。
凡挾虛、挾風濕者，宜萎蕤。），
莖寒自汗，一切不足之證。用代參耆，不寒不燥，大有殊功。
（昂按：萎蕤溫潤、甘平，中和之品，若蜜製作丸，服之數斤，自有殊功。
與服何首烏、地黃者，同一理也。若僅加數分於煎劑，以為可代參、耆，
則失之遠矣。大抵此藥性緩，久服方能見功，而所主者，
多風濕、虛勞之緩證。故臞仙以之服食，南陽用治風濕，
千金外臺亦間用之，未嘗恃之為重劑也。
若急虛之證，必須參、耆方能復脈回陽。斯時即用萎蕤斤許，
亦不敵參耆數分也。時醫因李時珍有可代參、耆之語，凡遇虛證，
輒加用之，曾何益於病者分毫哉。拙著方解，欲採萎蕤，
古方可以入補劑者，終不可得，則古人之罕用，亦可見矣。）
品類：
似黃精而差小，黃白多鬚（二藥功用相近，而萎蕤更勝。），
竹刀刮去皮節，蜜水或酒浸蒸用。畏鹹鹵。（陶宏景曰：「本經有女萎，
無萎蕤。別錄有萎蕤無女蕤。功用正同，疑名異爾。」
玉竹、黃精用以調脾肺最為合宜，皆潤不助濕，燥不礙肺。）
</pre>
<pre data-sec="p">
序號：010
編號：草部010
藥名：黃精
十劑：平補而潤
性味：甘平。
功用：
補中益氣，安五臟，益脾胃，潤心肺，填精髓，助筋骨，除風濕，下三蟲。
以其得坤土之精粹，久服不饑。（氣滿，則不飢。脂川，有人虐使婢，
婢逃入山，拔草根食之，甚美，久食不飢。夜宿樹下，見草動疑為虎，
上樹避之，及曉而下，凌空若飛鳥，家人採薪見之，告其主，設網捕不得。
或曰：此豈有仙骨，不過服食靈藥耳。遂設酒饌於路，果來食之，食訖，
遂不能去，擒而詢之，指所食之草，乃黃精也。）
品類：
俗名「山生薑」，
配伍：
九蒸九曬用。（仙家以為芝草之類，服之長生。）
</pre>
<pre data-sec="p">
序號：011
編號：草部011
藥名：狗脊
十劑：平補肝腎
性味：苦堅腎，甘益血（能強汗。），溫養氣。
主治：治失溺不節（腎虛。），腳弱腰痛，寒濕周痺（經曰：「內不在臟腑，
而外未發於皮，獨居分肉之間，真氣不能周，命曰周痺。」），
功用：除風虛，強機關，利俛仰。（滋腎、益肝，則骨健而筋強。）
品類：有黃毛，如狗形，故曰「金毛狗脊」。
炮製：去毛，酒拌蒸。
配伍：萆薢為使，熬膏良。
</pre>
<pre data-sec="p">
序號：012
編號：草部012
藥名：石斛
十劑：平補脾、腎
性味：
甘淡入脾，而除虛熱，鹹平入腎，而濇元氣。
功用：
益精強陰，暖水臟，平胃氣，補虛勞，壯筋骨。
主治：
療風痺腳弱，發熱自汗，夢遺滑精，囊澀餘瀝。（雷斅曰：「石斛鎮髓。」
昂按：石斛，石生之草，體瘦無汁，味淡難出，置之煎劑，猝難見功，
必須熬膏，用之為良。）
品類：
光澤如金釵股，短而中實，生石上者良，名「金釵石斛」。
長而虛者名「水斛」，不堪用。
炮製：
去頭根，酒浸用，
配伍：
惡巴豆，畏殭蠶。細剉水浸，熬膏更良
（石斛，養胃聖藥。鮮者更涼，潤燥生津。）。
</pre>
<pre data-sec="p">
序號：013
編號：草部013
藥名：遠志
十劑：補心、腎
性味：苦洩熱，溫壯氣，辛散鬱。
歸經：主少手陰（心。）， 功用：
能通腎氣上達於心，強志益智，補精壯陽，聰耳明目，利九竅，
長肌肉，助筋骨。   
主治：
治迷惑善忘，驚悸夢洩，（能交心腎。
時珍曰：「遠志入足少陰腎經，非心經藥也。」
強志益精，故治健忘。蓋精與志，皆藏於腎，腎精不足，則志氣衰，
不能上通於心，故健忘夢洩也。）腎積奔豚，一切癰疽。（酒煎服。
經疏曰：「癰疽，皆屬七情憂鬱惱怒而得，遠志，辛能散鬱。」
昂按：辛能散鬱者多矣，何獨遠志？三因云：蓋亦補腎之力耳。
繆希雍著本草經疏。）
炮製：
去心，甘草水浸一宿用，
配伍：
畏珍珠、藜蘆，得茯苓、龍骨良。
</pre>
<pre data-sec="p">
序號：014
編號：草部014
藥名：石菖蒲
十劑：宣通竅、補心
性味：
辛苦而溫，芳香而散。
功用：
補肝益心，開心孔，利九竅，明耳目，發音聲，去濕逐風．
除痰消積，開胃寬中。
主治：
療噤口毒痢，（楊士瀛曰：噤口雖屬脾虛，亦熱閉胸膈所致。
用木香失之溫，山藥失之閉，唯參苓白朮散加菖蒲，米飲下，胸次一開，
自然思食。菖蒲、黍米、酸酒治一切風。）
風痺驚癇，崩帶胎漏，消腫止痛，解毒殺蟲。
（李士材曰：「仙經稱為水草之精英，神仙之靈藥，用泔浸，飯上蒸之，
藉穀氣而臻於中和，真有殊常之效。」
又曰：「芳香利竅，心脾良藥，能佐地黃、天冬之屬，資其宣導，
若多用、獨用，亦耗氣血而為殃。」李士材著藥性解本草通玄。）
品類：
根瘦節密，一寸九節者良，
炮製：
去皮微炒用。
配伍：
秦艽為使，惡麻黃，忌飴糖、羊肉、鐵器。
</pre>
<pre data-sec="p">
序號：015
編號：草部015
藥名：牛膝
十劑：補肝腎、瀉惡血
歸經：足厥陰、少陰經藥（肝腎。）。
性味：苦酸而平。
功用：能引諸藥下行， 
主治：
酒蒸則甘酸而溫。益肝腎，強筋骨（肝主筋，腎主骨。）。
治腰膝骨痛，足痿筋攣（下行故理足，補肝則筋舒，血行則痛止。），
陰痿失溺（筋衰則陰痿，腎虛則失溺。），久瘧下痢，傷中少氣。
（以上皆補肝、腎之功。） 
生用則散惡血，破癥結（血行則結散。），治心腹諸痛，淋痛尿血
（熱蓄膀胱，便濇而痛，曰淋。氣淋，便濇餘澀。勞淋，房勞即發。
冷淋，寒戰後溲。膏淋，便出如膏。石淋，精結成石。
尿血，即血淋也。色鮮者，心與小腸實熱；色瘀者，腎與膀胱虛冷。
張子和曰：「石淋，乃肝經移熱於胞中，日久熬煎成石，非腎與小腸病也。」
大法治淋，宜通氣清心，平火利濕，不宜用補，恐大熱，得補增劇也。
牛膝，淋證要藥，血淋尤宜用之，杜牛膝亦可。
又有中氣不足，致小便不利者，宜補中益氣。
經所謂：「氣化則能出是也。」忌用淋藥通之。），
經閉產難（下行之效，誤用墮胎。），
喉痺齒痛，癰腫惡瘡，金瘡傷折。出竹木刺。
禁忌：然性下行而滑竅，夢遺失精，及脾虛下陷，因而腿膝腫痛者禁用。
品類：
出西川及懷慶府，長大肥潤者良。
炮製：
下行生用，入滋補藥酒浸蒸。
配伍：
惡龜甲，畏白前，忌羊肉。
</pre>
<pre data-sec="p">
序號：016
編號：草部016
藥名：甘菊花
十劑：祛風濕、補肺腎、明目
性味：味兼甘苦，性稟平和，
功用：
備受四氣（冬苗、春葉、夏蕊、秋花。），飽經霜露，得金水之精居多。
能益金水二臟，（肺腎。）以制火而平木（心肝。），木平則風息，
火降則熱除，故能養目血，去翳膜（與枸杞相對，蜜丸久服，永無目疾。）。
主治：
治頭目眩運（風熱。），散濕痺遊風。
品類：
以單瓣味甘者入藥（花小味若者，名苦薏非真菊也。
牧署閒談云：「真菊延齡，野菊瀉人。」）。
配伍：
朮、枸杞、地骨皮為使。
分別：
黃者入陰分，白者陽入分，紫者入血分。可藥可餌，可釀可枕，仙經重之。
（甯產白菊，今人用以點茶，夏月飲之，清暑、退熱、解毒。）
</pre>
<pre data-sec="p">
序號：017
編號：草部017
藥名：五味子
十劑：補肺腎，濇精氣
性味：
性溫，五味俱備（皮甘、肉酸、核中苦辛，都有鹹味。），酸鹹為多。
功用：
專收歛肺氣，而滋腎水，（氣為水母。（經曰：「肺欲收，即食酸以收之。」
好古曰：「入手太陰血分，足少陰氣分。」）
益氣生津，（肺主氣，歛故能益，益氣故能生津，夏月宜常服，
以瀉火而益金。）補虛明目，強陰濇精（仲景八味丸加之補腎，
蓋內核似腎，象形之義。）退熱歛汗，止嘔住瀉，甯嗽定喘
（感風寒而喘嗽者，當表散宜羌、防、蘇、桔；
痰氣壅逆而喘嗽者，當清降，宜二陳及蘇子降氣湯；
水氣逆而喘嗽者，宜小青龍、半夏茯苓湯；
氣虛病久而喘嗽者，宜人參五味。），
除煩渴，消水腫，解酒毒，收散耗之氣，瞳子散大。
禁忌：嗽初起，脈數有實火者忌用。（丹溪曰：「五味，收肺氣，非除熱乎？
補腎，非暖火臟乎？乃火熱嗽必用之藥。寇氏所謂食之多虛熱者，
補收之驟也。」閔守泉每晨吞北五味三十粒，固精氣，熱五臟。）
品類：
北產紫黑者良，南產色紅而枯。若風寒在肺，宜南者。
炮製：
入滋補藥蜜浸蒸，入勞嗽藥用生，俱捶碎核，熬膏良。
配伍：
蓯蓉為使，惡萎蕤。
</pre>
<pre data-sec="p">
序號：018
編號：草部018
藥名：天門冬
十劑：瀉肺火、補腎水、潤燥痰
性味：甘苦大寒。
歸經：
入手太陰（肺）氣分，清金降火，益水之上源（肺為腎母。），
下通足少陰腎（苦能堅腎，寒能去腎家濕熱，故亦治骨痿。），
功用：
滋腎燥潤，止渴消痰，（蒙荃曰：「腎主津液，燥則凝而為痰，
得潤劑則痰化，所謂治痰之本也。」）澤肌膚，利二便。
主治：
治肺痿肺癰（肺痿者，感於風寒，欬嗽短氣，鼻塞胸脹，久而成痿，
有寒痿、熱痿二證。
肺癰者，熱毒蘊結，咳吐膿血，胸中隱痛。痿重，而癰稍輕。
治痿，宜養血補氣，保肺清火。治癰，宜瀉熱豁痰，開提升散。
癰為邪實，痿為正虛，不可誤治。），
吐膿吐血（苦泄血滯，甘益元氣，寒止血妄行。），
痰嗽喘促，消渴嗌乾（煩渴引飲，多食善飢，為消渴，由火盛、津枯。），
足下熱痛，虛勞骨蒸，陰虛有火之證。
禁忌：
然性冷利，胃虛無熱，及瀉者忌用。
炮製：取肥大明亮者。去心皮，酒蒸。
配伍：
地黃、貝母為使，惡鯉魚。
其他：二冬，熬膏並良。
（天冬，滋陰助元，消腎痰。麥冬，清心、降火、止上欬。）
</pre>
<pre data-sec="p">
序號：019
編號：草部019
藥名：麥門冬
十劑：補肺、清心、瀉熱、潤燥
性味：甘微苦寒。
功用：
清心潤肺，（東垣曰：入手太陰氣分。）強陰益精，瀉熱除煩
（微寒能瀉肺火，火退則金清，金旺則水生，陰得水養則火降、
心甯而精益。），
消痰止嗽（午前嗽多屬胃火，宜芩、連、梔、柏、知母、石膏。
午後嗽及日輕夜重者，多屬陰虛，宜五味、麥冬、知母、四物。），
行水生津（肺清，則水道下行，故治浮腫。火降，則腎氣上騰，
故又治消渴。）。
主治：
治嘔吐，（胃火上衝則嘔，宜麥冬。又有因寒、因食、因痰、因虛之不同。）
痿蹶，（手足緩縱曰痿蹶。陽明濕熱上蒸於肺，故肺熱葉焦，發為痿蹶。
疏曰：麥冬，足陽明胃經之正藥。）客熱虛勞，脈絕短氣
（同人參、五味名生脈散。蓋心主脈，肺朝百脈，補肺、清心，
則氣充而脈復。又有脈絕將死者，服此能復生之。夏火月旺灼金，
服之尤宜。
東垣曰：「人參，甘寒，瀉火熱而益元氣；麥冬，苦寒，滋燥金而清水源；
五味，酸溫，瀉丙火而補庚金，益五藏之氣也。」
丙火小腸，庚金大腸，並主津液。），
肺痿吐膿，血熱妄行，經枯乳閉，明目悅顏（益水清火。）。
禁忌：
但性寒而泄，氣弱胃寒人忌用。 
品類：
肥大者良。
炮製：
去心用，入滋補藥酒浸（制其寒。）。
配伍：
地黃、車前為使，惡疑冬花、苦參、青箱、木耳。
</pre>
<pre data-sec="p">
序號：020
編號：草部020
藥名：款冬花
十劑：潤肺、瀉熱、止嗽
性味：辛溫純陽。
功用：
瀉熱潤肺，消除痰煩，定驚明目。
主治：
治欬逆上氣，喘渴，肺虛挾火。喉痺，肺痿肺癰，欬吐膿血，為治嗽要藥
（燒煙以筒吸之亦良。百合、款冬等分蜜丸，名百花膏治欬嗽痰血。
凡陰虛勞嗽，通用款冬、紫菀、百部、百合、沙參、生地、麥冬、五味、
知、柏、芩、芍。
如內熱骨蒸，加丹皮、地骨。
若嗽而復瀉者，為肺移熱於大腸，臟腑俱病；
嗽而發熱不止者，為陰虛火炎，皆難治。）。
寒熱虛實，皆可施用。（本草匯曰：「隆冬獨秀，先春開敷，得腎之體，
先肝之用，故為溫肺理嗽之最。大抵欬必因寒，寒為冬氣，入肺為逆，
款冬非肺家專藥，乃使肺邪從腎順流而出。」肺惡寒。
郭佩蘭著本草疏）
炮製：
十一二月開花如黃菊，微見花，未舒者良，（生河北關中，
世多以枇杷蕊偽之。）揀淨花，甘草水浸一宿暴用。
配伍：得紫菀良，杏仁為使，惡皂莢、硝石、玄參，畏黃耆、貝母、連翹、麻黃、
青箱、辛夷。（雖畏貝母，得之反良。）
</pre>
<pre data-sec="p">
序號：021
編號：草部021
藥名：紫菀 
十劑：補肺、瀉火
性味：辛溫潤肺，苦溫下氣。
功用：
補虛調中，消痰止渴。
主治：
治寒熱結氣，欬逆上氣，欬吐膿血（專治血痰，為血勞聖藥。），
肺經虛熱，小兒驚癇（亦虛而有熱。），能開喉痺，取惡涎。 
禁忌：然辛散性滑，不宜多用獨用。（本草匯曰：「苦能達下，辛可益金，
故吐血保肺，收為上劑。雖入至高善於達下，使氣化及於州都，
小便自利，人所不知。」
李士材曰：「辛而不燥，潤而不寒，補而不滯，誠金玉君子，
非多用獨用不能速效。」州都膀胱也。 ）
品類：
根作節，紫色潤軟者良。（人多以車前、旋覆根偽之，誤服誤人。）
炮製：
去頭鬚，蜜水浸，焙用。
配伍：
款冬為使，惡天雄、瞿麥、藁本、遠志，畏茵陳，
分別：
白者名「女菀」。（時珍曰：「紫入血分，白入氣分。」）
</pre>
<pre data-sec="p">
序號：022
編號：草部022
藥名：旋覆花
十劑：一名金沸草、瀉下氣消痰
性味：
鹹能軟堅，苦辛能下氣行水，溫能通血脈。
歸經：
入肺大腸經。
功用：
消痰結堅痞，唾如膠漆，噫氣不除，（噫，於介切，俗作噯。
胸中氣不暢，故噯以通之，屬不足。亦有挾痰、挾火者，屬有餘。
仲景治汗、吐、下後，痞鞕，噫氣，有代赭旋覆湯。）
大腹水腫，去頭目風。
禁忌：
然走散之藥，冷利大腸，虛者慎用。
品類：
類金錢菊。去皮，帶蕊殼蒸用。根能續筋。
（筋斷者，搗汁滴傷處，滓敷其上，半月不開，筋自續矣。）
</pre>
<pre data-sec="p">
序號：023
編號：草部023
藥名：百部
十劑：潤肺、殺蟲
性味：甘苦微溫。
功用：能潤肺，
主治：
治肺熱欬嗽。（苦能瀉熱。）有小毒，殺蚘蟯蠅蝨，一切樹木蛀蟲。
（觸煙即死。）
治骨蒸傳尸，疳積疥癬。（皆有蟲。時珍曰：「百部，亦天冬之類，
故皆治肺而殺蟲，但天冬寒，熱嗽宜之；百部溫，寒嗽宜之。」）
命名：
根多成百故名。
炮製：
取肥實者，竹刀削去心皮。酒浸焙用。
</pre>
<pre data-sec="p">
序號：024
編號：草部024
藥名：桔梗
十劑：宣通氣血、瀉火散寒、載藥上浮
性味：苦辛而平。
歸經：
色白屬金，入肺（氣分。）瀉熱，兼入手少陰心，足陽明胃經。
功用：
開提氣血，表散寒邪，清利頭目咽喉，開胸膈滯氣。 
凡痰壅喘促，鼻塞（肺氣不利。）目赤，喉痺咽痛（兩少陰火。），
齒痛（陽明風熱。）口瘡，肺癰乾欬（火鬱在肺。），
胸膈刺痛（火鬱上焦。），下痢腹痛，腹滿腸鳴（肺火鬱於大腸。），
並宜苦梗以開之。
為諸藥舟楫，載之上浮，能引苦泄峻下之劑，至於至高之分成功。
（既上行，而又能下氣何也？肺主氣，肺金清，濁氣自下行耳。）
養血排膿，補內漏。（故治肺癰。時珍曰：「枳桔湯，治胸中痞滿不痛，
取其通肺利膈下氣也。甘桔湯通治咽喉口舌諸病，取其苦辛散寒，
甘平除熱也。」宋仁宗加荊芥、防風、連翹遂名如聖湯。
王好古加味甘桔湯，失音加訶子，聲不出加半夏，上氣陳加皮，
涎嗽加知母、貝母，欬渴加五味，酒毒加葛根，少氣加人參，
嘔加半夏、生薑，吐膿血加紫菀，肺痿加阿膠，胸膈不利加枳殼，
痞滿加枳實，目赤加梔子、大黃，面腫加茯苓，膚痛加黃耆，
發斑加荊、防，疫毒加牛蒡、大黃，不得眠加梔子。
昂按：觀海藏所加，則用藥之大較亦可識矣。）
炮製：
去浮皮，泔浸微炒用，
配伍：
畏龍膽、白芨，忌豬肉。
</pre>
<pre data-sec="p">
序號：025
編號：草部025
藥名：薺苨
十劑：補、和中、解毒
性味：
寒利肺，甘解毒。（能解百藥及蛇蠱毒，在諸藥中毒皆自解。）
功用：
和中止嗽。
主治：
治消渴強中，
（渴證下消。莖長興盛，不交精出，名強中。消渴之後發為癰疽。）
癰腫疔毒。
品類：
似人參而體虛無心，似桔梗而味甘不苦。
（奸賈多用以亂人參。時珍曰薺苨即桔甜梗。）
</pre>
<pre data-sec="p">
序號：026
編號：草部026
藥名：馬兜鈴
十劑：瀉肺下氣
歸經：
體輕而虛，熟則四開象肺，故入肺。
性味：
寒能清肺熱，苦辛能降肺氣。（時珍曰：「錢乙補肺阿膠散用之，
非取其補肺，取其清熱降氣則肺自安也。其中阿膠、糯米乃補肺之正藥。」
昂按：清熱降氣，瀉之即所以補之，若專一於補，適以助火而益嗽也。）
主治：
治痰嗽喘促，血痔瘻瘡，大腸經熱，（瘻，漏也。音閭，亦音漏。
痔屬大腸，大腸與肺為表裏，肺移熱於大腸，故腸風痔漏。
清臟熱，則腑熱亦清矣。千金單服，治水腫，以能瀉肺行水也。）
亦可吐蠱。（湯劑中用之多作吐。）
品類：
蔓生，實如鈴，去筋膜，取子用。
</pre>
<pre data-sec="p">
序號：027
編號：草部027
藥名：白前
十劑：瀉肺、降氣、下痰
性味：辛苦微寒。
功用：
長於降氣，下痰止嗽。
主治：
治肺氣壅實，胸膈逆滿。
禁忌：
虛者禁用。
品類：
似牛膝粗長，堅直易斷者，白前也。短小柔軟能彎者，白微也。
（近道多有，形色頗同，以此別之。）
炮製：
去頭鬚，甘草水浸一伏時（即一晝夜）。焙用，
配伍：
忌羊肉。
</pre>
<pre data-sec="p">
序號：028
編號：草部028
藥名：白芨
十劑：濇補肺、逐瘀生新
性味：
味苦而辛，性濇而收，
歸經：
得秋金之令，入肺，
功用：
止吐血（摘元云：「試血法，吐水內浮者，肺血也；沉者，肝血也；
半浮半沈者，心血也。各隨所見，以羊肺、肝心，蘸白芨末，日日服之佳。」），
肺損者能復生之。（以有形生有形也。人之五臟，惟肺葉損壞者，
可以復生。台州獄吏，憫一重囚，囚感之云：吾七犯死罪，
遭刑拷肺皆損傷，得一方，用白芨末，米飲日服，其效如神。
後囚凌遲，剖開胸，見肺開竅穴數，皆白芨填補，色猶不變也。）
主治：
治跌打折骨（酒服二錢。），湯火灼傷（油調末敷）。
惡瘡癰腫，敗疽死肌，去腐，逐瘀生新，
除面上皯皰，（皯，音干，去聲，面黑氣也。皰，音砲，面瘡也。）
塗手足裂，令人肌滑。
配伍：
紫石英為使，畏杏仁，反烏頭。
</pre>
<pre data-sec="p">
序號：029
編號：草部029
藥名：半夏
十劑：燥濕痰、潤腎燥、宣通陰陽
性味：
辛溫有毒，體滑性燥。
功用：
能走能散，能燥能潤，和胃健脾（去濕。），補肝（辛散。）潤肺，
除濕化痰，發表開鬱。下逆氣，止嘔煩，發音聲，利水道
（燥去濕，故利水。辛通氣，能化液，故潤燥。
朱丹溪謂：「二陳湯能使大便潤，而小便長。」），
救暴卒。（葛生曰：「凡遇五絕之病，用半夏末，吹入鼻中即活，
蓋取其能作嚏也。」五絕，謂縊死、溺死、壓死、魘死、產死也。）
主治：
治欬逆頭眩，火炎、痰升，則眩。痰厥頭痛，眉稜骨痛（風熱與痰。），
咽痛，（成無己曰：「半夏辛散，行水氣而潤腎燥。」
又局方半硫丸，治老人虛祕，皆取其潤滑也。俗以半夏、南星為性燥誤矣。
濕去則土燥，痰涎不生，非二物之性燥也。
古方用治咽痛、喉痺、吐血、下血非禁劑也。
二物亦能散血，故破傷、撲打皆主之。
惟陰陽勞損，則非濕熱之邪，而用利竅行濕之藥，是重竭其津液，
醫之罪也，豈藥之咎哉？甲乙經用治不眠，是果性燥者乎？
半夏、硫黃等分，生薑糊丸名半硫丸。）
胸脹（仲景小陷胸湯用之。）。傷寒寒熱（故小柴胡湯用之。）， 
痰瘧不眠，（素問曰：「胃不和則臥不安」，半夏能和胃氣，而通陰陽。
靈樞曰：「陽氣滿，不得入於陰，陰氣虛，故目不得瞑」，
飲以半夏湯，陰陽既通，其臥立至。又有喘嗽不得眠者，
左不得眠，屬肝脹，宜清肝；右不得眠，屬肺脹，宜清肺。）
反胃吐食（痰膈。），散痞除癭（癭多屬痰。），消腫止汗（勝濕。）。
禁忌：
孕婦忌之。（王好古曰：「腎主五液，化為五濕。本經為唾，入肝為淚，
入心為汗，入肺為涕，入脾為痰。痰者，因欬而動，脾之濕也。
半夏泄痰之標，不能治痰之本。治本者，治腎也。
欬無形，痰有形，無形則潤，有形則燥，所以為流脾濕，而潤腎燥之劑也。
俗以半夏為肺藥非也。止嘔為足陽明，除痰為足太陰，柴胡為之使，
故柴胡湯用之。雖云止嘔，亦助柴芩，主寒熱往來，是又為足少陽也。」
時珍曰：「脾無濕不生痰，故脾為生痰之源，肺為貯痰之器。」
按：有聲無痰曰欬，蓋傷於肺氣；有痰無聲曰嗽，蓋動於脾濕也；
有聲有痰曰咳嗽，或因火、因風、因寒、因濕、因虛勞、因食積，
宜分證論治。大法治嗽，當以治痰為先，治痰又以順氣為主，
宜以半夏、南星燥其濕；枳殼、橘紅利其氣。肺虛，加溫歛之味；
肺熱，加涼瀉之劑。
趙繼宗曰：「二陳治痰，世醫執之，內以半夏其性燥烈，
若風、寒、濕、食諸痰則相宜，至以勞痰、失血諸痰，
用之反能燥血液而加病。」
按：古有三禁，血家、汗家、渴家忌之，然亦間有用之者。
俗以半夏專為除痰，而半夏之功用，不獲見知於世矣。
小柴胡湯，半夏瀉心湯，皆用半夏，豈為除痰乎？
火結為痰，氣順則火降而痰消。）
品類：
圓白而大，陳久者良。
炮製：
浸七日，逐日換水，瀝去涎，切片，薑汁拌。
（性畏生薑，用之以制其毒，得薑而功愈彰。）
配伍：
柴胡、射干為使。畏生薑、秦艽、龜甲、雄黃，忌羊肉、海藻、飴糖，
惡皂角，反烏頭。
（合陳皮、甘草、茯苓名二陳湯，為治痰之總劑。
寒痰，佐以乾薑、芥子；
熱痰，佐以黃芩、栝蔞；
濕痰，佐以蒼朮、茯苓；
風痰，佐以南星、前胡；
痞痰，佐以枳實、白朮。更看痰之所在，加導引藥，惟燥痰非半夏所司也。）
其他：韓飛霞造麴十法。
（一、薑汁浸造，名生薑麴，治淺近諸痰。
一、礬水煮透，兼薑糊造，名礬麴，礬最能卻水，治清水痰。
一、煮皂角汁，煉膏和半夏末為麴，或加南星，或加麝香，名皂角麴，
治風痰，開經絡。
一、用白芥子等分，或三分之一竹瀝和成，略加麴餬，名竹瀝麴，
治裏皮膜外結核隱顯之痰。
一、麻油浸半夏三五日，炒乾為末，麴餬造成，油以潤燥，名麻油麴，
治虛熱勞欬之痰。
一、用臘月黃牛膽汁，外略加熱蜜和造，名牛膽麴，治癲癇風痰。
一、用蒼朮、香附、撫芎等分熬膏，和半夏末作麴，名開鬱麴，治鬱痰。
一、用芒硝居半夏三分之二，煮透為末，煎大黃膏和成，名硝黃麴，
治中風卒厥，傷寒宜下由於痰者。 
一、用海粉一兩，雄黃一兩，半夏二兩為末，煉蜜和造，名海粉麴，
治積痰沈痼。
一、用黃牛肉煎汁煉膏，即霞天膏，和半夏末為麴，名霞天麴，
治沈痾痼阿痰，功效最烈。）
以上並照造麴法，蓋草七日，待生黃衣，曬乾，懸掛風處，愈久愈妙。
（半夏治法不一，有法半夏、姜半夏、仙半夏、宋半夏諸名。
此治濕痰主藥。）
</pre>
<pre data-sec="p">
序號：030
編號：草部030
藥名：天南星
十劑：燥濕、宣祛風痰
功用：
味辛而苦。能治風散血；（是齋方南星、防風等分為末，
治破傷風、刀傷、撲傷如神，名玉真散。
破傷風者，藥敷瘡口，溫酒調下二錢。
打傷至死，童便調灌二錢，連進三服必活。）
氣溫而燥，能勝濕除痰；性緊而毒，能功積拔腫。
補肝風虛（凡味辛而散者，皆能補肝木，喜條達故也。），
為肝、脾、肺三經之藥。
主治：
治驚癇風眩（丹溪曰：「無痰不作眩。」），身強口噤，喉痺舌瘡，
結核疝瘕，癰毒疥癬，蛇蟲咬毒。（調末箍之。）破結下氣，
利水墮胎，性更烈於半夏。（與半夏皆燥而毒，故墮胎。
半夏，辛而能守；南星，辛而不守。然古安胎方中亦有用半夏者。）  
禁忌：陰虛燥痰禁用。
品類：
根似半夏而大，形如虎掌，故一名「虎掌」。
炮製：
以礬湯或皂角汁，浸晝三夜，暴用。
或酒浸一宿，蒸，竹刀切開，至不麻乃止。或薑渣黃泥和包煨熟用。
其他：造麴法：與半夏同。
造膽星法：臘月取黃牛膽汁，和南星末，納入膽中，風乾年久者彌佳。
配伍：
畏附子、乾薑、防風。（得防風則不麻，火炮則毒性緩，得牛膽則不燥，
且膽有益肝膽之功。此治風痰主藥。）
</pre>
<pre data-sec="p">
序號：030
編號：草部030
藥名：貝母
十劑：宣散結、瀉熱、潤肺、清火微寒
性味：
苦瀉心火，辛散肺鬱。（入肺經氣分，心火降則肺氣甯。詩曰：「言采其虻」
即貝母也，取其解鬱。）
功用：
潤心肺，清虛痰。
主治：
治虛勞煩熱，欬嗽上氣，吐血咯血，肺痿肺癰，喉痺（君相之火。），
目眩（火熱上攻。），淋瀝（小腸邪熱，心與小腸相表裏，肺為氣化之源。），
癭瘤（化痰。），乳閉產難。功專散結除熱，
敷惡瘡（唐時，有人膞上生瘡如人面，能飲酒、食物，亦無他苦，
遍投諸藥悉受之，至貝母瘡乃顰眉，灌之數日，成痂而愈。），
歛瘡口（火降邪散，瘡口自歛，非貝母性收也。俗以半夏燥毒，代以貝母，
不知貝母寒潤，主肺家燥痰，半夏溫燥主脾家溼痰，脫或誤用，貽誤匪淺。
故凡風、寒、濕、食諸痰，貝母非所宜也，宜用半夏、南星。）。
品類：
川產開瓣者良，獨顆無瓣者不堪用。
炮製：
去心，糯米拌，炒黃搗用。
配伍：
厚朴、白微為使，畏秦艽，反烏頭。
（象貝母，治時感風寒，土貝母，治外科痰毒。此治燥痰主藥。）
</pre>
<pre data-sec="p">
序號：032
編號：草部032
藥名：栝蔞仁
十劑：俗作瓜蔞，瀉火、潤肺、滑腸、止血
性味：
甘補肺（本草苦。），寒潤下。
功用：
能清上之焦火，使痰氣下降，為治嗽要藥
（肺受火逼，失下降之令，故生痰作嗽。）。
又能蕩滌胸中鬱熱膩垢，生津止渴（丹溪曰：「消渴神藥。」），
消咽利腸，（通大便，是齋方焙研酒調，或米飲下，治小便不通。）
通乳消腫。
主治：
治結胸胸痺，（仲景小陷胸湯用之。又云：少陽証，口渴者，
小柴胡湯以此易半夏。）酒黃熱痢，二便不通，
炒香酒服，止一切血（寒降火。）。
禁忌：
瀉者忌用。
炮製：
實圓長如熟柿，子扁多脂，去油用。
配伍：
枸杞為使，畏牛膝、乾漆，惡乾薑，反烏頭。
</pre>
<pre data-sec="p">
序號：033
編號：草部033
藥名：天花粉
十劑：治熱痰、瀉火、潤燥、治熱
性味：
酸能生津，甘不傷胃，微苦微寒。
功用：
降火潤燥，滑痰解渴（古方多用治消渴。），生肌排膿，消腫行水，
通經，止小便利（膀胱熱解，則水行而小便不數。）。
主治：
治熱狂時疾，胃熱疸黃，口燥唇乾，腫毒發背，乳癰瘡痔。
禁忌：
脾胃虛寒者禁用。
品類：
即栝蔞根，畏惡同。
炮製：
澄粉食，大宜虛熱人。
</pre>
<pre data-sec="p">
序號：034
編號：草部034
藥名：夏枯草
十劑：補陽、散結、消陰
性味：
辛苦微寒，氣稟純陽。
功用：
補肝血，緩肝火，解內熱，散結氣。
主治：
治癭瘤濕痺，目珠夜痛。（婁全善曰：「目珠連目本，即目系也。
夜痛及點苦寒藥更甚者，夜與寒皆陰也。夏枯，氣稟純陽，補厥陰血脈，
故治此如神，以陽和陰也。」
按：目白珠屬陽，故晝痛，點苦寒則效；
黑珠屬陰，故夜痛，點苦寒藥反劇。）
品類：冬至生，夏至枯，故名。用莖葉。
</pre>
<pre data-sec="p">
序號：035
編號：草部035
藥名：海藻
十劑：瀉熱、軟堅痰、消癭瘤
性味：
鹹潤下而軟堅，寒行水以泄熱。
功用：
故消癭瘤結核，陰㿉之堅聚，（腹痛曰疝，丸痛曰㿉，音頹。痰飲腳氣，
水腫之濕熱。消宿食，治五膈。）
品類：
東海有大葉、馬尾二種，亦作海菜食，洗去鹹水用，
（昂按，其用在鹹，似不宜過洗。）
配伍：
反甘草。（東垣治瘰癧、馬刀，海藻、甘草並用，蓋激之以潰堅也。）
</pre>
<pre data-sec="p">
序號：036
編號：草部036
藥名：海帶
十劑：瀉熱、軟堅痰、消癭瘤
功用：
下水消癭，功同海藻。
品類：
似海藻而粗，柔弱而長。
</pre>
<pre data-sec="p">
序號：037
編號：草部037
藥名：昆布
十劑：瀉熱、軟堅痰、消癭瘤
功用：
功同海藻而少滑，性雄。
主治：
治水癭腫瘤，陰㿉膈噎（含之嚥汁。）。
品類：
出登萊者，搓如繩索；出閩越者，大葉如菜。
炮製：
洗去鹹味用。
</pre>
<pre data-sec="p">
序號：038
編號：草部038
藥名：獨活
十劑：宣搜風去濕
性味：
辛苦微溫，氣緩善搜。
歸經：
入足少陰氣分（腎。），以理伏風。
主治：
治本經傷風頭痛，頭暈目眩，（宜與細辛同用。）
風熱齒痛（文潞公藥準用獨活、地黃等分為末，每服二錢。）。
痙癇濕痺（項背強直，手足反張，曰痙。濕流關節，痛而煩，曰濕痺。
風勝濕，故二活兼能去濕。），
奔豚疝瘕。（腎積曰奔豚，風、寒、濕客於腎家所致，瘕疝亦然。
品類：有風不動，無風反搖，又名「獨搖草」。（故治風。）
本經云：獨活一名羌活，古方惟用獨活，後人云是一類二種，遂分用。
以形虛大，有白如鬼眼，節疏色黃者，為獨活；
色紫節密氣猛烈者，為羌活。並出蜀漢。又云自西羌來者名羌活。
（故又名胡王使者。今採諸家所分經絡，主治各證，以便施用。）
</pre>
<pre data-sec="p">
序號：039
編號：草部039
藥名：羌活
十劑：宣，搜風，發表，勝濕
性味：
辛苦性溫，氣雄而散，味薄能升，
歸經：
入足太陽（膀胱），以理游風，兼入足少陰、厥陰氣分(腎肝)，
功用：
瀉肝氣，搜肝風，小無不入，大無不通。
主治：
治風濕相搏，本經頭痛（同川芎治太陽少陰頭痛，凡頭痛多用風藥者，
以巔頂之上唯風藥可到。）。督脈為病，脊強而厥（督脈並太陽經），
剛痙柔痙（脊強而厥，即痙證也，傷風無汗為剛痙，傷風有汗為柔痙，
亦有血虛發痙者。大約風證宜二活，血虛忌用。）
中風不語（按古人治中風多主外感，率用續命愈風等湯以發表，
用三化湯麻仁丸以攻裡。
至河間出始云中風非外來之風，良由心火暴甚，腎水虛衰，
東垣則以為本氣自病。
丹溪以為濕生痰，痰生熱，熱生風，
世人復分北方風勁質厚為真中，南方也卑質弱為類中。
不思，岐伯云：中風大法有四：一偏枯，半身不遂也，
二風痱，四肢不收也，三風癮，奄忽不知人也，四風癆，諸風類痺狀也，
風證盡矣，何嘗有真中類中之說乎。此證皆由氣血虧虛，
醫者不知養血益氣以固本，徙用烏附羌獨以驅風，命曰虛虛，誤人多矣。
真中，定重於類中，焉有類中既屬內傷，真中單屬外感乎？
河間、東垣皆北人，安能盡舍北人而專治南病乎？）
頭旋目赤（目赤要藥）。
散肌表八風之邪，利周身百節之痛，為卻亂反正之主藥。
禁忌：
若血虛頭痛，遍身痛者，(此屬內證)，二活並禁用。
</pre>
<pre data-sec="p">
序號：040
編號：草部040
藥名：防風
十劑：宣發表、去風、勝濕
性味：
辛甘微溫，升浮為陽。
功用：
搜肝瀉肺，散頭目滯氣，經絡留濕。
主治：
主上部見血（用之為使，亦能治崩。），上焦風邪，頭痛目眩，
脊痛項強，周身盡痛，太陽經證。（膀胱。徐之才曰：「得蔥白能行周身。」）
又行脾胃二經，為去風勝濕之要藥。（凡風藥，皆能勝濕。東垣曰：「卒伍，
卑賤之職，隨所引而止，乃風藥中潤劑，若補脾胃，非此引用不能行。」）
散目赤瘡瘍。
禁忌：
若血虛痙急，頭痛不因風寒，（內傷頭痛。）泄瀉不因寒濕，
火升發嗽，陰虛盜汗，陽虛自汗者並禁用。
（同黃耆、芍藥又能實表、止汗。合黃耆、白朮，名玉屏風散，固表聖藥。
黃耆得防風而功益大，取其相畏而相使也。）
品類：
黃潤者良。上部用身，下部用梢，
配伍：
畏萆薢，惡乾薑、白歛、芫花，殺附子毒。
</pre>
<pre data-sec="p">
序號：041
編號：草部041
藥名：藁本
十劑：宣去風寒濕
性味：辛溫雄壯。
歸經：
為太陽經風藥。（膀胱。）
功用：
寒鬱本經，頭痛連腦者必用之。（凡巔頂痛宜藁本、防風，酒炒升柴。）
主治：
治督脈為病，脊強而厥。（督脈並太陽經貫脊。）又能下行去濕，
治婦人疝瘕，陰寒腫痛，腹中急痛，皆太陽寒濕。
胃風泄瀉（夏英公病泄，醫以虛治不效，霍翁曰：「此風客於胃也，
飲以藁本湯而愈，蓋藁本能除風濕耳。」），
粉剌酒齇（音查。和白芷作面脂良。）。
品類：
根紫色似芎藭而輕虛，氣香味麻。
</pre>
<pre data-sec="p">
序號：042
編號：草部042
藥名：葛根
十劑：輕宣解肌、升陽散火
性味：辛甘性平，輕揚升發。
功用：入陽明經，能鼓胃氣上行，生津止渴。（風藥多燥，葛根獨能止渴者，
以能升胃氣入肺而生津耳。）
兼入脾經，開腠發汗，解肌退熱（脾主肌肉。），
為治脾胃虛弱泄瀉之聖藥。（經曰：「清氣在下則生飧泄」，
葛根能升陽明清氣。）
主治：療傷寒中風，陽明頭痛
（張元素曰：「頭痛如破，乃陽明中風，可用葛根蔥白湯。
若太陽初病，未入陽明而頭痛者，不可便服升葛湯發之。
反引邪氣入陽明也。」
仲景治太陽、陽明合病，桂枝湯加葛根、麻黃。
又有葛根黃芩黃連解肌湯，是用以斷太陽入陽明之路，非太陽藥也。），
血痢溫瘧，（丹溪曰：「凡治瘧，無汗，要有汗，散邪為主帶補；
有汗，要無汗，扶正為主、帶散。若陽瘧有汗，加參、耆、白朮以斂之；
無汗，加芩、葛、蒼朮以發之。」）
腸風痘疹。（能發痘疹。丹溪曰：「凡斑疹已見紅點，不可更服升葛湯，
恐表虛反增斑爛也。」）
又能起陰氣，散火鬱，解酒毒，葛花尤良。利二便，殺百藥毒。
禁忌：多用反傷胃氣。（升散太過。）
其他：「生葛汁」大寒，解溫病大熱，吐衄諸血。
</pre>
<pre data-sec="p">
序號：043
編號：草部043
藥名：升麻
十劑：輕宣、升陽、解毒
性味：甘辛微苦。
歸經：足陽明太陰（胃、脾。）引經藥（參、耆上行，須此引之。），
亦入手陽明太陰（大腸、肺。），
功用：表散風邪，（引蔥白，散手陽明風邪；同葛根能發陽明之汗；
引石膏，止陽明頭痛、齒痛。）
升發鬱火。能升陽氣於至陰之下，引甘溫之藥上行，以補衛氣之散，
而實其表。（柴胡，引少陽清氣上行。升麻，引陽明清氣上行，
故補中湯用為佐使。若下元虛者，用此升之，則下元愈虛，又當慎用。）
主治：治時氣毒癘，頭痛（陽明頭痛，痛連齒頰。）寒熱，肺痿吐膿，
下痢後重，（後重者，氣滯也。氣滯於中，必上行而後能下。
有病大小便祕者，用通利藥而罔效，重加升麻而反通。
丹溪曰：「氣升則水自降。」經曰：「地氣上為雲，天氣下為雨，天地不交，
則萬物不通也。」）
久泄（經曰：「清氣在下，則生飧泄。」）脫肛，
崩中帶下（能緩帶脈之縮急。），足寒陰痿，目赤口瘡，
痘瘡（升麻湯，初發熱時可用。痘出後，氣弱或泄瀉者，可少用。
否則見點之後，必不可用，為其解散也。）
斑疹，（成朵如錦紋者為斑，隱隱見紅點者為疹。
蓋胃熱失下，衝入少陽，則助相火而成斑；衝入少陰，則助君火而成疹。）
風熱瘡癰。解百藥毒，吐蠱毒，殺精鬼（性陽、氣升、味甘故也。）。
禁忌：陰虛火動者忌用。（朱肱活人書言瘀血入裏，吐、衄血者，
犀角地黃湯乃陽明聖藥。如無犀角，代以升麻，二藥性味相遠，何以為代？
蓋以升麻能引諸藥同入陽明也。
朱二允曰：「升麻性升，犀角性降，用犀角止血，乃借其下降之氣，
清心肝之火，使血下行歸經耳。
倘誤用升麻，血隨氣升，不愈，湧出不止乎？古方未可盡泥也。」）
品類：裏白外黑，緊實者良，名鬼臉升麻。
炮製：去鬚蘆用。（或有參、耆補劑，須用升、柴，而又恐其太升發者，
升麻、柴胡並用，蜜水炒之。
別有一種綠升麻，繆仲淳用治滯下，每有效驗。）
</pre>
<pre data-sec="p">
序號：044
編號：草部044
藥名：白芷 
十劑：宣發表、祛風、散濕
性味：辛散風，溫除濕，芳香通竅而表汗。
歸經：行手足陽明（大腸胃。），入手太陰（肺色白、味辛，故入肺。），
而為陽明主藥（陽明之脈營於面，故治頭面諸疾。）。
主治：治明陽頭目昏痛，（楊吉老方白芷湯，泡四五遍，蜜丸彈子大，名都梁丸，
每服一丸，荊芥點臘茶嚼下。吉老名介，治王定國病時，在都梁，
因以名丸。）
眉稜骨痛（風熱與痰，同酒浸，黃芩為末，茶下。），
牙痛（上齦，屬足陽明。下齦，屬手陽明，二經風熱。），
鼻淵（肺主鼻，風熱乘肺上爍於腦，故鼻多濁涕而淵。
經曰：「腦滲為涕。」宜同細辛、辛夷治之。），
目癢，涕出，面皯（干去聲。面黑氣。），瘢疵，（可作面脂。）
皮膚燥癢，三經風熱之病。
及血崩血閉，腸風痔漏，癰疽瘡瘍，三經濕熱之病。
活血排膿，（腸有敗膿血，淋露腥穢，致臍腹冷痛，須此排之。）
生肌止痛，解砒毒蛇傷。
（先以繩紮傷處，酒啁下白芷末五錢，種白芷能辟蛇。）
又治產後傷風，血虛頭痛。（自魚尾上攻，多在日晚，宜四物加辛、芷。
如氣虛頭痛，多在清晨，宜芎、藁，倍參、耆。
保壽堂治正偏頭痛，白芷、川芎各三錢，搽牛腦上，加酒頓熟， 
熱食盡醉，其病如失。魚尾，目之上角。）
禁忌：然其性升散，血熱有虛火者禁用。
品類：色白氣香者佳，
炮製：或微炒用。
配伍：當歸為使，惡旋覆花。
</pre>
<pre data-sec="p">
序號：045
編號：草部045
藥名：細辛
十劑：宣散風濕、補肝、潤腎
功用：辛溫散風邪，故諸風痺痛，咳嗽上氣，頭痛脊強者宜之
（專治少陰頭痛。獨活為使。）。
辛散浮熱，故口瘡喉痺（少陰火。），
鼻淵齒匿者（蟲蝕膿爛。）宜之。
辛益肝膽，故膽虛驚癇，風眼淚下者宜之。
水停心下則腎燥，細辛之辛，能行水氣以潤之。
（腎燥者，心亦燥，火屈於水故燥也。經曰：「腎苦燥，急食辛以潤之。」） 
      雖手少陰引經（心。），乃足少陰本藥（腎。），能通精氣，利九竅，
故耳聾鼻齆，（音齆，鼻塞不聞香臭也。風寒入腦，故氣不宣通。
寒宜表，熱宜清，有瘜肉者，為末吹鼻。）倒睫便濇者宜之。
散結溫經，破痰下乳，行血發汗。（能發少陰之汗。仲景治少陰證，
反發麻，熱黃附子細辛湯，乃治邪在裏之表劑。 ）
禁忌：然味厚性烈，不可過用。（不可過一錢，多則氣不通，悶絕而死。
雖死，無傷可驗。開平獄嘗治此，不可不知。 ）
品類：味極辛，產華陰者真。（杜衡、鬼督郵、徐長卿，皆可亂之。）
炮製：揀去雙葉者用。
配伍：惡黃耆、山茱，畏硝石、滑石，反藜蘆。
</pre>
<pre data-sec="p">
序號：046
編號：草部046
藥名：柴胡
十劑：宣發表和裏、退熱升陽
性味：苦平微寒，味薄氣升為陽。
功用：主陽氣下陷，能引清氣上行，而平少陽、厥陰之邪熱
（肝、膽、心包、三焦相火。時珍曰行少陽黃芩為佐，行厥陰黃連為佐。）。
宣暢氣血，散結調經，（昂按：人第知柴胡能發表，而不知柴胡最能和裏，
故勞藥、血藥往往用之。補中益氣、逍遙散皆用柴胡，取其和中，
皆非解表也。）
為足少陽（膽經）表藥。（膽為清淨之府，無出無入，其經在半表半裏，
法當和解，小柴胡湯之屬是也。若病在太陽，服之太早，則引賊入門，
若病入陰經，復服柴胡，則重虛其表，最宜詳慎。）
主治：治傷寒邪熱，（仲景有大、小柴胡等湯。）熱痰結實，
虛勞肌熱，（寇宗奭曰：「柴胡，本經本無一字治勞。
藥性論、日華子皆言補勞傷，醫家執而用之，貽誤無窮。」
時珍曰：「勞有五：若勞在肝、膽、心、心包，有熱，
則柴胡乃手、足厥陰、少陽必用之藥；
勞在脾、胃，有熱或陽氣下陷，則柴胡為升清退熱必用之藥。
惟勞在肺、腎者，不可用耳。寇氏一概擯斥，殊非通論。」
昂按：楊氏秦艽扶羸湯，治肺痿成勞，咳嗽聲嗄，體虛自汗，
用柴胡為君，則肺勞亦有用之者矣。藥性論甄權著。）
嘔吐心煩，（邪在半表、半裏，則多嘔吐。）
諸瘧寒熱，（東垣曰諸瘧以柴胡為君，佐以引經之藥。
李士材曰：「瘧非少陽經慎用。」
喻嘉言曰：「瘧發，必有寒有熱，蓋外邪伏於半表半裏，
適在少陽所主之界，入與陰爭，陽盛則熱，出與陽爭，陰勝則寒。
即純熱無寒，為癉瘧、溫瘧；純寒無熱，為牝瘧。
要皆自少陽而造其極，補偏救弊，亦必返還少陽之界，
使陰陽協和，而後愈也。謂少陽而兼他經則有之，
謂他經而不涉少陽則不成其為瘧矣。脈縱屢遷，而弦之一字，實貫徹之也。」
昂按：瘧之不離少陽，猶欬之不離於肺也。
談藪云：張知閣久病瘧，熱時如火，年餘骨立，醫用茸、附諸藥，熱益甚。
孫琳投以小柴胡湯，三服脫然。琳曰：「此名勞瘧，熱從髓出，加以剛劑，
氣血愈虧。熱有在皮膚、在臟腑、在骨髓，在骨髓者，非柴胡不可，
若得銀柴胡只須一服，南方者力減，故三服乃效也。」
時珍曰：「觀此則得用藥之妙矣。」
昂按：據孫氏之說，是柴胡亦能退骨蒸也。）
頭眩目赤，胸痞脅痛，（凡脅痛，多是肝木有餘，
宜小柴胡湯加青皮、川芎、白芍。
又左脅痛，宜活血、行氣；右脅痛，宜消食、行痰。）
口苦耳聾，（皆肝、膽之邪。）
婦人熱入血室，（衝為血海，即血室也。男、女皆有之。
柴胡在臟主血，在經主氣。）
胎產前後諸熱。小兒痘疹、五疳羸熱。
散十二經瘡疽，血氣凝聚，功同連翹。
（連翹治血熱，柴胡治氣熱，為少異。）
禁忌：陰虛火炎，氣升者禁用。 
品類：銀川者，根長尺餘，微白，治勞疳良。北產者，如前胡而軟並良。
南產者，強硬不堪用。
炮製：外感生用，內傷升氣，酒炒用根。中節下降用梢。有汗欬者，蜜水炒。
配伍：前胡、半夏為使，惡皂角。
</pre>
<pre data-sec="p">
序號：047
編號：草部047
藥名：前胡
十劑：宣解表、瀉下氣、治風痰
性味：辛以暢肺解風寒，甘以悅脾理胸腹，苦瀉厥陰（肝。）之熱，
寒散太陽（膀胱。）之邪。（微寒，一云微溫。）性陰而降，
功用：功專下氣。氣下則火降痰消（氣有餘便是火，火則生痰。），能降實熱。
主治：治痰熱哮喘，咳嗽嘔逆，痞膈霍亂，小兒疳氣，有陳推致新之績，
明目安胎。 
禁忌：無外感者忌用。（按：柴胡、前胡均是風藥。
但柴胡性升，前胡性降，為不同。肝膽經風痰，非前胡不能除。）
品類：皮白肉黑，味甘氣香者良，
配伍：半夏為使，惡皂角，忌火。
</pre>
<pre data-sec="p">
序號：048
編號：草部048
藥名：麻黃
十劑：輕發汗
性味：辛溫微苦。（僧繼洪云中牟產麻黃，地冬不積雪，性熱，故過服泄真氣。）
歸經：入足太陽（膀胱。），兼走手少陰、陽明（心、大腸。），而為肺家主藥。
功用：能發汗解肌，去營中寒邪，衛中風熱，調血脈，通九竅，開毛孔。
主治：治中風傷寒（中猶傷也。），頭痛溫瘧，欬逆上氣（風寒鬱於肺經。
經曰：「諸氣膹鬱，皆屬於肺。」），
痰哮氣喘（哮證宜瀉肺氣，雖用麻黃，而不出汗，本草未載。），
赤黑斑毒，（胃熱一曰斑證。表虛不得再汗；
非便閉，亦不可下，只宜清解其熱。）
毒疹風痺，皮肉不仁，目赤腫痛，水腫風腫。
禁忌：過劑則汗多亡陽，夏月禁用。
（汗者，心之液。過汗，則心血為之動搖，乃驍悍之劑。
丹溪以人參、麻黃同用，亦攻補法也。
東垣曰：「十劑云輕可去實，葛根、麻黃之屬是也。
邪客皮毛，腠理閉拒，營衛不行，故謂之實。二藥輕清，故可去之。」
時珍曰：「麻黃太陽經藥，兼入肺經，肺主皮毛。
葛根，陽明經藥，兼入脾經，脾主肌肉。二藥皆輕揚發散而所入不同。」
王好古曰：「麻黃治衛實，桂枝治衛虛，雖皆太陽經藥，其實營衛藥也。
心主營為血，肺主衛為氣。故麻黃為手太陰肺之劑，桂枝為手少陰心之劑。」
時珍曰：「仲景治傷寒無汗，用麻黃，有汗用桂枝，未有究其精微者。
津液為汗，汗即血也。在營則為血，在衛則為汗。
寒傷營，營血內濇，不能外通於衛，衛氣閑固，津液不行，
故無汗、發熱、而惡寒。
風傷衛，衛氣外滯，不能內護於營，營氣虛弱，津液不固，
故有汗、發熱、而惡風。然風寒皆由皮毛而入，皮毛，肺之合也。
蓋皮毛外閉，則邪熱內攻，故用麻黃、甘草同桂枝，引出營分之邪，
達之肌表，佐以杏仁，泄肺而和氣。汗後無大熱而喘者，加石膏。
活人書夏至後，加石膏、知母，皆泄肺火之藥。
是麻黃湯雖太陽發汗重劑，實散肺經火鬱之藥。
腠理不密，則津液外泄，而肺氣虛，虛則補其母，
故用桂枝同甘草，外散風邪，以救表；內伐肝木，以防脾；
佐以芍藥，泄木而固脾，使以薑、棗，行脾之津液，而和營衛。
下後微喘者，加厚朴、杏仁以利肺氣也。
汗後脈沈遲者，加人參以益肺氣也。
活人書加黃芩為陽旦湯，以瀉肺熱也。
是桂枝湯雖太陽解肌輕劑，實為理脾救肺之藥也。
諸家皆以麻黃、桂枝為肺經藥，謂傷寒傳足不傳手者誤也。」桂能平肝。）
炮製：發汗用莖去節，煮十餘沸，掠去浮沬，或用醋湯略泡，曬乾備用。
亦有用蜜炒者（庶免大發。）。
止汗用根節。（無時出汗為自汗，屬陽虛；夢中出汗為盜汗，屬陰虛。
用麻黃根、蛤粉、粟米等分為末，袋盛撲之佳。
時珍曰：「麻黃發汗，駛不能禦；根節止汗，效如影響，物理不可測如此。」
自汗有風濕、傷風、風溫、氣虛、血虛、脾虛、陰虛、胃熱、痰飲、中暑、
亡陽、柔痙等證，皆可加用。
蓋其性能行周身肌表，引諸藥至衛分而固腠理。
汗雖為心液，然五臟亦各有汗。
經曰：「飲食飽甚，汗出於胃。驚而奪精，汗出於心。
持重遠行，汗出於腎。疾走恐懼，汗出於肝。搖體勞苦，汗出於脾。」）
配伍：厚朴、白微為使，惡辛夷、石膏。
</pre>
<pre data-sec="p">
序號：049
編號：草部049
藥名：荊芥
十劑：一名假蘇，輕宣發表、祛風、理血
性味：辛苦而溫，芳香而散。
歸經：入肝經氣分，兼行血分。
功用：其性升浮，能發汗，（又云止冷汗、虛汗。）散風溼，清頭目，利咽喉。
主治：治傷寒頭痛，中風口噤，身強項直，口面喎邪，目中黑花。
其氣溫散，能助脾消食（氣香入脾。），通利血脈。
治吐衄腸風，崩中血痢，
產風血運（產後去血過多，腹內空虛，則自生風，故常有崩運之患，
不待外風襲之也。荊芥最能散血中之風。
華陀愈風散，荊芥三錢，微焙為末，豆淋酒調服，或童便服，諸家云甚效。），
瘰癘瘡腫，清熱散瘀，破結解毒（結散、熱清，則血涼而毒解。），
為風病、血病、瘡家聖藥。
（荊芥功本治風，又兼治血者，以其入風木之臟，即是藏血之地也。
李士材曰：「風在皮裏膜外，荊芥主之，非若防風能入骨肉也。」）
炮製：連穗用，（穗在於巔，故善升發。）治血炒黑用
（凡血藥用山梔、乾薑、地榆、棕櫚、五靈脂等，
皆應炒黑者，以黑勝紅也。），
配伍：反魚、蟹、河豚、驢肉。
</pre>
<pre data-sec="p">
序號：050
編號：草部050
藥名：連翹
性味：微寒升浮。形似心，（實似蓮房有瓣。）苦入心。
歸經：故入手少陰、厥陰（心、心包。）氣分而瀉火，
兼除手、足少陽（三焦、膽。），手明陽經（大腸。）氣分溼熱。
功用：散諸經血凝氣聚（營氣壅遏，衛氣鬱滯，遂成瘡腫。），
利水通經，殺止蟲痛，
消腫排膿（皆結者散之。凡腫而痛者為實邪；腫而不為痛虛邪。
腫而赤者為結熱；腫而不赤為留氣停痰。），
為十二經瘡家聖藥。（經曰：「諸瘡痛癢皆屬心火」。連翹仁瀉肺火。）
</pre>
<pre data-sec="p">
序號：051
編號：草部051
藥名：紫蘇
十劑：宣發表、散寒
性味：味辛入氣分，色紫入血分，香溫散寒。
歸經：通心利肺，開胃益脾，（氣香入胃。）
功用：發汗解肌，和血下氣，寬中消痰，祛風定喘。止痛安胎，利大小腸，
解魚蟹毒。
禁忌：多服泄真人氣。（時珍曰：「同陳皮、砂仁，行氣安胎。
同藿香、烏藥，溫中止痛。同香附、麻黃，發熱解肌。
同芎藭、當歸，和血散血。同桔梗、枳殼，利膈寬腸。
同蔔子、杏仁，消痰定喘。同木瓜、厚朴，散溫解暑，治霍亂腳氣。」）
品類：氣香者良，
配伍：宜橘皮，忌鯉魚。
編號：草部051-1
藥名：蘇子
功用：與葉同功，潤心肺，尤能下氣，定喘止嗽，消痰，利膈寬腸，
溫中開鬱（有蘇子降氣湯。）。

編號：草部051-2
藥名：蘇梗
功用：下氣稍緩，虛者宜之。
（葉，發汗散寒。
梗，順氣安胎。
子，降氣開鬱，消痰定喘。
表弱氣虛者，忌用葉。腸滑氣虛者，忌用子。）

炮製：炒研用（蘇葉溫散。）。
</pre>
<pre data-sec="p">
序號：052
編號：草部052
藥名：薄荷
十劑：輕、宣、散風熱
性味：辛能散，涼能清。（本經溫。蓋體溫而用涼也。）升浮能發汗，
功用：搜肝氣，而抑肺盛，消散風熱，清利頭目。
主治：治頭痛頭風，中風失音，痰嗽口氣，語濇舌胎（含嗽。），
眼目咽喉，口齒諸病（凡香通竅，而散風熱。）。
皮膚癮疹，瘰癘瘡疥，驚熱（凡小兒治驚藥，俱宜薄荷湯調。）
骨蒸，破血止痢（能治血痢，血痢病在凝滯，辛能散，涼能清。）。
禁忌：虛人不宜多服。（能發汗疏表，夏月多服，泄人元氣。）
品類：蘇產氣芳者良。（薄荷，貓之酒也；犬，虎之酒也；蜈蚣，雞之酒也；
莽草，魚之酒也；食之皆醉。被貓傷者，薄荷汁塗之。薄荷涼。）
</pre>
<pre data-sec="p">
序號：053
編號：草部053
藥名：雞蘇
十劑：一名水蘇，一名龍腦薄荷，輕宣
性味：辛而微溫。
功用：清肺下氣，理血辟惡而消穀。
主治：治頭風目眩，肺痿血痢，吐衄崩淋，喉腥口臭，邪熱諸病。
（局方有龍腦雞蘇丸。）
品類：方莖中虛，似蘇葉而微長，密齒面皺，氣甚辛烈。
</pre>
<pre data-sec="p">
序號：054
編號：草部054
藥名：木賊
十劑：輕宣、散熱、理血、輕發汗、退目翳
性味：溫微甘苦。中空輕揚，與麻黃同形性。
功用：亦能發汗解肌，升散火鬱風溼。
歸經：入足厥陰、少陽血分，益肝膽。
主治：治目疾，退翳膜（翳乃肝邪，鬱遏不能上通於目。），
及疝痛脫肛，腸風痔漏，赤痢崩中，諸血病。
</pre>
<pre data-sec="p">
序號：055
編號：草部055
藥名：浮萍
十劑：輕、發汗、利濕
性味：辛散輕浮，
歸經：入肺經。達皮膚，
功用：能發揚邪汗，（丹溪曰：「浮萍發汗，甚於麻黃。」）
止瘙癢，消渴（搗汁服。）。
生於水，又能下水氣，利小便。
主治：治一切風溼癱瘓。（浮萍一味，蜜丸酒服，治三十六種風。
濃煮汁浴，治惡疾瘡癩遍身。）燒煙辟蚊。
品類：紫背者良。
</pre>
<pre data-sec="p">
序號：056
編號：草部056
藥名：蒼耳子
十劑：一名果耳，即詩，卷耳，輕發汗、散風濕
性味：甘苦性溫。
功用：能發汗，散風溼，上通腦頂，下行足膝，外達皮膚。
主治：治頭痛目暗，齒痛鼻淵，肢攣痺痛，瘰癘瘡疥（採根葉熬，名萬應膏。），
遍身瘙癢（作浴湯佳。）。
炮製：去剌酒拌蒸，
配伍：忌豬肉。（聖惠方云葉搗汁治產後痢。）
</pre>
<pre data-sec="p">
序號：057
編號：草部057
藥名：天麻
十劑：宣袪風
性味：辛溫，
歸經：入肝經氣分。
功用：益氣強陰，通血脈，強筋力，疏痰氣。
主治：治諸風眩掉，頭旋眼黑，語言不遂，風溼𢂽（音頑。）痺，
小兒驚癇（諸風眩掉，皆屬肝木，肝病不能榮筋，故見前證。
天麻入厥陰而治諸疾，肝氣和平，諸疾自瘳。）。
禁忌：血液衰少，及類中風者忌用（風藥能燥血故也。
昂按風藥中須兼養血藥，治其燥也；養血藥或兼搜風藥，宣其滯也。
古云：「治風先治血，血行風自滅。」）。
品類：根類黃瓜，莖名「赤箭」。有風不動，無風反搖，一名「定風草」。
明亮堅實者佳。
炮製：濕紙包煨熟，切片，酒浸一宿，焙用。
</pre>
<pre data-sec="p">
序號：058
編號：草部058
藥名：秦艽
十劑：宣去寒濕
性味：苦燥濕，辛散風。
功用：去腸胃之熱，益肝膽之氣，養血榮筋。（風藥中潤劑，散藥中補劑。）
主治：治風寒濕痺，（經曰：「風、寒、濕三氣雜至，合而為痺。
風勝為行痺，寒勝為痛痺，濕勝為著痺。
痺在於骨則體重，在脈則血濇，在筋則拘攣，在肉則不仁，在皮則寒。」）
通身攣急（血不榮筋。），
虛勞骨蒸，（時珍曰：「手、足陽明經藥，兼入肝膽。
陽明有濕，則手足酸痛，寒熱；有濕，則日晡潮熱骨蒸。」
聖惠方治急勞、煩勞，秦艽、柴胡各一兩，甘草五錢為末，每服三錢。
治小兒骨蒸潮熱，食減瘦弱，秦艽、炙甘草各一雨，每服一二錢。
錢乙加薄荷五錢。）
疸黃酒毒，腸風瀉血，口噤牙痛，（齒下齦屬手陽明大腸經。
張潔古曰：「秦艽能去下牙痛，及本經風濕。」）
濕勝風淫之證。利大小便。（牛乳點服，兼治黃疸、煩渴、便赤。）
品類：形作羅紋相交，長大黃白左紋者良。
配伍：菖蒲為使，畏牛乳。
</pre>
<pre data-sec="p">
序號：059
編號：草部059
藥名：豨薟草
十劑：宣、去風濕
性味：苦辛，生寒，熟溫。
主治：治肝、腎風氣，四肢麻痺，筋骨冷痛，腰膝無力，風濕瘡瘍。
禁忌：若痺痛由腎、脾兩虛，陰血不足，不由風濕而得者忌服（風藥能燥血。）。
品類：江東人呼豬為豨，其草似豬簽臭故名。（唐成訥有進豨薟表。
宋張詠進豨簽表云：其草金稜銀鑲，素莖紫荄，對節而生，頗同蒼耳。
臣吃百服，眼目清明，即至千服，鬚髮烏黑，筋力輕健，效驗多端。）
炮製：以五月五日，六月六日，七月七日，九月九日，採者尤佳。
去粗莖，留枝、葉、花、實，酒拌蒸曬九次，蜜丸，甚益元氣。
（豨薟，辛苦氣寒，故必蒸曬九次，加以酒蜜，則苦寒之陰濁盡去，
而清香之美味見矣。數不至九，陰濁未盡，則不能透骨搜風而祛病也。）
搗汁熬膏，以甘草、生煎地膏，煉蜜三味收之，酒調服尤妙。
</pre>
<pre data-sec="p">
序號：060
編號：草部060
藥名：威靈仙
十劑：宣行氣、祛風
性味：辛泄氣，鹹泄水，（本草苦。元素甘。）氣溫屬木，其性善走。
功用：能宣疏五臟，通行十二經絡。
主治：治中風痛風，頭風頑痺，（濕熱流於肢節之間，腫屬濕，痛屬熱，
汗多屬風，麻屬氣虛，木屬濕痰死血。
十指麻木，亦是胃中有濕痰死血，脾主四肢故也。
痛風當分新久，新痛屬寒，宜辛溫藥；久痛屬熱，宜清涼藥。
河間所謂暴病非熱，久病非寒是也。
大法宜順氣清痰，搜風散濕，養血去瘀為要。
威靈仙傳曰：「一人手足不遂數十年，遇新羅僧曰：得一藥可治，
入山求之，乃威靈仙也，服之而愈」）。
癥瘕積聚，痰水宿膿，黃疸浮腫，大小腸祕，風濕痰氣，一切冷痛。
性極快利，積痾不痊者，服之有捷效。
禁忌：然疏泄真氣，弱者慎用。
炮製：和砂仁炒，糖醋煎，治諸骨哽。
品類：根叢鬚數百條，長者二尺餘，色深黑，俗名「鐵腳威靈仙」，
配伍：忌茗、麵湯。（善治痛風，用為要藥。）
</pre>
<pre data-sec="p">
序號：061
編號：草部061
藥名：鈎藤鈎
十劑：宣除風熱、定驚
性味：甘微苦寒。
功用：除心熱，平肝風。
主治：治大人頭旋目眩，小兒驚啼瘛瘲（音熾縱。筋急而縮為瘛，筋緩而弛為瘲，
伸縮不已為瘛瘲，俗為搐搦是也。），客忤胎風，發斑疹。
主肝風相火之病，風靜火息，則諸證自除（相火散行於膽、三焦、心包。）。
品類：有剌類釣鈎，藤細多鈎者良（統用鈎，其功加倍。）。久煎則無力。
</pre>
<pre data-sec="p">
序號：062
編號：草部062
藥名：茵芋
十劑：宣、去風溼
性味：辛苦微溫，有小毒。
主治：治風濕拘攣痺痛。（時珍曰：「古方治風癇，有茵芋丸；
治風痺，有茵芋酒；治產後風，有茵芋膏。風濕諸證多用之。
茵芋、石南、莽草，皆治風妙品，近世罕有。」
莽草，辛溫有毒，治頭風、癰腫、乳癰、疝瘕。
蘇頌曰：「古方風濕，諸酒多用之，今人取葉煎湯熱含，治牙蟲喉痺甚效。」
甄權曰：「不入湯。」）
品類：莖赤，葉如石榴而短厚。
炮製：莖炙用。
</pre>
<pre data-sec="p">
序號：063
編號：草部063
藥名：當歸
十劑：補血、潤燥、滑腸
性味：甘溫和血，辛溫散內寒，苦溫心助散寒
（諸血屬心，凡通脈者必先補心，當歸苦溫助心。），
歸經：入心肝脾（心生血，肝藏血，脾統血。），為血中之氣藥。
主治：治虛勞寒熱，逆欬上氣（血和則氣降。），澼痢（便血曰澼。），
溫瘧（厥陰肝邪。），頭痛腰痛，心腹諸痛（散寒和氣。）。
風痙無汗（痙，音擎，上聲。身強項直，角弓反張，曰痙。
無汗，為剛痙；有汗，為柔痙。當歸，辛散風，溫和血。
產後亦有發痙者，以脫血無以養筋也，宜十全大補湯。），
痿痺癥瘕（筋骨緩縱，足不任地，曰痿。風、寒、濕客於肌肉、血脈曰痺。
血凝氣聚，按之堅硬，曰癥。雖堅硬，而聚散無常，曰瘕，尚未至癥也。），
癰疽瘡瘍，衝脈為病。氣逆裏急，帶脈為病。
腹痛，腰溶溶如坐水中，（衝脈起于腎下，出於氣街，挾臍上行，至胸中，
上頏顙，滲諸陽，灌諸經。下行入足，滲三陰，灌諸絡，
為十二經脈之海，主血。帶脈，橫圍於腰，如束帶，總約諸脈。）
及婦人諸不足，一切血證，陰虛而陽無所附者。
潤腸胃，澤皮膚，養血生肌（血旺則肉長。），排膿止痛（血和則痛止。）。
禁忌：然滑大腸，瀉者忌用。（當歸為君，芍藥為臣，地黃為佐，芎藭為使，
名四物湯，治血之總劑。
血虛，佐以人參、黃耆；
血熱，佐以條芩、梔、連；
血積，佐以大黃、牽牛。
昂按：血屬陰，四物能養陰，陰得其養，則血自生，非四物能生血也。
若氣虛、血弱之人，當用人參，取陽旺生陰血之義。
多有過服四物陰滯之藥，而反致害者。）
品類：使血氣各所有歸故名。（血滯能通，血虛能補，血枯能潤，血亂能撫。
蓋其辛溫，能行氣分，使氣調而血和也。
東垣曰：「頭止血而上行，身養血而中守，尾破血而下流，全活血而不走。」
雷斅、海藏並云：頭破血。
時珍曰：「治上用頭，治中用身，治下用尾，通行全用，一定之理也。」）
川產力剛，善攻；秦產力柔，善補。
以秦產頭圓尾多，肥潤氣香者良，名「馬尾當歸」。
尾粗堅枝者，名「鑱頭當歸」，只宜發散用。
炮製：治血酒製，有痰薑製。（昂按當歸非治痰藥，薑製亦臆說耳。）
配伍：畏菖蒲、海藻、生薑，惡濕麵。
</pre>
<pre data-sec="p">
序號：064
編號：草部064
藥名：芎藭
十劑：補血、潤燥、宣行氣、搜風
性味：辛溫升浮。
歸經：為少陽引經（膽。），入手、足厥陰氣分，（心包、肝。）乃血中氣藥。
功用：助清陽而開諸鬱（丹溪曰：「氣升則鬱自降，為通陰陽血氣之使。」），
潤肝燥而補肝虛（肝以瀉為補，所謂辛以散之，辛以補之。）。
上行頭目，下行血海（衝脈。），搜風散瘀，止痛調經。
主治：治風濕在頭，血虛頭痛，（能引血下行，頭痛必用之，加各引經藥：
太陽羌活，陽明白芷，少陽柴胡，太陰蒼朮，少陰細辛，厥陰吳茱萸。
丹溪曰：「諸經氣鬱，亦能頭痛。」）
腹痛脅痛，氣鬱血鬱，濕瀉血痢，寒痺筋攣，目淚多涕（肝熱。），
風木為病（諸風眩掉，皆屬肝木。），
及癰疽瘍瘡，（癰從六腑生，疽從五臟生，皆陰陽相滯而成。
氣為陽，血為陰，血行脈中，氣行脈外，相並周流。
寒濕摶之，則凝滯而行遲，為不及；火熱摶之，則沸騰而行速，為太過。
氣鬱邪入血中，為陰滯於陽；血鬱邪入氣中，為陽滯於陰，致生惡毒。
然百病皆由此起也。芎藭能和血行氣而通陰陽。）
男女一切血證。
禁忌：然香竄辛散，能走泄真氣，單服久服，令人暴亡。
（單服則臟有偏勝，久服則過劑生邪，故有此失，
若有配合節制，則不至此矣。
昂按：芍、地，酸寒為陰，芎、歸辛溫陽為陽。
故四物取其相濟，以行血藥之滯耳。川芎辛散，豈能生血者乎？
治法云：驗胎法，婦人過經三月不來，用川芎末，空心熱湯調一匙服，
腹中微動者是胎，不動者是經閉。）
品類：蜀產為「川芎」，秦產為「西芎」，江南為「撫芎」，
以川產大塊，裏白不油，辛甘者勝。
配伍：白芷為使，畏黃連、硝石、滑石，惡黃耆、山茱萸。
</pre>
<pre data-sec="p">
序號：065
編號：草部065
藥名：白芍
十劑：補血、瀉肝、濇、歛陰
性味：苦酸微寒。
歸經：入肝脾血分，為手、足太陰行經藥。（肺、脾。）
功用：瀉肝火（酸歛肝，肝以歛為瀉，以散為補。），
安脾肺，固腠理（肺主皮毛，脾主肌肉。肝木不剋土，則脾安；
土旺能生金，則肺安。脾和肺安，則腠理固矣。），
和血脈，收陰氣，歛逆氣（酸主收歛。），散惡血，
利小便（歛陰生津，小便自利，非通行之謂也。）。
緩中止痛（東垣曰經曰：損其肝者，緩其中。即調血也。），
益氣除煩，歛汗安胎，補勞退熱。
主治：治瀉痢後重（能除胃中濕熱。），
脾虛腹痛，（瀉痢俱太陰病，不可缺此。寒瀉冷痛忌用。
虞天民曰：「白芍不惟治血虛，大能行氣。
古方治腹痛，用白芍四錢、甘草二錢，名芍藥甘草湯。
蓋腹痛，因營氣不從，逆於皮裏，白芍能行營氣，甘草能歛逆氣；
又痛為肝木剋脾土，白芍能伐肝故也。」
天民又曰：「白芍止治血虛腹痛，餘不治，以其酸寒收歛，無溫散之功也。」）
心痞脅痛，（脅者，肝、膽二經往來之道，其火上沖，則胃脘痛，
橫行，則兩脅痛。白芍能理中瀉肝。）
肺脹喘噫（噯同。），癰腫疝瘕。其收降之體，
又能入血海（衝脈為血海，男女皆有之。），而至厥陰（肝經。），
治鼻衄（鼻血曰衄，音汝六切。）
目濇，肝血不足（退火益陰，肝血自足。），
婦人胎產，及一切血病。
禁忌：又曰產後忌用。
（丹溪曰：「以其酸寒，伐生發之氣也，必不得已，酒炒用之可耳。」
時珍曰：「產後肝血已虛，不可更瀉也。寇氏曰：『減芍藥以避中寒，
微寒如芍藥，古人猶諄諄告戒，況大苦大寒，可肆行而莫之忌耶。』
用白朮補脾，同參、耆補氣，用歸、地補血，同芎藭瀉肝，同甘草止腹痛，
同黃連止瀉痢，同防風發痘證，同薑、棗溫經散濕。」）
品類：赤芍藥主治略同，尤能瀉肝火，散惡血。治腹痛堅積，
血痺疝瘕（邪聚外腎為疝，腹內為瘕。），經閉腸風，
癰腫目赤（皆散瀉之功。）。
白補而收，赤瀉而散。白益脾，能於土中瀉木；
赤散邪，能行血中之滯。產後俱忌用。 
炮製：赤白各隨花色，單瓣者入用。醋炒用。婦人血分醋炒，下痢後重不炒。
配伍：惡芒硝、石斛，畏鱉甲、小薊，反藜蘆。
</pre>
<pre data-sec="p">
序號：066
編號：草部066
藥名：生地黃
十劑：大瀉火
性味：甘苦大寒，
歸經：入心腎， 
功用：瀉丙火（小腸為丙火，心與小腸相表裏。導赤散，與木通同用。），
清燥金（胃、大腸火。），消瘀通經，平諸血逆。
主治：治吐衄崩中
（唾血者，血隨唾出；
咯血者，隨痰咯出，或帶血絲，出腎經及肺經。
自兩脅逆上吐出者，屬肝經。
衄血者，血溢於腦，從鼻中而出；
欬血者，欬出，痰內有血，並屬肺經。
吐出、嘔出成盆成碗者，屬胃經。
經漏不止曰崩，血熱則妄行，宜以此涼之。虛人忌用，用乾地黃可也。），
傷陽寒強，痘證大熱。（痘證用之甚多，本草未載。）
禁忌：多服損胃。
炮製：生掘鮮者，搗汁飲之。或用酒製，則不傷胃。
品類：生則寒，乾則涼，熱則溫。
（故分為三條以便施用。近日都用浙產細長者為鮮生地。）
</pre>
<pre data-sec="p">
序號：067
編號：草部067
藥名：乾地黃
十劑：補陰、涼血
性味：甘苦而寒，沈陰而降，
歸經：入手、足少陰（心、腎。）厥陰（心包、肝。），及手太陽經（小腸。）。
功用：滋陰退陽，生血涼血。
主治：治血虛發熱，（經曰陰虛生內熱。）
勞傷欬嗽，（欬嗽陰虛者，地黃丸為要藥，亦能除痰。
丹溪曰：「久病陰火上升，津液生痰不生血，宜補血以制相火，其痰自除。」）
痿痺驚悸（有觸而心動曰驚；無驚而自動曰悸，即怔忡也。
有因心虛火動者，有因肝虛膽怯者，有因水停心下者，火畏水故悸也。
地黃能交心、腎而益肝、膽，亦能行水故治之。），
吐衄尿血（痛為淋血，不痛為尿血。由心、腎氣結或憂思房勞所致，
多屬虛寒，不可專作熱治。），
血運崩中（經曰：「陰虛陽搏謂之崩。」），
足下熱痛，折跌絕筋
（生地一斤，瓜薑糟一斤，生薑四兩，炒熟，腌傷折處，冷則易之。
又生地汁三升，酒升半，煮服，下撲損瘀血。），
填骨髓，長肌肉，利大小便，調經安胎。
又能殺蟲，治心腹急痛（海上方搗汁和麵作餺飥食，能利出蟲。忌用鹽。
本草匯曰：「丹溪云：『氣病補血，雖不中病，亦無害也。』
不知血藥屬陰，其性凝滯，若胃虛氣弱之人，過服歸、地等劑，反致痞悶，
飲食減少，變證百出，至死不悟，豈不惜哉！
大抵，血虛固不可專補其氣，而氣虛亦不可徒補其血也。
凡勞病：陽虛，宜四君補氣；陰虛，以四物補血；
陰陽俱虛者，宜合用，名八珍湯。」）。
品類：江浙生者，南方陽氣力微；北方生者，純陰力大。以懷慶肥大菊花心者良。
炮製：酒製則上行外行，薑製則不泥膈。
配伍：惡貝母，畏蕪夷，忌萊菔、蔥、蒜、銅、鐵器，
得酒、門冬、丹皮、當歸良（此近時所稱之生地也。）。
</pre>
<pre data-sec="p">
序號：068
編號：草部068
藥名：熟地黃
十劑：平補肝、腎，養血、滋陰
性味：甘而微溫，
歸經：入手、足少陰、厥陰經。
功用：滋腎水，補真陰，填骨髓，生精血，
聰耳明目（耳為腎竅，目為肝竅。目得血而能視。耳得血而能聰。），
黑髮烏髭。
主治：治勞傷風痺，胎產百病，為補血之上劑。
（丹溪曰：「產前，當清熱、養血為主；產後，大宜補氣血為主。
雖有雜證從末治之。」
昂按：丹溪產後大補大氣血一語，誠至當不易之論。後人不善用之，
多有風寒未解，血瘀未盡妄施峻補，反致大害者，不可不察。
王碩云：男子多陰虛，宜熟地；女子多血熱，宜生地。）
炮製：以好酒拌砂仁末，浸蒸曬九次用。（地黃性寒，得酒與火與日則溫；
性泥，得砂仁則和氣自能引入丹田。
六味丸用之為君。尺脈弱者，加桂、附，所謂益火之原，以消陰翳也。
尺脈旺者加知、柏，所謂壯水之主，以制陽光也。）
</pre>
<pre data-sec="p">
序號：069
編號：草部069
藥名：何首烏
十劑：平補肝腎、益精
功用：苦堅腎，溫補肝，甘益血，濇收歛精氣。添精益髓，
養血祛風，（治血先活血，血活則風散。）強筋骨，烏髭髮（故名首烏。），
令人有子，為滋補良藥。氣血太和，則勞瘦風虛，崩帶痔瘡，
瘰癘癰腫，諸病自己（營血調則癰腫消。赤者外科呼為瘡帚。）。
止惡瘧。（益陰補肝，瘧疾要藥，而本草不言治瘧。
時珍曰：「不寒不燥，功在地黃、天冬諸藥之上。」）
品類：有赤白二種，夜則籐交，一名「交籐」，有陰陽交合之象。
赤雄入血分，白雌入氣分。以大如拳五瓣者良。
三百年者，大似栲栳，服之成地仙。
炮製：凡使赤白各半，泔浸，竹刀刮皮，切片，用黑豆與首烏拌勻，
鋪柳甑，入砂鍋，九蒸九曬用。
配伍：茯苓為使，忌諸血、無鱗魚、萊菔、蔥、蒜、鐵器。
（唐時有何首烏者，祖名能嗣，父名延秀，能嗣五十八尚無妻子，
服此藥七日，而思人道，娶妻連生數子。延秀服之壽百六十歲。
首烏又服之，壽百三十歲，髮猶烏黑。李翱為立何首烏傳，
然流傳雖久，服者尚少。
明嘉靖初，方士邵應節進七寶美髯丹，世宗服之，連生皇子，遂盛行於世。
方用赤、白首烏各一斤，黑豆拌，九蒸曬，茯苓半斤，拌乳，當歸、枸杞、
菟絲各半斤，俱酒蒸，牛膝半斤，酒浸，同首烏第七次蒸至第九次，
破故紙四兩，黑芝麻炒，蜜丸，並忌鐵器。
昂按：地黃、首烏皆君藥也，故六味丸以地黃為君，七寶丹以何首烏為君，
各有配合，未可同類而共施也，即有加減，當各依本方隨病而施損益。
今人多以何苜烏加入地黃丸中，合兩方而為一方，是一藥二君，
安所適從乎？失製方之本義也。地黃功重補腎，
首烏功兼滋肝，故並以治風濕。）
</pre>
<pre data-sec="p">
序號：070
編號：草部070
藥名：牡丹皮
十劑：瀉伏火、而補血
性味：辛甘微寒。
歸經：入手、足少陰，（心包、肝。）
功用：瀉血中伏火，（色丹故入血分。時珍曰：「伏火即陰火也。陰火即相火也。
世人專以黃柏治相火，不知丹皮之功更勝，故仲景腎氣丸用之。」）
和血涼血而生血（血熱則枯，涼則生。），
破積血（積瘀不去，則新血不生。），通經脈，
為吐衄必用之藥（血屬陰本靜，因相火所逼，故越出上竅。）。
主治：治中風，五勞，驚癇瘛瘲，（筋脈伸縮抽掣為瘛瘲。
或手、足抽掣，口眼喎斜，卒然眩仆，吐涎身軟，時發時止為癇，
皆陰虛血熱，風火相搏，痰隨火湧所致。）
除煩熱，療癰瘡（涼血。），下胞胎，退無汗之骨蒸。
（張元素曰：「丹皮治無汗之骨蒸，地骨皮治有汗之骨蒸。
神不足者，手少陽；志不足者，足少陰。
故仲景腎氣丸，用丹皮治神氣不足也。」
按：內經云：「水之精為志，故腎藏志；火之精為神，故心藏神。」）
品類：單瓣花紅者入藥。肉厚者佳，
炮製：酒拌蒸用。
配伍：畏貝母、菟絲、大黃，忌蒜、胡荽。伏砒。
（時珍曰：「花白者補，赤者利，人所罕悟，宜分別之。」）
</pre>
<pre data-sec="p">
序號：071
編號：草部071
藥名：續斷
十劑：補肺、腎，理筋骨
性味：苦溫補腎，辛溫補肝。
功用：能宣通血脈，而理筋骨，主傷中補不足（經疏云：「味甘故然。」），
暖子宮，縮小便，破血瘀。
主治：治腰痛胎漏（懷妊瀝血。），崩帶遺經，
腸風血痢（是齋方平胃散一兩，川續斷二錢半，每服二錢，米飲下。
治時痢亦驗。），癰痔腫毒。又主金瘡折跌（以功命名。），
止痛生肌，女科外科需為上劑。
品類：川產良，狀如雞腳，皮黃皺，節節斷者真。
炮製：去向裏硬筋，酒浸用，
配伍：地黃為使。
</pre>
<pre data-sec="p">
序號：072
編號：草部072
藥名：骨碎補
十劑：補腎、治折傷
功用：苦溫補腎，故治耳鳴，（耳鳴必由腎虛。）及腎虛久瀉
（研末入豬腎，煨熟空心食之。腎主二便，久瀉多屬腎虛，
不可專責脾、胃也。）。
腎主骨，故治折傷，（以功命名，粥和敷傷處。經曰：「腎者，胃之關也。」
前陰利水，後陰利穀。）
牙痛。（炒黑為末，擦牙，嚥下亦良。）
又入厥陰（心包、肝。），能破血止血（入血行傷，故治折傷，
粥和末裹傷處。）。
品類：根似薑而扁長，
炮製：去毛用，或蜜拌蒸。
</pre>
<pre data-sec="p">
序號：073
編號：草部073
藥名：益母草
十劑：一名茺蔚，通行瘀血、生新血
性味：辛苦微寒，
歸經：入手足厥陰（心包、肝。），
功用：消水行血，去瘀生新，調經解毒。
主治：治血風、血暈、血痛、血崩、血淋，胎痛難產，
崩中帶下（帶脈橫於腰間，病生於此，故名為帶。赤屬血，白屬氣。
氣虛者，補中益氣而兼升降；血虛者，養血滋陰而兼調氣。），
為經產良藥。消疔腫乳癰（亦取其散瘀解毒。），通大小便。
禁忌：然辛散之藥，瞳子散大者忌服。

編號：草部073-1
藥名：益母子，
功用：主治略同，調經益精，明目（血滯、病目者則宜之。）活血，
順氣逐風（氣行則血行，血活則風散。），行中有補。
主治：治心煩頭痛，（血虛血熱之候。）胎產帶崩，令人有子。
（有補陰之功。
時珍曰：「益母根、莖、花、葉、實，皆可同用。
若治瘡腫胎產，消水行血則宜並用。
若治血分風熱，明目調經，用子為良。
蓋根、莖、花、葉專於行，子則行中有補也。」
產寶濟陰返魂丹，小暑端午，或六月六日，採益母莖、葉、花、實，
為末蜜丸，治胎產百病。近效方搗汁、熬骨亦良。）

配伍：忌鐵，  
炮製：子微炒用。
</pre>
<pre data-sec="p">
序號：074
編號：草部074
藥名：澤蘭
十劑：通行血、消水
性味：苦泄熱，甘和血，辛散鬱，香舒脾。
歸經：入足太陰、厥陰（脾、肝。）。
功用：通九竅，利關節，養血氣，長肌肉，破宿血，調月經，消癥瘕，
散水腫（防己為使。）。
主治：治產後血瀝腰痛（瘀行未盡。），吐血鼻血，目痛頭風，癰毒撲損，
補而不滯，行而不峻，為女科要藥（古方澤蘭丸甚多。）。
品類：時珍曰：蘭草、澤蘭，一類二種，俱生下濕，紫莖素枝，赤節綠葉，
葉對節生，有細齒。但以莖圓節長，葉光有歧者為蘭草；莖微方節短，
葉有毛者為澤蘭。嫩時並可拏（音那。）而佩之，
楚詷所謂「紉秋蘭」以為佩是也。（朱文公離騷辨證：云必花葉俱香，
燥濕不變，方可刈佩。今之蘭蕙，花雖香，而葉無氣質，弱易萎，
不可刈佩。）
吳人呼為「香草」，俗名「孩兒菊」。
（夏日採，置髮中，則髮不墮。浸油塗髮，去垢香澤，故名澤蘭。）
蘭草走氣分，故能利水道，除痰癖，殺蠱辟惡，而為消渴良藥。
（經曰：「數食肥甘，傳為消渴，治之以蘭，除陳氣也。」）
 澤蘭走血分，故能消水腫，塗癰毒，破瘀除癥，而為婦人要藥。
以為今之山蘭者誤矣，
配伍：防己為使。  
（寇宗奭、朱丹溪並以蘭草為山蘭之葉。李時珍考眾說以譏之。
按別本云：「蘭葉甘寒，清肺開胃，消痰利水，解鬱調經，閩產者力勝。
閩產為勝，則是建蘭矣。」
李士材云：「蘭草稟金水之氣，故入肺臟。東垣方中嘗用之。
內經所謂，『治之以蘭，除陳氣』者是也，余屢驗之。」
李時珍又謂：「東垣所用乃蘭草也，其集諸家之言曰。
陳遯齋閒覽云：楚騷之蘭或以為都梁香，或以為澤蘭，或以為猗蘭，
當以澤蘭為正，今之所種如麥門冬者，名幽蘭，非真蘭也。
故陳止齋著盜蘭說以譏之。既名幽蘭，正合騷經矣。
方虛谷訂蘭說言古之蘭草，即今之千金草，俗名孩兒菊者，
今之所謂蘭，其葉如茅者，根名土續斷，因花馥郁，故得蘭名。
楊升菴云：世以如蒲萱者為蘭，九畹之受誣也久矣。
又吳草廬有蘭說云蘭為醫經上品，有根有莖，草之植者也。
今所謂蘭，無莖無枝，因黃山谷稱之，世遂謬指為離騷之蘭。
寇氏本草溺流於俗，反疑舊說為非，夫醫經為實用，豈可誣哉。
今之蘭，果可以利水殺蠱，而除痰癖乎？
其種盛於閩，朱子閩人，豈不識其土產而辨析若此，
世俗至今，猶以非蘭為蘭，何其惑之甚也。」
昂按：朱子辨蘭，援離騷紉佩以為證，竊謂紉佩亦騷人風致之詞耳。
如所云飲木蘭之墜露，餐秋菊之落英，豈真露可飲，而英可餐乎？
又云製芰荷以為衣，集芙蓉以為裳，豈真芰、荷可衣，芙蓉可裳乎？
宋儒釋經執泥，恐未可為定論也。第離經既言秋蘭，則非春蘭明矣。
本經既言澤蘭，則非山蘭明矣。是離騷之秋蘭，當屬本經之澤蘭無疑也。
然離騷不嘗曰春蘭兮，秋菊乎？不又曰結幽蘭而延佇乎？
不又曰疏石蘭以為芳乎？若秋蘭既屬之，澤蘭將所謂春蘭、秋蘭、石蘭者，
又不得為山蘭，當是何等之蘭乎？且山蘭為花中之最上品，古今評者，
列之梅、菊之前，今反屈於孩兒菊之下，以為盜襲其名，世間至賤之草，
皆收入本草，獨山蘭清芬佳品，擯棄不錄，何其不幸若是之甚也。
本草殺蠱之藥良多，皆未必有驗，至於行水、消痰，固山蘭之葉力所優者也。
蓋李時珍、陳、方、吳、楊輩皆泥定陳藏器以澤蘭、蘭草為一類二種，
遂併騷經而疑之。崇澤蘭而絀山蘭，遂令澤草無復有用之者，不思若以為一類，
則本經蘭草一條，已屬重出，何以本經蘭草反列之上品，而澤蘭止為中品乎？
況一入氣分，一入血分，迥然不同也。又騷經言蘭者凡五，除木蘭人所共識，
其餘春蘭、秋蘭、幽蘭、石蘭，若皆以為孩兒菊，是不特二類一種，
且四類一種矣。而以為九畹之受誣，豈理也哉？
蓋本經言澤蘭，所以別乎山也。言蘭草，明用葉而不用其花也。
騷經言和蘭，所以別乎春也。言石蘭，所似別乎澤也。
愚謂秋蘭，當屬澤蘭，而春蘭、石蘭，定是山蘭。其曰幽蘭，
則山蘭之別名，以其生於深山，窮谷故也。寇氏、朱氏之論，又安可全非也。
姑附愚說，以諮多識之士。）
</pre>
<pre data-sec="p">
序號：075
編號：草部075
藥名：白微
十劑：瀉血熱
性味：苦寒而鹹。
歸經：陽明衝、任之藥。
功用：利陰氣，下水氣，
主治：主中風身熱支滿，忽忽不知人，（陰虛火旺，則內熱生風；
火氣焚灼，故內熱支滿，痰隨火湧，故不知人。）
血厥，（汗出過多，血少，陽氣獨上，氣塞不通而厥，婦人尤多此證，
宜白微湯。白微、當歸各一兩，參五錢，甘草錢半，每服五錢。）
熱淋，溫瘧洗洗，寒熱酸痛。（寒熱作則營氣不能內營，故酸痛。）
婦人傷中淋露（血熱。千金白微散，治胎前產後遺尿不知時，
白微、芍藥等分，酒調服。
丹溪曰：「此即河間所謂熱甚廷孔鬱結，神無所依，不能收禁之意也。」
「孔」女人溺孔也。），
產虛煩嘔。（仲景安中益氣、竹皮丸用之。
經疏曰：「古方調經種子，往往用之，蓋不孕緣於血熱、血少，
而其源起於真陰不足，陽甚而內熱，故營血日枯也。
益陰清熱，則血自生旺而有子矣。」
須佐以歸、地、芍藥、杜仲、蓯蓉等藥。）
品類：似牛膝而短小柔軟，去鬚，
炮製：酒洗用。
配伍：惡大黃、大戟、山茱、薑、棗。
</pre>
<pre data-sec="p">
序號：076
編號：草部076
藥名：艾葉
十劑：宣理氣、血，燥逐寒、濕
性味：苦辛。生溫熟熱，純陽之性。
功用：能回垂絕之元陽，通十二經，走三陰（太、少、厥。），理氣血，逐寒濕，
暖子宮，止諸血。溫中開鬱，
調經安胎（胎動、腰痛、下血，膠艾湯良。阿膠、艾葉煎服，亦治虛痢。），
血衄崩帶，治帶要藥。腹痛冷痢，霍亂轉筋（皆理氣血，逐寒濕之效。），
殺蛇治癬（醋煎。外科有用乾艾作湯，投白礬二三錢洗瘡，然後敷藥者，
蓋人血氣冷，必假艾力以佐陽，而艾性又能殺蟲也。）。
以之炙（音仄。）火，能透諸經而治百病。
禁忌：血熱為病者禁用（灸火則氣下行，入藥則熱上衝，不可過劑。
丹田氣弱，臍腹冷者，以熱艾裝袋，兜臍腹甚妙。
寒濕腳氣，亦宜以此來入襪內。），
品類：陳者良。
炮製：揉搗如綿，謂之「熟艾」，灸火用。
婦人丸散，醋煮搗餅，再為末用（入茯苓數片同研則易細。），
煎服宜鮮者。
配伍：苦酒，（醋也。）香附為使。
（艾附丸，調婦人諸病。
宋時重湯陰艾，自明成化來，則以蘄州艾為勝。
云灸酒，一灸便透。蒙荃、發明並以野艾為真蘄艾，雖香實非艾種。）
</pre>
<pre data-sec="p">
序號：077
編號：草部077
藥名：延胡索
十劑：宣活血、利氣
性味：辛苦而溫。
歸經：入手、足太陰（肺、脾。）厥陰（心包、肝。）經。
功用：能行血中氣滯，氣中血滯，通小便，除風痺，
主治：治氣凝血結，上下內外諸痛。（通則不痛。）癥瘕崩淋，
月候不調（氣血不和，因而凝滯，不以時至。），
產後血運，暴血上衝。折傷積血，疝氣危急，為治血、利氣第一藥。
禁忌：然辛溫走而不守（獨用力迅，宜兼補氣血藥。），
通經墜胎，血熱氣虛者禁用。
品類：根如半夏，肉黃，小而堅者良。
炮製：酒炒行血，醋炒止血，生用破血，炒用調血。
</pre>
<pre data-sec="p">
序號：078
編號：草部078
藥名：紅花
十劑：古名紅藍花，通行血、潤燥
性味：辛苦甘溫，
功用：入肺經，而破瘀血，活血（瘀行則血活，有熱結於中，暴吐紫黑血者，
吐出為好，吐未盡，加桃仁、紅花行之。大抵鮮血宜止，瘀血宜行。）
潤燥，消腫止痛。（凡血熱、血瘀，則作腫作痛。）
主治：治經閉便難，血運口噤，胎死腹中，（非活血、行血不能下。）
痘瘡血熱（本草不言治痘。），喉痺不通，又能入心經，生新血（須兼補益藥為佐使。）。
俗用染紅，併作胭脂。（胭脂，活血解毒，痘疔挑破，以油胭脂敷之良。）
禁忌：少用養血，多則行血，過用能使血行不止而斃。
（血生於心包，藏於肝，屬於衝、任，紅花汁與相類，故治血病。
有產婦，血悶而死，名醫陸氏以紅花數十斤煮湯，寢婦於上而薰之，
湯冷再加，半日而蘇。
金匱有紅、藍花酒，云治婦人六十二種風。）
</pre>
<pre data-sec="p">
序號：079
編號：草部079
藥名：茜草
十劑：通行水
性味：色赤入營，氣溫行滯，味酸走肝，而鹹走血。（本經苦寒。）
歸經：入厥陰血分（心包、肝。），
功用：能行血止血（能行故能止，消瘀通經，又能止吐崩尿血。），
消瘀通經（酒煎一兩，通經甚效。）。
主治：治風痺黃疸（疸有五，黃疸、穀疸、酒疸、黃汗疸、女勞疸。
此蓋蓄血發黃，不專於溼熱者也。女勞疸，必屬腎虛，亦不可以溼熱例治。
當用四物、知、柏壯其水，參、朮培其氣，隨證而加利溼清熱藥。），
崩運撲損，痔漏瘡癤。
禁忌：血少者忌用。
品類：根可染絳， 
配伍：忌鐵。
</pre>
<pre data-sec="p">
序號：080
編號：草部080
藥名：紫草
十劑：瀉血熱、滑腸
性味：甘鹹氣寒，
歸經：入厥陰血分（心包、肝。）。
功用：涼血活血，利九竅，通二便。鹹寒性滑。
主治：治心腹邪氣，即熱也。水腫五疸，瘑癬惡瘡，血熱所致。
及痘瘡血熱毒盛，二便閉濇者。
（血熱則毒閉，得紫草涼之，則血行而毒出。大便利者忌之。
活幼心書云：紫草性寒，小兒脾實者可用，脾虛者，反能作瀉。
古方惟用茸，取其初得陽氣，以類觸類，用發痘瘡。
今人不達此理，一概用之，誤矣。）
禁忌：瀉者忌用，
炮製：去頭鬚酒洗。
</pre>
<pre data-sec="p">
序號：081
編號：草部081
藥名：凌霄花
十劑：一名紫葳，瀉血熱
性味：甘酸而寒，
歸經：入厥陰血分（心包、肝。）。
功用：能去血中伏火，破血去瘀。
主治：主產乳餘疾，崩帶癥瘕，腸結（不大便。）血閉，淋閟風癢，
血熱生風之證，女科多用，
禁忌：孕婦忌之。（本經云：「養胎。」經疏云：「破血之藥，非所宜也。」
肺癰有用之為君藥者。凌霄花為末和蜜陀僧唾調，敷酒齇甚驗。）
品類：籐生，花開五瓣，黃赤有點，不可近鼻聞，傷腦。
</pre>
<pre data-sec="p">
序號：082
編號：草部082
藥名：大小薊
十劑：瀉涼血
性味：甘溫。（大明曰涼。）
功用：皆能破血下氣，行而帶補。
主治：治吐衄腸癰，女子赤白濁，安胎。（涼血之功。）
品類：小薊力微，能破瘀生新，保精養血，退熱補虛。不能如大薊之消癰毒。
（丹溪曰：「小薊治下焦結熱、血淋。」
本事方一人冷氣入陰囊，腫滿疼痛，煎大薊汁服，立瘥。）
     兩薊相似。花如梅，大薊莖高而葉微皺，小薊莖低而葉不皺，皆用根。
</pre>
<pre data-sec="p">
序號：083
編號：草部083
藥名：三七
十劑：一名山漆，瀉、散瘀定痛
性味：甘苦微溫，
功用：散血定痛。
主治：治吐血衄血，血痢血崩，目赤癰腫，（醋磨塗即散，已破者，為末摻之。）
為金瘡杖瘡要藥。（杖時，先服一二錢，則血不衝心。
杖後傅之，去瘀消腫易愈。大抵陽明、厥陰血分之藥，故治血病。）
品類：此藥近時始出，軍中恃之。從廣西山洞來者，略似白芨、地黃，有節。
（近出一種，葉似菊艾，而勁厚有岐尖，莖有赤稜，夏秋開黃花，
蕊如金絲，盤紐可愛，而氣不香，根大如牛蒡，味甘，極易繁衍，
云是三七，治金瘡、折傷、血病甚效，與南中來者不同。）
味微甘，頗似人參，以末摻豬血中，血化為水者真。
</pre>
<pre data-sec="p">
序號：084
編號：草部084
藥名：地榆
十劑：濇、止血
性味：苦鹹微寒，性沈而濇。（本草未嘗言濇，能收汗止血，皆酸歛之功也。）
功用：入下焦，除血熱。
主治：治吐衄崩中（血虛禁用。），腸風（血鮮者為腸風，隨感而見也；
血瘀者為臟毒，積久而發也。糞前為近血，出腸、胃；
糞後為遠血，出肺、肝。）
血痢。（蘇頌曰：「古方斷下多用之。」
寇宗奭曰：「虛寒瀉痢及初起者禁用。」蘇頌著本草圖經）。
品類：似柳根，外黑裏紅，取上截炒黑用，梢反行血，
配伍：得髮良，惡麥冬。
</pre>
<pre data-sec="p">
序號：085
編號：草部085
藥名：蒲黃
十劑：生，滑行血；炒，濇止血
性味：甘平，
歸經：厥陰血分藥。（心包、肝。）
功用：生用性滑，行血消瘀，通經脈，利小便，祛心腹膀胱寒熱
（同五靈脂，治心腹血氣痛，名失笑散。），
療撲打損傷，瘡癤諸腫。（一婦，舌漲滿口，以蒲黃頻摻，比曉乃愈。
宋度宗舌脹滿口，御醫用蒲黃、乾薑末等搽之愈。
時珍曰：「觀此則蒲黃之涼血、活血可知矣。
蓋舌為心苗，心包、相火，乃其臣使。得乾薑是陰陽相濟也。」）
      炒黑性濇，止一切血崩泄精。
品類：香蒲花中蕊屑， 
炮製：湯成入藥。
</pre>
<pre data-sec="p">
序號：086
編號：草部086
藥名：卷柏
十劑：生用破血、炙用止血
功用：生用辛平，破血通經，治癥瘕淋結。
      炙用辛溫，止血，治腸風脫肛。
品類：生石上，拳攣如雞足，俗呼「萬年松」。
炮製：凡使鹽水煮半日，井水煮半日，焙用。
</pre>
<pre data-sec="p">
序號：087
編號：草部087
藥名：䕡茹
十劑：瀉、破血
性味：辛寒有小毒。
功用：蝕惡肉，排膿血，殺疥蟲，除熱痺，破癥瘕。
（內經同烏側骨，治婦人血枯。）
品類：根如萊菔，皮黃肉白，葉長微闊，折之有汁，結實如豆，一顆三粒，
配伍：甘草為使。
</pre>
<pre data-sec="p">
序號：088
編號：草部088
藥名：菴䕡子
十劑：瀉、行水、散血
性味：苦辛微寒（別錄微溫。），
歸經：入肝經血分。
功用：行水散血，散中有補。
主治：治陽痿經澀，腰膝骨節重痛，產後血氣作痛，閃挫折傷（撲打方多用之。），
能制蛇（見之則爛。）。
品類：葉似菊而薄，莖似艾而粗，
配伍：薏苡為使。
</pre>
<pre data-sec="p">
序號：089
編號：草部089
藥名：鬱金
十劑：宣行氣解鬱、瀉泄血破瘀
性味：辛苦氣寒，純陽之品。其性輕揚上行，
歸經：入心及包絡，兼入肺經。
功用：涼心熱，散肝鬱，下氣破血（行滯氣，亦不損正氣；破瘀血，亦能生新血。）。
主治：治吐衄尿血，婦人經脈逆行
（經不下行，上為吐衄諸證，用鬱金末加韭汁、薑汁、童便服，其血自清。
痰中帶血者，加竹瀝。），血氣諸痛。
產後敗血攻心，顛狂失心（顛多喜笑，尚知畏懼，證屬不足；
狂多忿怒，人莫能制，證屬有餘。此病多因驚憂，瘀血塞於心竅所致。
鬱金七兩，白礬三兩，米糊丸服，名白金丸。
鬱金入心散惡血，明礬化頑痰故也。），
痘毒入心（同升麻服，不吐則下。），下蠱毒。
品類：出川廣，體銳圓如蟬肚，外黃內赤，色鮮微香，味苦帶甘者真。
（市人多以薑黃偽之。）
</pre>
<pre data-sec="p">
序號：090
編號：草部090
藥名：薑黃
十劑：瀉破血、行氣  
性味：苦辛，（本草大寒。（藏器大明）曰熱。）
歸經：色黃入脾，兼入肝經。
功用：理血中之氣，下氣破血，除風消腫，功力烈於鬱金。
主治：治氣脹血積，產後敗血攻心，通月經，療撲損。
片子者，能入手臂，治風寒濕痺。
（血虛腎痛者勿用。時珍曰：「入腎治痛，其兼理血中之氣可知。」）
品類：出川廣。
（陳藏器曰：「鬱金苦寒色赤，薑黃辛溫色黃，莪朮味苦色青，
三物不同，所用各別。」
經疏曰：「薑黃主治，介乎三稜、鬱金之間。」
時珍曰：「薑黃、鬱金、莪s  ，形狀、功用大略相近，
但鬱金入心，專治血；薑黃入脾，兼治血中之氣；
莪s  入肝，治氣中之血，稍為不同。今時以扁如乾薑者，為片子薑黃；
圓如蟬腹者，為蟬肚鬱金，並可染色。朮形雖似鬱金，而色不黃也。」 ）
</pre>
<pre data-sec="p">
序號：091
編號：草部091
藥名：莪s  
十劑：瀉、破血、行氣、消積
性味：辛苦氣溫，
歸經：入肝經血分。
功用：破氣中之血（能通肝經聚血。），消瘀通經，開胃化食，解毒止痛。
主治：治心腹諸痛，冷氣吐酸，
奔豚痃癖，（酒醋磨服。痃，音賢，小腹積。
痃癖多見於男子，癥瘕多見於婦人。
莪s  香烈，行氣通竅，同三稜用，治積聚諸氣良。
按五積：心積曰伏梁，起臍上至心下。
肝積曰肥氣，在左脅。
肺積曰息賁，在右脅。
脾積曰痞氣，在胃脘右側。
腎積曰奔豚，在小腹上至心下。治之不宜專用下藥，恐損真氣也。
宜於破血行氣藥中，加補脾胃藥。氣旺方能磨積，正旺則邪自消也。
經曰：「大結大聚，其可犯也？衰其大半而止，過者死。」
東垣五積方，用三稜、莪s  ，皆兼人參贊助成功。
按治積諸藥，神麴、麥芽，化穀食。
磠砂、阿魏、山查、化肉食。
紫蘇化魚蟹毒。
葛花、枳椇消酒積。
麝香消酒積、果積。
芫花、牽牛、大戟行水飲。
三稜、莪s  、鱉甲消癥瘕。
木香、檳榔行氣滯。
礞石、蛤粉攻痰積，
巴豆攻冷積。
大黃、芒硝攻熱積。
雄黃、膩粉攻涎積。
虻蟲、水蛭攻血積。）
雖為泄劑，亦能益氣。
（王好古曰：「故治氣短不能接續，大小七香丸、積香丸諸湯散中多用之。」）
炮製：根如生薑，莪生根下，似卵不齊，
堅硬難搗，灰火煨透，乘熱搗之。（入氣分。）
或醋磨酒磨，或煮熟用。（入血分。）
</pre>
<pre data-sec="p">
序號：092
編號：草部092
藥名：荊三稜
十劑：瀉、行氣、破血、消積
性味：苦平，色白屬金，（皮黑肉白。）
歸經：入肺金血分，破血中之氣（亦通肝經聚血。），兼入脾經。
功用：散一切血瘀氣結，瘡硬食停，老塊堅積（乃堅者削之。
從血藥則治血，從氣藥則治氣，須輔以健脾補氣藥良。
昔有人患癥瘕死，遺言開腹取之，得病塊如石，文理五色，
削成刀柄，因砍三稜，柄消成水，乃知此藥可療癥瘕。），
消腫止痛，通乳墮胎，功近香附而力峻。
禁忌：虛者慎用。
品類：色黃體重，若鯽魚而小者良。
炮製：醋浸炒，或麵裏煨。
</pre>
<pre data-sec="p">
序號：093
編號：草部093藥名：白茅根
十劑：瀉火、補中、止血、止吐
性味：甘寒，
歸經：入手少陰（心。），足太陰、陽明（脾、胃。），
功用：補中益氣。除伏熱，消瘀血，利小便，解酒毒。
主治：治吐諸血（心肝火旺，逼血上行，則吐血；肺火盛，則衄血。
茅根甘和血，寒涼血，引火下降，故治之。
撲損瘀血，搗汁服，名茅花湯。亦治鼻衄產淋。），
血閉寒熱（血瘀則閉，閉則寒熱作。），
淋瀝崩中（血熱則崩。），
傷寒噦逆（即呃逆。（說文曰：「噦，氣牾也。」東垣作乾嘔之甚者未是。），
肺熱喘急，內熱煩渴，黃疸水腫。（消水行水。
時珍曰：「良藥也。世人以微而忽之，惟是苦寒之劑，傷沖和之氣，
烏足知此哉。」）
茅鍼潰癰癤。（酒煮服。一針潰一孔，二針潰二孔。）
</pre>
<pre data-sec="p">
序號：094
編號：草部094
藥名：蘆根
十劑：瀉熱、止嘔
性味：甘益胃，寒降火。
主治：治嘔噦反胃（胃熱火升，則嘔逆，食不下。金匱方蘆根煎服。），
消渴客熱，傷寒內熱，
止小便數。（肺為水之上源，脾氣散精上歸於肺，
始能通調水道，下輸膀胱。腎為水臟，而主二便，三經有熱，則小便數，
甚至不能少忍，火性急速故也。蘆中空，故入心肺，清上焦熱，
熱解則肺之氣化行，而小便復其常道矣。）
能解魚、蟹、河豚毒。
炮製：取逆水肥厚者，去鬚節用。
</pre>
<pre data-sec="p">
序號：095
編號：草部095
藥名：苧根
十劑：瀉熱、散瘀
性味：甘寒而滑，
功用：補陰破瘀，解熱潤燥。 
主治：治天行熱疾，大渴大狂，胎動下血，諸淋血淋。搗貼赤遊丹毒，癰疽發背，
金瘡折傷，（止血易痂。）
雞魚骨硬。（搗如龍眼，雞骨雞湯下，魚骨魚湯下。）
      汁能化血為水，
苧皮與產婦作枕，止血運，安腹上，止產後腹痛。（散瘀之功。）
漚苧汁療消渴。
</pre>
<pre data-sec="p">
序號：096
編號：草部096
藥名：薔薇根
十劑：瀉濕熱
性味：苦濇而冷，
歸經：入胃大腸經。
功用：除風熱濕熱，生肌殺蟲。
主治：治瀉痢消渴，牙痛口糜（煎汁含嗽。），遺尿好眠，癰疽瘡癬。
品類：花有黃、白、紅、紫，數色，以黃心白色粉紅者入藥。
子名「營實」，酸溫，主治略同。
（千金曰：「薔薇根、角蒿，口瘡之神藥。」
角蒿所在多有，開淡紅紫花，角微彎，長二寸許，辛苦有小毒。
治惡瘡有蟲，及口齒瘡。）
</pre>
<pre data-sec="p">
序號：097
編號：草部097
藥名：芭蕉根
十劑：瀉熱
性味：味甘大寒。
主治：治天行熱狂，煩悶消渴，產後血脹，並搗汁服。塗癰腫結熱。
（為末，油調敷，霜後者佳。）
</pre>
<pre data-sec="p">
序號：098
編號：草部098
藥名：大黃
十劑：大瀉血分濕熱，下有形積滯
性味：大苦大寒， 
歸經：入足太陰（脾。），
手、足陽明、厥陰（大腸、胃、心包、肝。）血分，
功用：其性浮而不沈，其用走而不守。若酒浸亦能引至至高之分。
（仲景太陽門調胃承氣湯，大黃註曰：「酒浸」。
陽明門大承氣湯，大黃註曰：「酒洗」。
少陽、陽明小承氣湯，大黃不用酒製，皆有分別。
東垣曰：「邪氣在上，非酒不至，若生用者，則遺至高之邪熱，
病愈後，或目赤、喉痺、頭痛、膈上熱疾生也。」），
用以蕩滌腸胃，下燥結而除瘀熱。
主治：治傷寒時疾，發熱譫語（大腸有燥糞，故譫語，宜下之。譫音占。），
溫熱瘴瘧，下痢赤白，腹痛裏急，黃疸水腫，
癥瘕積聚（積久成形謂之積，屬陰。聚散無常謂之聚，屬陽。
積多是血、或食、或痰，聚多是氣。），
留飲宿食，心腹痞滿，二便不通（皆土鬱奪之。），
吐血衄血，血閉血枯，損傷積血，一切實熱，血中伏火。
行水除痰，蝕膿消腫，能推陳致新。
禁忌：然傷元氣而耗陰血（下多亡陰。），
若病在氣分，胃虛、血弱者禁用。（病在氣分而用之，是謂誅伐無過。
東垣曰：「能推陳致新，如定禍亂以致太平，所以有將軍之號。」
時珍曰：「仲景瀉心湯，治心氣不足，吐衄血者，用大黃、黃連、黃芩，
乃瀉心包、肝、脾、胃四經血中之伏火也。
又治心下痞滿，按之軟者，用大黃黃連瀉心湯，亦瀉脾胃之濕熱，
非瀉心也。
病發於陰，而反下之，則痞滿，乃寒傷營血，邪結上焦，謂之上脘當心，
故曰瀉心。
經曰：『太陰所至為痞滿。』又曰：『濁氣在上則生䐜脹』是已。
病發於陽而反下之，則結胸，乃熱邪陷入血分，亦在上脘，
故大陷胸湯丸皆用大黃，亦瀉脾、胃血分之邪，而降其濁氣也。
若結胸在氣分，只用小陷胸湯；痞滿在氣分，只用半夏瀉心湯。」
或問心氣不足而吐衄，何以不補心而反瀉心？
丹溪曰：「少陰不足，亢陽無輔，致陰血妄行，故用大黃瀉其亢甚之火；
又心本不足，肝、肺反受火邪而病作，故用黃芩救肺，黃連救肝；
肺者陰之主，肝者心之母，血之合也；肺肝火退，則血歸經而自安矣。」
寇宗奭曰：「以苦泄其熱，就以苦補其心，蓋一舉而兩得之。」
李士材曰：「古人用大黃以治虛勞吐衄，意甚深微，
蓋濁陰不降，則清陽不生；血瘀不去，則新血不生也。」）
品類：川產錦紋者良，
炮製：有酒浸酒蒸，生熟之不同，生用更峻，
配伍：黃芩為使。（欲取通利者，不得驟進穀食，大黃得穀食，便不能通利耳。
夷堅志湯火傷者，搗生大黃，醋調敷，止痛無瘢。）
</pre>
<pre data-sec="p">
序號：099
編號：草部099
藥名：黃芩
功用：苦入心，寒勝熱，瀉中焦實火，除脾家濕熱。
主治：治澼痢腹痛（便血曰澼，寒痛忌用。
凡腹痛，有寒熱、虛實、食積、瘀血、痰濕之不同，
寒宜溫，熱宜清，虛宜補，實宜下，食宜消導，
瘀血宜行散，痰濕宜化痰利濕。
痛時手不可按者，為實痛；按之痛止者，為虛痛。），
寒熱往來（邪在少陽。），黃疸五淋，血閉（實熱在血分。）氣逆，
癰疽瘡瘍，及諸失血。
消痰（丹溪以黃芩降痰，假其降火也。按痰以火動，當先降火。）利水，
解渴安胎（胎孕宜清熱、涼血，血不妄行則胎安。），
養陰退陽，補膀胱水。
酒炒則上行，瀉肺火，利胸中氣（肺主氣，熱傷氣，瀉熱所以保肺。），
治上焦之風熱濕熱（丹溪曰：「黃芩，上、中二焦藥」。），
火嗽喉腥（五臭，肺為腥。），目赤腫痛。
禁忌：過服捐胃，血虛寒中者禁用。
（得柴胡退寒熱，得芍藥治痢，
得厚朴、黃連止腹痛，得桑皮瀉肺火，得白朮安胎之聖藥。
時珍曰：「仲景治少陽證，小柴胡湯；
太陽、少陽合病，下利，黃芩湯；
少陽證，下後心滿，瀉心湯並用之。
蓋黃芩苦寒入心瀉熱，除脾家濕熱，使胃火不流入肺，不致刑金，
即所以保肺也。肺虛不宜者，苦寒傷土，損其毋也。
少陽證雖在半表半裏，而心膈痞滿實，兼心、肺上焦之邪。
心煩喜嘔，默默不欲食，又兼脾、胃中焦之證，
故用黃芩以治手、足少陽相火，黃芩亦少陽藥也。」
楊士瀛曰：「柴胡退熱不及黃芩。」
時珍曰：「柴胡乃苦以發之，散火之標也。黃苓乃寒能勝熱，折火之本也。
東垣治肺熱身如火燎，煩躁引飲而晝盛者，宜一味黃芩湯，
以瀉肺經氣分之火，黃苓一兩煎服。」
本事方用治崩中暴下。）
品類：黃明者良。中虛名枯芩，即「片芩」，瀉肺火，肌表之熱；
內實名條苓，即「子芩」，瀉大腸火，補膀胱水。
炮製：上行酒炒。瀉肝膽火，豬膽汁炒。
配伍：山茱、龍骨為使，畏丹皮、丹砂。
</pre>
<pre data-sec="p">
序號：100
編號：草部100
藥名：黃連
十劑：瀉火、燥濕
性味：大苦大寒，
功用：入心瀉火（王海藏曰：「瀉心實瀉脾也，實則瀉其子。」）。
鎮肝涼血（凡治血，防風為上部之使，黃連為中部之使，
地榆為下部之使。），
燥濕開鬱，解渴（單用能治消渴。）除煩。
益肝膽，厚腸胃，消心瘀（能去心竅惡血。），止盜汗（涼心。）。
主治：治腸澼瀉痢（便血曰澼，有臟連丸。濕熱鬱而為痢，黃連治痢要藥。
噤口者，熱壅上焦，同人參煎湯呷之，但得下咽便好。
喻嘉言曰：「下痢必先汗解其外，後調其內，首用辛涼以解表，
次用苦寒以攻裏。」
機要云：「後重宜下，腹痛宜和，身重宜除濕，脈弦宜去風。
風邪內結宜汗，身冷自汗宜溫。膿血稠黏，宜重劑以竭之。」
下痢，赤屬血分，白屬氣分。
戴氏曰：『俗謂赤熱，白寒者非也，通作濕熱處治，但有新久虛實之分。』），
痞滿（燥濕開鬱。仲景治九種心下痞，五等瀉心湯，皆用之。）
腹痛（清熱。），心痛伏梁（心積。），
目痛眥傷（人乳浸點，或合歸、芍等分，煎湯熱洗，散熱活血。），
癰疽瘡疥（諸痛癢瘡皆屬心火。），
酒毒胎毒（小兒初生，合甘草為末，蜜調令嚥之。）。
明目（傳信方羊肝一具，黃連一兩搗丸，凡是目疾皆治，名羊肝丸。）
定驚（鎮肝。），止汗解毒，
除疳（同豬肚蒸為丸。）殺蚘（蚘得苦則伏。）。
禁忌：寒虛為病者禁用。（久服黃連、苦參，反熱從火化也。
昂按：炎上作苦，味苦必燥，燥則熱矣。
且苦寒沈陰，肅殺伐傷生和之氣也。
韓懋曰：「黃連與肉桂同行，能交心、腎於頃刻。」
時珍曰：「治痢，用香連丸。薑連丸用黃連、乾薑，薑黃散用黃連、生薑。
左金丸用黃連、吳茱萸。治口瘡，用黃連、細辛。止下血，用黃連、大蒜。
一陰一陽，寒因熱用，熱因寒用，最得製方之妙。」）
品類：出宣州者粗肥，出四川者瘦小，狀類鷹爪連珠者良。
炮製：去毛，治心火生用；虛火醋炒；肝膽火，豬膽汁炒；
上焦火酒炒（有吞酸嘈雜等證，亦有吐酸者，名酢心。
宜黃連、吳茱萸，降火開鬱。酢音醋。）；
中焦火薑汁炒；下焦火鹽水或童便炒；食積火，黃土炒；
治濕熱在氣分，吳茱萸湯炒；在血分，乾漆水炒；點眼赤，人乳浸。
（時珍曰：「諸法不獨為之引導，蓋辛熱制其苦寒，鹹寒制其燥性，
用者詳之。」）
配伍：黃芩、龍骨為使，惡菊花、元參、殭蠶、白蘚皮。畏款冬、牛膝，忌豬肉
（時珍曰：「方有臟連丸，黃連豬肚丸，豈忌肉而不忌臟腑乎。」）。
殺烏頭、巴豆毒。（黃連瀉心火，佐以龍膽，瀉肝膽火。
白芍瀉脾火，石膏瀉胃火，知母瀉腎火，黃柏瀉膀胱火，木通瀉小腸火。
黃芩瀉肺火，梔子佐之；瀉大腸火，黃連佐之。
柴胡瀉肝膽火，黃連佐之；瀉三焦火，黃芩佐之。
鄭奠一曰：「熱鬱惡心，兀兀欲吐，用黃連數分甚效。」 ）
</pre>
<pre data-sec="p">
序號：101
編號：草部101
藥名：胡黃連
十劑：瀉熱、療驚疳
性味：苦寒，
功用：去心熱，益肝膽，厚腸胃。
主治：治骨蒸勞熱，五心煩熱（心窩、手心、足心。），
三消（渴而多飲，為上消，肺熱也；心移熱於肺，傳為膈消是也。
多食善飢，為中消，胃熱也，癉成為消中是也。
渴而小便數有膏，為下消，腎熱而水虧也。）
五痔（牝痔、牡痔、腸痔、脈痔、血痔，
濕熱下流傷血，無所施洩，則逼肛門而為痔腫。），
溫瘧瀉痢，女人胎蒸，消果子積，為小兒驚疳良藥。
（朱二允曰：「解吃煙毒，合茶服之甚效。」）
品類：性味功用同黃連，故名。出波斯國，今秦隴南海亦有之。
心黑外黃，折之塵出如煙者真， 
配伍：畏惡同黃連。
</pre>
<pre data-sec="p">
序號：102
編號：草部102
藥名：苦參
十劑：瀉火、燥溼、補陰
性味：苦燥濕，寒勝熱，沈陰主腎。
功用：補陰益精，養肝膽，安五臟（濕熱去，則血氣和平，而五臟自安。），
利九竅，生津止渴，明目止淚（淚為肝熱。）。
主治：治溫病血痢（純下清血者，風傷肝也，宜散風涼血；
下如豆汁者，濕傷脾也，宜清熱滲濕。），
腸風溺赤，黃疸酒毒。熱生風，濕生蟲，又能祛風逐水殺蟲，治大腸疥癩。
禁忌：然大苦大寒，腎肝虛而無熱者勿服。
（張從正曰：「凡藥皆毒也，雖苦參、甘草，不可不謂之毒，
久服必偏勝為患。」
經曰：「五味入胃，各歸其所喜攻，
久而增氣，物化之常也，氣增而久，夭之由也。」
王冰註曰：「氣增不已，則臟有偏勝，偏勝則臟有偏絕，故令人暴夭。」
筆談云：「久用苦參擦牙，遂病腰痛，由其氣傷腎也。」
經又曰：「大毒治病，十去其六，常毒治病，十去其七，
小毒治病，十去其八，無毒治病，十去其九，
穀肉果菜，食養盡之，無使過之，傷其正也。」
按：人參補脾，沙參補肺，紫參補肝，丹參補心，元參補腎，
苦參不在五參之內，然名參者皆補。
藥能醫病，不能養人；食能養人，不能醫病。）
炮製：糯米泔浸，去腥氣，蒸用。
配伍：元參為使，惡貝母、菟絲子、漏盧，反藜蘆。
（苦參一兩，或酒煮或醋煮，能吐天行時毒。子名鴉膽子，能治久痢。）
</pre>
<pre data-sec="p">
序號：103
編號：草部103
藥名：知母
十劑：瀉火、補水、潤燥、滑腸
性味：辛苦寒滑，
功用：上清肺金而瀉火（瀉胃熱、膀胱邪熱，腎命相火。），
下潤腎燥而滋陰，入二經氣分（黃柏入二經血分，故二藥必相須而行。）。
消痰定嗽，止渴安胎（莫非清火之用。）。
主治：治傷寒煩熱，蓐勞（產勞。）骨蒸（退有汗之骨蒸。），
燥渴虛煩，久瘧下痢（治嗽者，清肺火也；治渴者，清胃熱也；
退骨蒸者，瀉腎火也。），
利二便，消浮腫。（小便利則腫消。
東垣曰：「熱在上焦氣分，結祕而渴，乃肺中伏熱，不能生水，
膀胱絕其化源，宜用滲濕之藥，瀉火清金，滋水之化源。
熱在下焦血分，便秘而不渴，乃真水不足，膀胱乾涸，無陰則陽無以化，
宜用黃柏、知母，大苦寒之藥，滋腎與膀胱之陰，而陽自化，小便自通。」
丹溪曰：「小便不通，有熱、有濕、有氣結於下，宜清、宜燥、宜升。
又有隔二隔三之治，如肺不燥但膀胱熱，宜瀉膀胱，此正治。
如因肺熱不能生水，則清肺，此隔二之治。
如因脾濕不運，而精不上升，故肺不能生水，則燥胃健脾，此隔三之治。
瀉膀胱，黃柏、知母之類；清肺，車前、茯苓之類；燥脾，二朮之類。」
昂按：凡病皆有隔二隔三之治，不獨便秘也。）
禁忌：然苦寒傷胃而骨腸，多服令人瀉。
（李士材曰：「苦寒肅殺，非長養萬物者也。
世以其滋陰，施之虛損之人，則如水益深矣，特表出以為戒。」）
炮製：得酒良。上行酒浸，下行鹽水拌，忌鐵。
</pre>
<pre data-sec="p">
序號：104
編號：草部104
藥名：龍膽草
十劑：瀉肝膽火，下焦濕熱
性味：大苦大寒， 
功用：沈陰下行，益肝膽而瀉火（相火寄於肝、膽，有瀉無補，
瀉其邪熱，即所以補之也。），
兼入膀胱腎經，除下焦之濕熱，與防己同功。
酒浸亦能外行上行。
主治：治骨間寒熱（腎主骨。），驚癇邪氣（肝經風火。），時氣溫熱，熱痢疸黃，
寒濕腳氣（足傷濕熱，則成腳氣，
腫而痛者為濕腳氣，宜清熱、利濕、搜風，
又有攣縮枯細，痛而不腫者，名乾腳氣，宜養血潤燥。），
咽喉氣熱，赤睛努肉（瀉肝、膽火能明目。
元素曰：「柴胡為主，龍膽為使，目疾要藥。」
昂按：若目疾初起，宜發散，忌用寒涼。），癰疽瘡疥。
禁忌：過服損胃。
炮製：甘草水浸一宿，曝用，
配伍：小豆、貫眾為使，忌地黃。
</pre>
<pre data-sec="p">
序號：105
編號：草部105
藥名：青黛
十劑：瀉肝、散鬱火
性味：鹹寒，
功用：色青瀉肝，散五臟鬱火，解中下焦蓄蘊風熱。
（衍義曰：「一婦，患臍腹二陰遍生濕瘡，熱癢而痛，出黃汁，二便澀。
用鰻鱺、松脂、黃丹之類塗之，熱痛愈甚。其婦嗜酒，喜食魚蝦發風之物，
乃用馬齒莧四兩研爛，入青黛一兩和塗，熱痛皆去，仍服八正散而愈。
此中下焦蓄蘊風熱，毒氣若不出，當作腸風內痔。
婦不能禁酒物，果仍發痔。」）
主治：治傷寒發斑，吐咯血痢（陰虛火炎者禁用。
合杏仁研，置柿餅中煨食，名聖餅子，治咯血。），
小兒驚癇，疳熱丹熱。
傳癰瘡，蛇犬毒。
品類：即靛花，。
炮製：取嬌碧者，水飛淨用（內多石灰，故須淘淨。）
</pre>
<pre data-sec="p">
序號：106
編號：草部106
藥名：大青
十劑：瀉心、胃熱毒
性味：微苦鹹，大寒，
功用：解心胃熱毒。
主治：治傷寒時疾熱狂，陽毒發斑，（熱甚傷血，裏實表虛則發斑，輕如疹子，
重如綿紋。紫黑者，熱極而胃爛也，多死。活人治赤斑煩痛有犀角大青湯。）
黃疸熱痢，丹毒喉痺。
品類：處處有之，高二三尺，莖圓葉長，葉對節生，
八月開小紅花成簇，實大如椒，色赤，用莖葉。
</pre>
<pre data-sec="p">
序號：107
編號：草部107
藥名：牽牛
十劑：大瀉氣分溼熱
性味：辛熱有毒，屬火善走，
歸經：入肺經。
功用：瀉氣分之濕熱（肺主氣，火能平金而泄肺。），
能達右腎命門，走精隧，通下焦鬱遏，
及大腸風祕氣祕。利大小便，逐水消痰，殺蟲墮胎。
主治：治水腫喘滿，玄癖氣塊。
禁忌：若濕熱在血分，胃弱氣虛人禁用。
（東垣曰：「牽牛苦寒，誤矣。其味辛辣，久嚼猛烈雄壯，
所謂苦寒安在哉？乃瀉氣之藥，比諸辛藥，泄氣尤甚。
若濕從下受，上焦主血，血中之濕，宜苦寒之味，
而反用辛熱之藥，泄上焦之氣，是血病瀉氣，使氣血俱損也。」
王好古曰：「以氣藥引，則入氣；以大黃引，則入血。」
時珍曰：「一婦腸結，年幾六十，服養血潤燥藥，則泥結；
服硝黃藥，則若罔知。如此三十餘年，其人體肥膏梁而多鬱，
日吐酸痰乃寬。此乃三焦氣滯，有升無降，津液皆化為痰，
不能下潤腸腑，非血燥也。潤劑留滯，硝黃入血，不能入氣，故無效。
用牽牛為末，皂角膏丸，纔服便通。」
外甥素多酒色病，二便不通，脹痛呻吟七晝夜，用通利藥不效，
予言：「此乃濕熱之邪，非精道壅隧路，病在二陰之間，
故前阻小便，後阻大便，病不在太陽膀胱也。」
用楝實、茴香、穿山甲諸藥，倍牽牛，三服而平。
東垣補下焦陽虛，天真丹用牽牛鹽水炒黑，
佐沈香、杜仲、肉桂、破故紙諸藥，深得補瀉兼施之妙。）
品類：有黑白二種，黑者力速。（亦名黑丑。）
炮製：取子淘去浮者，舂去皮用，
配伍：得木香、乾薑良。（此藥漢前未入本草，故仲景方中無此。
別錄始載之，宋後始多用者。）
</pre>
<pre data-sec="p">
序號：108
編號：草部108
藥名：防己
十劑：通行水、瀉下焦血分溼熱
性味：大苦大寒，（本經平。別錄溫。）
歸經：太陽經藥（膀胱。）。
功用：能行十二經，通腠理，利九竅，瀉下焦血分溼熱，為療風水之要藥。
主治：治肺氣欬嗽（水濕。），熱氣諸癇（降氣下痰。），
濕瘧腳氣（足傷寒濕為腳氣，寒濕鬱而為熱，濕則腫，熱則痛。
防己為主藥。濕加苡仁、蒼朮、木瓜、木通；
熱加芩、柏；
風加羌活、萆薢；
痰加竹瀝、南星；
痛加香附、木香；
活血加四物；
大便祕加桃仁、紅花；
小便祕加牛膝、澤瀉；
痛連臂加桂枝、威靈仙；
痛連脅加膽草。
又有足跟痛者，屬腎虛，不與腳氣同論。），
水腫風腫，癰腫惡瘡。
或濕熱流入十二經，致二陰不通者，非此不可。
禁忌：然性險而健，陰虛及濕熱在上焦氣分者禁用。
（十劑曰：「通可去滯，通草、防己之屬是也。」通草即木通是也。
徐之才亦以行水者為通，與燥劑無以別矣。
木通甘淡，瀉氣分濕熱；防己苦寒，瀉血分濕熱。
本集以行水為通劑，改熱藥為燥劑。）
品類：出漢中，根大而虛，空心有花紋，色黃，名漢防己。
黑點黃腥木強者，名木防己，不佳。
（陳藏器曰：用木防己治風，用漢防己治水。）
炮製：酒洗用， 
配伍：惡細辛，畏萆薢。
</pre>
<pre data-sec="p">
序號：109
編號：草部109
藥名：葶藶
十劑：大瀉氣祕、通行水
性味：辛苦大寒，屬火，性急。
功用：大能下氣，行膀胱水，肺中水，氣膹急者，非此不能除。
破積聚癥結，伏留熱氣，消腫除痰，
止嗽定喘（水濕泛溢為腫脹、為痰嗽、為喘滿。），通經利便。
主治：久服令人虛。（十劑曰：「洩可去閉，葶藶、大黃之屬是也。」
大黃泄陰分血閉，葶藶泄陽分氣閉。氣味俱厚，不減大黃，
然有甜、苦二種，甜者性緩，苦者性急。泄肺而傷胃，宜大棗輔之。
仲景有葶藶大棗瀉肺湯，治肺氣喘急不得臥。
昂按：輔以大棗，補土所以治水。）
品類：子如黍米，微長色黃。
炮製：合糯米微炒，去米用。
配伍：得酒良，榆皮為使。
</pre>
<pre data-sec="p">
序號：110
編號：草部110
藥名：甘遂
十劑：大通，瀉經隧水濕
性味：苦寒有毒，
歸經：
功用：能瀉腎經，及隧道水濕，直達水氣所結之處，以攻決為用，為下水之聖藥。
（仲景大陷胸湯用之。）
主治：主十二種水，大腹脹滿，（名水蠱。
喻嘉言曰：「胃為水穀之海，五臟六腑之源，
脾不能散胃之水精於肺，而病於中。
肺不能通胃之水道於膀胱，而病於上。
腎不能司胃之關時其輸泄，而病於下，以致積水浸淫無所底止。
腎者，胃之關也，前陰利水，後陰利穀。」
王好古曰：「水者，脾、肺、腎三經所主，有五臟、六腑、十二經之部，
分上頭面、中四肢、下腰腳、外皮膚、中肌肉、內筋骨。
脈有尺寸之殊，浮沈之別，不可輕瀉，當知病在何經何臟，方可用之。」
按：水腫有痰裹、食積、瘀血、致清不升，濁不降而成者；
有濕熱相生，隧道阻塞而成者；
有燥熱沖擊，祕結不通而成者，證屬有餘。
有服寒涼，傷飲食，中氣虛而成者；
有大病後，正氣衰憊而成者；
有小便不通，水液妄行，脾莫能制而成者。證屬不足，宜分別治之。
然其源多由中氣不足而起。
丹溪曰：：「水病當以健脾為主，使脾實而氣運則水自行，宜參、苓為君，
視所挾證加減，如徒用利水藥，多致不救。」）
瘕疝積聚，留飲宿食，痰迷癲癇。
禁忌：虛者忌用。
品類：皮赤肉白，根作連珠，重實者良。
炮製：麵裹煨熟用（或用甘草、薺苨汁浸三日，其水如墨，以清為度，
再麵裏煨。），
配伍：瓜蒂為使，惡遠志，反甘草。
（仲景治心下留飲，與甘草同用，取其相反以立功，
遂有治水腫及腫毒者，以甘遂末傅腫處，濃煎甘草湯服之，其腫立消。
二物相反，感應如此。）
</pre>
<pre data-sec="p">
序號：111
編號：草部111
藥名：大戟
十劑：大瀉、通臟臟腑水濕
性味：苦寒有毒， 
功用：能瀉臟腑水濕，行血發汗，利大小便。
主治：治十二水，腹滿急痛，積聚癥瘕，頸腋癰腫，風毒腳腫，通經墮胎。
禁忌：誤服損真氣。
（時珍曰：「痰涎為物，隨氣升降，無處不到。入心則迷成癲癇，
入肺則塞竅為欬喘、背冷，入肝則脅痛、乾嘔、寒熱往來，
入經絡則麻痺疼痛，入筋骨則牽引隱痛，入皮肉則瘰癧癰腫。
陳無擇並以控涎丹主之，殊有奇效，此乃治痰之本，
痰之本，水也、濕也，得氣與火則結為痰。
大戟能泄臟腑水濕，甘遂能行經絡水濕，白芥子能散皮裏膜外痰氣，
惟善用者能收奇功也。」
又曰：「錢仲陽謂腎為真水，有補無瀉。復云：『痘證變黑歸腎者，
用百祥膏下之，非瀉腎也，瀉其腑則臟自不實。腑者，膀胱也。』
百祥為大戟一味，能行膀胱之水故也。
竊謂非獨瀉腑，乃腎邪實而瀉肝也。實則瀉其子。
大戟浸水青綠，肝膽之色也。
痘證，毒盛火熾則水益涸，風挾火勢則土受虧，
故津液內竭，不能化膿，而成黑陷之證。瀉其風火之毒，所以救腎扶脾也。」
昂按：瀉心乃所以補心，瀉腎即所以救腎，邪熱退，則真陰復矣。
機要用大戟一兩，棗三枚，同煮焙乾，去戟用棗，丸服，名棗變百祥丸。）
品類：杭產紫者為上，北產白者傷人。
炮製：漿水煮去骨用，
配伍：得大棗則不損脾。畏菖蒲，反甘草。
</pre>
<pre data-sec="p">
序號：112
編號：草部112
藥名：商陸
十劑：大通行水
性味：甘寒有毒，（諸家辛酸。（時珍）苦鹹。）
功用：沉陰下行，與大戟、甘遂同功。
主治：療水腫脹滿，
（腫屬脾，脹屬肝，腫則陽氣猶行。
如單脹而不腫者，名蠱脹，為木橫剋土，難治。
腫脹，朝寬暮急，為血虛；
暮寬朝急，為氣虛；
暮朝俱急，為氣血兩虛。腫脹由心腹而散四肢者吉，由四肢而入心腹者危。
男自下而上，女自上而下，皆難治。）
瘕疝癰腫，喉痺不通（薄切醋炒，塗喉中良。），濕熱之病。
瀉蠱毒，傅惡瘡，墮胎孕，令人見鬼神。
品類：取花白者良（赤者傷人，只堪貼臍，入麝三分搗汁，小便利則腫消。），
炮製：黑豆湯浸蒸用，
配伍：得蒜良。
</pre>
<pre data-sec="p">
序號：113
編號：草部113
藥名：芫花
十劑：大通行水
性味：苦寒有毒。
功用：去水飲痰癖，
主治：療五水在臟，皮膚脹滿喘急，痛引胸脅，欬嗽瘴瘧。
（五水者，風水、皮水、正水、石水、黃汗也。
水積胸中，堅滿如石，名石水；
汗如柏汁，名黃汗，久不愈必致癰腫。
時珍曰：「仲景治傷寒太陽證，表未解，心下有水而欬，乾嘔發熱，
或喘、或利者，小青龍湯主之。
表已解，有時頭痛，出汗惡寒，心下有水，乾嘔引痛兩脅，
或喘或嗽者，十棗湯主之。
蓋青龍散表邪，使水從內出，內經所謂開鬼門也。
十棗逐裏邪，使水從兩便出，內經所謂潔淨府，去陳莝法也。」
十棗湯，芫花、甘遂、大戟等分，棗十枚。）
品類：葉似柳，二月開花，紫碧色，葉生花落，陳久者良。
炮製：醋煮過，水浸曝用。
其他：根療疥，可毒魚，
配伍：反甘草。（鬥訟者，取葉擦皮膚，輒作赤腫，假傷以誣人。）
</pre>
<pre data-sec="p">
序號：114
編號：草部114
藥名：蕘花
十劑：大通行水
性味：辛散結，苦洩熱。
功用：行水捷藥。。
主治：主治略同芫花
</pre>
<pre data-sec="p">
序號：115
編號：草部115
藥名：澤漆
十劑：通行水
性味：辛苦微寒。
功用：消痰退熱，止嗽殺蟲，利大小腸。
主治：治大腹水腫，益丈夫陰氣。
品類：生平澤，葉圓黃綠，頗類貓睛，一名貓兒眼睛草。
      莖有白汁黏人。（時珍曰「別錄云：是大戟苗，非也，功相類耳。」）
</pre>
<pre data-sec="p">
序號：116
編號：草部116
藥名：常山
十劑：宣，吐痰，截瘧，通行水
性味：辛苦而寒，有毒。
功用：能引吐行水，祛老痰積飲。
（痰有六：風痰、寒痰、濕痰、熱痰、食痰、氣痰也。
飲有五：流于肺為支飲；于肝為懸飲；于心為伏飲；
于經絡為溢飲；于腸、胃為痰飲也。常山力能吐之、下之。）
專治諸瘧。
主治：然悍暴能損真氣，弱者慎用。
（時珍曰：「常山、蜀漆，劫痰截瘧，須在發散表邪，
及提出陽分之後用之。
瘧有經瘧、臟瘧、風、寒、暑、溼、痰、食、瘴鬼之別，
須分陰陽虛實，不可概論。
常山、蜀漆，得甘草則吐，得大黃則利，得烏梅、穿山甲則入肝，
得小麥、竹葉則入心，得秫米、麻黃則入肺，得龍骨、附子則入腎，
得草果、檳榔則入脾。蓋無痰不作瘧，一物之功，亦在驅逐痰水而已。」
李士材曰：「常山發吐，唯生用多用為然。與甘草同用亦必吐，
若酒浸炒透，但用錢許，每見奇功。未見其或吐也，
世人泥于雷斅老人久病忌服之說，使良藥見疑，沈疴難起，抑何愚也。」
常山吐瘧痰，瓜蒂吐熱痰，烏附尖吐溼痰，萊菔子吐氣痰，藜蘆吐風痰。）
品類：雞骨者良， 
炮製：酒浸蒸或炒用。
配伍：栝蔞為使，忌蔥、茗。 
其他：莖葉名蜀漆，功用略同。（古方有蜀漆散，取其苗性輕揚，發散上焦邪熱。）
甘草水拌蒸。
</pre>
<pre data-sec="p">
序號：117
編號：草部117
藥名：藜蘆
十劑：宣引吐
性味：辛寒至苦，有毒。
功用：入口即吐，善通頂，令人嚏，風癇證多用之。
（張子和：「曰一婦病風癇，初一二年一作，後漸日作，甚至一日數作，
求死而已，值歲大飢，採百草食，見野草若蔥，采蒸飽食，
覺不安，吐涎數日，約一二斗，汗出如洗，甚昏困，後遂輕健如常人，
以所食蔥訪人，乃憨蔥苗，即藜蘆是矣。」
李時珍曰：「和王妃年已七十，中風不省，牙關緊開，
先考太醫吏目月池翁診視，藥不得入，不獲已打去一齒，
濃煎藜蘆湯灌之，少頃噫氣，遂吐痰而甦，
『藥不瞑眩，厥疾不瘳』誠然。」）
品類：取根去頭用，
配伍：黃連為使，反細辛、芍藥、諸參，惡大黃，畏蔥白。（吐者，服蔥湯即止。）
</pre>
<pre data-sec="p">
序號：118
編號：草部118
藥名：木通
十劑：古名通草，輕通行水、瀉小腸火
性味：甘淡輕虛，
功用：上通心包，降心火，清肺熱（心火降則肺熱清矣。），
化津液（肺為水源，肺熱清則津液化，水道通。），
下通大小腸膀胱，導諸溼熱由小便出（故導赤散用之。凡利小便者，
多不利大便，以小水愈出，大便愈燥也。木通能入大腸，兼通大便。），
通利九竅，血脈關節。
主治：治胸中煩熱，遍身拘痛（楊仁齋云：「遍身隱熱，疼痛拘急，足冷，
皆伏熱傷血，血屬於心，宜木通以通心竅，則經絡流行也。」），
大渴引飲（中焦火。），
淋瀝不通（下焦火。心與小腸相表裏，心移熱于小腸，則淋祕。），
水腫浮大（利小便。），耳聾（泄腎火通竅。）目眩，
口燥舌乾（舌為心苗。），喉痺咽痛（火炎上焦。），
鼻齆（音壅。熱壅清道，則氣窒不通。）失音（清金。），
脾熱好眠（脾主四肢，倦則好眠。心為脾母，心清則脾熱亦除。）。
除煩退熱，止痛排膿，破血催生，
行經下乳（火不亢於內，氣順血行，故經調有準，乳汁循常。）。
禁忌：汗多者禁用。（東垣曰：「肺受熱邪，津液化氣之源絕，則寒水斷流。
膀胱受溼熱癃閉約束，則小便不通，宜此治之。寒水，太陽膀胱也。」
朱二允曰：「火在上則口燥、眼赤、鼻乾；在中則心煩、嘔噦、浮腫；
在下則淋秘、足腫，必藉此甘平之性，瀉諸經之火，火退則小便自利，
便利則諸經火邪皆從小水而下降矣。
君火宜木通，相火宜澤瀉，利水雖同，所用各別。」）
品類：籐有細孔，兩頭皆通。（故通竅。）
</pre>
<pre data-sec="p">
序號：119
編號：草部119
藥名：通草
十劑：古名通脫木，輕通、利水、退熱
性味：色白氣寒，體輕味淡。
功用：氣寒則降，故入肺經，引熱下行，而利小便。
味淡則升，故入胃經，通氣上達，而下乳汁。
主治：治五淋水腫，目昏耳聾，鼻塞失音（淡通竅，寒降火，利肺氣。），
退熱催生。
</pre>
<pre data-sec="p">
序號：120
編號：草部120
藥名：澤瀉
十劑：通利小便、瀉膀胱火
性味：甘淡微鹹， 
歸經：入膀胱。
功用：利小便，瀉腎經之火邪，功專利濕行水。
主治：治消渴痰飲，嘔吐瀉痢，腫脹水痞，腳氣疝痛，淋瀝陰汗（陰間有汗。），
尿血洩精，（既利水，而又止洩精，何也？
此乃溼熱為病，不為虛滑者言也。虛滑，則當用補澀之藥。）
溼熱之病，溼熱既除，則清氣上行。
又能養五臟，益氣力，起陰氣，補虛損，止頭旋，有聰耳明目之功。
（脾、胃有溼熱，則頭重、耳鳴、目昏。
滲去其溼，則熱亦隨去，土乃得令，而清氣上行，故本經列之上品。
云聰耳明目，而六味丸用之，今人多以昏目疑之。）
禁忌：多服昏目。
（小便過利，而腎水虛故也。眼中有水，屬膀胱，過利則水涸而火生。
仲景八味丸用澤瀉，寇宗奭謂其接引桂、附入腎經。
李時珍曰：「非接引也，乃取其瀉膀胱之邪氣也。古人用補藥，必須瀉邪，
邪去則補藥得力，一闔一闢，此乃玄妙，後人不知此理，專一於補，
必致偏勝之患矣。」
王履曰：「地黃、山茱、茯苓、丹皮皆腎經藥，桂、附右腎命門之藥，
可待接引乎？錢仲陽謂腎為真水，有補無瀉，或云脾虛腎旺，故瀉腎扶脾，
不知腎之真水不可瀉，瀉其伏留之邪耳。脾喜燥，腎惡燥，故兼補為難。
易老云：去脬中留垢，以其微鹹能瀉伏火故也。」
昂按：六味丸有熟地之溫，丹皮之涼，山藥之濇，茯苓之滲，
山茱之收，澤瀉之瀉，補腎而兼補脾，有補而必有瀉，
相和相濟以成平補之功，乃平淡之神奇，所以為古今不易之良方也。
即有加減，或加紫河車一具，或五味、麥冬、杜仲、牛膝之類，
不過一二味，極三四味而止。今人或疑澤瀉之瀉而減之，
多揀本草補藥，恣意加入，有補無瀉，且客倍於主，責成不專，
而六味之功，且退處於虛位，失製方配合之本旨矣，此近世庸師之誤也。）
炮製：鹽水拌，酒浸用， 
配伍：忌鐵。
</pre>
<pre data-sec="p">
序號：121
編號：草部121
藥名：車前子
十劑：通行水、瀉熱、涼血
性味：甘寒。
功用：涼血去熱，止吐衄，消瘕瘀，明目通淋。
（凡利水之劑，多損於目，惟此能解肝與小腸之熱，溼熱退而目清矣。
雷斅曰：「使葉勿使莖蕊。」）
子甘寒，清肺肝風熱，滲膀胱濕熱，利小便而不走氣，與茯苓同功，
強陰益精，令人有子。（腎有二竅，車前子能利水竅，而固精竅。
精盛則有子，五子衍宗丸用之，枸杞、菟絲各八兩，五味、覆盆各四兩，
車前二兩，蜜丸。慣遺洩者，車前易蓮子。
時珍曰：「人服食，須佐他藥，如六味丸之用澤瀉可也，若單用則過瀉。」）
主治：治濕痺五淋，暑溼瀉痢，（歐陽文忠患暴下，國醫不能愈。
夫人云：「市有藥三文一貼甚效」，公不肯服，夫人他藥進之，一服而愈，
問其方，乃車前子為末，米飲下二錢。
一云：此藥利水而不動氣，水道利則清濁分，穀臟自止矣。）
目赤障翳，（能除肝熱。）催生下胎，
品類：炮製：酒蒸搗餅乾研。（酒蒸、搗餅，入滋補藥。焙研，入利水、泄瀉藥。）
</pre>
<pre data-sec="p">
序號：122
編號：草部122
藥名：燈草
十劑：輕通、利水、清熱
性味：甘淡而寒。
功用：降心火，（心能入心。）清肺熱，
利小腸，（心與小腸相表裏，心火清，則肺熱小腸亦清，而熱從小便出矣。）
通氣止血。
主治：治五淋水腫，燒灰吹喉痺，塗乳止夜啼，擦癬最良。
（縛成把擦摩，極癢時，蟲從草出，浮水可見，十餘次則能斷也。）
</pre>
<pre data-sec="p">
序號：123
編號：草部123
藥名：瞿麥
十劑：通利水、破血
性味：苦寒。
功用：降心火，利小腸，逐膀胱邪熱，為治淋要藥。
（故八正散用之。五淋大抵皆屬溼熱：
熱淋，宜八正及山梔、滑石之類；
血淋，宜小薊、牛膝。
腎虛膏淋，宜補腎，不可獨瀉。
老人氣虛者，宜參、朮兼木通、山梔。
亦有痰滯中焦作淋者，宜行痰兼通利藥，最忌發汗，汗之必便血。）
破血利竅，決癰消腫，明目去翳，通經墮胎。
禁忌：性利善下，虛者慎用。（寇宗奭曰：「心經雖有熱，而小腸虛者服之，
則心熱未清，而小腸別作病矣。」）
品類：花大如錢，紅白斑爛，色甚嫵媚，俗呼洛陽花。
炮製：用蕊殼，
配伍：丹皮為使，惡螵蛸。（產後淋當去血。瞿麥、蒲黃，皆為要藥。）
</pre>
<pre data-sec="p">
序號：124
編號：草部124
藥名：扁蓄
十劑：一名扁竹，通淋
性味：苦平。
功用：殺蟲疥，利小便。
主治：治黃疸熱淋，蚘咬腹痛，蟲蝕下部（煮服。）。
品類：葉細如竹，弱莖蔓引，促節有粉，三月開紅花。
</pre>
<pre data-sec="p">
序號：125
編號：草部125
藥名：天仙藤
十劑：通活血、消腫
性味：苦溫。
功用：疏氣活血。
主治：治風勞腹，妊娠水腫。（有天仙藤散，專治水腫。）
品類：  葉似葛，圓而小，有白毛，根有鬚，四時不凋。（一云即青木香籐。）
</pre>
<pre data-sec="p">
序號：126
編號：草部126
藥名：地膚子
十劑：通利水，補陰
性味：甘苦氣寒。
功用：益精強陰，入膀胱，除虛熱，利小便而通淋。
（時珍曰：「無陰則陽無以化，亦由東垣利小便不通，用知、柏滋腎之意。」
王節齋曰：「小便不通或頻數古方多以為寒，而用溫澀之藥，
殊不知屬熱者多。蓋膀胱火邪妄動，水不得甯，故不能禁而頻數也。
故老人多頻數，是膀胱血少，陽火偏旺也。
治法當補膀胱陰血，瀉火邪為主，而佐以收澀之劑，
如牡蠣、山茱、五味之類，不可獨用。
病本屬熱，故宜瀉火，因水不足，故火動而致便數，小便既多，水益虛矣！
故宜補血，補血、補瀉熱治其本也；收之、濇之，治其標也。」）
主治：治頹疝，散惡瘡。（煎湯洗瘡疥良。）
葉作浴湯，去皮膚風熱丹腫，洗眼除雀盲澀痛。
品類：葉如蒿，莖赤，子類蠶砂，
配伍：惡螵蛸。
</pre>
<pre data-sec="p">
序號：127
編號：草部127
藥名：石韋
十劑：通淋、補勞
性味：甘苦微寒。
功用：清肺金以滋化源（凡行水之藥，必皆能先清肺火。），通膀胱而利水道，
益精氣，補五勞。（利溼清熱之功。高陽負對黃帝治勞傷，用石韋汁。）
主治：治淋崩發背。（炒末冷調酒服。）
品類：生石陰，柔韌如皮，背有黃毛，
炮製：去毛微炙用。
配伍：杏仁、滑石、射干為使，得菖蒲良。
其他：生古瓦上者，名瓦韋，治淋。
</pre>
<pre data-sec="p">
序號：128
編號：草部128
藥名：海金砂
十劑：通淋、瀉溼熱
性味：甘寒
功用：淡滲。除小腸、膀胱血分溼熱。
主治：治腫滿，五淋莖痛。
得梔子、牙硝、硼砂，治傷寒熱狂。（大熱利小便，此釜底抽薪之義也。）
禁忌：莖細如線，引竹木上，葉紋縐處有砂，黃赤色，
配伍：忌火。
</pre>
<pre data-sec="p">
序號：129
編號：草部129
藥名：茵陳
十劑：通利溼熱、治諸黃
性味：苦燥溼，寒勝熱。
功用：入足太陽經（膀胱。），發汗利水，以泄太陰、陽明之溼熱（脾、胃。），
主治：為治黃疸之君藥。（脾、胃有溼熱則發黃。黃者，脾之色也。
熱甚者，身如橘色汁、如柏汁。
亦有寒溼發黃，身薰黃而色暗，大抵治以茵陳為主。
陽黃，加大黃、梔子；陰黃，加附子、乾薑，各隨寒熱治之。）
又治傷寒時疾，狂熱瘴瘧，頭痛頭旋，女人瘕疝。（皆溼熱為病。）
</pre>
<pre data-sec="p">
序號：130
編號：草部130
藥名：香薷
十劑：宣通、利溼、清暑
功用：辛散皮膚之蒸熱，溫解心腹之凝結。屬金水而主肺，為清暑之主藥，
肺氣清，則小便行而熱降。
（暑必兼溼，治暑必兼利溼，若無溼，但為乾熱，非暑也。）
主治：治嘔逆水腫（熬膏服，小便利則消。），腳氣口氣（煎湯含敷。），
單服治霍亂轉筋。（時珍曰：「暑有乘涼飲冷，致陽氣為陰邪所遏，
反中入內，遂病頭痛，發熱惡寒，煩躁口渴，吐瀉霍亂，
宜用之以發越陽氣，散邪和脾則愈。
若飲食不節，勞役作傷之人，傷暑大熱大渴，汗出如兩，煩躁喘促，
或瀉或吐者，乃內傷之證，宜用清暑益氣湯、人參白虎湯之類，
以瀉火益元可也。若用香薷，是重虛其表而濟之熱矣。
蓋香薷乃夏月解表之藥，如冬月之用麻黃，氣虛者尤不宜服，
今人謂能解暑，概用代茶誤矣。」
李士材曰：「香薷為夏月發汗之藥，其性溫熱，只宜於中暑之人，
若中熱者誤服之，反成大害，世所未知。」
按：潔古云：「中暑為陰證、為不足；中熱為陽證為有餘。」
經曰：「氣勝身寒得之傷寒，氣虛身熱得之傷暑。」
故中暑宜溫散，中熱宜清涼。身寒，寒字當熱字看，傷寒必病熱。）
品類：陳者勝。（宜冷飲，熱服令人瀉。）
</pre>
<pre data-sec="p">
序號：131
編號：草部131
藥名：青蒿
十劑：瀉熱、補勞
性味：苦寒，
歸經：得春木少陽之令最早，（二月生苗。）故入少陽厥陰血分。（膽、肝。）
主治：治骨蒸勞熱（童便搗葉，取汁蒸膏。），
蓐勞虛熱（凡苦寒之藥多傷胃氣，惟青蒿芬香入脾，
獨宜於血虛有熱之人，以其不犯胃氣也。），
風毒熱黃，久瘧久痢，瘙疥惡瘡，
鬼氣尸疰（時珍曰：「月令通纂言：『伏丙庚日，采蒿懸門庭，可辟邪。』
冬至、元旦各服一錢亦良，則青蒿之治鬼疰，蓋亦有所伏也。」），
補中明目。
炮製：童便浸葉用，熬膏亦良，
品類：使子勿使葉，使根勿使莖。
</pre>
<pre data-sec="p">
序號：132
編號：草部132
藥名：附子
十劑：大燥回陽、補腎命火、逐風寒溼
性味：辛甘有毒，大熱純陽，其性浮而不沈，其用走而不守。
功用：通行十二經，無所不至，能引補氣藥，以復散失之元陽，
引補血藥，以滋不足之真陰，
引發散藥，開腠理，以逐在表之風寒（同乾薑、桂枝，溫經散寒發汗。），
引溫暖藥，達下焦，以祛在裏之寒溼。（能引火下行， 
亦有津調貼足心者。入八味丸內，亦從地黃等補陰。）
主治：治三陰傷寒，（吳綬曰：「附子陰證要藥，凡傷寒傳變三陰，中寒夾陰，
身雖大熱而脈沈細者，或厥陰腹痛甚，則唇青囊縮者，急須用之，
若待陰極陽竭而用之，已遲矣。
東垣治陰盛格陽，傷寒面赤、目赤，煩渴引飲，脈七八至，
但按之則散，用薑附湯加人參，投半斤得汗而愈，此神聖之妙也。」）
中寒中風，（卒中曰中，漸傷曰傷，輕為感冒，重則為傷，又重則為中。）
氣厥痰厥（虛寒而厥者宜之。如傷寒陽盛格陰，身冷脈伏，熱厥似寒者，
誤投立斃，宜承氣、白虎等湯。），欬逆（風寒。），嘔噦（胃寒）
膈噎，（膈噎多由氣血虛，胃冷胃槁而成，飲可下，而食不可下，
槁在吸門喉間之厭會也； 
食下胃脘痛，須臾吐出，槁在賁門胃之上口也，此上焦名「噎」。
食下良久吐出，槁在幽門胃之下口也，此中焦名「膈」。朝食暮吐，槁在幽門大小腸下口也，此下焦名「反胃」。
又以痰飲、食積、瘀血壅塞胃口者，如寒痰、胃冷，則宜薑、附、麥、朮。
胃稿者當滋潤，宜四物、牛、羊乳，血瘀者加韭汁。
當與韭汁、牛乳二條參看論治。）脾泄（命火不足。），冷痢寒瀉，
霍亂轉筋（脾虛，寒客中焦為霍亂，寒客下焦肝、腎為轉筋，
熱霍亂者禁用。），拘攣風痺，癥瘕積聚。
督脈為病，脊強而厥。小兒慢驚，痘瘡灰白，癰疽不斂，
一切沈寒涸冷之證。（經曰：「陰盛生內寒，陽虛生外寒。」）
助陽退陰，殺邪辟鬼（本草未載。），通經墮胎。
（凡陰證，用薑、附，藥宜冷服，熱因寒用也。
蓋陰寒在下，虛陽上浮，治之以寒，則陰益盛；治之以熱，則拒格不納。
用熱藥冷飲，下咽之後，冷體既消，熱性便發，情且不違，而致大益，
此反治之妙也。又有寒藥熱飲，治熱證者，此寒因熱用，義亦相同也。
經曰：「正者正治，反者反治，如用寒治熱，用熱治寒，此正治也。
或以寒治寒，以熱治熱，此反治也。」經所謂必伏其所主，而先治其所因，
蓋借寒藥、熱藥為反佐，以作向導也，亦曰從治。
王好古曰：「用附子以補火，必防涸水，如陰虛之人，久服補陽之藥，
則虛陽益熾，真陰愈耗，棈血日枯，而氣無所附麗，遂成不救者多矣。」）
品類：母為「烏頭」，附生者為「附子」，連生者為「側子」，細長者為「天雄」，
兩歧者為「烏喙」，五物同出異名。
附子以西川彰明赤水產者為最，皮黑體圓，底平八角，重一兩以上者良。
（或云二兩者更勝，然難得。）
炮製：生用發散，熟用峻補。（趙嗣真曰：「仲景麻黃附子細辛湯，熟附配麻黃，
發中有補；四逆湯，生附配乾薑，補中有發，其旨微矣。」
丹溪曰：「烏附行經。仲景八味丸用為少陰嚮導，後世因以為補藥，誤矣。
附子走而不守，取其健悍走下，以行地黃之滯耳。
相習用為風藥及補藥，殺人多矣。」
昂按：附子味甘氣熱，峻補元陽，陽微欲絕者，回生起死，非此不為功。
故仲景四逆、真武、白通諸湯多用之，其有功於生民甚大，
況古人日用常方用之最多，本非禁劑。丹溪乃僅以為行經之藥，
而云用作補藥，多致殺人，言亦過矣。
蓋丹溪法重滋陰，故每訾陽藥，亦其偏也。
王節齋曰：「氣虛，用四君子湯；血虛，用四物湯；虛甚者，
俱宜加熟、附。
蓋四君、四物皆平和寬緩之劑，須得附子健悍之性，行之方能成功。」
附子熱藥，正不可輕用，但當病，則雖暑熱時月，亦可用也。）
水浸麵裹煨，令發坼，乘熱切片，炒黃，去火毒用。
又法，甘草二錢，鹽水、薑汁、童便各半盞，煮熟用。
（今時人用黑豆煮亦佳。）
配伍：畏人參、黃耆、甘草、防風、犀角、綠豆、童便。
反貝母、半夏、栝蔞、白芨、白斂。
中其毒者，黃連、犀角、甘草煎湯解之，黃土水亦可解。
分別：烏頭功同附子而稍緩。附子性重峻，溫脾逐寒，烏頭性輕疏，溫脾逐風。
寒疾宜附子，風疾宜烏頭。
烏附尖吐風痰，治癲癇，取其鋒銳，直達病所。
（丹溪治許白雲，屢用瓜蒂、梔子、苦參、藜蘆等劑，吐之不透，
後用附子尖，和漿水與之，始得大吐膠痰數碗。）
天雄補下焦命門陽虛，（寇宗奭、張元素皆云補上焦。
丹溪曰：「可為下部之佐。」
時珍曰：『其尖皆向下生，故下行。然補下乃所以益上也。
若上焦陽虛，則屬心、肺之分，當用參、耆，不當用雄、附矣。』）
治風寒濕痺，為風家主藥，發汗又能止陰汗。
側子散側旁生，宜於發散四肢，充達皮毛，治手足風溼諸痺。
</pre>
<pre data-sec="p">
序號：133
編號：草部133
藥名：草烏頭
十劑：大燥、開頑痰
性味：辛苦大熱。
功用：搜風勝溼，開頑痰，
主治：治頑瘡，以毒攻毒，頗勝川烏。
禁忌：然至毒無所釀制，不可輕投。
品類：野生狀類川烏，亦名烏喙。
炮製：薑汁炒，或豆腐煮用。
      熬膏名射罔，傅箭射獸，見血立死。
</pre>
<pre data-sec="p">
序號：134
編號：草部134
藥名：白附子
十劑：燥、祛風濕、治百病
性味：辛甘有毒，大熱純陽，
歸經：陽明經藥。
功用：能引藥勢上行，
主治：治面上百病，（陽明之脈縈於面，白附能去頭面游風。作脂消面斑疵。）
補肝虛，祛風痰，治心痛血痺，諸風冷氣，中風失音，陰下溼癢。
品類：根如草烏之小者，長寸許，皺紋有節， 
炮製：泡用。（陶宏景曰此藥久絕，無復真者，惟涼州生。）
</pre>
<pre data-sec="p">
序號：135
編號：草部135
藥名：破故紙
十劑：一名補骨脂，燥、補命火
性味：辛苦大溫，
歸經：入心包命門，
功用：補相火以通君火。暖丹田，壯元陽，縮小便。（亦治遺尿。）
主治：治五勞七傷，（五臟之勞，七情之傷。）腰膝冷痛，腎冷精流，
腎虛泄瀉（腎虛則命門火衰，不能薰蒸脾胃，脾胃虛寒，遲於運化，
致飲食減少，腹脹腸鳴，嘔涎泄瀉，如鼎釜之下，無火物，終不熟。
故補命門相火，即所以補脾。破故紙四兩，五味三兩，肉蔻二兩，
吳茱一兩，薑煮棗丸，名四神丸，治五更腎瀉。），
婦人血氣（婦人之血脫氣陷，亦猶男子之腎冷精流。），墮胎。
品類：出南番者色赤，嶺南者色綠。
炮製：酒浸蒸用，亦有童便乳浸，鹽水炒者。
配伍：得胡桃、胡麻良，惡甘草。（唐鄭相國方破故紙十兩，酒浸蒸為末，
胡桃肉二十兩，去皮爛研，蜜和，每日酒調一匙，或水調服。
白飛霞曰：「破故紙屬火，堅固元陽，胡桃屬木，潤燥養血，
有木火相生之妙。」忌芸薹、羊血。加杜仲，名青娥丸。芸薹，油菜也。）
</pre>
<pre data-sec="p">
序號：136
編號：草部136
藥名：肉蓯蓉
十劑：補腎命、滑腸
性味：甘酸鹹溫，
歸經：入腎經血分。
功用：補命門相火，滋潤五臟，益髓強筋。
主治：治五勞七傷，絕陽不興，絕陰不產，腰膝冷痛，崩帶遺精，峻補精血。
（時珍曰：「補而不峻，故有蓯蓉之號。」）
禁忌：驟用恐妨心，滑大腸。
品類：長大如腎，重至斤許，有松子鱗甲者良。
炮製：酒浸一宿，刷去浮甲，劈破，除內筋膜，酒蒸半日；又酥炙用，
配伍：忌鐵。（蘇恭曰：「今日所用多草蓯蓉，功力稍劣。」）
</pre>
<pre data-sec="p">
序號：137
編號：草部137
藥名：瑣陽
十劑：補陽、滑腸
性味：甘溫。
功用：補陰，益精興陽，潤燥養筋（強筋，故能興陽。）。
主治：治痿弱，滑大腸。（便燥者啖之，可代蓯蓉，煮粥彌佳。）
品類：鱗甲櫛比，狀類男陽， 
炮製：酥炙。
</pre>
<pre data-sec="p">
序號：138
編號：草部138
藥名：巴戟天
十劑：補腎、祛風
性味：甘辛微溫，
歸經：入腎經血分。
功用：強陰益精，治五勞七傷。
辛溫散風溼，治風氣、腳氣、水腫。
品類：根如連珠，擊破中紫而鮮潔者偽也。
中雖紫，微有白糝粉色，而理小暗者，真也。蜀產佳，
（山葎根似巴戟，但色白，人或醋煮以亂之。）
炮製：去心，酒浸焙用。
配伍：覆盆子為使，惡丹參。
</pre>
<pre data-sec="p">
序號：139
編號：草部139
藥名：葫蘆巴
十劑：燥、潤腎命、除寒溼
性味：苦溫純陽，
歸經：入右腎命門。
功用：暖丹田，壯元陽。
主治：治腎臟虛冷，陽氣不能歸元（同附子、硫黃。），
瘕疝冷氣（同茴香、巴戟、川烏、川楝、吳茱萸。），寒溼腳氣。
品類：出嶺南番舶者良，云是番萊菔子，
炮製：酒浸曝，或蒸、或炒。
</pre>
<pre data-sec="p">
序號：140
編號：草部140
藥名：仙茅
十劑：燥、補腎命
性味：辛熱，有小毒。
功用：助命火，益陽道，明耳目，補虛勞。
主治：治失溺無子，心腹冷氣不能食（溫胃。），腰腳冷痺不能行（暖筋骨。）。
禁忌：相火盛者忌服。
品類：葉如茅而略闊，根如小指，黃白多涎。
炮製：竹刀去皮切，糯米泔浸，去赤汁，出毒用，
配伍：忌鐵。（唐婆羅門始進此方，當時盛傳，服之多效，照前製陰乾，蜜丸，
酒服，禁牛乳、牛肉。
許真君書云：甘能養肉，辛能養節，苦能養氣，鹹能養骨，酸能養筋，
滑能養膚，和苦酒服之必效也。）
</pre>
<pre data-sec="p">
序號：141
編號：草部141
藥名：淫羊藿
十劑：補腎
性味：辛香甘溫，
歸經：入肝腎。補命門，（時珍曰：「手足陽明、三焦、命門藥。」）
功用：益精氣，堅筋骨，利小便。
主治：治絕陽不興，絕陰不產，冷風癆氣，四肢不仁。（手足麻木。）
品類：一名仙靈脾。北部有羊，一日百合，食此藿所致，故名。
炮製：去枝，羊脂拌炒，
配伍：山藥為使，得酒良。
</pre>
<pre data-sec="p">
序號：142
編號：草部142
藥名：蛇床子
十劑：補腎命、去風溼
性味：辛苦而溫。
功用：強陽益陰，補腎祛寒，祛風燥溼。
主治：治陰痿囊溼，女子陰痛陰癢（溼生蟲，同礬煎湯洗。），
子臟虛寒，產門不閉（炒熱熨之。），腎命之病。
及腰酸體痛，帶下脫肛，喉痺齒痛，溼癬惡瘡（殺蟲止癢。），風溼諸病。
煎湯浴，止風癢。（時珍曰：「腎、命、三焦氣分之藥，不獨補助男子，
而且有益婦人，世人舍此，而求補藥於遠域，豈非貴耳賤目乎。」）
品類：似小茴而細， 
炮製：微炒殺毒則不辣，（以地黃汁拌蒸三遍佳。）
配伍：惡丹皮、貝母、巴豆。
</pre>
<pre data-sec="p">
序號：143
編號：草部143
藥名：菟絲子
十劑：平補三陰
性味：甘辛和平，凝正陽之氣，
歸經：入足三陰（脾、肝、腎。）。
功用：強陰益精，溫而不燥，不助相火。
主治：治五勞七傷，精寒淋瀝，口苦燥渴（脾虛腎燥而生內熱，菟絲益陰清熱。），
祛風明目，補衛氣，助筋脈，益氣力，肥健人。（補肝、腎之效。
老學庵筆記：予族弟少服菟絲子，凡數年，飲食倍常，血氣充盈，忽因浴，
見背腫，隨視隨長，乃大疽也。適值金銀花開，飲至數斤，腫遂消。
菟絲過服尚能作疽，以此知金石藥不可不戒。
昂按：此人或感他毒，未可盡歸咎於菟絲也。）
品類：無根蔓延草上，子黃黍粒，
炮製：得酒良。淘去泥沙，酒浸一宿，曝乾搗末，
配伍：山藥為使。
</pre>
<pre data-sec="p">
序號：144
編號：草部144
藥名：覆盆子
十劑：平補肝、腎
性味：甘酸微溫。
功用：益腎臟而固精，補肝虛而明目，起陽痿，
縮小便（寇氏曰：服之當覆其溺器故名。），
澤肌膚，烏髭髮（搾汁塗髮不白。），女子多孕。
主治：同蜜為膏，治肺氣虛寒，
（李士材曰：「強腎無燥熱之偏，固精無凝濇之害，金玉之品也。」）
品類：狀如覆盆，故名。
炮製：去蒂淘淨，搗餅，用時酒拌蒸。
其他：葉絞汁滴目中，出目弦蟲，除膚赤，收溼止淚。
</pre>
<pre data-sec="p">
序號：145
編號：草部145
藥名：蒺藜子
十劑：平補肝、腎
功用：苦溫補腎，辛溫瀉肺氣，而散肝風，益精明目。
（肝以散為補，凡補肝藥皆能明目。）
主治：治虛勞腰痛，遺精帶下，欬逆肺痿，乳閉癥瘕，痔漏陰㿉（音頹。），
腎、肝、肺三經之病，催生墮胎（刺蒺藜主惡血，故能破癥下胎。）。
品類：沙苑蒺藜，綠色似腎（故補腎。），炒用（亦可代茶。）。
刺蒺藜，三角有刺，去刺酒拌蒸，（風家宜刺蒺藜，補腎則沙苑者為優。）
餘功略同。（瑞竹堂方齒牙打動者，蒺藜根燒灰敷之。）
</pre>
<pre data-sec="p">
序號：146
編號：草部146
藥名：使君子
十劑：補脾、殺蟲、消積
性味：甘溫，
功用：健脾胃，除虛熱，殺臟蟲。
主治：治五疳，便濁，瀉痢，瘡癬，為小兒諸病要藥。
（經疏曰：「五疳、便濁、瀉痢、腹蟲，皆由脾、胃虛弱，
因而乳停食滯，溼熱瘀塞而成。脾、胃健則積滯消；
溼熱散，水道利，而前證盡除矣。」
時珍曰：「凡能殺蟲之藥，多是苦辛，獨使君子、榧子，甘而殺蟲。
每月上旬，蟲頭向上，中旬頭橫，下旬向下。
道藏云：『初一至初五，蟲頭向上』，凡有蟲病者，每月上旬，
空心食數枚，蟲皆死而出也。」
按：地黃、胡麻皆殺蟲。）
品類：出閩蜀，五瓣有稜，內仁如榧。
炮製：亦可煨食，久則油不可用。
配伍：忌飲熱茶，犯之作瀉。
</pre>
<pre data-sec="p">
序號：147
編號：草部147
藥名：益智子
十劑：燥脾胃、補心腎
性味：辛熱，
歸經：本脾藥，兼入心、腎。主君相二火，補心氣、命門、三焦之不足。
（心為脾母，補火故能生土。）
功用： 能濇精固氣（本草未載。），又能開發鬱結，使氣宣通。（味辛能散。）
溫中進食，攝涎唾（胃冷則涎湧。），
縮小便（腎與膀胱相表裏，益智辛溫固腎。
鹽水炒，同烏藥等分，酒煮山藥，糊丸，鹽湯下，名縮泉丸。）。
主治：治嘔吐泄瀉，客寒犯胃，冷氣腹痛，
崩帶泄精（濇精固氣。因熱而崩濁者禁用。）。
品類：出嶺南，形如棗核，用仁。
</pre>
<pre data-sec="p">
序號：148
編號：草部148
藥名：砂仁
十劑：即縮砂蔤，宣行氣調中
性味：辛溫香竄。
功用：補肺益腎，和胃醒脾，快氣調中，通行結滯。
主治：治腹痛痞脹（痞滯，有傷寒下早，裏虛邪入而痞者；有食壅痰塞而痞者；
有脾虛氣弱而痞者，須分虛實治之，不宜專用利氣藥，恐變為鼓脹。
鼓脹內脹而外有形，痞脹惟覺痞悶而已，皆太陰為病也。），
噎膈嘔吐，上氣欬嗽，
赤白瀉痢（溼熱積滯，客於大腸，砂仁亦入大小腸經。），
霍亂轉筋，奔豚崩帶，祛痰逐冷，消食醒酒，
止痛安胎（氣行則痛止，氣順則胎安。），散咽喉口齒浮熱，化銅鐵骨哽。
王好古曰：「得檀香、豆蔻入肺，得人參、益智入脾，得黃柏、茯苓入腎，
得赤石脂入大小腸。」
醫通曰：「辛能潤腎燥，引諸藥宿丹田，地黃用之拌蒸，亦取其能達下也。」
經疏曰：「腎虛氣不歸元，用為嚮導，殆勝桂、附熱藥為害。」）
品類：出嶺南，研用。
</pre>
<pre data-sec="p">
序號：149
編號：草部149
藥名：白豆蔻
十劑：宣行氣暖胃
性味：辛熱。
歸經：流行三焦，溫熱脾胃（三焦利，脾胃運，則諸證自平矣。），
而為肺家本藥，（肺主氣。）
功用：散滯氣，消酒積，除寒燥溼，化食寬膨。
主治：治脾虛瘧疾，感寒腹痛，吐逆反胃，（肺、胃火盛，及氣虛者禁用。）
白睛翳膜（白睛屬肺，能散肺滯。），太陽經目眥紅筋（太陽脈起目眥。）。
品類：番舶者良，研細用。
</pre>
<pre data-sec="p">
序號：150
編號：草部150
藥名：肉豆蔻
十劑：一名肉果，燥脾濇腸
性味：辛溫，氣香。
功用：理脾暖胃，下氣調中，逐冷祛痰，消食解酒。
主治：治積冷，心腹脹痛（挾痰、挾食者並宜之。），
中惡吐沫，小兒吐逆，乳食不下，
又能濇大腸，止虛冷瀉痢（初起忌用。）。
品類：出嶺南，似草蔻，外有皺紋，內有斑紋，
炮製：糯米粉裹煨熟用， 
配伍：忌鐵。
</pre>
<pre data-sec="p">
序號：151
編號：草部151
藥名：草豆蔻
十劑：一名草D  ，燥溼、祛寒、除痰、截瘧
性味：辛熱，香散。
功用：暖胃健脾，破氣開鬱，燥溼祛寒，除痰化食。
主治：治瘴癘寒瘧（佐常山能截瘧，或與知母同用，取其一陰一陽，
治寒熱、瘴瘧。蓋草果治太陰獨勝之寒，知母治陽明獨勝之火。），
寒客胃痛（散滯氣，利膈痰，因滯、因寒者多效。），
霍亂瀉痢，噎膈反胃，痞滿吐酸，痰飲積聚。
解口臭氣，酒毒，魚肉毒（故食料用之。）。
禁忌：過劑助脾熱，耗氣損目。
品類：閩產為草蔻，如龍眼而微長，皮黃白，薄而稜峭，仁如砂仁，而辛香氣和。
滇廣所產名草果，如訶子，皮黑厚而稜密，子粗而辛臭，
雖是一物，微有不同。
炮製：麵裏煨熟，取仁用， 
配伍：忌鐵。
</pre>
<pre data-sec="p">
序號：152
編號：草部152
藥名：香附
十劑：一名莎草根，宣調氣、解鬱
性味：性平，氣香，味辛能散，微苦能降，微甘能和。
歸經：乃血中氣藥，通行十二經八脈氣分，
功用：主一切氣。
（人身以氣為主，氣盛則強，虛則衰，順則平，逆則病，絕則死矣。
經曰：「怒則氣上，恐則氣下，喜則氣緩，悲則氣消，驚則氣亂，
思則氣結，勞則氣耗，此七情之氣也。」
以香附為君，隨證而加升、降、消、補之藥。
素問中仍有「寒則氣收，熱則氣泄，名九氣。」）
利三焦，解六鬱（痰鬱、火鬱、氣鬱、血鬱、溼鬱、食鬱。），
止諸痛。（通則不痛。）
主治：治多恐多憂，痰飲痞滿，胸腫腹脹，飲食積聚，霍亂吐瀉，腎氣腳氣，
癰疽瘍傷（血凝氣滯所致。香附一味，末服，名獨勝丸，
治癰疽由鬱怒得者。如瘡初作，以此代茶，潰後亦宜服之。
大凡瘡疽喜服香藥，行氣通血，最忌臭穢不潔觸之。
故古人治瘍，多用五香連翹飲。康祖左乳病癰，又臆間生核，
痛楚半載，禱張王夢授以方：薑汁製香附為末，每服二錢，米飲下遂愈。），
吐血便血，崩中帶下，月候不調（氣為血配，血因氣行。
經成塊者，氣之凝：將行而痛，氣之滯；行後作痛，氣血俱虛也。
色淡亦虛也。色紫氣之熱也。色黑則熱之甚也。
錯經者，氣之亂；肥人痰多而經阻，氣不運也。
香附陰中快氣之藥，氣順則血和暢，然須輔以涼血補氣之藥。
丹溪曰：「能引血藥至氣分而生血。此正陽生陰長之義。」），
胎產百病。能推陳致新，故諸書皆云益氣。（行中有補。
丹溪曰：「天行健，運不息，所以生氣無窮，即此理耳。」
時珍曰：凡人病則氣滯而餒，香附為氣分君藥，
臣以參、耆，佐以甘草，治虛怯甚速也。）
炮製：去毛用，生則上行胸膈，外達皮膚，熟則下走肝腎，旁徹腰膝。
童便浸炒，則入血分而補虛；鹽水浸炒，則入血分而潤燥（或蜜水炒。）；
青鹽炒，則補腎氣；酒浸炒，則行經絡；醋浸炒，則消積聚，且歛其散。
薑汁炒，則化痰飲。炒黑又能止血，
配伍：忌鐵。（時珍曰：「得參、朮則補氣，得歸、地則補血，
得木香則散滯、和中，得檀香則理氣、醒脾，得沈香則升降諸氣，
得芎藭、蒼朮則總解諸鬱，得梔子、黃連則清降火熱，
得茯神則交濟心、腎，得茴香、破故紙則引氣歸元，
得厚朴、半夏則決壅消脹，得紫蘇、蔥白則發汗散邪，
得三稜、莪述則消積磨塊，得艾葉則治血氣、暖子宮，
乃氣病之總司，女科之仙藥也。大抵婦人多鬱，氣行則鬱解，故服之尤效，
非宜於婦人，不宜於男子也。」
李士材曰：乃「治標之劑，惟氣實血未大虛者宜之。
不然，恐傷氣而燥血，愈致其疾矣。
世俗泥於女科仙藥之一語，惜未有發明及此者。」）
</pre>
<pre data-sec="p">
序號：153
編號：草部153
藥名：木香
十劑：宣行氣
性味：辛苦而溫，
歸經：三焦氣分之藥。
功用：能升降諸氣，泄肺氣，疏肝氣，和脾氣。
（怒則肝氣上，肺氣調，則金能制木，而肝平。木不剋土，而脾和。）
主治：治一切氣痛，九種心痛（皆屬胃脘，曰寒痛、熱痛、氣痛、血痛、濕痛、
痰痛、食痛、蚘痛、悸痛，蓋君主不易受邪。
真心痛者，手、足冷過腕節，朝發夕死。），
嘔逆反胃，霍亂，瀉痢後重（同檳榔用。
劉河間曰：「痢疾行血則膿血自愈，調氣則後重自除。」），
癃閉，痰壅氣結，玄癖癥塊，腫毒蠱毒。
衝脈為病，氣逆裏急，殺鬼物，禦瘴霧，去腋臭，實大腸，
消食安胎（氣逆則胎不安。），
禁忌：過服損真氣。（丹溪曰：「味辛氣升，若陰火衝上者，反助火邪，
當用黃柏、知母，少以木香佐之。」
王好古曰：「本草主氣劣、氣不足，補也；通壅導氣，破也。
安胎健脾胃補也；除痰癖癥塊，破也。不同如此。」
汪機曰：「與補藥為佐則補，與瀉藥為君則瀉。」
時珍曰：「諸氣膹鬱，皆屬於肺，上焦氣滯用之者，金鬱泄之也。
中氣不運，皆屬於脾，中焦氣滯用之者，脾胃喜芳香也。
大腸氣滯則後重，膀胱氣不化則癃閉，肝氣鬱則為痛，
下焦氣滯用之者，塞者通之也。」）
品類：番舶上來，形如枯骨，味苦黏舌者良，名青木香。
（今所用者，皆廣木香、土木香。）
炮製：磨汁用。東垣用黃連製，亦有蒸用，麵裹煨用者。煨用，實腸止瀉。
配伍：畏火。
</pre>
<pre data-sec="p">
序號：154
編號：草部154
藥名：藿香
十劑：宣去惡氣
性味：辛甘微溫，
歸經：入手足太陰（肺、脾。）。
功用：快氣和中，開胃止嘔（胃弱、胃熱而嘔者，禁用。），去惡氣，進飲食。
主治：治霍亂吐瀉，心腹絞痛，肺虛有寒，上焦壅熱。
（能理脾、肺之氣，古方有霍香正氣散，正氣通暢，則邪逆自除。）
品類：出交廣，方莖有節，葉微似茄葉，
古惟用葉，今枝、莖亦用之，因葉多偽也。
</pre>
<pre data-sec="p">
序號：155
編號：草部155
藥名：茴香
十劑：古作懷香，燥補腎、命門、治寒疝
性味：大茴辛熱，
歸經：入腎膀胱。
功用：暖丹田，補命門，開胃下食，調中止嘔。
主治：療小腸冷氣，㿗疝陰腫
（疝有七種，氣、血、寒、水、筋、狐、㿗也。
肝經病不屬腎經，以厥陰肝脈絡陰器也，多因寒溼所致，
亦有挾虛者，當加參、朮於溫散藥中。），
乾溼腳氣。
禁忌：多食損目發瘡。
性味：小茴辛平， 
功用：理氣開胃，亦治寒疝，食料宜之。
品類：大如麥粒，輕而有細稜者名大茴，出寧夏。
他處小者名小茴。自番舶來，實八瓣者，名八角茴香。
炮製：炒黃用，得酒良，得鹽則入腎，發腎邪，故治陰疝。
（受病于肝，見證于腎，大小茴各一兩，為末，
豬泡一個，連尿入藥，酒煮為丸服。）
</pre>
<pre data-sec="p">
序號：156
編號：草部156
藥名：甘松香
十劑：宣理氣、醒脾
性味：甘溫，芳香。
功用：理諸氣，開脾鬱。
主治：治腹卒滿痛，風疳齒匿，腳膝氣浮，煎湯淋洗。
品類：出涼州及黔蜀，葉如茅（根極繁密。），用根。
</pre>
<pre data-sec="p">
序號：157
編號：草部157
藥名：山奈
十劑：宣溫中、辟惡
性味：辛溫。
功用：暖中辟惡，
主治：治心腹冷痛，寒溼霍亂，風蟲牙痛。
品類：生廣中，根葉皆如生薑，
炮製：入合諸香用。
</pre>
<pre data-sec="p">
序號：158
編號：草部158
藥名：良薑
十劑：宣燥、暖胃、散寒
性味：辛熱。
功用：暖胃散寒，消食醒酒。
主治：治胃脘冷痛，（凡心口一點痛，俗言心氣痛，非也，乃胃脘有滯，
或有蟲，及因怒、因寒而起。以良薑酒洗七次，香附醋洗七次，焙研。
因寒者，薑二錢，附一錢；因怒者，附二錢，薑一錢；
寒、怒兼者，每錢半，米飲加薑水一匙，鹽少許服。
初梁緄患心、脾痛，夢神授此方，二味等分服，後入各抄方用。）
霍亂瀉痢，吐惡噎膈，瘴瘧冷癖。
禁忌：肺、胃熱者忌之。
品類：出嶺南高州，子名紅荳蔻，溫肺散寒，醒脾燥溼，消食解酒，
（東垣脾、胃藥中常用之。）
炮製：並陳壁土炒用。
</pre>
<pre data-sec="p">
序號：159
編號：草部159
藥名：蓽茇
十劑：一作撥，除胃冷、散浮熱
性味：辛熱。
功用：除胃冷，溫中下氣，消食祛痰。治水瀉氣痢（牛乳點服。），
虛冷腸鳴（亦入大腸經。），冷痰惡心，嘔吐酸水，痃癖陰疝。
      辛散陽明之浮熱，
治頭痛（偏頭痛者，口含溫水，隨左右以末吹「一字」
（二分半也）入鼻效。），
牙痛（寒痛宜乾薑、蓽茇、細辛。熱痛宜石膏、牙砂。
風痛宜皂角、殭蠶、蜂房、二烏。蟲痛宜石灰、雄黃。），鼻淵。
禁忌：多服泄真氣，動脾肺之火，損目。
品類：出南番，嶺南亦有。類椹子而長，青色。
炮製：去挺用頭，醋浸，刮淨皮粟，免傷人肺。
</pre>
<pre data-sec="p">
序號：160
編號：草部160
藥名：煙草
十劑：宣行氣、辟寒
性味：辛溫有毒。
主治：治風寒溼痺，滯氣停痰，山嵐瘴霧。
其氣入口，不循常度，頃刻而周一身，令人通體俱快。
醒能使醉，醉能使醒，飢能使飽，飽能使飢。
人以代酒代茗，終身不厭。（故一名相思草。）
禁忌：然火氣薰灼，耗血損年，人自不覺耳。
品類：閩產者佳。（煙筒中水，能解蛇毒。）
</pre>
<pre data-sec="p">
序號：161
編號：草部161
藥名：金銀花
十劑：瀉熱、解毒
性味：甘寒
歸經：入肺。
功用：散熱解毒，（清熱即是解毒。）補虛（凡物甘者皆補。）療風，
養血止渴。
（丹溪曰：「癰疽安後發渴，黃耆六一湯吞忍冬丸，切當忍冬養血，
黃耆補氣，渴何由作。」）
主治：治癰疽疥癬，楊梅惡瘡，腸澼血痢，五種尸疰。
品類：經冬不凋，一名忍冬（又名左纏籐。），
炮製：花葉同功，花香尤佳，釀酒代茶，熬膏並妙。
（忍冬酒，治癰疽發背，一切惡毒初起，便服奇效。
乾者亦可，不及生者力速。忍冬五兩，甘草二兩，水二碗煎至一碗，
再入酒一碗，略煎，分三服，一日一夜吃盡，重者日二劑，
服至大小腸通利，則藥力到。
忍冬丸照前分兩，酒煮曬乾，同甘草為末，以所煮餘酒，打糊為丸。
陳藏器云：「熱毒血痢，濃煎服之。為末糖調常服，能稀痘。」）
</pre>
<pre data-sec="p">
序號：162
編號：草部162
藥名：蒲公英
十劑：一名黃花地丁，瀉熱毒
性味：甘平，
歸經：花黃屬土，入太陰、陽明（脾、胃。）。
功用：化熱毒，解食毒，消腫核。
主治：專治乳癰，（乳頭屬厥陰，乳房屬陽明，同忍冬煎，入少酒服，搗敷亦良。）
疔毒，亦為通淋妙品（諸家不言治淋，試之甚驗。），
擦牙，烏髭髮（瑞竹堂有還少丹方，取其通腎。東垣曰：「苦寒腎經君藥。」），
白汁塗惡刺。（凡螳螂諸蟲，盛夏孕育，游諸物上，必遺精汁，
乾久則有毒，人手觸之成疾，名狐尿刺，慘痛不眠，百療難效，
取汁厚塗即愈。千金方極言其功。）
品類：葉如萵苣，花如單瓣菊花。四時有花，花罷飛絮，斷之莖中有白汁。
（鄭方升曰：「一莖兩花，高尺許者，掘下數尺，根大如拳，
旁有人形拱抱，搗汁酒服，治膈噎如神。」）
</pre>
<pre data-sec="p">
序號：163
編號：草部163
藥名：紫花地丁
十劑：瀉熱、解毒
性味：辛苦而寒。
主治：治癰疽發背，疔腫瘰厲，無名腫毒。
品類：葉如柳而細，夏開紫花結角，生平地者起莖，生溝壑者起蔓。
</pre>
<pre data-sec="p">
序號：164
編號：草部164
藥名：牛膝
十劑：一名天精，一名地崧，瀉熱吐痰、破血、解毒
性味：甘寒微毒。
功用：能破血（一婦產後口渴氣喘，面赤有斑，大便泄，小便祕，
用行血利水藥不效，用牛膝濃煎膏飲，下血一桶，小便通而愈。），
能止血，吐痰除熱，解毒殺蟲。
主治：治雙蛾喉痺，砂淋血淋（良方云：「濃煎加乳、麝少許，神效。」），
小兒牙關緊閉，急慢驚風（不省人事者，絞汁入好酒灌之即甦，
以醋拌渣敷項下。）。
服汁吐瘧痰（驚風服之，亦取其吐痰。），漱汁止牙痛，搗之傅蛇蟲螫毒。
品類：根白如短牛膝，
配伍：地黃為使。（煎湯洗痔，渣塞患處良。）
</pre>
<pre data-sec="p">
序號：165
編號：草部165
藥名：鶴蝨
十劑：瀉、殺蟲
性味：苦辛，有小毒。
功用：殺五臟蟲，
主治：治蚘嚙腹痛。（面白唇紅，時發時止者，為蟲病，肥肉汁調末服。）
品類：沈存中筆記云是杜牛膝子（或曰非也，別是一種。）。最粘人衣，有狐氣，
炮製：炒熱則香。
</pre>
<pre data-sec="p">
序號：166
編號：草部166
藥名：山豆根
十劑：瀉熱、解毒
性味：苦寒。
功用：瀉心火，以保金氣，去肺大腸之風熱（心火降，則不灼肺而金清，
肺與大腸相表裏，肺金清，則大腸亦清。），消腫止痛。
主治：治喉癰喉風，齦痛齒痛（含之嚥汁。），
喘滿熱欬，腹痛下痢，五痔諸瘡。
解諸藥毒，傅禿瘡，蛇狗蜘蛛瘡，療人馬急黃。（血熱極所致。）
品類：苗蔓如豆，雖冬不凋。
</pre>
<pre data-sec="p">
序號：167
編號：草部167
藥名：牛蒡子
十劑：一名鼠粘子，一名惡實，瀉熱、解毒
性味：辛平
功用：潤肺。解熱散結，除風，利咽膈，理痰嗽，消斑疹，利二便。
行十二經，散諸腫瘡瘍之毒，利腰膝凝滯之氣。
（性冷而滑利，痘證虛寒泄瀉者忌服。）
炮製：實如葡萄而褐色，酒拌蒸，待有霜，拭去用。
根苦寒，竹刀刮淨，絞汁蜜和服，治中風，汗出乃愈。
搗和豬脂，貼瘡腫，及反花瘡。（肉反出如花狀。）
</pre>
<pre data-sec="p">
序號：168
編號：草部168
藥名：山慈菇
十劑：瀉熱、解毒
性味：甘微辛，有小毒。
功用：功專清熱散結，
主治：治癰瘡疔腫，瘰厲結核（醋磨塗。）。解諸毒蠱毒，蛇蟲狂犬傷。
品類：根與慈菰小蒜相類， 
炮製：去毛殼用。（玉樞丹中用之。廣筆記云出處州遂昌縣，拱山，
無毛，少真者。有毛，誤也。）
</pre>
<pre data-sec="p">
序號：169
編號：草部169
藥名：漏盧
十劑：瀉熱、解毒
性味：鹹軟堅，苦下泄，寒勝熱，
歸經：入胃大腸，通肺小腸。
功用：散熱解毒，通經下乳，排膿止血，生肌殺蟲。
主治：治遺精尿血，癰疽發背（古方以漏盧湯為稱首。），
及預解時行痘疹毒。（取其寒勝熱，又能入陽明故也。）
品類：出閩中，莖如油麻，枯黑如漆者真。
炮製：甘草拌蒸，
配伍：連翹為使。
</pre>
<pre data-sec="p">
序號：170
編號：草部170
藥名：貫眾
十劑：瀉熱、解毒
性味：味苦微寒，有毒。
功用：能解邪熱之毒，治崩中帶下，產後血氣脹痛，破癥瘕，
發斑痘（王海藏快斑散用之。），化骨哽（能軟堅。），殺三蟲。
品類：根似狗脊而大，汁能制三黃，化五金，伏鍾乳，結砂制汞，解毒軟堅。
（以此浸水缸中，日飲其水，能辟時疾。）
</pre>
<pre data-sec="p">
序號：171
編號：草部171
藥名：射干
十劑：瀉火、解毒、散血、消痰
性味：苦寒，有毒。
功用：能瀉實火，火降則血散腫消，而痰結自解，
故能消心脾老血，行太陰、厥陰之積痰（肺、脾、肝。）。
治喉痺咽痛為要藥（擂汁醋和，噙之引涎。千金方治喉痺，有烏扇膏。）。
主治：治結核瘕疝，便毒瘧母。（鱉甲煎丸治瘧母用之，皆取其降厥陰相火也。）
通經閉，利大腸，鎮肝明目。
品類：扁竹花根也。（葉鋪鋪如烏羽及扇，故一名烏扇、烏翼。）
炮製：泔水浸一日，菫竹葉煮半日用。
</pre>
<pre data-sec="p">
序號：172
編號：草部172
藥名：續隨子
十劑：一名千金子，瀉行水、破血解毒
性味：辛溫有毒。
功用：行水破血。
主治：治癥瘕痰飲，冷氣脹滿，蠱毒鬼疰。利大小腸，下惡滯物，塗疥癬瘡。
（玉樞丹用之，治百病多效驗。疏曰乃以毒治毒之功。）
炮製：去殼，取色白者，壓去油用。
（時珍曰：「續隨子、大戟、澤漆、甘遂，莖葉相似，主療亦相似，
長於利水，用之得法，皆要藥也。」）
</pre>
<pre data-sec="p">
序號：173
編號：草部173
藥名：馬藺子
十劑：一名蠡實，瀉溼熱、解毒
性味：甘平。
主治：治寒疝喉痺，癰腫瘡癤。婦人血氣煩悶，血運崩帶，利大小腸，
禁忌：久服令人瀉。
品類：叢生，葉似薤而長厚結角，子如麻大，赤色有稜。
炮製：炒用，治疝用醋拌，根葉同功。
</pre>
<pre data-sec="p">
序號：174
編號：草部174
藥名：蓖麻子
十劑：瀉、通竅、拔毒、出有形滯物
性味：辛甘有毒。性善收，亦善走。
主治：能開通諸竅經絡，治偏風不遂，喎斜（搗餅，左貼右，右貼左，即止。）
口噤，鼻窒耳聾（搗爛綿裏塞耳、塞鼻。），喉痺舌脹（油作紙燃煙薰。）。
能利水氣，治水癥浮腫。（研服當下清黃水，壯人只可五粒。）
能出有形滯物，治針刺入肉（搗傅傷處，頻看，刺出即去藥，恐努出好肉。），
竹木骨哽（蓖麻子一兩，凝水石二兩，研勻，以一捻置舌根噙嚥，
自然不見。），
胞胎不下。（蓖麻一粒，巴豆一粒，麝香一分，貼臍中，併足心，
胎下即去之，若子腸挺出者，搗膏塗頂心，即收。）
能追膿拔毒，傅瘰厲惡瘡，外用屢奏奇功。
（鵜鶘油能引藥氣入內，蓖麻油能拔病氣出外，故諸膏多用之。）
禁忌：然有毒熱，氣味頗近巴豆，內服不可輕率。
（去皮，黃連水浸，每晨用浸水吞一粒至三四粒，治大風疥癩。）
品類：形如牛蜱，黃褐有斑。
炮製：鹽水煮，去皮研，或用油，
配伍：忌鐵。（食蓖麻，一生不得食炒豆，犯之脹死。）
</pre>
<pre data-sec="p">
序號：175
編號：草部175
藥名：白頭翁
十劑：瀉熱、涼血
性味：苦堅腎，寒涼血，
歸經：入陽明血分（胃、大腸。）。
主治：治熱毒血痢，（仲景治熱痢有白頭翁湯，黃連、黃柏、秦皮。
東垣曰：「腎欲堅，急食苦以堅之；痢則下焦虛，故以純苦之劑堅之。」）
溫瘧寒熱，齒痛骨痛（腎主齒骨，齦屬陽明。），鼻衄禿瘡，瘰厲疝瘕，
血痔偏墜（搗傅患處。），明目消疣。
品類：有風反靜，無風則搖，近根處有白茸，
配伍：得酒良。
</pre>
<pre data-sec="p">
序號：176
編號：草部176
藥名：王瓜
十劑：即土瓜根，瀉熱、利水、行血
性味：苦寒， 
功用：瀉熱利水。
主治：治天行熱疾，黃疸消渴（搗汁飲。），便數帶下，月閉瘀血，利大小腸，
排膿消腫，下乳（通乳藥多用之，單服亦可。）墮胎。
品類：根如栝蔞之小者，味如山藥，根子通用。
（經疏曰：「主治略似栝蔞。傷寒發斑，用王瓜搗汁，和伏龍肝末服甚效。」）
</pre>
<pre data-sec="p">
序號：177
編號：草部177
藥名：王不留行
十劑：通行血
性味：甘苦而平，其性行而不住，
功用：能走血分，通血脈，乃陽明、衝、任之藥（陽明多氣多血。）。
      除風去痺，止血定痛，通經利便，
下乳催生（俗云穿山甲、王不留行，婦人服之，乳長流。）。
主治：治金瘡，（止血。）癰瘡，（散血。）出竹木刺，
禁忌：孕婦忌之。
品類：花如鈴鐸，實如燈籠，子殼五稜，
炮製：取苗子蒸，漿水浸用。
</pre>
<pre data-sec="p">
序號：178
編號：草部178
藥名：冬葵子
十劑：滑腸、利竅
性味：甘寒淡滑。
功用：潤燥利竅，通營衛，滋氣脈，行津液，利二便，
消水腫（用榆皮等分煎服。），通關格，下乳滑胎。
品類：秋葵復種，經冬至春作子者，名冬葵子。
根葉同功，春葵子亦滑，不堪入藥。
      蜀葵花赤者治赤帶，白者治白帶。赤者治血燥，白者治氣燥。
亦治血淋關格，皆取其寒潤滑利之功也。
</pre>
<pre data-sec="p">
序號：179
編號：草部179
藥名：白鮮皮
十劑：通祛風溼
性味：氣寒善行，味苦性燥（行水故燥。）。
功用：入脾胃，除溼熱，兼入膀胱小腸，行水道，通關節，利九竅。
為諸黃風痺之要藥。（一味白蘚皮湯，治產後風。
時珍曰：「世醫止施之瘡科淺矣。」）
兼治風瘡疥癬，女子陰中腫痛。（溼熱乘虛，客腎與膀胱所致。）
品類：根黃白而心實，取皮用，
配伍：惡桑螵蛸、桔梗、茯苓、萆薢。
</pre>
<pre data-sec="p">
序號：180
編號：草部180
藥名：萆薢
十劑：通去風溼、補下焦
性味：甘苦辛平， 
歸經：入足陽明、厥陰（胃、肝。）。
功用：祛風去溼，以固下焦，（陽明主肉，屬濕；厥陰主筋，屬風。）
補肝虛，（去風。）堅筋骨，（風溼去則筋骨堅。）益精明目。
主治：治風寒濕痺，腰痛久冷，關節老血，膀胱宿水，陰痿失溺，莖痛遺濁，
痔漏惡瘡。（諸病皆陽明溼熱流入下焦。萆薢能除濁分清，
古方有萆薢分清飲。
史國信云：「若欲興陽，先滋筋力；若欲便清，先分肝火。」
萬金護命方云：「凡人小便頻數，便時痛不可忍者，
此疾必因大腸祕熱不通，水液只就小腸，大腸愈加乾竭，
甚則身熱、心燥、思水，即重證也。此疾本因貪酒色，
或過食辛熱葷膩之物，積有熱毒，腐物瘀血乘虛流入小腸，故便時作痛也。
此便數而痛，與淋證濇而痛不同，宜用萆薢一兩，鹽水炒為末，
每服二三錢，使水道轉入大腸，仍以蔥湯頻洗穀道，令氣得通，
則便數及痛自減也。」腎有二竅，淋證出於溺竅，濁證出於精竅。）
品類：有黃白二種，黃長、鞕（音硬。），白虛、軟，軟者良。
配伍：薏苡為使，畏大黃、柴胡、前胡，忌茗醋。
（時珍曰：「萆薢、菝"  ，土茯苓，形不同而主治不甚相遠，
豈一類數種乎？萆薢根細長淺白，菝"  根作塊亦黃。」）
</pre>
<pre data-sec="p">
序號：181
編號：草部181
藥名：土茯苓
十劑：通祛溼熱、補脾胃
性味：甘淡而平，
歸經：陽明主藥。（胃、大腸。）
功用：健脾胃，祛風溼。脾胃健則營衛從，風溼除則筋骨利。利小便，止瀉泄。
主治：治筋骨拘攣，楊梅瘡毒，（楊梅瘡古方不載。明正德間起於嶺表，
其證多屬陽明、厥陰，而兼及他經，蓋相火寄於厥陰，肌肉屬於陽明故也。
醫用輕粉劫劑，其性燥烈，入陽明，劫去痰涎，從口齒出，瘡即乾愈。
然毒氣竄入經絡、筋骨，血液枯槁，筋失所養，變為拘攣、癰漏，
竟致廢涸。土茯苓能制輕粉之毒，去陽明溼熱，用一兩為君，
苡仁、金銀花、防風、木通、木瓜、白蘚皮各五分，皂角子四分，
氣虛加人參七分，血虛加當歸七分，名搜風解毒湯。）
瘰厲瘡腫。（溼鬱而為熱，營衛不和，則生瘡腫。
經云：「溼氣害人，皮肉筋脈是也。」
土茯苓，淡能滲，甘能補，患膿疥者，煎湯代茶甚妙。）
品類：大如鴨子，連綴而生，俗名「冷飯團」。有赤、白二種，白者良，
炮製：可煮食，亦可生啖。
配伍：忌茶。（楊梅毒用為主藥。）
</pre>
<pre data-sec="p">
序號：182
編號：草部182
藥名：白歛
十劑：瀉火、散結
性味：苦能泄，辛能散，甘能緩，寒能除熱。
功用：殺火毒，散結氣，生肌止痛。
主治：治癰疽瘡腫，面上皰瘡，金瘡撲損（箭鏃不出者，同丹皮或半夏為酒服。），
斂瘡方多用之（故名。每與白芨相須。），搽凍耳（同黃柏末油調。）。
品類：蔓赤，枝有五葉，根如卵而長，三五枚同窠，皮烏肉白。
一種赤斂，功用皆同（鄭奠一曰：「能治溫瘧血痢，腸風痔漏，赤白帶下。」）。
</pre>
<pre data-sec="p">
序號：183
編號：草部183
藥名：預知子
十劑：補勞、瀉熱
性味：苦寒。
功用：補五勞七傷， 
主治：治痃癖氣塊，天行溫疾，蛇蟲咬毒，殺蟲療蠱
（綴衣領中，凡遇蠱毒則聞其聲，而預知之，故耳。），利便催生。
品類：籐生，子如皂角，褐色光潤，出蜀中，云亦難得。
</pre>
<pre data-sec="p">
序號：184
編號：草部184
藥名：旱蓮草
十劑：一名鯉腸，又名金陵草，補腎
性味：甘鹹汁黑。
功用：補腎止血，黑髮烏髭（千金云：「當及時多收，其效甚速。」
經疏云：「性涼不益脾、胃。」故千金方金陵煎丸，用薑汁和劑。）。
品類：苗如旋覆，實似蓮房，斷之有汁，須臾而黑，
炮製：熬膏良。
</pre>
<pre data-sec="p">
序號：185
編號：草部185
藥名：劉寄奴
十劑：瀉、破血、止血
性味：苦溫。
功用：破血通經，除癥下脹，止金瘡血，
禁忌：多服令人吐利。
品類：一莖直上，葉尖長糙澀，花白蕊，如小菊花，有白絮，如苦買絮，子細長，
亦似苦買子。葉、莖、花、子皆可用。
（劉裕，小字寄奴。微時，曾射一蛇，明日見童子林中搗藥，
問之答曰：「吾王為劉寄奴所傷，合藥敷之。」
裕曰：「王何不殺之？」童曰：「寄奴王者不可殺也。」
化之不見，乃收藥回，每遇金瘡，傅之立愈。）
</pre>
<pre data-sec="p">
序號：186
編號：草部186
藥名：馬鞭草
十劑：瀉、破血、消脹、殺蟲
性味：味苦，微寒。
功用：破血通經，殺蟲消脹。
主治：治氣血癥瘕，癰瘡陰腫。（搗塗。）
品類：墟陌甚多，方莖，葉似益母，對生，夏秋開細紫花，穗如車前草。
類蓬蒿而細，根白而小，用苗葉。
</pre>
<pre data-sec="p">
序號：187
編號：草部187
藥名：穀精草
十劑：輕明目
性味：辛溫，輕浮。
歸經：上行陽明胃，兼入厥陰肝。
功用：明目退翳之功，在菊花之上。亦治喉痺齒痛，陽明風熱。
品類：收穀後，荒田中生，葉似嫩秧，花如白星。（小兒雀盲者，羯羊肝一具，
不洗，竹刀剖開，入穀精煮熟食之，或作丸茶下。)
</pre>
<pre data-sec="p">
序號：188
編號：草部188
藥名：青葙子
十劑：一名草決明，瀉肝明目
性味：味苦，微寒。
歸經：入厥陰（肝。）。
功用：祛風熱，鎮肝明目。
主治：治青盲障翳，蟲疥惡瘡，
禁忌：瞳子散大者忌服（能助陽火。）。
品類：類雞冠而穗光長。
</pre>
<pre data-sec="p">
序號：189
編號：草部189
藥名：決明子
十劑：瀉肝、明目
性味：甘苦鹹平，
歸經：入肝經。
功用：除風熱，
主治：治一切目疾，故有決明之名。又曰益腎精。
（瞳子神光屬腎。日華曰明目甚于黑豆，作枕治頭風。）
品類：狀如馬蹄，俗呼馬蹄決明。
炮製：搗碎煎， 
配伍：惡大麻仁。
</pre>
<pre data-sec="p">
序號：190
編號：草部190
藥名：蓼實
十劑：宣，溫中
性味：辛溫。
功用：溫中明目，耐風寒，下水氣。（時珍曰：「古人種蓼為蔬，收子入藥。
今惟酒麴用其汁耳，以香蓼、清蓼、紫蓼為良。」）
品類：有香蓼、青蓼、紫蓼、赤蓼、木蓼、水蓼、馬蓼。
</pre>
<pre data-sec="p">
序號：191
編號：草部191
藥名：馬勃
十劑：輕解熱，外用傅瘡
性味：辛平，輕虛。
功用：清肺解熱，（東垣普濟消毒飲中用之。）散血止嗽。
主治：治喉痺咽痛（吹喉中良，或加白礬或硝掃喉，取吐痰愈。），鼻衄失音，
外用傅諸瘡良。
品類：生溼地朽木上，狀如肺、肝，紫色虛軟，彈之粉出， 
炮製：取粉用。
</pre>
<pre data-sec="p">
序號：192
編號：草部192
藥名：木鱉子
十劑：瀉熱，外用治瘡
性味：苦溫，微甘，有小毒。
功用：利大腸，
主治：治瀉痢疳積，瘰厲瘡痔，乳癰蚌毒，消腫追毒，生肌除皯（音旱。黑斑。），
專入外科。
品類：核扁如鱉，綠色，
炮製：揀去油者，能毒狗。
</pre>
<pre data-sec="p">
序號：193
編號：草部新增001
藥名：西洋參
十劑：補肺、清火
性味：苦甘涼。味厚氣薄，
功用：補肺降火，生津液，除煩倦，虛而有火者相宜。
品類：出西洋佛蘭西，一名佛蘭參。（補，性輕。降，性重。）
</pre>
<pre data-sec="p">
序號：194
編號：草部新增002
藥名：東洋參
十劑：補中益氣
性味：苦甘溫，氣味微帶羊羶氣。
主治：主治與遼參相似，功用亦相近，但力薄耳。
品類：出東洋日本。又一種出高麗一帶，與關東接壤，亦名東洋參。
</pre>
<pre data-sec="p">
序號：195
編號：草部新增003
藥名：黨參
十劑：補中益氣
性味：甘平。
功用：補中益氣，和脾胃，除煩渴，中氣微虛，用以調補，甚為平安。
品類：今分西黨、南黨二種。
</pre>
<pre data-sec="p">
序號：196
編號：草部新增004
藥名：太子參
十劑：補中益氣
功用：形細如參條，而補性不下大參，氣味功用，均同人參。
</pre>
<pre data-sec="p">
序號：197
編號：草部新增005
藥名：珠兒參
十劑：補肺降火
性味：苦寒微甘。味厚體重，
功用：補肺降火，肺熱者宜之。
禁忌：臟寒者服之，即作腹痛。鬱火服之，火不透發，反生寒熱。
品類：其大約與西洋人參相同，不過清熱之功，熱去則火不刑金，而肺臟受益，
非真能補也，出閩中。
</pre>
<pre data-sec="p">
序號：198
編號：草部新增006
藥名：土人參
十劑：清肺生津
性味：甘微寒。氣香味淡，性善下降，
功用：能伸肺經治節，使清肅下行，補氣生津。
主治：治欬嗽喘逆，痰壅火升。
品類：出浙江，俗名粉沙參。
</pre>
<pre data-sec="p">
序號：199
編號：草部新增007
藥名：霍山石斛
十劑：養胃、清熱
性味：甘平。
功用：解暑養胃，生津止渴，清虛熱，功勝金石斛。
品類：出霍山，細小而黃，形曲不直。
</pre>
<pre data-sec="p">
序號：200
編號：草部新增008
藥名：冬蟲夏草
十劑：保肺、已勞嗽
性味：甘平。
功用：保肺益腎，止血化痰，已勞嗽。
品類：四川嘉定府所產者最佳，冬在土中，形如老蠶，有毛能動，至夏毛出土上，
連身俱為草，若不取，至冬則復化為蟲。
</pre>
<pre data-sec="p">
序號：201
編號：草部新增009
藥名：落得打
十劑：行血治傷
性味：甘平。
主治：治跌打損傷，及金瘡出血， 
炮製：並用根煎，能行血（酒炒。）又能止血。（醋炒。），或搗敷。
品類：苗高三四尺，葉如薄荷，根如玉竹而無節，搗爛則黏。
</pre>
<pre data-sec="p">
序號：202
編號：草部新增010 
藥名：水仙根
十劑：療大熱
性味：苦，微辛寒滑。
主治：治癰疽，切片貼大瘡。
</pre>
<pre data-sec="p">
序號：203
編號：草部新增011
藥名：草棉花子
十劑：療瘡
性味：苦辛，性溫。
主治：外科用治惡瘡諸毒，
品類：俗呼棉花，花燒灰止血。
</pre>
<pre data-sec="p">
序號：204
編號：草部新增012
藥名：香蕉
十劑：潤腸、涼肺
性味：甘涼。
功用：潤腸清肺，
品類：產粵東。
</pre>
<pre data-sec="p">
序號：205
編號：草部新增013
藥名：淡竹葉
十劑：瀉火、利便
性味：微苦而涼。
功用：利小便，瀉火，涼肺清心。
</pre>
<pre data-sec="p">
序號：206
編號：草部新增014
藥名：建蘭
十劑：去陳腐氣
功用：花除宿氣，解鬱，催生。和氣血，寬中醒酒。
葉通舒經絡，宣洩風邪。開胃清肺，消痰散結氣。
</pre>
<pre data-sec="p">
序號：207
編號：草部新增015
藥名：秋海棠
十劑：潤肌、悅顏
性味：酸寒。
功用：潤肌膚，好顏色。
</pre>
<pre data-sec="p">
序號：208
編號：草部新增016
藥名：玫瑰花
十劑：和血、平肝
性味：紫入血分，白入氣分。氣香，性溫，味甘。
歸經：入脾、肝經，
功用：和血行血，理氣平肝氣。
</pre>
<pre data-sec="p">
序號：209
編號：草部新增017
藥名：仙鶴草
十劑：已勞、止血
主治：治勞傷吐血有神功。
</pre>
<pre data-sec="p">
序號：210
編號：草部新增018
藥名：野薔薇
十劑：退熱、解毒
主治：治暑天瘡癤，清暑退熱，解毒。
品類：花、葉、根、莖並用。
</pre>
<pre data-sec="p">
序號：211
編號：草部新增019
藥名：馬蘭
十劑：涼血、破血
性味：苦微辛，性涼，
歸經：入陽明血分，
功用：與澤蘭同功。能涼血，
主治：治吐血衄血，口瘡舌瘡。
</pre>
<pre data-sec="p">
序號：212
編號：草部新增020
藥名：藍根
十劑：涼血、破血
性味：甘苦而涼。
功用：清熱破血，解毒涼血。普濟消毒飲用之。
</pre>
<pre data-sec="p">
序號：213
編號：草部新增021
藥名：百腳草
十劑：涼血、治便血
性味：苦寒。
功用：涼血清熱，治血毒痢，腸風便血。
品類：生人家牆陰，秋冬不凋，一名鳳尾草。形如雞腳，又名雞腳草。
</pre>
<pre data-sec="p">
序號：214
編號：草部新增022
藥名：芭蕉根
十劑：解毒火、療癰疽
性味：甘寒。
主治：治一切腫毒，火證。
炮製：搗敷或切片貼，內服搗汁用。
品類：葉收暑氣，花明目潤肌。
</pre>
<pre data-sec="p">
序號：215
編號：草部新增023
藥名：敗醬
十劑：排膿、破血
性味：苦平。
功用：解毒排膿，行經破血，
主治：治癰腫及內癰。
</pre>
<pre data-sec="p">
序號：216
編號：草部新增024
藥名：地錦
十劑：破血、止血
性味：辛平。
功用：通流血脈，能散血止血。
主治：治金刃損傷，撲跌出血，血痢下血，崩中血結，一切瘀血血滯之病。
品類：一名血見愁。
</pre>
<pre data-sec="p">
序號：217
編號：草部新增025
藥名：胭脂
十劑：活血、止血。
功用：活血行血， 
主治：外科用以生肌化血。
品類：油胭脂治痘瘡毒，亦取其活血也
</pre>
<pre data-sec="p">
序號：218
編號：草部新增026
藥名：雞血籐
十劑：活血、止血
功用：活血舒筋， 
主治：治男婦乾血勞，一切虛損勞傷，吐血、咯血、咳血、嗽血，諸病要藥。
</pre>
<pre data-sec="p">
序號：219
編號：草部新增027
藥名：絡石籐
十劑：袪風、舒筋
性味：苦溫無毒，
功用：堅筋骨，利關節，
主治：治一切風。
</pre>
<pre data-sec="p">
序號：220
編號：木部001
藥名：茯苓
十劑：補心脾、通行水
功用：甘溫，益脾助陽，滲淡，利竅除溼。
色白，入肺瀉熱，而下通膀胱（能通心氣於腎，使熱從小便出，
然必其上行入肺，清其化源，而後能下降利水也。）。
甯心益氣，調營理衛，定魄安魂（營主血，衛主氣，肺藏魄，肝藏魂。）。
主治：治憂恚驚悸，（心、肝不足。）心下結痛，寒熱煩滿，
口焦舌乾（口為脾竅，舌為心苗，火下降則熱除。），欬逆（肺火。），
膈中痰水（脾虛。），水腫淋瀝，泄瀉（滲溼。）
遺精（益心腎。若虛寒遺溺泄精者，又當用溫熱之劑，峻補其下，
忌用茯苓淡滲之藥。）。小便結者能通，多者能止（溼除則便自止。），
生津止渴（溼熱去則津生。），退熱安胎。
品類：松根靈氣結成，以大塊堅白者良。
炮製：去皮乳拌蒸，多拌良。白者入肺、膀胱氣分，赤者入心、小腸氣分。
（時珍曰：「白入氣，赤入血。」）補心、脾，白勝；利溼熱，赤勝。
配伍：惡白斂，畏地榆、秦艽、龜甲、雄黃，忌醋。 
其他：皮專能行水，治水腫膚脹。（以皮行皮之義，五皮散用之。
凡腫而煩渴，便秘溺赤，屬陽水，宜五皮散、疏鑿飲。
不煩渴，大便溏，小便數，屬陰水，宜實脾飲、流氣飲。
腰以上腫宜汗，腰以下腫宜利小便。）
</pre>
<pre data-sec="p">
序號：221
編號：木部002
藥名：茯神
十劑：補心
主治：主治略同茯苓，但茯苓入脾胃之用多，茯神入心之用多。
開心益智，安魂養神，療風眩心虛，健忘多恚。
品類：即茯苓抱根生者，（昂按以其抱心，故能補心也。）
炮製：去皮及中木用。
其他：茯神心木，名黃松節。療諸筋攣縮，偏風喎邪，心掣健忘。
（心木一兩、乳香一錢、石器炒研，名松節散，每服二錢，木瓜湯下，
治一切筋攣疼痛。乳香能生筋，木瓜能舒筋也。）
</pre>
<pre data-sec="p">
序號：222
編號：木部003
藥名：琥珀
十劑：通行水、散瘀、安神
性味：甘平。
功用：以脂入土而成實，故能通塞以甯心，定魂魄，療癲邪。
（從鎮墜藥，則安心神。）
色赤入手少陰，足厥陰血分（心、肝。），故能消瘀血，破癥瘕，生肌肉，
合金瘡（從辛溫藥，則破血生肌。）。
其味甘淡，上行能使肺氣下降，而通膀胱（經曰：「飲食入胃，游溢精氣，
上輸於脾，脾氣散精，上歸於肺，通調水道，下輸膀胱」，
凡滲藥皆上行而後下降。），故能治五淋，利小便，燥脾土
（從淡滲藥則利竅行水。然石藥終燥，若血少而小便不利者，
反致燥急之苦。），
又能明目磨翳。
品類：松脂入土，年久結成，或云楓脂結成。以摩熱拾芥者真。
（市人多煮雞子及青魚枕偽之，摩呵亦能拾芥，宜辨。）
炮製：用柏子仁末，入瓦鍋同煮半日，搗末用。
</pre>
<pre data-sec="p">
序號：223
編號：木部004
藥名：松節
十劑：燥溼、去風
功用：松之骨也。堅勁不凋，故取其苦溫之性，
以治骨節間之風溼。（丹溪曰：「能燥血中之溼。」）
炮製：杵碎酒浸良。（史國公藥酒中用之。）
品類：松脂，苦甘性燥，祛風去溼，化毒殺蟲，生肌止痛。
養生家鍊之服食，今熬膏多用之。（齲齒有孔，松脂j  塞，蟲即從脂出。）
松毛，釀酒（煮汁代水。），亦治風痺腳氣。
</pre>
<pre data-sec="p">
序號：224
編號：木部005
藥名：柏子仁
十劑：補心脾、潤肝腎
性味：辛甘而潤。其氣清香，
功用：能透心腎而悅脾（昂按：凡補脾藥多燥，此潤藥而香，能舒脾燥，
脾藥中兼用最良。），
養心氣，潤腎燥，助脾滋肝（好古曰：「肝經氣藥。」），
益智甯神（養心。），聰耳明目（甘益血，香通竅。），
益血止汗（心生血，汗為心液。）。除風溼，愈驚癇，澤皮膚，辟鬼魅。
炮製：炒研去油，油透者勿用，
配伍：畏菊花。
</pre>
<pre data-sec="p">
序號：225
編號：木部006
藥名：側柏葉
十劑：補陰、涼血
性味：苦濇微寒。（本草微溫。）
功用：養陰滋肺而燥土，最清血分，為補陰要藥。
止吐衄崩淋，腸風尿（血。）痢（血。），一切血證。
去冷風溼痺，歷節風痛（肢節大痛，晝靜夜劇，名白虎歷節風，
亦風寒溼所致。）。
塗湯火傷（搗爛水調塗。），生肌殺蟲，炙罨凍瘡，汁烏髭髮。
炮製：取側者，（丹溪曰多得月令之氣，隨月建方取。）或炒或生用。
配伍：牡桂為使，惡菊花，宜酒。（萬木皆向陽，柏獨西指，受金之正氣，
堅勁不凋，多壽之木，故元旦飲椒柏酒以辟邪。）
</pre>
<pre data-sec="p">
序號：226
編號：木部007
藥名：肉桂
十劑：大燥、補腎命火
性味：辛甘大熱，氣厚純陽，
歸經：入肝腎血分，（平肝補腎。）
功用：補命門相火之不足（兩腎中間，先天主氣，乃真火也。
人非此火不能有生，無此真陽之火，則無以蒸糟粕而化精微，
脾胃衰敗，氣盡而亡矣。），益陽消陰。
主治：治痼冷沈寒。能發汗，疏通血脈，宣導百藥（辛則善散，熱則通行。）。
去營衛風寒，表虛自汗（陽虛。），
腹中冷痛，欬逆結氣（欬逆亦由氣不歸元，桂能引火歸宿丹田。）。
木得桂而枯（削桂釘木根，其木即死。），又能抑肝風而扶脾土
（肝木盛則剋土，辛散肝風，甘益脾土。）。
從治目赤腫痛（以熱攻熱，名曰從治。），
及脾虛惡食（命火不足。），溼盛泄瀉（土為木剋，不能防水，
古行水方中，亦多用桂，如五苓散、滋腎丸之類。），
補勞明目，通經墮胎（辛熱能動血故也。）。
品類：出嶺南桂州者良（州因桂名。），
色紫肉厚, 味辛甘者為肉桂（入肝、腎命門。）， 
炮製：去粗皮用（其毒在皮。）。去裏外皮，當中心者為桂心（入心。），
枝上嫩皮為桂枝（入肺、膀胱及手足。）。
配伍：得人參、甘草、麥冬良，忌生蔥、石脂。
（本草有菌桂、筒桂、牡桂、版桂之類，今用者亦罕分別，
惟以肉厚氣香者良）。
</pre>
<pre data-sec="p">
序號：227
編號：木部008
藥名：桂心
十劑：燥、補陽、活血
性味：苦入心，辛走血。
功用：能引血化汗化膿，內託癰疽痘瘡（同丁香治痘瘡灰塌。），
益精明目，止瘀生肌。補勞傷，暖腰膝，續筋骨。
主治：治風痺癥瘕，噎膈腹滿，腹內冷痛，九種心痛。
（一蟲、二疰、三風、四悸、五食、六飲、七冷、八熱、九去來痛，
皆邪乘於手少陰之絡，邪正相激，故令心痛。）
</pre>
<pre data-sec="p">
序號：228
編號：木部009
藥名：桂枝
十劑：輕解肌、調營衛
性味：辛甘而溫，氣薄升浮。
歸經：入太陰肺，太陽膀胱經。
功用：溫經通脈，發汗解肌（能利肺氣。經曰：「辛甘發散為陽。」）。
主治：治傷風頭痛（無汗能發。），
中風自汗（有汗能止。「中」猶傷也，古文通用。自汗屬陽虛，
桂枝為君，芍藥、甘草為佐，加薑、棗，名桂枝湯，能和營實表。），
調合營衛，使邪從汗出，而汗自止。
亦治手足痛風脅風。（痛風有風痰、風溼、溼痰、瘀血、氣虛、血虛之異，
桂枝用作引經。脅風屬肝，桂能平肝。
東垣曰：「氣薄則發泄，桂枝上行而解表；氣厚則發熱，肉桂下行而補腎。」
王好古曰：「或問桂枝止煩出汗。仲景治傷寒發汗，數處皆用桂枝湯。
又曰：無汗不得用桂枝，汗多者，桂枝甘草湯，此大能閉汗也。
二義相通否乎？
曰：仲景云：太陽病發熱汗出者，此為營弱衛強。
陰虛陽必湊之，故以桂枝發其汗，此乃調其營氣，則衛氣自和，
風邪無所容，遂自汗而解，非若麻黃能開腠理，發出其汗也。
汗多用桂枝者，以之調和營衛，則邪從汗出，而汗自止，
非桂枝能閉汗孔也。亦惟汗者宜之，若傷寒無汗，則當發汗為主，
而不獨調其營衛矣。故曰無汗不得服桂枝，有汗不得服麻黃也。」
傷寒例曰：「桂枝下咽，陽盛則斃；承氣入胃，陰盛則亡。」）
</pre>
<pre data-sec="p">
序號：229
編號：木部010
藥名：枸杞子
十劑：平補而潤
性味：甘平。（本草苦寒。）
功用：潤肺清肝，滋腎益氣，生精助陽。補虛勞，強筋骨（肝主筋，腎主骨。），
去風明目（目為肝竅，瞳子屬腎。），利大小腸。
主治：治嗌乾消渴（昂按：古諺有云：出家千里，勿食枸杞。
其色赤屬火，能補精壯陽，然氣味甘寒而性潤，仍是補水之藥，
所以能滋腎，益肝明目，而治消渴也。）。
品類：南方樹高數尺，北方並是大樹。以甘州所產，紅潤少核者良。
炮製：酒浸搗用。
其他：根名「地骨皮」（見下。）。
葉名「天精草」，苦而涼，清上焦心、肺客熱，代茶止消渴。
（時珍曰：「皆三焦氣分之藥。」）
</pre>
<pre data-sec="p">
序號：230
編號：木部011
藥名：地骨皮
十劑：瀉熱、涼血、補正氣
性味：甘淡而寒。
功用：降肺中伏火，瀉肝腎虛熱。能涼血而補正氣，
主治：故內治五內邪熱（熱淫於內，治以甘寒，地骨一斤，生地五斤，
酒煮服治帶下。），吐血尿血（搗鮮汁服。），欬嗽消渴（清肺。）。
外治肌熱虛汗，
上除頭風痛（能除風者，肝、腎同治也。肝有熱則自生風，
與外感之風不同，熱退則風自息。），
中平胸脅痛，（清肝。）
下利大小腸。
療在表無定之風邪，傳尸有汗之骨蒸。
（李東垣曰：「地為陰，骨為裏，皮為表。地骨皮瀉腎火，
牡丹皮瀉包絡火，總治熱在外，無汗而骨蒸。
知母瀉腎火，治熱在內有汗而骨蒸。四物湯加二皮，治婦人骨蒸。」
朱二允曰：「能退內潮，人所知也；能退外潮，人實不知。
病或風寒散而未盡，作潮往來，非柴、葛所能治，
用地骨皮，走表又走裏之藥，消其浮游之邪，服之未有不愈者，特表明之。」
時珍曰：「枸杞、地骨、甘寒平補，使精氣充足，而邪火自退。
世人多用苦寒，以芩、連降上焦，知、柏降下焦，致傷元氣，惜哉！
予嘗以青蒿佐地骨退熱，累有殊功。」）
炮製：甘草水浸一宿用。（腸滑者，忌枸杞子；中寒者，忌地骨皮。
搗鮮者，同鮮小薊煎濃汁，浸下疳甚效。）
</pre>
<pre data-sec="p">
序號：231
編號：木部012
藥名：山茱萸
十劑：補肝腎、濇精氣
性味：辛溫酸濇。
功用：補腎溫肝（入二經氣分。），固精祕氣，強陰助陽。
安五臟，通九竅（聖濟云：如何濇劑以通九竅？
經疏云：精氣充則九竅通利。
昂按：山茱通九竅，古今疑之，得經疏一言，而意旨豁然，
始歎前人識見深遠，不易測識，多有如此類者，即經疏一語而擴充之，
實可發醫人之慧悟也。），
暖腰膝，縮小便。
主治：治風寒溼痺（溫肝，故能逐風。），鼻塞目黃（肝虛邪客則目黃。），
耳鳴耳聾（腎虛則耳鳴、耳聾，皆固精通竅之功。
王好古曰：「滑則氣脫，濇劑所以收之。仲景八味丸用之為君，
其性味可知矣。」
昂按：別錄、甄權皆云能發汗，恐屬誤文，酸劑斂濇，何以反發。
仲景亦安取發汗之藥，以為君乎？
李士材曰：「酸屬東方，而功多在北方者，乙癸同源也。」
肝為乙木，腎為癸水。）。
炮製：去核用，核能滑精，
配伍：惡桔梗、防風、防己。
</pre>
<pre data-sec="p">
序號：232
編號：木部013
藥名：酸棗仁
十劑：補而潤，斂汗、甯心
功用：甘酸而潤，（凡仁皆潤。）專補肝膽。
      炒熟酸溫而香，亦能醒脾（故歸脾湯用之。）。
助陰氣，堅筋骨，除煩止渴（斂陰生津。）。
斂汗（經疏曰：「凡服固表藥而汗不止者，用棗仁炒研，同生地、白芍、
五味、麥冬、竹葉、龍眼肉煎服多效，汗為心液故也。」）
甯心（心君易動，皆由膽怯所致。經曰：「凡十一官，皆取決於膽也。」），
療膽虛不眠，（溫膽湯中或加用之。肝虛則膽亦虛，肝不藏魂，故不寐；
血不歸脾，臥亦不安。金匱治虛勞虛煩不眠，用酸棗仁湯，
棗仁二升、甘草一兩炙、知母、茯苓、芎藭各二兩。
深師加生薑二兩，此補肝之劑。經曰：「臥則血歸於肝。」
蘇頌曰：「一方加桂一兩。二方棗仁並生用，治不得眠，
豈得以煮過便為熟乎？」）
酸痺久瀉。（酸收濇，香舒脾。）
生用酸平，療膽熱好眠。（時珍曰：「世人專以為心家藥，殊昧此理。」
昂按：膽熱必有心煩口苦之證，何以反能好眠乎？
溫膽湯治不眠，用二陳加竹茹、枳實二味，皆涼藥，乃以涼肺、胃之熱，
非以溫膽經之寒也。其以溫膽名湯者，以膽欲不寒不燥，當溫為候耳，
「膽熱好眠」四字，不能無疑也。）
炮製：炒研用，
配伍：惡防己。
</pre>
<pre data-sec="p">
序號：233
編號：木部014
藥名：杜仲
十劑：補腰膝
性味：甘溫能補，微辛能溫，
歸經：色紫入肝經氣分。
功用：潤肝燥，補肝虛。子能令母實，故兼補腎。肝充則筋健，腎充則骨強，
能使筋骨相著（皮中有絲，有筋骨相著之象。）。
主治：治腰膝酸痛。（經曰：「腰者，腎之府，轉移不能，腎將憊矣；膝者筋之府，
屈伸不能，筋將憊矣。」一少年新娶，得腳軟病且痛甚，作腳氣治不效。
孫琳曰：「此腎虛也」，用杜仲一兩，半酒半水煎服，六日全愈。
按：腰痛不已者，屬腎虛；有定處，屬死血；往來走痛屬痰；
腰冷身重，遇寒即發，屬寒溼；或痛或止，屬溼熱。
而其原，多本於腎虛，以腰者，腎之府也。）
陰下濕癢，小便餘瀝，胎漏（懷孕瀝血。）
墮胎。（慣墜胎者，受孕一兩月，用杜仲八兩，糯米浸湯煎透，
炒斷絲，續斷二兩酒浸，山藥六兩，為糊丸，或棗肉為丸，米飲下，
二藥大補腎氣，託住胎元，則胎不墜。）
品類：出漢中，厚潤者良。
炮製：去粗皮剉，或酥炙、酒炙、蜜炙、鹽酒炒、薑汁炒斷絲用，
配伍：惡黑參。
</pre>
<pre data-sec="p">
序號：234
編號：木部015
藥名：女貞子
十劑：平補肝、腎
性味：甘苦而平， 
功用：少陰之精，隆冬不凋。益肝腎，安五臟，強腰膝，明耳目，烏髭髮，
補風虛，除百病。（女貞酒蒸曬乾二十兩，桑椹乾十兩，旱蓮草十兩，
蜜丸，治虛損百病，如四月即搗桑椹汁，七月即搗旱蓮汁，和藥不必用蜜。
時珍曰：「女貞上品妙藥，古方罕用何哉？」）
品類：女貞、冬青，本草作二種，實一物也。冬至採佳， 
炮製：酒蒸用。（近人放蠟蟲於此樹。）
</pre>
<pre data-sec="p">
序號：245
編號：木部016
藥名：楮實
十劑：平補助陽
性味：甘寒。
功用：助陽氣，起陰痿，補虛勞，壯筋骨，明目充肌。
（時珍曰：「別錄、大明皆云楮實大補益，
而修真秘書又云久服令人骨痿。濟生秘覽治骨哽，用楮實煎湯，
豈非軟骨之徵乎？本草發明甚言其功，今補藥中罕用，惜未之察耳。」）
炮製：取子浸去浮者，酒蒸用。
其他：皮善行水，治水腫氣滿。
（皮可為紙。楮汁和白芨飛麵調糊接紙，永不解脫。）
</pre>
<pre data-sec="p">
序號：246
編號：木部017
藥名：桑白皮
十劑：瀉肺、行水，十劑作燥，以其行水
性味：甘辛而寒。
功用：瀉肺火，（羅謙甫曰：「是瀉肺中火邪，非瀉肺氣也，火與元氣不兩立，
火去則氣得安矣！故本經又云益氣。」
東垣曰：「甘固元氣之不足，而補虛；辛瀉肺氣之有餘，而止嗽；
然性不純良，不宜多用。」
錢乙：「瀉白散，桑皮、地骨各一兩，甘草五錢，每服二錢，
入粳米百粒煎。」
時珍曰：「桑皮、地骨皆能瀉火，從小便出，甘草瀉火緩中，
粳米清肺養血，乃瀉肺諸方之準繩也。
一婦鼻久不聞香臭，後因他疾，繆仲醇為處方，每服桑皮至七八錢，
服久而鼻塞忽通。」）
利二便，散瘀血，下氣行水，
止嗽清痰。（發明曰：「肺中有水，則生痰而作嗽，除水氣正所以瀉火邪，
實則瀉其子也。火退氣甯，則補益在其中矣。」
十劑曰：「燥可去溼，桑白皮、赤小豆之類是也。」）
主治：治肺熱喘滿，唾血熱渴，水腫臚脹。
禁忌：肺氣虛，及風寒作嗽者慎用。
品類：為線可縫金瘡， 
炮製：刮去外皮，取白用。（如恐其瀉氣，用蜜炙之。）
配伍：續斷、桂心為使，忌鐵。 

編號：木部017-1
藥名：桑
功用：乃箕星之精，其木利關節，養津液，行水（錄驗方枝皮細剉，釀酒服良。）
祛風（桑枝一升，細剉炒香，水三升，熬至二升，一日服盡，名桑皮煎，
治風氣、腳氣、口渴。）。
其火拔引毒氣，祛風寒溼痺。（凡癰疽不起，瘀肉不腐，瘰癧流注，
臁頑惡瘡，不愈，用桑木片紮成小把，燃火吹息，炙患處，內服補託良藥。）
煎補藥，熬諸膏，宜用桑柴，內亦宜桑枝攪。

編號：木部017-2
藥名：桑椹
性味：甘涼，
歸經：色黑入腎而補水，
功用：利五臟關節，安魂鎮神，聰耳明目，生津止渴。（煉膏，治服金石藥熱渴。）
利水消腫，解酒烏髭，
炮製：日乾為末，蜜丸良，取極熟者，濾汁熬膏，入蜜煉稠，點湯和酒並妙，
入燒酒經年愈佳。
（每日湯點服，亦治瘰癧，名「文武膏」，以椹名「文武實」也。）

編號：木部017-3
藥名：桑葉
性味：甘寒，
歸經：手足陽明之藥（大腸、胃。）。
功用：涼血（刀斧傷者，為末乾貼之妙。）。燥溼，
去風明目。（採經霜者，煎湯洗眼，去風淚；洗手足，去風痺。
桑葉、黑脂麻等分，蜜丸名扶桑丸。除溼去風，烏髭明目，
以五月五日、六月六日，立冬日採者佳。一老人年八十四，夜能細書，
詢之云：得一奇方。每年九月二十三日，桑葉洗眼一次，永絕昏暗。）
末服止盜汗（嚴州有僧，每就枕，汗出偏身，比旦，衣被皆透，
二十年不能療，監寺教採帶露桑葉，焙乾為末，
空心米飲下二錢，數日而愈。）。
代茶止消渴。
</pre>
<pre data-sec="p">
序號：247
編號：木部018
藥名：桑寄生
十劑：補筋骨、散風溼
功用：苦堅腎，助筋骨，而固齒長髮（齒者骨之餘，髮者血之餘。）。
甘益血，止崩漏，而下乳安胎（三證皆由血虛。）。
外科散瘡瘍，追風溼。
品類：他樹多寄生，以桑上採者為真，雜樹恐反有害，
炮製：莖葉並用，
配伍：忌火。
</pre>
<pre data-sec="p">
序號：248
編號：木部019
藥名：梔子
十劑：瀉心、肺、三焦也
性味：苦寒。
歸經：輕飄象肺，色赤入心，
功用：瀉心肺之邪熱，使之屈曲下行，從小便出，（海藏曰：「或用為利小便藥，
非利小便，乃肺清則化行，而膀胱津液之府，得此氣化而出也。」）
而三焦之鬱火以解。
熱厥（厥有寒、熱二證。）
心痛以平。（丹溪曰：「治心痛，當分新久，若初起因寒、因食，宜當溫散，
久則鬱而成熱，若用溫劑，不助痛添病乎？
古方多用梔子為君藥，熱藥為之嚮導，則邪易伏，
此病雖日久不食，不死，若痛止恣食，病必再作也。」）
吐衄、血淋、血痢之病以息。（最清胃脘之血，炒黑末服，吹鼻治衄。
本草匯曰：「治實火之血，順氣為先，氣行則血自歸經。
治虛火之血，養正為先，氣壯則自能攝血。」
丹溪曰：「治血不可單行單止，亦不可純用寒藥。
氣逆為火，順氣即是降火。」）
主治：治心煩懊憹不眠。（仲景用梔子豉湯。
王好古曰：「煩者，氣也；燥者，血也。故用梔子治肺煩，香豉治腎燥，
亦用作吐藥，以邪在上焦，吐之則邪散。經所謂其高者，因而越之也。」
按：梔豉湯，吐虛煩客熱；瓜蒂散，吐痰食宿寒。）
五黃（古方多用梔子、茵陳。）， 
五淋，亡血津枯，口渴目赤，紫癜白癩，皰皻瘡瘍（皮腠肺所主故也。）。
炮製：生用瀉火，炒黑止血。薑汁炒，止煩嘔。內熱用仁，表熱用皮。
</pre>
<pre data-sec="p">
序號：249
編號：木部020
藥名：豬苓
十劑：通行水
性味：苦泄滯，淡利竅，甘助陽，
歸經：入膀胱腎經。
功用：升而能降，開腠發汗，利便行水，與茯苓同而不補。
主治：治傷寒溫疫大熱，（經疏曰大熱利小便，亦分消之意。）
懊儂消渴，腫脹淋濁，瀉痢痎瘧。（瘧多由暑，暑必兼溼。經曰夏傷於暑，秋為痎瘧。）
禁忌：然耗津液，多服損腎昏目。（腎水不足則目昏。
仲景五苓散，豬苓、茯苓、澤瀉、白朮、桂，為治水之總劑。
昂按：經曰：「膀胱者，州都之官，津液藏焉，氣化則能出矣。」
用肉桂辛熱，引入膀胱，所以化其氣也。除桂名四苓散。
資生經曰：「五苓散能生津液，亦通大便。
曾世榮治驚風，亦用五苓散，曰：『茯苓安心神，澤瀉導小便，
小腸利而心氣平，木得桂而枯，能抑肝而風自止，』可謂善用五苓者矣。）
品類：多生楓樹下，塊如豬屎，故名。
（馬屎曰通，豬屎曰苓，苓即屎也，古字通用。）肉白而實者良， 
炮製：去皮用。
</pre>
<pre data-sec="p">
序號：250
編號：木部021
藥名：黃柏
十劑：瀉相火、補腎水
性味：苦寒微辛，沈陰下降。
功用：瀉膀胱相火（足太陽引經藥。），補腎水不足，堅腎潤燥
（發明曰：「非真能補也。腎苦燥，急食辛以潤之，
腎欲堅，急食苦以堅之也。相火退而腎固，則無狂蕩之患矣。」
按：腎本屬水，虛則熱矣，心本屬火，虛則寒矣。），
除濕清熱。
主治：療下焦虛，骨蒸勞熱，（陰虛生內熱。）
諸痿癱瘓。（熱甚則傷血，血不榮筋則軟短，而為拘。
濕勝則傷筋，筋不束骨，則弛長而為痿。
合蒼朮名二妙散，清熱利濕，為治痿要藥。
或兼氣虛、血虛、脾虛、腎虛、濕痰、死血之不一，當隨證加治。）
目赤耳鳴。腎火。消渴便閉，黃疸水腫。（王善夫病便閉，腹堅如石，
腿裂出水，飲食不下，治滿利小便藥，遍服不效。
東垣曰：「此奉養太過，膏梁積熱，損傷腎水，致膀胱乾涸，小便不化，
火又逆上，而為嘔噦。難經所謂關則不得小便，格則吐逆者。
內經所謂無陰則陽無以化也」，
遂處以北方大苦寒之劑，黃柏、知母各一兩，酒洗焙研，桂一錢為引，
名滋腎丸，每服二百丸，少焉前陰如刀刺火燒，溺出床下成流，腫脹遂消。）
水瀉熱痢，痔血腸風，漏下赤白（皆濕熱為病。）。
諸瘡痛癢，頭瘡（研末傳之。）口瘡（蜜炒研含。凡口瘡用涼藥不效者，
乃中氣不足，虛火上炎，宜用反治之法。參、朮、甘草補上之虛，
乾薑散火之標，甚者加附子，或噙官桂引火歸元。），
殺蟲安蚘。
禁忌：久服傷胃，尺脈弱者禁用。（若虛火上炎，服此苦寒之劑，有寒中之變。
時珍曰：「知母佐黃柏，滋陰降火，有金水相生之義。
古云：『黃柏無知母，猶水母之無蝦也。』
蓋黃柏能制命門、膀胱陰中之火，知母能清肺金，滋腎水之化源。」
丹溪曰：「君火者，人火也，心火也，可以水滅，可以直折，
黃連之屬可以制之。
相火者，天火也，龍雷之火也，陰火也，不可以水濕制之，
當從其性而伏之，惟黃柏之屬，可以降之。」
按：火有虛火、實火、燥火、濕火、鬱火、相火之異，
虛火宜補，實火宜瀉，燥火宜滋潤，鬱火宜升發。
濕火由濕鬱為熱，多病胕腫。
經所謂「諸腹脹大皆屬於熱，諸病附腫皆屬於火」是也，
宜利濕、清熱而兼補脾。
相火寄於肝、腎，乃龍雷之火，非苦寒所能勝，宜滋陰、養血，
壯水之主，以制陽光。
又按：諸病之中，火證為多，有本經自病者，如忿怒生肝火，
焦思生心火之類是也。
有子母相剋者，如心火剋肺經，肝火剋脾土之類是也。
有臟腑相移者，如肺火咳嗽，久則移熱於大腸而瀉泄；
心火煩焦，久則移熱於小腸，而為淋閟之類是也。
又有別經相移者，有數經合並者，當從其重者而治之。）
品類：川產肉厚色深者良。
炮製：生用降實火，蜜炙則不傷胃，炒黑能止崩帶，
酒製治上，蜜製治中，鹽製治下。（又末乳調，能塗凍瘡。）
</pre>
<pre data-sec="p">
序號：251
編號：木部022
藥名：枳實、枳殼
十劑：瀉、破氣行痰，枳實小、枳殼大
性味：苦酸微寒。
功用：其功皆能破氣，氣行則痰行喘止，
痞脹消（脾無積血，心下不痞，濁氣在上則生腹脹。
東垣曰：「枳實治下而主血，枳殼治上而主氣。」），痛刺息，後重除。
主治：治胸痞結胸，食積五膈，痰癖癥結，嘔逆欬嗽，水腫脅脹（肝鬱。）。
瀉痢淋閉，痔腫腸風。除風去痺，辛散風。開胃健脾。
所主略同，但枳實利胸膈，枳殼寬腸胃，枳實力猛。
（大、小承氣湯皆用之。丹溪曰：「枳實瀉痰，能衝牆倒壁。」）
枳殼力緩，為少異。
禁忌：孕婦及氣虛人忌用。（按本草殼、實皆云明目，思之不得其解，
然目疾方中多用之，豈以其破濁氣，即能升清氣乎？
本經又言枳實益氣，想亦同此理也。厚朴調中，亦有益氣明目之文。
王好古曰：「枳實佐以參、朮、乾薑則益氣，佐以硝、黃、牽牛則破氣，
此本經所以言益氣，而復言消痞也。」
張元素曰：「枳殼泄肺走大腸，多用損胸中至高之氣。
昔湖陽公主難產，方士進瘦胎飲，用枳殼四兩，甘草三兩，
五月後日服一錢。潔古改以枳朮，名束胎丸。寇宗奭明其不然，
蓋孕婦全賴血氣以養胎，血氣充實，胎乃易生，彼公主奉養太過，
氣實有餘，故可服之，若概施則誤矣。」
時珍曰：「八九月胎氣盛，壅滯用枳殼、蘇梗以順氣，胎前無滯，
則產後無虛也。氣弱者，大非所宜矣。」）
品類：皮厚而小為枳實，殼薄虛大為枳殼。陳者良，
炮製：麴炒用。（時珍曰：「殼、實，上世未分，魏、晉始分用。
潔古、東垣始分殼治上，實治下。海藏始分殼主氣，實主血。
然仲景治上焦胸痺、痞滿，用枳實諸方，
治下血、痢痔、腸祕、後重，用枳殼，
則「實」不獨治下，而「殼」不獨治高也。
蓋自飛門至魄門，皆肺主之，三焦相通一氣而已。」
飛門，口也；魄門，即肛門。）
</pre>
<pre data-sec="p">
序號：252
編號：木部023
藥名：厚朴
十劑：瀉下氣、散滿
性味：苦降，能瀉實滿；辛溫，能散濕滿。
（王好古曰：「別錄言厚朴溫中益氣，消痰下氣，果泄氣乎？益氣乎？
蓋與枳實、大黃同用，則瀉實滿，所謂消痰下氣是也。
與橘皮、蒼朮同用，則除濕滿，所謂溫中益氣是也。
與解利藥同用，則治傷寒頭痛。與瀉利藥同用，則厚腸胃。
大抵味苦辛溫，用苦則瀉，用溫則補也。同大黃、枳實即承氣湯。
同橘皮、蒼朮，即平胃散。
按脹滿證多不同，消補貴得其宜，氣虛宜補氣，血虛宜補血，食積宜消導，
瘀滯宜行痰，挾熱宜清熱，濕盛宜和濕，寒鬱者散寒，怒鬱者行氣，
蓄血者消瘀，不宜專用行散藥，亦有服參、耆而脹反甚者，
以挾食、挾血、挾熱、挾寒，不可概作脾虛氣弱治也。」）
歸經：入足太陰、陽明。（脾、胃。）
功用：平胃調中（佐蒼朮為平胃散，平濕土之太過，以致於中和。），
消痰化食。厚腸胃，行結水，破宿血，殺臟蟲。
主治：治反胃吐逆，喘欬瀉痢，冷痛霍亂。
禁忌：誤服脫人元氣，孕婦忌之。
品類：榛樹皮也，肉厚紫潤者良。
炮製：去粗皮，薑汁炙，或醋炒用。
配伍：乾薑為使，惡澤瀉、硝石，忌豆，犯之動氣。 
其他：花功用相同，而性稍和緩。
</pre>
<pre data-sec="p">
序號：253
編號：木部024
藥名：檳榔
十劑：瀉氣行水、破脹攻堅
性味：苦溫破滯，辛溫散邪。
功用：瀉胸中至高之氣，使之下行，性如鐵石，能墜諸藥，至於下極。
攻堅去脹，消食行痰，下水除風，殺蟲醒酒。
主治：治痰癖癥結，瘴癘瘧痢，水腫腳氣。（腳氣沖心尤須用之，
童便、薑汁、溫酒調服。）
治大小便氣祕，裏急後重。（同木香用。木香能利氣。）
禁忌：過服則損真氣。（嶺南多瘴，以檳榔代茶，其功有四：醒能使醉，
醉能使醒，飢能使飽，飽能使飢。然泄臟氣，無瘴之地忌用。）
品類：雞心尖長，破之作錦紋者良。（程星海曰：「陰毛生蝨，世鮮良方，
以檳榔煎水洗，即除。」又方以心紅擦之亦可。）
</pre>
<pre data-sec="p">
序號：254
編號：木部025
藥名：大腹皮
十劑：瀉下氣、通行水
性味：辛泄肺，溫和脾。
功用：下氣行水，通大小腸。
主治：治水腫腳氣，痞脹痰膈，瘴瘧霍亂。
禁忌：氣虛者忌用。
品類：子似檳榔，腹大形扁（故與檳榔同功。）。
炮製：取皮酒洗，黑豆湯再洗，煨用。（鴆鳥多棲其樹，故宜洗淨。）
</pre>
<pre data-sec="p">
序號：255
編號：木部026
藥名：槐實
十劑：即槐角，瀉風熱、涼大腸
性味：苦寒，純陰，
歸經：入肝經氣分。
功用：疏風熱，潤肝燥，涼大腸。
主治：治煩悶風眩，痔血腸風（糞前有血名外痔，糞後有血名內痔，
穀道努肉名舉痔，頭上有孔名痔瘻，瘡內有蟲名蟲痔。
大法用槐角、地榆、生地涼血，芩、連、梔、柏清熱，
防風、秦艽祛風濕，芎、歸、人參和血生血，
枳殼寬腸，升麻升提，治腸風略同。不宜專用寒涼，須兼補劑收功。）。
陰瘡濕癢，明目止淚（清肝，淚為肝熱。），
固齒烏髭（十月上已採浸牛膽中，陰乾百日，食後吞一枚，明目補腦，
髮白還黑，腸風痔血，尤宜服之。），
殺蟲（根皮皆能洗痔。）墮胎。
炮製：去單子及五子者，銅槌槌碎，牛乳拌蒸。（槐乃虛星之精。）
 
編號：木部026-1
藥名：槐花
性味：苦涼，
歸經：入肝大腸血分，
功用：而涼血。（血涼則陰自足。）
主治：治風熱目赤，赤白泄痢，五痔腸風，吐崩諸血。
（舌上無故出血如線者，名血衄，炒研摻之。）
品類：陳者良。
</pre>
<pre data-sec="p">
序號：256
編號：木部027
藥名：苦棟子
十劑：一名金鈴子，瀉濕熱、治疝、殺蟲
性味：苦寒有小毒。
功用：能入肝舒筋，能導小腸、膀胱之熱，因引心包相火下行，
通利小便，為疝氣要藥。亦治傷寒熱狂熱厥，腹痛心痛，殺三蟲，療瘍疥。
（夷堅志消渴證有蟲耗其津液者，取根皮濃煎，加少麝服，下其蟲，
而渴自止。）
禁忌：脾胃虛寒忌之。
品類：川產良，
炮製：酒蒸（寒因熱用。）。去皮取肉，去核用，用核則槌碎，
漿水煮一伏時，去肉用。
配伍：茴香為使。
</pre>
<pre data-sec="p">
序號：257
編號：木部028
藥名：蔓荊子
十劑：輕宣、散上部風熱
性味：辛苦微寒，輕浮升散。
歸經：入足太陽、陽明、厥陰經。（膀胱、胃、肝。）
功用：搜風涼血，通利九竅。
主治：治濕痺拘攣，頭痛腦鳴（太陽脈絡於腦。）。
目赤齒痛（齒雖屬腎，為骨之餘，而上齦屬足陽明，下齦屬手陽明。
陽明風熱上攻，則動搖腫痛。）。
頭面風虛之證。明目固齒，長髮澤肌。
炮製：去腊打碎用，亦有酒炒用者，
配伍：惡石膏、烏頭。
</pre>
<pre data-sec="p">
序號：258
編號：木部029
藥名：石南葉
十劑：宣、去風、補腎
性味：辛散風，苦堅腎。
功用：補內傷陰衰，利筋骨皮毛， 
主治：為治腎虛腳弱，風痺要藥。
禁忌：婦人不可久服，令思男。（時珍曰：「今人絕不知用，
蓋為藥性論有令人陰萎之說也。不知此藥令腎強，人或藉此縱欲，
以致萎弱，歸咎於藥，良可慨也。」
昂按：石南補陰祛風則有之，然味辛不熱，不助相火，
亦未聞淫邪方中有石南者。別錄思男之說，殆不可信。）
品類：關中者佳，
炮製：炙用。
</pre>
<pre data-sec="p">
序號：259
編號：木部030
藥名：辛夷
十劑：即木筆花，宣散上焦風熱
性味：辛溫輕浮，
歸經：入肺、胃氣分。
功用：能助胃中清陽上行，通於頭腦，溫中解肌，通九竅，利關節。
主治：主治鼻淵鼻塞（肺主鼻，膽移熱於腦，則鼻多濁涕而淵。
風寒客於腦則鼻塞。經曰：「腦滲為涕。」
王冰曰：「膽液不澄則為濁涕，如泉不已，故曰鼻淵。」）。
及頭痛面皯（音旱，黑斑，可作面脂。）。目眩齒痛，九竅風熱之病。
禁忌：然性走竄，氣虛火盛者忌服。（時珍曰：「肺開竅於鼻，陽明胃脈環鼻上行， 
為元神之府，鼻為命門之竅，人之中氣不足，清陽不升，則頭為之傾，
九竅為之不利。」
吾鄉金正希先生嘗語余曰：「人之記性皆在腦中，小兒善忘者，腦未滿也；
老人健忘者，腦漸空也。凡人外見一物，必有一形影留於腦中。」
昂思今人每記憶往事，必閉目上瞪而思索之，此即凝神於腦之意也。
不經先生道破，人皆習焉而不察矣。李時珍曰：「腦為元神之府」，
其於此義殆暗符歟。）
</pre>
<pre data-sec="p">
序號：260
編號：木部031
藥名：郁李仁
十劑：潤燥、瀉氣、破血
性味：辛苦而甘，
歸經：入脾經氣分， 
功用：性降。下氣行水，破血潤燥。
主治：治水腫癃急，大腸氣滯，關格不通。用酒能入膽，治悸，
目張不眠（一婦因大恐而病，愈後目張不瞑，錢乙曰：「目系連肝、膽，
恐刖氣結，膽橫不下。郁李潤能散結，隨酒入膽，結去膽下，而目瞑矣。」）。
禁忌：然治標之劑，多服滲人津液。
炮製：去皮尖，蜜浸研。
</pre>
<pre data-sec="p">
序號：261
編號：木部032
藥名：金櫻子
十劑：濇精、固腸
性味：酸濇。
歸經：入脾、肺、腎三經， 
功用：固精祕氣， 
主治：治夢遺洩精（和芡實為丸，名水陸丹。）。泄痢便數。
（丹溪曰：「經絡隧道以通暢為平和，而昧者以濇性為快，熬膏食之，
自作不靖，咨將誰執。」
時珍曰：「無故而食，以恣慾則不可，若精氣不固者，服之何害。」）
品類：似榴而小，黃赤有刺。
炮製：取半黃，（熟則純甘。）去刺核用。熬膏亦良。
（筆談云：熬膏則甘，全失濇味。）
</pre>
<pre data-sec="p">
序號：262
編號：木部033
藥名：訶子
十劑：濇腸、斂肺、瀉氣
功用：苦以泄氣消痰，酸以斂肺降火（東垣曰：「肺苦氣上逆，急食苦以泄之，
以酸補之。訶子苦重泄氣，酸輕不能補肺，故嗽藥中不用。」），
濇以收脫止瀉，溫以開胃調中。
主治：治冷氣腹脹，膈氣嘔逆，痰嗽喘急（肺挾痰水，或被火傷，
故宜苦酸以斂之。）。瀉痢脫肛，腸風崩帶（皆取其酸濇。）。
開音止渴。（肺斂則音開，火降則渴止。古方有訶子清音湯。）
禁忌：然苦多酸少，雖濇腸而泄氣，氣虛及嗽痢初起者忌服。
（同烏梅、倍子則收斂，同陳皮、厚朴則下氣，得人參治肺虛、寒嗽，
得陳皮、砂仁治冷氣腹脹，佐白朮、蓮子治虛寒久瀉，佐樗皮治腸癖便血，
同蛇床、五味、山茱、續斷、杜仲，治虛寒帶下。）
品類：從番舶來者，名訶黎勒；嶺南亦有。六稜黑色，肉厚者良。
炮製：酒蒸一伏時，去核取肉用，用肉則去核。
生用清金行氣，煨熟溫胃固腸。
（海魚放涎凝滑，船不能行，投訶子湯，尋化為水，其化痰可知。）
</pre>
<pre data-sec="p">
序號：263
編號：木部034
藥名：烏藥
十劑：宣順氣
性味：辛溫香竄， 
歸經：上入脾、肺，下通腎經。
功用：能疏胸腹邪逆之氣，
主治：一切病之屬氣者皆可治。氣順則風散，故用以治中氣中風。
（厥逆痰壅，口噤脈伏，身溫為中風，身冷為中氣，又有痰為中風，
無痰為中氣。局方治此亦用烏藥順氣散。
許學士云：「暴怒傷陰，暴喜傷陽，憂愁不已，氣多厥逆， 
住往得中氣之證，不可作中風治。」）
及膀胱冷氣，小便頻數，反胃吐食，宿食不消，瀉痢霍亂。
女人血凝氣滯，小兒蚘蛔，
外如瘡癤疥癘，皆成於血逆，理氣亦可治之。
療貓犬百病。
禁忌：氣虛氣熱者禁用。（時珍曰：「四磨湯治七情鬱結，上氣喘急者，降中兼收，
瀉中兼補也。方用人參、烏藥、沈香、檳榔，各濃磨汁七分合煎。
縮泉丸，用同益智等分為丸，治虛寒便數者，取其通陽明、少陰也。」）
品類：根有車轂紋，形如連珠者良，
炮製：酒浸一宿用。（亦有煆研用者。）
</pre>
<pre data-sec="p">
序號：264
編號：木部035
藥名：五加皮
十劑：宣祛風濕、補、壯筋骨
功用：辛順氣而化痰，苦堅骨而益精，溫祛風而勝濕。
逐肌膚之瘀血，療筋骨之拘攣。
（腎得其養，則妄水去而骨壯；肝得其養，則邪風去而筋強。）
主治：治五緩虛羸（五臟筋脈緩縱。千金方補云五月五日採莖，七月七日採葉，
九月九日採根，合為末，治五勞。），陰痿囊濕，女子陰癢（濕生蟲。），
小兒腳弱。明目愈瘡，釀酒尤良。
（王綸曰：「風病飲酒能生痰火，惟五茄浸酒益人。」）
品類：莖青節白，花赤皮黃，根黑，上應五車之精，芬香五葉者佳。
配伍：遠志為使，惡玄參。
</pre>
<pre data-sec="p">
序號：265
編號：木部036
藥名：椿樗白皮
十劑：濇腸、燥濕
性味：苦燥濕，寒勝熱，濇收斂。
功用：入血分而濇血，去肺胃之陳痰。
主治：治濕熱為病，泄瀉久痢，崩帶腸風，夢遺便數，
有斷下之功（痢疾滯氣未盡者，勿遽用，勉強固澀，必變他證。）。
去疳T  ，樗皮尤良。（時珍曰：「椿皮入血分而性濇，樗皮入氣分而性利。
凡血分受病不足者，宜椿皮；氣分受病有鬱者，宜樗皮。
乾坤生意治瘡腫，下藥用樗皮水研，服汁取利，是其驗矣。」
昂按：樗皮止瀉利，終是濇劑。
寇氏曰：「一婦年四十餘，酖飲無度，多食魚蟹，積毒在臟，
日夜二三十瀉，便與膿血雜下，大腸連肛門甚痛，用止血痢藥不效；
用腸風藥益甚，腸風有血無膿也；服熱藥腹愈痛血愈下；
服冷藥注瀉食減；服溫平藥，則若不知。年餘待斃，
或教服人參散，樗皮、人參各一兩為末，空心溫酒，或米飲下二錢遂愈。」
昂按：此方乃是作痢疾治。）
品類：香者為椿，肌實而赤嫩，其苗可茹；臭者為樗，肌虛而白，主治略同。
根東引者良，
炮製：去粗皮，或醋炙，蜜炙用，
配伍：忌肉麵。
</pre>
<pre data-sec="p">
序號：266
編號：木部037
藥名：榆白皮
十劑：滑利竅
性味：甘滑下降，
歸經：入大、小腸、膀胱經。
功用：行經脈，利諸竅，通二便，滲濕熱，
滑胎產（或胎死腹中，服汁可下。），下有形留著之物。
主治：治五淋腫滿（備急方搗屑作粥食，小便利差。），
喘嗽不眠（嵇康養生論榆令人瞑。）。
療疥癬禿瘡，消赤腫P  乳。（乳癰汁不出，內結成腫名P  乳，
和陳醋滓調，日六七易效。
十劑曰：「滑可去著，冬葵子、榆白皮之屬是也。」）
品類：有赤白二種，去粗皮，取白用。
（採皮為麵，荒年當糧可食，香劑以之調和，黏滑勝於膠漆。）
</pre>
<pre data-sec="p">
序號：267
編號：木部038
藥名：秦皮
十劑：濇而補、明目
性味：苦寒，色青、性濇。
歸經：補肝、膽而益腎。
功用：以能平木，（能除肝熱。）故治目疾（洗目赤，退翳膜。）驚癇。
      以其收濇而寒，故治崩帶下痢（仲景白頭翁湯用之。）。
以其濇而補下焦，故能益髓有子。（時珍曰：「天道貴濇，惟收濇故能補。
今人只知其治目一節，幾於廢棄，良為可惋。」）
品類：出西土，皮有白點，漬水碧色，書紙不脫者真。
配伍：大戟為使，惡吳茱萸。
</pre>
<pre data-sec="p">
序號：268
編號：木部039
藥名：海桐皮
十劑：宣、祛風濕
性味：苦溫。（經疏云應兼辛。）
歸經：入血分，
功用：祛風去濕，殺蟲，能行經絡，達病所。
主治：治風蹶頑痺（傳信方海桐、薏苡各二兩、芎藭、羌活、地骨皮、五加皮
各二兩、甘草五錢、生地七兩、酒二斗，浸此方，不得增減，早中晚飲，
常令醺醺。），
腰膝疼痛，疳匿疥癬，目赤（煎洗。）牙蟲。（煎服或含漱。）
品類：出廣南，皮白堅韌，作索不爛。
</pre>
<pre data-sec="p">
序號：269
編號：木部040
藥名：蕤仁
十劑：亦名白荽，補、明目
性味：甘溫（別錄微寒。），
歸經：入心、肝、脾三經。
功用：消風散熱，益水生光（三經皆血臟也，血得其養，則目疾平。
凡目疾在表，當疏風清熱，在裏屬腎虛、血少、神勞，宜補腎養血安神。
遠視為腎水虧，近視為火不足。）。
主治：治目赤腫痛，眥爛淚出，亦治心腹邪熱，結氣痰痞。
（今人惟用療眼。陳藏器曰：「生治足睡，熟治不眠。」）
品類：叢生有刺，實如五味，圓扁有紋，紫赤可食。
炮製：取仁，浸去皮尖。
</pre>
<pre data-sec="p">
序號：270
編號：木部041
藥名：密蒙花
十劑：潤肝、明目
性味：甘而微寒，
歸經：入肝經氣、血分，
功用：潤肝燥。
主治：治目中赤脈，青盲膚翳，赤腫眵（音鴟。眼脂。）淚，小兒疳氣攻眼。
品類：產蜀中，葉冬不凋，其花繁密蒙茸，故名。
炮製：淨酒浸一宿，候乾，拌蒸晒三次。
</pre>
<pre data-sec="p">
序號：271
編號：木部042
藥名：芙蓉花
十劑：瀉、涼血、解毒
性味：辛平，性滑涎黏。
功用：清肺涼血，散熱止痛，消腫排膿。
主治：治一切癰疽腫毒有殊功。（用芙蓉花、或葉、或皮、或根生搗，
或乾研末蜜調，塗四圍，中間留頭，乾則頻換，初起者，
即覺清涼，痛止腫消。已成者即膿出，已漬者則易斂，
瘍科祕其名為清涼膏、清露散、鐵箍散，皆此物也。
或加赤小豆末，或蒼耳燒存性為末，加入亦妙。）
</pre>
<pre data-sec="p">
序號：272
編號：木部043
藥名：山茶花
十劑：瀉涼血
性味：甘微辛寒， 
歸經：色赤入血分。
主治：治吐衄腸風，麻油調末，塗湯火傷。
炮製：用紅者為末，入童便、薑汁，酒調服，可代鬱金。
</pre>
<pre data-sec="p">
序號：273
編號：木部044
藥名：木槿
十劑：瀉熱
性味：苦涼。
功用：活血潤燥。
主治：治腸風瀉血，痢後熱渴。作飲服，令人得睡。
品類：川產者治癬瘡。
（癬瘡有蟲，用川槿皮，肥皂水浸，時時搽之，或浸汁磨雄黃尤妙。），
用根皮。
</pre>
<pre data-sec="p">
序號：274
編號：木部045
藥名：杉木
十劑：宣散腫脹
性味：辛溫。
功用：去惡氣，散風毒。
主治：治腳氣腫病，心腹脹滿，洗毒瘡（柳子厚纂救死方云：得腳氣，
夜半痞絕，脅塊如石，昏困且死。鄭洵美傳杉木湯，食頃大下，塊散氣通，
用杉木節一升，橘葉一升，無葉以皮代，大腹檳榔七枚，連子搥碎，
童便三升，煮分二服，若一服得快利，即停後服。）。
品類：有赤白二種，赤油斑如野雞者，作棺尤貴，性直燒炭，最發火藥。
</pre>
<pre data-sec="p">
序號：275
編號：木部046
藥名：烏
  木
十劑：宣熱毒
性味：苦涼，性沈而降。
功用：利水通腸，功勝大戟，
主治：療疔腫，解砒毒。（極能瀉下，凡患腫毒，
中砒毒者，不枸根、皮、枝、葉，搗汁多飲，得大利即愈，虛人忌用。）
其他：子可作燭。
</pre>
<pre data-sec="p">
序號：276
編號：木部047
藥名：水楊柳
十劑：宣行氣血
性味：苦平。
功用：痘瘡頂陷，漿滯不起者，用枝煎湯浴之（此因氣凝血滯，或風寒外束而然，
得此暖氣透達，漿隨暖而行，再用助氣血藥更妙。）。
枝煎汁治黃疽。
</pre>
<pre data-sec="p">
序號：277
編號：木部048
藥名：皂角
十劑：通關竅、搜風
性味：辛鹹性燥，氣浮而散，
歸經：入肺大腸經。金勝木，燥勝風，故兼入肝，
功用：搜風泄熱。吹之導之，則通上下關竅，而通吐痰涎，搐鼻立作噴嚏。
主治：治中風口噤，胸痺喉痺。（凡中風不省人事，口噤不能進藥，急提頭髮，
手搯人中，用皂角末或半夏末吹入鼻中，有嚏者生，無嚏者為肺氣已絕死。
或用稀涎散吐之，皂角末一兩、白礬五錢，每用一錢，溫水調灌，
或加藜蘆少麝，鵝翎探喉，令微吐稀涎，再用葯治。年老氣虛人忌用。）
服之則除濕去垢（最去油膩，刮人腸、胃。），
      消痰破堅（取中段湯泡服，治老人風祕。），殺蟲下胎。
治風濕風癩，痰喘腫滿，堅癥囊結
（厥陰肝脈絡陰器，寒客肝經則為囊結。）。
      塗之則散腫消毒，煎膏貼一切痺痛。合蒼朮焚之，辟瘟疫濕氣。
品類：一種小如豬牙，一種長而枯燥，一種肥厚多脂，多脂者良。
炮製：去粗皮子弦，或蜜炙，酥炙，絞汁燒灰用。
配伍：柏實為使，惡麥冬，畏人參、苦參。（性能消鐵，不結筴者，鑿樹一孔，
入鐵封之，則結筴矣。鎚碾見之，久則成孔，故此未不能燒爨。）

編號：木部048-1
藥名：皂角刺
性味：辛溫。
功用：搜風殺蟲，功同皂筴，但其鋒銳，能直達患處，潰散癰疽，
主治：治癰毒P  乳，風癘惡瘡（癘同癩。癘乃營氣熱，風寒客於脈而不去。
經曰：「脈風成為癘，脈與營皆血也。」蒸晒為末，大黃湯調下。），
胎衣不下。
禁忌：癰疽已潰者禁用。孕婦忌之。

編號：木部048-2
藥名：皂角子
功用：通大便燥結，
炮製：煆存性用。（汪機曰：「其性得濕則滑。」
李時珍曰：「亦辛以潤之之義，非得濕則滑也。」）
</pre>
<pre data-sec="p">
序號：278
編號：木部049
藥名：肥皂莢
十劑：瀉熱毒
性味：辛溫。
功用：除風濕，去垢膩（故澡身盥面用之。）。
主治：療無名腫毒有奇功（不拘奇瘍惡瘡，用生肥皂去子弦及筋，
搗爛釅醋和敷立愈，不愈再敷，奇驗。此方方書未載，
若貧人僻地，倉卒無葯者，用之甚便，故特著之。
集成云：生肥皂火煆成性，生油膩粉調傳諸惡瘡。）。
</pre>
<pre data-sec="p">
序號：279
編號：木部050
藥名：棕櫚
十劑：濇、止血
功用：苦能泄熱，濇可收脫。燒黑能止血。
（紅見黑則止，不可燒過，棕櫚、側柏、卷柏，燒存性飯丸，
止遠年下血，亦可煎服。）
主治：治吐衄下痢，崩帶腸風。
禁忌：失血過多者，初起未可遽用。
品類：年久敗棕尤良。
</pre>
<pre data-sec="p">
序號：280
編號：木部051
藥名：茶
十劑：瀉熱、清神、消食
性味：苦甘微寒。
功用：下氣消食，去痰熱，除煩渴，清頭目（得春初生發之氣，
故多肅清上膈之功。湯液云：茶苦寒下行，如何是清頭目。
蒙荃曰：「熱下降則上自清矣。」），醒昏睡。（清神。）
解酒食油膩燒炙之毒，利大小便。多飲消脂（最能去油。）寒胃。
（故濃茶能引吐。千金療卒頭痛如破，非中冷、中風，由痰厥氣上沖所致，
名厥頭痛，單煮茶恣飲取吐，直吐出膽汁，乃已，渴而即瘥。）
禁忌：酒後飲茶，引入膀胱腎經，患瘕疝水腫，空心亦忌之。
（與薑等分濃煎，名薑茶飲，治赤白痢。茶助陰，薑助陽，
使寒熱平調，並能消暑，解酒食毒。）
品類：陳細者良，粗者損人。
</pre>
<pre data-sec="p">
序號：281
編號：木部052
藥名：吳茱萸
十劑：燥，祛風、寒、濕，宣下氣、開鬱
性味：辛苦大熱，有小毒，
歸經：入足太陰血分（脾。），少陰、厥陰氣分（腎、肝。其氣燥，
故專入肝，而旁乃脾、腎。）。
功用：潤肝燥脾，溫中下氣，除濕解鬱，去痰殺蟲，開腠理，逐風寒。
主治：治厥陰頭痛（仲景用吳茱萸湯。），除毒腹痛（痛在小腹。），
嘔逆吞酸（俗名醋心，亦有吐酸者，宜降火清痰，用吳茱作嚮導。
蔡中丞苦痰飲，率十日一發，頭痛胃寒、嘔酸不食，
得一方茯苓、吳茱湯泡七次，等分蜜丸，名吳仙丹，前後痰方無及此者。），
痞滿噎膈（胃冷。），食積瀉痢，血痺陰疝，痔疾腸風，腳氣水腫，
口舌生瘡（為末調服，貼足心，過夜便愈，能引熱下行。）。
衝脈為病，氣逆裏急（宜此主之。）。
性雖熱而能引熱下行（段成式言椒性善下，吳茱性上，似不盡然。
寇宗奭曰：「此物下氣甚速。」
東垣曰：「濁陰不降，厥氣上逆，膈塞脹滿，非吳茱不可治也。」
昂按：吳茱性熱，故性上，氣味俱厚，故善降。），
利大腸壅氣（故治腸風痔痢。），下產後餘血。（故產後必用之。）
禁忌：然走氣動火，昏目發瘡，血虛有火者禁用。
品類：陳者良。
炮製：泡去苦烈汁用。（須泡數次。）止嘔，黃連水炒；
治疝鹽水炒；治血，醋炒。
配伍：惡丹參、硝石。
</pre>
<pre data-sec="p">
序號：282
編號：木部053
藥名：川椒
十劑：寒濕、燥補火
性味：辛熱純陽。
主治：入肺，發汗散寒，治風寒咳嗽。
入脾暖胃燥濕，消食除脹，治心腹冷痛，吐瀉澼痢，痰飲水腫。
（千金方有人冷氣入陰囊，腫滿，生椒澤淨帛裏，著丸囊後半寸，
須臾熱氣大通，日再易，腫消瘥。梅師用桂末塗亦良。）
入右腎命門補火，治腎氣上逆
（能下行導火歸元，每日吞三十粒，大能溫補下焦。），
陽衰溲數，陰汗洩精（下焦虛寒。）。堅齒明目，破血通經，
除癥安蚘（蟲見椒則伏。仲景蚘厥，烏梅丸用之。
凡蟲嚙腹痛者，面白唇紅，時發時止。）。
殺鬼疰蟲魚毒（最殺勞蟲。危氏神授丸，川椒炒出汗為末，米飲下三錢，
有人病傳尸勞，遇異人授此方，服至二斤，吐出蟲如蛇而安。）。
禁忌：肺胃素熱者忌服。（丹溪曰：「食椒既久，則火自水中生，多被其毒也。」）
品類：秦產名秦椒，俗名花椒，實稍大；蜀產肉厚皮皺為川椒。
閉口者殺人，
炮製：微炒去汗，搗取裏面黃殼，取紅用。（名椒紅。）得鹽良。（入腎。）
配伍：使杏仁，畏款冬、附子、防風、雄黃、麻仁、涼水。
（椒乃玉衡星之精，辟疫伏邪，故歲旦飲椒柏酒。） 

編號：木部053-1
藥名：子名椒目
性味：苦辛，
功用：專行水道，不行穀道，
主治：能治水蠱，除脹定喘，及腎虛耳鳴。
</pre>
<pre data-sec="p">
序號：283
編號：木部054
藥名：胡椒
十劑：燥、快膈消痰
性味：辛熱純陽。
功用：暖胃快膈，下氣消痰。
主治：治寒痰食積，腸滑冷痢，陰毒腹痛，胃寒吐水，牙齒浮熱作痛。
（合蓽茇散之。）殺一切魚肉鱉蕈（音尋，上聲。）毒。
食料宜之，嗜之者眾，
禁忌：多食損肺，走氣動火，發瘡痔臟毒，齒痛目昏。
品類：畢澄茄一類二種，主治略同。
</pre>
<pre data-sec="p">
序號：284
編號：木部055
藥名：蘇木
十劑：瀉行血解表
性味：甘鹹辛涼，
歸經：入三陰血分。
功用：行血去瘀，發散表裏風氣。（宜與防風同用。）
主治：治產後血暈（肘後方，煮汁服。海藥方加乳香酒服。）
脹滿欲死，血痛血瘕，經閉氣壅，癰腫撲傷，排膿止痛，
多破血，少和血。
品類：出蘇方國，交愛亦有，
配伍：忌鐵。
</pre>
<pre data-sec="p">
序號：285
編號：木部056
藥名：沉香
十劑：重、宣調氣、補陽
性味：辛苦性溫。
功用：諸木皆浮，而沈香獨沈，故能下氣而墜痰涎（怒則氣上，能平則下氣。）。
能降亦能升，氣香入脾，故能理諸氣而調中（東垣曰：「上至天，下至地，
用為使，最相宜。」）。
其色黑體陽，故入右腎命門，暖精助陽，行氣不傷氣，溫中不助火。
主治：治心腹疼痛，噤口毒痢，癥癖邪惡，冷風麻痺，氣痢氣淋。
品類：色黑沈水者良，香甜者性平，辛辣者熱。
炮製：入湯劑磨汁用，入丸散紙裏置懷中，待燥碾之，
配伍：忌火。（鷓鴣斑者名黃沈。如牛角黑者名角沈。咀之軟，
削之卷者名黃蠟沈，甚難得。浮者名棧香，半沈者名煎香。
雞骨香雖沈而心空，並不堪用。）
</pre>
<pre data-sec="p">
序號：286
編號：木部057
藥名：檀香
十劑：宣理氣
性味：辛溫。
功用：調脾肺，利胸膈，去邪惡，能引胃氣上升，進飲食，為理氣要藥。
（內典云：栴檀塗身能除熱惱。
昂按：內興慾念，亦稱熱惱，蓋諸香多助淫火，惟檀香不然，故釋氏焚之，
道書以檀為俗香，不可以供上真。）
</pre>
<pre data-sec="p">
序號：287
編號：木部058
藥名：紫檀
十劑：重和血
性味：鹹寒。
功用：血分之藥，和榮氣，消腫毒，傅金瘡，止血定痛。
</pre>
<pre data-sec="p">
序號：288
編號：木部059
藥名：降真香
十劑：焚之能降諸真故名，宣辟惡、止血生肌
性味：辛溫。
功用：辟惡氣怪異，療傷折金瘡，止血定痛，消腫生肌。
（周崇逐寇，破傷血出不止，敷花蕊石散不效，軍士李高用紫金藤散敷之，
血止痛定，明日結痂，曾救萬人。紫金藤即降真香之最佳者也。）
</pre>
<pre data-sec="p">
序號：289
編號：木部060
藥名：丁香
十劑：燥、暖胃、補腎
性味：辛溫純陽。
功用：泄肺溫胃，大能療腎，壯陽事，暖陰戶。
主治：治胃冷壅脹，嘔噦呃逆，（丹溪曰：「人之陰氣依胃為養，
土傷則木挾相火直沖清道，而上作欬逆。古人以為胃寒用丁香、柿蒂，
不能清痰利，氣惟助火而已。」
按：呃逆有痰阻、氣滯、食塞，不得升降者；
有火鬱下焦者；有傷寒汗吐下後，中氣大虛者；有陽明內熱失下者；
有痢疾大下，胃虛而陰火上沖者。
時珍曰：「當視虛實陰陽，或泄熱、或降氣、或溫、或補、或吐、
或下可也。古方單用柿蒂，取其苦溫降氣。濟生加丁香、生薑，
取其開鬱散痰，蓋從治之法，亦嘗有收效者。
朱氏但執以寒治熱，矯枉過正矣。」）
痃癖奔豚，腹痛口臭（丹溪曰：「脾有鬱火，溢入肺中，濁氣上行，
發為口臭，治以丁香，是揚湯止沸耳，惟香薷甚捷。」），
腦疳齒匿，痘瘡胃虛，灰白不發。
禁忌：熱證忌用。
品類：有雌雄二種（雌是雞舌香力大若用雄去丁益乳子。）。
配伍：畏鬱金、火。
</pre>
<pre data-sec="p">
序號：290
編號：木部061
藥名：乳香
十劑：一名薰陸香，宣活血伸筋
性味：香竄入心，苦溫補腎，辛溫通十二經。
功用：能去風伸筋（筋不伸者，敷葯加用。），活血調氣，
託裏護心（香徹瘡孔，能使毒氣外出，不致內攻。），生肌止痛。
主治：治心腹諸痛，口噤耳聾，癰疽瘡腫，產難折傷。（皆取其活血止痛。）
亦治癲狂。（以能去風散瘀。靈菀辰砂散，辰砂一兩，乳香、棗仁各五錢，
酒下恣飲沈醉，聽睡一二日勿動，驚醒則不可治。
本事加人參一兩，名甯志膏。）
品類：出諸番，如乳頭明透者良。（市人多以楓香為之。）
炮製：性黏難研，水飛過，用缽坐熱水中研之，或用燈心同研則易細。
</pre>
<pre data-sec="p">
序號：291
編號：木部062
藥名：沒藥
十劑：宣、散瘀、定痛
性味：苦平（經疏云應兼辛。），
歸經：入十二經。
功用：散結氣，通滯血，消腫定痛生肌（寇宗奭曰：「血滯則氣壅，
氣壅則經絡滿急，故腫且痛。」）。
補心膽虛，肝血不足。（推陳致新，能生好血。）
主治：治金瘡杖瘡（血肉受傷，故瘀而發熱作痛。），惡瘡痔漏，
翳暈目赤（肝經血熱。），產後血氣痛，
破癥墮胎（乳香活血，沒藥散血、消腫、止痛、生肌皆能，故每兼用。
瘡疽己潰者忌用，膿多者勿敷。）。
品類：出諸南番，色赤類於琥珀者良，治同乳香。
</pre>
<pre data-sec="p">
序號：292
編號：木部063
藥名：楓脂香
十劑：即白膠香，宣調氣血
性味：苦平。
功用：活血解毒，止痛生肌。
主治：治吐衄咯血，齒痛風疹，癰疽金瘡，外科要藥。
品類：色白微寒，能亂乳香，功頗相近。
</pre>
<pre data-sec="p">
序號：293
編號：木部064
藥名：冰片
十劑：一名龍腦香，宣通竅、散火
性味：辛溫香竄，善走能散。
歸經：先入肺，傳於心、脾，而透骨。
功用：通譇竅，散鬱火。
主治：治驚癇痰迷（東垣曰：「風病在骨髓者宜之，若在血脈肌肉，
反能引風入骨，如油入麵。」），
目赤膚翳（乳調日點數次。王節齋曰：「冰片大者辛熱，用之點眼，
取其拔出火邪，蓋火鬱發之，從治法也。世人誤以為寒，而常用之，
遂致積熱害目，故云『眼不點不瞎』者此也。」），
耳聾鼻瘜（鼻中瘜肉點之自入，皆通竅之功。），喉痺舌出（散火。）。
骨痛齒痛（治骨。）。
痘陷（豬心血作引，酒服或紫草湯服，引入心經能發之。）產難，
三蟲五痔。（王綸曰：「世人誤以為寒，不知辛散，性甚似乎涼耳，
諸香皆屬陽，豈有香之至者而反寒乎？」
昂幼時嘗問家叔建候公云：「薑性如何？」
叔曰：「體熱而用涼，蓋味辛者多熱，然風熱必藉辛以散之，
風熱散則涼矣！」此即本草所云：冰片辛寒之義，向未有發明之者。）
品類：出南番，云是老杉脂，以白如冰，作梅花片者良。
（以杉木炭養之則不耗，今人多以樟腦升打亂之。）
</pre>
<pre data-sec="p">
序號：294
編號：木部065
藥名：樟腦
十劑：宣、通竅、辟惡
性味：辛熱香竄。
功用：能於水中發火（置水中焰益熾。）。通關利滯，除濕殺蟲。置鞋中去腳氣。
（集要云：和烏頭為末，醋丸，彈子大，置足心，微火烘之，汗出為效。）
薰衣篋，辟蛀蟲。
炮製：以樟木切片，浸水煎成，升打得法，能亂冰片。
</pre>
<pre data-sec="p">
序號：295
編號：木部066
藥名：蘇合香
十劑：宣、通竅、辟惡
性味：甘溫走竄。
功用：通竅開鬱，辟一切不正之氣，殺精鬼。
品類：出諸番，合眾香之汁煎成，以筋挑起，懸絲不斷者真。
</pre>
<pre data-sec="p">
序號：296
編號：木部067
藥名：血竭
十劑：補、和血、斂瘡
性味：甘鹹。
歸經：色赤入血分，補心包肝血不足。
功用：專除血痛，散瘀生新，為和血之聖藥。
主治：治內傷血聚，金瘡折跌，瘡口不合，止痛生肌。性急，不可多使，
引膿。（血竭單入血分，乳香、沒藥兼入氣分，皆木脂也。）
品類：出南番，色赤，以染透指甲者為真。（假者是海母血，味大鹹有腥。）
炮製：單碾用。（同眾藥搗，塵飛則作。）
</pre>
<pre data-sec="p">
序號：297
編號：木部068
藥名：阿魏
十劑：瀉、消積殺蟲
性味：辛平，（一云溫。）
歸經：入脾胃。
功用：消肉積，殺細蟲，去臭氣（。諺云：黃芩無假，阿魏無真。
劉純云：「阿魏無真，卻有真臭，而止臭是為珍。」）
解蕈菜、自死牛、馬肉毒。
主治：治心腹冷痛瘧痢，（瘧痢多由積滯而起。）傳尸疳勞疰蟲。
品類：出西番，木脂熱成，極臭，試取少許，安銅器一宿，
沾處白如銀汞者真。（人多以胡蒜白膺之。）
炮製：用缽研細，酒熱器上熩過入藥。
</pre>
<pre data-sec="p">
序號：298
編號：木部069
藥名：蘆薈
十劑：瀉熱、殺蟲
性味：大苦大寒。
功用：功專清熱，殺蟲，涼肝明目，鎮心除煩。
主治：治小兒驚癇五疳，敷T齒濕癬（甘草水和敷之妙。）。
吹鼻，殺腦疳，除鼻癢。
禁忌：小兒脾、胃虛寒作瀉者勿服。
品類：出波斯國，木脂也。味苦色綠者真。
</pre>
<pre data-sec="p">
序號：299
編號：木部070
藥名：胡桐淚
十劑：瀉熱、殺蟲
功用：苦能殺蟲，鹹能入骨軟堅，大寒能除熱。
主治：治咽喉熱痛（磨掃取涎。）。齒T  風疳，
瘰厲結核。（蘇頌曰：「古方稀用，今口齒家多用為要藥。」）
品類：出涼肅，乃胡桐脂入土，得斥鹵之氣結成，如小石片，木淚狀如膏油。
</pre>
<pre data-sec="p">
序號：300
編號：木部071
藥名：蕪荑
十劑：宣散風濕、瀉、消積殺蟲
功用：辛散滿，苦殺蟲，溫燥濕化食。（諸蟲皆因濕而生，氣食皆因寒而滯。）
主治：祛五臟皮膚肢節風濕，心腹積冷，癥痛3  瘕，
（直指方云：嗜酒人，血入於酒為酒3  ；
多氣人，血入於氣為氣3  ；虛勞人，敗血雜痰為血3  。
如蟲之行，上侵入咽，下蝕人肛，或附脅背，或隱胸腹，
惟用蕪夷炒兼暖胃理氣益血之藥，乃可殺之。）
痔瘻瘡癬。小兒驚疳冷痢（得訶子、豆蔻良。），
胃中有蟲，食即作痛。（和麵炒黃為末，米飲下。）
品類：形類榆莢，陳久氣羶者良。
</pre>
<pre data-sec="p">
序號：301
編號：木部072
藥名：沒石子
十劑：濇精，外用染鬚
性味：苦溫，
歸經：入腎。
功用：濇精固氣，收陰汗，烏鬚髮。
品類：出大食諸番，顆小紋細者佳。
炮製：炒研用，蟲食成孔者揀去，
配伍：忌銅、鐵器。
</pre>
<pre data-sec="p">
序號：302
編號：木部073
藥名：衛矛
十劑：一名鬼箭羽，消破血
性味：苦寒。（時珍：酸濇。）
功用：破陳血，通經落胎，殺蟲祛祟。
品類：幹有三羽，葉似野茶，
炮製：酥炙用。
</pre>
<pre data-sec="p">
序號：303
編號：木部074
藥名：漆
十劑：瀉破血、消積、殺蟲
性味：辛溫有毒。
功用：功專行血殺蟲，削年深堅結之積滯（丹溪曰：「漆性急而飛補，用之中節，
積滯去後，補性內行，人不知也。」），
破日久凝結之瘀血（能化瘀血為水。），
續筋骨絕傷。（損傷必有瘀血停滯。）
主治：治傳尸勞瘵，瘕疝蚘蟲。
炮製：炒令煙盡入藥，或燒存性用。
配伍：半夏為使，畏川椒、紫蘇、雞子、蟹。（漆得蟹而成水。）
</pre>
<pre data-sec="p">
序號：304
編號：木部075
藥名：巴豆
十劑：大燥、大瀉
性味：辛熱有大毒。生猛而熟稍緩，可升可降，能止能行。
功用：開竅宣滯，去臟腑沈寒，最為斬關奪門之將。
主治：破痰癖血瘕，氣痞食樍，生冷硬物所傷。大腹水腫，瀉痢驚癇，口喎耳聾，
牙痛喉痺。（纏喉急痺，緩治則死，用解毒丸：雄黃一兩，鬱金一錢，
巴豆十四粒去皮油為丸，每服五分，津嚥下，雄黃破結氣，鬱金散惡血，
巴豆下稠涎，然係厲劑，不可輕用。或用紙撚蘸巴豆油，燃火刺喉，
或搗巴豆綿裏，隨左右納鼻中，吐出惡涎紫血即寬，鼻雖少生瘡無礙。）
其毒性又能解毒殺蟲，療瘡瘍蛇蝎諸毒。
峻用大可劫病，微用亦可和中，通經爛胎。（巴豆稟火烈之氣，爛人肌肉，
試以少許擦皮膚，即發一泡，況腸胃耶？不可輕用。
王好古曰：「去心皮膜油生用，為急治水穀道路之劑；
炒去煙令紫黑用，為緩治消堅磨積之劑。
可以通腸，可以止瀉，世所不知也。」
時珍曰：「一婦年六十餘，溏瀉五載，犯生冷油膩肉食即作痛，
服升濇藥，瀉反甚，脈沈而滑，此乃脾、胃久傷積冷凝滯，法當以熱下之。
用蠟匱巴豆丸五十粒，服二日，不利而愈。自是每用治瀉痢，愈者近百人。」）
品類：一名剛子。（雷斅曰：「緊小色黃者為巴三稜，色黑者為豆，
小而兩頭尖者為剛子，剛子殺人。」
時珍曰：「此說殊乖，蓋緊小者為雌，有稜及兩頭尖者為雄，雄者更峻耳，
用之得宜，皆有功力。不去膜則傷胃，不去心則作嘔。」
藏器法：連白膜服。）
炮製：或用殼、用仁、用油。生用、炒用、醋煮、燒存性用。研去油，名巴豆霜。
配伍：芫花為使，畏大黃、黃連、涼水
（中其毒者，以此解之，或黑豆、綠豆汁亦佳。），得火良。
其他：油作紙撚，燃火吹息，或薰鼻，或刺喉，能行惡涎惡血，
治中風中惡，痰厥氣厥，喉痺不通，一切急病。
（大黃、巴豆同為峻下之劑，但大黃性寒，腑病多熱者宜之；
巴豆性熱，臟病多寒者宜之。故仲景治傷寒傳裏多熱者，多用大黃；
東垣治五積屬臟者，多用巴豆。與大黃同服，反不瀉人。）
</pre>
<pre data-sec="p">
序號：305
編號：木部076
藥名：大楓子
十劑：燥痰，外用治瘡
性味：辛熱有毒。
主治：取油，治瘡癬疥癩，有殺蟲劫毒之功。（丹溪曰：「粗工治大風病，
佐以大楓油，殊不知此物性熱，有燥痰之功，而傷血，
至有病將愈而先失明者。」）
品類：出南番，子中有仁，白色，久則油黃不可用，
炮製：入丸藥壓去油。
</pre>
<pre data-sec="p">
序號：306
編號：木部077
藥名：荊瀝
十劑：宣通經絡、滑痰、瀉熱
性味：甘平。
功用：除風熱，化痰涎，開經絡，行血分。
主治：治中風失音，驚癇痰迷，眩暈煩悶，消渴熱痢，為去風化痰妙藥。
禁忌：氣虛食少者忌之。（延年祕錄云：「熱多用竹瀝，寒多用荊瀝。」
丹溪云：「虛痰用竹瀝，實痰用荊瀝，並宜薑汁助送，則不凝滯。」）
炮製：牡荊俗名黃荊，截取尺餘，架磚上，中間火炙，兩頭承取汁用。
</pre>
<pre data-sec="p">
序號：307
編號：木部078
藥名：竹瀝
十劑：瀉火、滑痰、潤燥
性味：甘寒而滑。
功用：消風降火，潤燥行痰，
養血益陰（竹之有瀝，猶人之有血也，故能補陰清火。），利竅明目。
主治：治中風口噤，痰迷大熱，風痙癲狂，
煩悶（產乳方，妊娠苦煩，名子煩。竹瀝不限多少，細服。梅師加茯苓煎。）
消渴，血虛自汗。
禁忌：然寒胃滑腸，有寒溼者勿服（經疏云：「中風要藥。」
凡中風未有不因陰虛火旺，痰熱壅結所致，如果外來風邪，
安得復用此寒滑之藥治之哉？
丹溪曰：「痰在經絡四肢，皮裏膜外者，非此不能達行。」
又曰：「味甘性緩，能除陰虛之有大熱者，寒而能補，胎後不礙虛，
胎前不損子，世人因本草大寒二字，棄而不用，然人食筍，
至老未有因寒而疾者，瀝即筍之液也。又假火而成，何寒如此之甚耶？」
治法云：竹瀝和米煮粥，能治反胃。）。
品類：竹類甚多，淡竹肉薄，節間有粉，多汁而甘最良。
菫竹堅而節促，皮白如霜。
苦竹本粗葉大，筍味苦，入藥惟此三種，功用略同。
配伍：薑汁為使。（薑能除痰，且濟其寒。）
</pre>
<pre data-sec="p">
序號：308
編號：木部079
藥名：竹茹
十劑：瀉上焦煩熱、涼血
性味：甘而微寒。
功用：開胃土之鬱，清肺金之燥，涼血除熱。
主治：治上焦煩熱（皮入肺，主上焦。溫膽湯用之。），溫氣寒熱，
膈噎嘔i  （胃熱。）。吐血衄血（清肺涼胃，齒血不止，浸醋含之。），
肺痿驚癇，（散肝火。）崩中胎動。（涼胎氣。）
</pre>
<pre data-sec="p">
序號：309
編號：木部080
藥名：淡竹葉
十劑：瀉上焦煩熱
性味：辛淡甘寒。
功用：涼心緩脾，消痰止渴。
除上焦風邪煩熱（葉生竹上故治上焦。仲景治傷寒發熱大渴，
有竹葉石膏湯，乃假其辛寒以散陽明之邪熱也。），
欬逆喘促，嘔噦吐血，中風失音，小兒驚癇。
品類：竹生一年以者，嫩而有力。
</pre>
<pre data-sec="p">
序號：310
編號：木部081
藥名：天竹黃
十劑：瀉熱、豁痰、涼心
性味：甘而微寒。
功用：涼心經，去風熱，利竅豁痰，鎮肝明目。
功同竹瀝，而性和緩，無寒滑之患。
主治：治大人中風不語，小兒客忤驚癇為尤宜。
品類：出南海，大竹之津氣結成。（即竹內黃粉。）片片如竹節者真。
</pre>
<pre data-sec="p">
序號：311
編號：木部082
藥名：雷丸
十劑：瀉、消熱、殺蟲
性味：苦寒，有小毒。
歸經：入胃、大腸經，
功用：功專消積殺蟲。（楊勉得異疾，每發語，腹中有小聲應之，久漸聲大，
有道士曰：「此應聲蟲也，但讀本草取不應者，治之。」
讀至雷丸，不應，服之而愈。）
品類：竹之氣，得霹靂而生，故名。大小如栗，
炮製：竹刀刮去黑皮，甘草水浸一宿，酒拌蒸，或泡用。
配伍：厚朴、芫花為使，惡葛根。
</pre>
<pre data-sec="p">
序號：312
編號：木部083
藥名：赤檉柳
十劑：一名西河柳，宣、解毒
功用：能使疹毒外出，末服四錢，治痧疹不出，喘嗽悶亂。沙糖調服，治疹後痢。
</pre>
<pre data-sec="p">
序號：313
編號：木部新增001
藥名：伽南香
十劑：和氣開胃
性味：辛熱氣香。
功用：下氣辟惡，通竅醒神。固脾，縮二便，益命火，能閉精固氣。
主治：治一切心痛、腹痛、氣痛，極有驗。
品類：出兩廣，一作琪南。
</pre>
<pre data-sec="p">
序號：314
編號：木部新增002
藥名：金雞勒
十劑：達表止痛
性味：辛熱。
歸經：達營衛，行氣血，截瘧神效。
品類：出西洋樹也。
炮製：霜由煉而成，性尤烈。
</pre>
<pre data-sec="p">
序號：315
編號：木部新增003
藥名：安息香
十劑：安神開竅
性味：辛香苦平。
歸經：入心經，
主治：行血下氣，安神辟穢，安息諸邪，故名。
品類：或云出安息國。一種水安息，最難得，力倍勝。
</pre>
<pre data-sec="p">
序號：316
編號：木部新增004
藥名：南燭
十劑：益肝腎
性味：苦酸濇平。
功用：強筋益氣力，止泄除睡，肝腎之藥，久服令人不老。
品類：子用功同，一名南天燭。
</pre>
<pre data-sec="p">
序號：317
編號：木部新增005
藥名：合歡皮
十劑：和調心脾
性味：甘平。
功用：安五臟，和心脾，令人歡樂忘憂。和血止痛，明目消腫，續骨筋，長肌肉，
配伍：得酒良。
</pre>
<pre data-sec="p">
序號：318
編號：木部新增006
藥名：黃棟芽
十劑：止渴生津
性味：甘
功用：解暑止渴，利便生津。明目清熱，醒酒解毒。點茶佳。
</pre>
<pre data-sec="p">
序號：319
編號：果部001
藥名：大棗
十劑：補脾胃，潤心肺，和百藥
性味：甘溫。
歸經：脾經血分藥。
功用：補土益氣，滋脾土，潤心肺，調營衛。緩陰血。生津液，悅顏色，通九竅，
助十二經，和百藥。傷寒及補劑加用之，以發脾胃升騰之氣。
禁忌：食多損齒（齒屬腎，土剋水。），中滿證忌之（甘令人滿。
大建中湯，心下痞者減飴棗與甘草同例。
成無己曰：「仲景治奔豚用大棗者，滋脾土以平腎水也，
治水飲脅痛有十棗湯，益脾土以勝腎水也。」）
品類：北產肥潤者良。（昂按：金華南棗更勝於北徽寧所產，亦有極佳者。）
配伍：殺烏附毒，忌蔥魚同食。
</pre>
<pre data-sec="p">
序號：320
編號：果部002
藥名：桃仁
十劑：瀉，破血潤燥
性味：苦平微甘（思邈辛，孟詵溫。孫思邈著千金方；孟詵著食療本草。）。
歸經：足厥陰血分藥(心包、肝)。
功用：苦以泄血滯，甘以緩肝氣，而生新血
（成無己曰：「肝者血之源，血聚則肝氣燥，肝苦急宜急食甘以緩之。」），
通大腸血秘。
主治：治熱入血室(衝脈)，血燥血痞，損傷積血，血痢經閉。
欬逆上氣（血和則氣降），皮膚血熱燥癢，蓄血發熱如狂
（仲景治膀胱蓄血，有桃仁承氣湯，即調胃承氣湯加桃仁桂枝。
又抵當湯用桃仁大黃蝱蟲水蛭。
水蛭即馬蝗，皆食血之蟲，能通肝經聚血性最難得死，雖炙為末，
得水即活，若入腹中生子為患，田泥和水飲，下之。
蝱蟲即蚊蟲，因其食血故用以治血。）。
禁忌：血不足者禁用。
炮製：行血連皮尖生用，潤燥去皮炒用，俱研碎或燒存性。
用雙仁者有毒，不可食，
配伍：香附為使。

編號：果部002-1
藥名：桃花
性味：苦平
功用：可下宿水，除痰飲，消積聚，利二便， 
主治：療風狂病（范純佑女喪夫，發狂夜斷窗櫺登桃樹食花幾盡，自是遂愈。
以能瀉痰飲滯血也。）

編號：果部002-2
藥名：桃葉
功用：能發汗（凡傷寒風痺發汗不出，以火煆地，用水灑之，乾桃葉厚二三寸席，
臥溫覆取大汗傅粉極燥即瘥，麥麩蠶砂皆可如此法用。
桃為五木之精，具枝葉花仁，並能辟邪，食醫心鏡桃仁煮粥治鬼證咳嗽。
生桃食多生癰癤）
</pre>
<pre data-sec="p">
序號：321
編號：果部003
藥名：杏仁
十劑：瀉肺、解肌、潤燥、下氣
性味：辛苦甘溫而利
功用：瀉肺解肌（能發汗），除風散寒，降氣行痰。
　    潤燥消積（索麵、豆粉，近之則爛。），通大腸氣秘。
主治：治時行頭痛，上焦風燥，欬逆上氣（杏仁炒研蜜和為丸含嚥。），
煩熱喘促。有小毒，能殺蟲治瘡，制狗毒（可毒狗，消狗肉積。）錫毒。
禁忌：肺虛而欬者忌用（東垣曰：「杏仁下喘治氣，桃仁療狂治血，俱治大便祕。
大便祕當分氣血，晝便難屬陽氣，夜便難屬陰血，婦人便秘不可過泄。
脈浮屬氣用杏仁陳皮，脈沉屬血用桃仁陳皮，肺與大腸相表裏，
賁門上主往來，魄門下主收閉為氣之通道，故並用陳皮佐之，」
賁門胃之上口，魄門即肛門。昂按：杏仁紫菀並能解肺鬱，利小便。）。
炮製：去皮尖炒研，雙仁者殺人， 
配伍：得火良。惡黃耆黃芩葛根。
</pre>
<pre data-sec="p">
序號：322
編號：果部004
藥名：烏梅
十劑：濇腸歛肺
性味：酸澀而溫。 
歸經：脾肺血分之果，
功用：歛肺（肺欲收，急食酸以收之。）濇腸，涌痰消腫。
清熱解毒，生津止渴，醒酒殺蟲。
主治：治久欬瀉痢（梁莊肅公血痢，陳應之用烏梅胡黃連灶下土等分為末，
茶調服而愈，曾魯公血痢，百餘日，國醫不能療，
應之用鹽梅肉研爛合蠟茶入好醋，服一啜而安。），
瘴瘧（諸病初起皆禁用。），霍亂，吐逆反胃。勞熱骨蒸（皆取其酸。），
安蚘厥（蚘蟲上攻而弦仆，蟲得酸則伏，仲景有蚘厥烏梅丸。），
去黑痣，蝕惡肉（癰瘡後生惡肉，燒梅存性研末傅之。）。
禁忌：多食損齒傷筋（經曰：「酸走筋，筋病無，多食酸。」）
品類：白梅功用略同，治痰厥僵仆，牙關緊閉（取肉揩擦牙齦涎出即開，
蓋酸先入筋，齒軟則易開，若用鐵器撬開恐傷其齒。），驚癇喉痺，
　　　傅乳癰腫毒，刺入肉中（嚼爛罨之即出，瘡中努肉搗餅貼之即收。）
炮製：青梅薰黑為烏梅（稻灰汁淋蒸則不蠹，孟詵云：「烏梅十個湯煮去核，
納肛中通大便。」），
鹽漬為白梅（時珍曰：「梅花於冬，實於夏，得木全氣，故最酸，
膽為甲木，肝為乙木，人舌下有竅而通膽液，故食酸則津生。」
食梅齒齼者，嚼胡桃即解。
衣生黴點者，梅葉煎湯洗濯之，搗洗葛衣亦佳。）。
</pre>
<pre data-sec="p">
序號：323
編號：果部005
藥名：栗
十劑：補腎
性味：鹹溫
功用：厚腸胃，補腎氣（寇宗奭曰：「小兒不可多食，生則難化，熟則滯氣。」
能解羊羶。）
</pre>
<pre data-sec="p">
序號：324
編號：果部006
藥名：陳皮
十劑：能燥能宣，有補有瀉，可升可降
性味：辛能散，苦能燥能瀉，溫能補能和。
同補藥則補，瀉藥則瀉，升藥則升，降藥則降。
歸經：為脾肺氣分之藥（脾為氣母，肺為氣籥，
凡補藥濇藥必佐陳皮以利氣。），
功用：調中快膈，導滯消痰（大法治痰以健脾順氣為主，
潔古曰：「陳皮、枳殼，利其氣而痰自下。」），利水破癥。宣通五臟， 
統治百病，皆取其理氣燥濕之功（人身以氣為主，氣順除則百病散，
金匱云：能解魚毒食毒。）。
禁忌：多服久服，損人元氣。
炮製：入補藥則留白，入下氣消痰藥則去白（聖濟云：不去白反生痰。）。
      去白名橘紅，兼能除寒發熱（皮能發散皮膚。），
      核治疝痛，葉散乳癰（皆能入厥陰行肝氣，消腫散毒，腰腎冷痛，
橘核炒酒服良，十劑曰：「宣可去壅，生薑、橘皮之屬是也。」
泊宅篇曰：「莫強中食已輒胸滿不下，百治不效，偶家人合橘皮湯，
嘗之似有味，連日飲之，一日坐廳事，覺胸中有物墜下，目瞪汗濡大驚，
扶歸，腹痛下數塊如鐵彈，臭不可聞，自此胸次廓然，皆脾之冷積也，
半年服藥不知功在橘皮，
方用橘紅一斤，甘草鹽各四兩，煮乾點服名二賢散，蒸餅丸，名潤下丸，
治痰特有驗。世醫惟知半夏南星枳殼茯苓之屬，何足語此哉！」
丹溪曰：「治痰利藥過多，則脾虛痰易生而反多。」，
又曰：「胃氣亦賴痰以養，不可攻盡，攻盡則虛而愈劇。」
廣中陳久者良，故名陳皮。陳則烈氣消，無燥散之患，半夏亦然，
故同名二陳湯。）
治痰欬童便浸曬。治痰積薑炒，治下焦鹽水炒，
核去皮炒用（橘絡入絡，化痰理氣止咳，為咳血虛勞要藥。）。
</pre>
<pre data-sec="p">
序號：325
編號：果部007
名稱：青皮
性味：辛苦而溫，色青氣烈。
歸經：入肝膽氣分。
功能：疏肝瀉肺（柴胡疏上焦肝氣，青皮平下焦肝氣，凡瀉氣藥皆云瀉肺。），
破滯削堅，除痰消痞。
主治：治肝氣鬱積，脅痛多怒，久瘧結癖（入肝散邪，入脾除痰，瘧家必用之品，
故清脾飲以之為君。），疝痛乳腫（丹溪曰：「乳房屬陽明，乳頭上屬厥陰，
乳母或因忿怒鬱悶，厚味釀積，致厥陰之氣不行，
故竅不得出，陽明之血騰沸，故熱甚而化膿，
亦有其子有滯痰膈熱，含乳而睡，噓氣致生結核者，
初起便須忍痛操軟，吮令汁透，自可消散，
治法以青皮疏肝滯，石膏清胃熱，甘草節行濁血，栝蔞消腫導毒。
或加沒藥、橘葉、金銀花、蒲公英、皂角剌、當歸，佐以少酒若干，
腫處灸三五尤捷.久則凹陷名乳岩，不可治也矣。」）。
最能發汗（皮能達皮，辛散能發。），
禁忌：有汗及氣虛人禁用（陳皮升浮入脾肺治高，青皮沉降入肝膽治低，
炒之以醋，所謂肝欲急食辛以散之，以泄之以苦降之也。）。
品類：橘之青而未黃者，
炮製：醋炒用。（古方無用者，宋以後始與陳皮分用。）
</pre>
<pre data-sec="p">
序號：326
編號：果部008
藥名：柿乾
十劑：潤肺、濇腸、甯嗽
性味：甘平性濇，（生柿性寒。）
歸經：脾、肺血分之藥。
功用：健脾濇腸，潤肺甯嗽，而消宿血。
主治：治肺痿熱欬，咯血反胃。
（有人三世病反胃，得一方，柿乾同乾飯，日日食，不飲水遂愈。）
腸風痔漏。（肺與大腸相表裏，臟清則腑熱亦除。
泊宅編柿乾燒灰飲，服二錢，治下血。）

編號：果部008-1
藥名：柿霜
功用：乃其精液，生津化痰，清上焦心肺之熱為尤佳，
主治：治咽喉口舌瘡痛，
配伍：忌蟹。

編號：果部008-2
藥名：柿蒂
功用：止呃逆。（古方單用，取其苦溫降氣。
濟生加丁香、生薑，取其開鬱散痰，亦從治之法。
產寶云：「產後呃逆煩亂，柿餅一個，煮汁熱飲。」）
</pre>
<pre data-sec="p">
序號：327
編號：果部009
藥名：木瓜
十劑：補和脾、舒筋、濇斂肺
性味：酸濇而溫，
歸經：入脾、肺血分。
功用：斂肺和胃，理脾伐肝，化食（酸能斂，斂則化，與山查同。）
止渴（酸能生津。）。
氣脫能攻，氣滯能和，調營衛，利筋骨，去濕熱，消水脹。
主治：治霍亂轉筋（夏月暑濕，邪傷脾胃，陽不升，陰不降，則揮霍撩亂，
上吐下瀉，甚則肝木乘脾，而筋之為轉也。食療云：煮汁飲良。
時珍曰：「肝雖主筋，而轉筋則為風、寒、濕、熱，襲傷脾胃所致。
轉筋必起於足腓，腓音肥，足肚也，腓及宗筋皆屬陽明，
木瓜治轉筋，取其理筋以伐肝也。土病則金衰而木盛，
故用酸溫以收脾、肺之耗散，而藉其走筋以平肝邪，
乃土中瀉木，以助金也。」
陶宏景曰：「凡轉筋呼木瓜名，寫木瓜字，皆愈。」
瀉痢腳氣，脾主四肢，或寒濕傷於足絡，或胃受濕熱之物，上輸於脾，
下流至足，則成腳氣。惡寒發熱，狀類傷寒，第脛腫掣痛為異耳！
宜利濕清熱，忌用補劑及淋洗。
昔有患足痺者，趁舟見舟中一袋，以足倚之，比及登岸，足已善步矣，
詢袋中何物，乃木瓜也。），腰足無力。
禁忌：多食損齒，骨病癃閉。（酸收太甚。
鄭奠一曰：「木瓜乃酸濇之品，世用治水腫腹脹，誤矣。
有大僚舟過金陵，愛其芬馥，購數百顆置之舟中，舉舟人皆病溺不得出，
醫以利藥罔效，迎予視之，聞四面皆木瓜香，
笑謂諸人曰：『撤去此物，溺即出矣！不必用藥也。』
於是盡投江中，頃之，溺皆如舊。」）
品類：陳者良。（香薷飲用之，取其和脾去濕，補肺生金。）
配伍：忌鐵。
</pre>
<pre data-sec="p">
序號：328
編號：果部010
藥名：山查
十劑：古字作渣，瀉滯氣、消積、化瘀、化痰
性味：酸甘鹹溫。
功用：健脾行氣，散瘀化痰，消食磨積（消油膩腥羶之積，與麥芽消穀積者不同。
凡煮老雞硬肉，投數枚則易爛，其消肉積可知。）。
發小兒痘疹，止兒枕作痛。
（惡露積於太陰，少腹作痛，名兒枕痛，沙糖調服。）
禁忌：多食令人嘈煩，易飢，反伐脾胃生發之氣。（破泄太過，中氣受傷，
凡服人參不相宜者，服山查即解，一補氣，一破氣也。）
品類：有大小二種，小者入藥，一名棠毬子， 
炮製：去皮核用。（一云核亦有力，化食磨積。）
</pre>
<pre data-sec="p">
序號：329
編號：果部011
藥名：梨
十劑：潤肺、瀉火、清熱
性味：甘微酸寒。
功用：潤肺涼心，消痰降火，止渴解酒，利大小腸。
主治：治傷寒發熱，熱嗽痰喘，
中風失音。（搗汁頻服。聖惠方梨汁煮粥，治小兒心臟風熱昏燥。）
切片貼湯火傷。
禁忌：多食冷利，脾虛泄瀉及乳婦血虛人忌之。
（生者清六腑之熱，熟者滋五臟之陰，實火宜生，虛火宜熟。
泊宅篇有仕宦病消渴，醫謂不過三十日死，即棄官歸，途遇一醫，
令致北梨二擔，食盡則瘥，宦如其言，食及五六十枚而病愈。
楊吉介者醫術甚著，一士有疾，厭厭不聊，往謁之，
楊曰：「汝證熱已極，氣血全消，三年當以疽死，不可為也。」
士不樂而退，聞茅山一道士，醫術通神，但不肯以技自名，乃衣僮僕之服，
詣山拜之，願執役席下，道士喜留，祗事左右，歷兩月久，覺其與常隸別，
叩所從來，再拜謝過，始以實告，道士笑曰：「世間那有醫不得的病」，
試診脈，又笑曰：「吾亦無藥與汝，便可下山，買好梨日食一顆，
梨盡取乾者，泡湯和滓食之，疾自當平。」士人如戒，經一歲，
復見吉老，顏貌腴澤，脈息和平，驚曰：「君必遇異人。」
士人以告，楊衣冠焚香，望茅山設拜，蓋自咎其學之未至也。）
炮製：搗汁用，熱膏亦良。（加薑汁、蜂蜜佳，清痰止嗽。
與萊菔相間收藏，則不爛，或削梨蒂扦萊菔上。）
</pre>
<pre data-sec="p">
序號：330
編號：果部012
藥名：枇杷葉
十劑：瀉肺、降火
性味：苦平，
功用：清肺胃和而降氣，氣下則火降痰消。（氣有餘便是火，火則生痰。）
主治：治熱欬嘔逆口渴。（時珍曰：「火降痰順，則逆者不逆，嘔者不嘔，
欬者不欬，渴者不渴矣。」
一婦肺熱久嗽，身如火炙，肌瘦將成勞，以枇杷葉、款冬花、紫菀、杏仁、
桑皮、木通等分，大黃減半，蜜丸，櫻桃大，食後，夜臥各含化一丸，
未終劑而愈。）
品類：葉濕重一兩，乾重三錢為氣足。
炮製：拭淨毛。（毛射肺令人欬。）治胃病薑汁炙；治肺病，蜜炙。
</pre>
<pre data-sec="p">
序號：331
編號：果部013
藥名：橄欖
十劑：宣清肺
性味：甘濇而溫，
歸經：肺胃之果。
功用：清咽生津，除煩醒酒。解河豚毒（投入煮佳。），
及魚骨鯁（如無橄欖，以核磨水服。橄欖木作舟楫，魚撥者即浮出，物之相畏有如此者。）
炮製：核燒灰，傅疰疳良。
</pre>
<pre data-sec="p">
序號：332
編號：果部014
藥名：白果
十劑：一名銀杏，濇、嗽肺、去痰
性味：甘苦而溫，辛濇而收。
功用：熟食，溫肺益氣（色白屬金，故入肺。），定痰哮，斂喘嗽，縮小便，
止帶濁。
生食，降痰解酒，消毒殺蟲。（花夜開人不得見，性陰有小毒，
故能消毒殺蟲。）
禁忌：多食則收令太過，令人壅氣臚脹，小兒發驚動疳。（食千枚者死。）
炮製：漿澤手面，浣油膩。（時珍曰：「去痰濁之功，可以類推。」）
</pre>
<pre data-sec="p">
序號：333
編號：果部015
藥名：石榴皮
十劑：濇腸，外用染鬚
性味：酸濇而溫。
功用：能濇腸，止瀉痢下血（煆末服。），崩帶脫肛。（瀉痢至於脫肛者，
以石榴皮、陳壁土，加明礬少許，濃煎薰洗，
再用五倍子炒研，傅托而止之。）
炮製：浸水汁黑如墨，烏鬚方「綠雲油」中用之。勿犯鐵器。
（客座新聞云：一人患腹脹，夏成診之曰：「飲食如常，非水腫蠱脹，
乃濕熱生蟲之象也。」以石榴、椿樹、東引根皮、檳榔各五錢，空心服，
腹大痛，瀉蟲丈餘長，逐愈。）
</pre>
<pre data-sec="p">
序號：334
編號：果部016
藥名：枳椇子
十劑：一名木蜜，潤、解酒
性味：甘平。
功用：止渴除煩，潤五臟，解酒毒。（葛根解酒而發散，不如枳椇，
屋外有枳椇樹，屋內釀酒多不佳。
趙以得治酒毒、房勞病熱者，加葛根於補氣血藥中，一帖微汗，
反懈怠，熱如故，知氣血虛，不禁葛根之散也！
必得枳椇方可，偶得乾者加入，即愈。
東坡集云：揭顈臣病消渴，日飲水數斗，飯亦倍進，小便頻數，
服消渴藥日甚，延張肱診之，笑曰：「君幾誤死，取麝香、當門子，
以酒濡濕，作十許丸，枳椇子煎湯吞之」，遂愈。問其故。
肱曰：「消渴、消中，皆脾弱腎敗，土不制水而成，今（顈臣）脾脈極熱，
腎脈不衰，當由酒果過度，積熱在脾，所以食多而飲多，溲不得不多，
非消非渴也。麝香壞酒果，枳椇能勝酒，故假二物，以去其酒果之毒也。」
雷斅曰：「凡使麝香，用當門子尤佳。」）
品類：俗名雞距，以實拳曲如雞距，俗呼為棘枸。
炮製：經霜黃赤，甚甘，其葉入酒，酒化為水。
</pre>
<pre data-sec="p">
序號：335
編號：果部017
藥名：胡桃
十劑：補命門，肉潤、皮濇
性味：味甘氣熱，皮濇（皮歛肺定喘，固腎濇精，今藥中罕用。
昂謂若用之，當勝金櫻、蓮鬚也。）肉潤，皮汁青黑。
歸經：屬水入腎，通命門，利三焦。
功用：溫肺潤腸，補氣養血。佐補骨脂，一木一火，大補下焦。
（胡桃屬木，破故紙屬火，有木、火相生之妙，
古云：「黃柏無知母，破故紙無胡桃，猶水母之無蝦也。」
時珍曰：「三焦者，元氣之別使；命門者，三焦之本原。
命門指所居之府而言，為藏精系胞之物；三焦指所治之部而名，
為出納腐熟之司，一為體，一為用也。其體非脂、非肉，白膜裹之，
在脊骨第七節，兩腎中央，系著於脊，下通二腎，上通心肺，貫腦，
為生命之原，相火之主，精氣之府，人物皆有之，生人生物皆由此出。
內經所謂七節之旁，中有小心是也。難經誤以右腎為命門。
高陽生承謬撰脈訣，至朱肱、陳言、戴起宗始闢之，
夫腎命相通，藏精而惡燥。胡桃頗類其狀，汁青黑，故入北方，
佐破故紙潤燥而調血，使精氣內充，血脈通利，諸疾自除矣。
男女交媾，皆稟此命火而結胎，人之窮通壽夭，皆根於此。」)
三焦通利，故上而虛寒喘嗽，（能溫肺化痰。洪邁有痰疾，晚對上諭，
以胡桃三枚，薑三片，臥時嚼服，即飲湯，復加薑桃如前數，靜臥必愈。
邁如旨服，旦而痰消嗽止。
洪輯幼子病痰喘，夢觀音，令服人參、胡桃湯，服之而愈，明日剝去皮，
喘仍作，仍連皮用，信宿而瘳，蓋皮能歛肺也。
胡桃、蔥白、薑茶等分，搗煎，能發汗散寒。）
下而腰腳虛痛（能補腎。），內而心腹諸痛，外而瘡腫諸毒（能調中和營。），
皆可除也。
禁忌：然動風痰，助腎火（連皮同燒酒細嚼三枚，能久戰。），
有痰火積熱者少服。
品類：油者有毒，故殺蟲治瘡。
炮製：殼外青皮，壓油，烏髭髮。潤燥養血，去皮用，斂濇，連皮用。
</pre>
<pre data-sec="p">
序號：336
編號：果部018
藥名：龍眼肉
十劑：補心、脾
性味：甘溫，歸脾。
功用：益腎長智，（一名益智。）養心補血，（心為脾母。）故歸脾湯用之。
主治：治思慮勞傷心脾，及腸風下血。（心生血，脾統血，思慮過多，
則心脾傷而血耗，致有健忘怔忡，驚悸諸病。
歸脾湯能引血歸脾，而生補之。腸風亦由血不歸脾而妄行。）
</pre>
<pre data-sec="p">
序號：337
編號：果部019
藥名：荔枝核
十劑：宣散寒濕
性味：甘濇而溫，入肝、腎。
功用：散滯氣，辟寒邪。
主治：治胃脘痛，婦人血氣痛。（煆成性，五錢，香附一兩，為末，每服二錢，
鹽湯或米飲下，蠲痛散。單服，醋湯下亦效。）
其實雙結，核似睪丸（睪音皋。腎子也。）。故治頹疝卵腫，
有述類形象之義（煆存性，酒調服，加茴香、青皮，各炒為末，酒服亦良。）。
殼發痘瘡。
炮製：燒存性用，荔枝連殼煆研，止呃逆。
（生荔枝多食則醉，以殼浸水解之。即食物不消，還以本物解之之義。）
</pre>
<pre data-sec="p">
序號：338
編號：果部020
藥名：榧實
十劑：潤肺
性味：甘濇。
功用：潤肺（本草未嘗言潤，然潤劑也。故寇氏云多食潤腸。）
殺蟲。（有蟲積者，宜上旬日日食之，食一斤蟲乃絕。）
</pre>
<pre data-sec="p">
序號：339
編號：果部021
藥名：海松子
十劑：潤燥
性味：甘溫。
功用：潤肺溫胃，散水除風，
主治：治欬嗽（松子一兩，胡桃二兩，煉蜜和服，治肺燥欬嗽。）
虛祕。（同柏子仁、麻仁，溶蠟為丸，名三仁丸。）
品類：出遼東、雲南、松鬚五鬣。
</pre>
<pre data-sec="p">
序號：340
編號：果部022
藥名：落花生
十劑：補脾、潤肺
功用：辛能潤肺，香能舒脾，果中佳品。
品類：出閩廣，藤生，花落地而結實，故名。（按：落花生本草未收，
本無當醫葯之用，然能益脾潤肺，實佳果也，因世人謗之者多，附見於此，
明其有利無害也。）
</pre>
<pre data-sec="p">
序號：341
編號：果部023
藥名：蓮子
十劑：補脾、濇腸、固精
性味：甘溫而濇，
歸經：脾之果也。
功用：脾者黃宮，故能交水火而媾心腎，安靖上下君相火邪。
（古方治心腎不交，勞傷白濁，有蓮子清心飲。補心腎，有瑞蓮丸。）
益十二經脈血氣，濇精氣，厚腸胃，除寒熱。
主治：治脾泄久痢，白濁夢遺，女人崩帶，及諸血病。
禁忌：大便燥者勿服。
炮製：去心皮蒸熟焙乾用。
配伍：得茯苓、山藥、白朮、枸杞良。

編號：果部023-1
藥名：石蓮
功用：黑而沈水者為石蓮，清心除煩，開胃進食，
主治：專治噤口痢，淋濁諸症。（石蓮入水則沈，入鹵則浮，煎鹽人以之試鹵，
蓮浮至頂。鹵乃可煎。落田野中者，百年不壞，人得食之，髮黑不老。
肆中石蓮，產廣中樹上，其味大苦，不宜入藥。）

序號：果部023-2
藥名：蓮心
主治：為末，米飲下，療產後血竭。
</pre>
<pre data-sec="p">
序號：342
編號：果部024
藥名：蓮蕊鬚
十劑：濇精
性味：甘溫而濇。
功用：清心通腎，益血固精，烏鬚黑髮。
主治：止夢洩遺精，吐崩諸血，略與蓮子同功。
</pre>
<pre data-sec="p">
序號：343
編號：果部025
藥名：藕
十劑：涼血、散瘀
功用：濇平。解熱毒，消瘀血，止吐衄淋痢，一切血證。（和生地汁，童便服良。）
      藕生甘寒，涼血散瘀（宋大官作血竭，誤落藕皮，血遂渙散不凝。
一人病血淋，痛脹欲死，李時珍以髮灰二錢，藕汁調服，三日而愈。
梅師方產後餘血上沖，煮汁服。），止渴除煩，（聖惠方藕汁蜜和服，
治時氣煩渴。）解酒毒蟹毒。（搗爛熱酒調服。）
      煮熟甘溫，益胃補心（多孔象心。），止瀉（能實大腸。）止怒，
久服令人歡（益心之效。）。
      生搗，罨金瘡傷折。熟搗，塗坼裂凍瘡。（肘後方卒中毒箭者，藕汁飲，
多多益善。孟詵曰：「產後忌生冷，獨藕不忌，為能散瘀血也。」）
澄粉亦佳，安神益胃（藕節功用相同。）。
</pre>
<pre data-sec="p">
序號：344
編號：果部026
藥名：荷葉
十劑：輕宣、升陽、散瘀
性味：苦平，其色青，其形仰，其中空，
歸經：其象震，震仰孟。感少陽甲膽之氣。
功用：燒飯合藥，裨助脾胃，而升發陽氣。（潔古枳朮丸用荷葉燒飯為丸。）
痘瘡倒靨者，用此發之（殭蠶等分為末，胡荽湯下。
聞人規曰：「勝於人牙、龍腦。」）。能散瘀血，留好血。
主治：治吐衄崩淋，損傷產瘀（熬香末服。），一切血證，洗腎囊風。
（東垣曰：「雷頭風證，頭面疙瘩腫痛，憎寒惡熱，狀如傷寒，病在三陽，
不可過用寒藥重劑，誅罰無過，處清震湯治之，
荷葉一枚，升麻、蒼朮各五錢，煎服。」
鄭奠一曰：「荷葉研末酒服三錢，治遺精極驗。荷梗清暑通氣。
荷花瓣，辟暑滌煩，沁肺悅心。」）
</pre>
<pre data-sec="p">
序號：345
編號：果部027
藥名：芡實
十劑：一名雞頭子，補脾、濇精
性味：甘濇。
功用：固腎益精，補脾去濕。
主治：治泄瀉帶濁，小便不禁，夢遺滑精
（同金櫻膏為丸，名水陸二仙丹。腰膝瘀痛。
吳子野曰：「人之食芡，必枚嚙而細嚼之，使華液流通，
轉相灌溉，其功勝於乳石也。」
經驗後方煮熟研膏，合粳米煮粥食，益精氣。）。
炮製：蒸熟搗粉用，濇精藥或連殼用。
（李惟熙云：菱寒而芡暖，菱花背日，芡花向日。）
</pre>
<pre data-sec="p">
序號：346
編號：果部028
藥名：甘蔗
十劑：補脾、潤肺
性味：甘寒。
功用：和中助脾，陰熱潤燥，止渴（治消渴。）消痰，解酒毒，利二便。
（外臺方嚼嚥或搗汁，治發熱、口乾、便濇。）
主治：治嘔噦反胃（梅師方蔗汁、薑汁和服。），大便燥結。
（蔗汁熬之名石蜜，即白霜糖。唐大歷間有（鄒和尚）始傳造法。
性味甘溫，補脾緩肝，潤肺和中，消痰治嗽，多食助熱，損齒生蟲。
紫砂糖功用略同。）
</pre>
<pre data-sec="p">
序號：347
編號：果部029
藥名：荸薺
十劑：一名鳧茈，一名烏芋，一名地栗，補中、瀉熱、消食
性味：甘微寒滑。 
功用：益氣安中，開胃消食，（飯後宜食之。）除胸中實熱。
主治：治五種噎膈，（憂膈、恚膈、氣膈、熱膈、寒膈。
噎亦五種：氣噎、食噎、勞噎、憂噎、思噎。）
消渴黃疸，血證蠱毒（末服辟蠱。）。
能毀銅。（汪機曰：「食銅錢，食之則錢化，可見為消堅削積之物，
故能開五膈，消宿食，治誤吞銅也。」）
</pre>
<pre data-sec="p">
序號：348
編號：果部030
藥名：菱
十劑：俗名菱角，一名芰，瀉、解暑、止渴
性味：甘寒。
功用：安中消暑，止渴解酒。
品類：有兩角、三角、四角者，老嫩之殊。（武陵記以三角；四角者為芰，
兩角者為菱，菱花隨月而轉，猶葵花之向日。）
</pre>
<pre data-sec="p">
序號：349
編號：果部031
藥名：西瓜
十劑：瀉暑
性味：甘寒。
功用：解暑除煩，利便醒酒。別名「天生白虎湯」。
（西瓜、甜瓜皆屬生冷，多食傷脾助濕。
衛生歌云：瓜桃生冷，宜少食，免致秋來成瘧痢。
瓜性寒，曝之尤寒。稽食賦云：瓜曝則寒，油煎則冷，物性之異也。）
</pre>
<pre data-sec="p">
序號：350
編號：果部新增001
藥名：巴旦杏仁
十劑：潤肺、化痰、止嗽
性味：甘平。
功用：止欬下氣，消心腹逆悶，
品類：形扁皮白，尖彎如鸚哥者真。功專潤肺。
</pre>
<pre data-sec="p">
序號：351
編號：果部新增002
藥名：梅花
十劑：解先天胎毒、痘毒
性味：酸濇平。清香，
功用：開胃散鬱，止渴生津，解熱滌煩。
得先天氣，助清陽上升，清肺氣，去痰壅。
主治：解胎毒痘毒要藥。
品類：梗，通上下膈氣。
</pre>
<pre data-sec="p">
序號：352
編號：果部新增003
藥名：南棗
十劑：補中益氣
性味：甘溫色紅，長寸餘。
功用：補中益氣，潤心肺，調營衛。補血生津，功十倍大棗。
</pre>
<pre data-sec="p">
序號：353
編號：果部新增004
藥名：香櫞佛手
十劑：理氣、止嘔、健脾進食
性味：辛苦微溫，
歸經：入肺脾二經，兼入肝經。
功用：理上焦之氣而止嘔，進中州之食而健脾。除心頭痰水，平肝胃氣痛。
品類：陳者良。花，功用同，性緩。
</pre>
<pre data-sec="p">
序號：354
編號：果部新增005
藥名：香欒
十劑：俗稱香圓
性味：苦甘辛酸而平。
功用：下氣消食，快膈化痰，解酒毒。
主治：治飲酒人口氣，去腸胃中惡氣，瀉胸滿之氣，療痰氣欬嗽，能去濁惡之氣。
禁忌：無滯而虛者忌用。（下氣消食，快膈化痰。）
</pre>
<pre data-sec="p">
序號：355
編號：果部新增006
藥名：櫻桃核
十劑：達表、透疹
性味：辛熱。
功用：達表，透發痘疹，得春氣最早。
</pre>
<pre data-sec="p">
序號：356
編號：果部新增007
藥名：化州橘紅
十劑：化痰、利氣
性味：辛微溫。
功用：理氣化痰，功力十倍， 
品類：出化州。
</pre>
<pre data-sec="p">
序號：357
編號：果部新增008
藥名：金柑皮
十劑：平肝、化痰
功用：理氣化痰。平肝，功同橘皮。
</pre>
<pre data-sec="p">
序號：358
編號：果部新增009
藥名：胖大海
十劑：潤肺、止嗽
性味：味甘，微濇平，微涼。
功用：潤肺化痰止嗽，
主治：治嗽痰肺熱。（一名大洞子，一名安南子。）
</pre>
<pre data-sec="p">
序號：359
編號：穀菜部001
藥名：粳米
十劑：粳，硬也；糯，懦也，補脾、清肺
性味：甘涼，
功用：得天地中和之氣，和胃補中，色白入肺。除煩清熱，煮汁止渴。
（仲景白虎湯、桃花湯、竹葉石膏湯並用之，以清熱補不足。
張文潛粥記，粥能暢胃氣，生津液，每晨空腹食之，所補不細。
昂按：今人終日食粥，不知其妙，迨病中食之，覺與臟腑相宜，
迴非他物之所能及也。）
品類：粳乃稻之總名，有早、中、晚三收，晚者得金氣多，性涼，尤能清熱。
（北粳涼，南粳溫，白粳涼，紅粳溫，新米食之動氣。）

編號：穀菜部001-1
藥名：陳廩米
主治：沖淡可以養胃，煮汁煎藥，亦取其調腸胃，利小便，去濕熱除煩渴之功。
（集成云：陳米飯紮作團，火煆存性，麻油膩粉調，
敷一切惡瘡、百藥不效者。）
</pre>
<pre data-sec="p">
序號：360
編號：穀菜部002
藥名：糯米
十劑：補、溫脾、肺
性味：甘溫，
功用：補脾肺虛寒，堅大便，縮小便，收自汗，（同龍骨、牡蠣為粉，能撲汗。）
發痘瘡。（解毒化膿。）
禁忌：然性黏滯，病人及小兒忌之。（糯米釀酒則熱，熬餳尤甚，餳即飴糖，
潤肺和脾，化痰止嗽。仲景建中湯用之，取其甘以補脾緩中。
多食發濕熱，動痰火損齒。糯稻根鬚，和中開胃，緩而不驟。）
</pre>
<pre data-sec="p">
序號：361
編號：穀菜部003
藥名：大麥芽
十劑：開胃健脾、行氣消積
性味：鹹溫。
功用：能助胃氣上行，而資健運，補脾寬腸，和中下氣，消食除脹，
散結祛痰。（寒能軟堅。）化一切米粉穀果積，
通乳下胎。（外臺方麥芽一升，蜜一升服，下胎神驗。
薛立齋治一婦人喪子乳脹，幾欲成癰，單用麥芽一二兩，炒煎服，立消，
其破血散氣如此。良方云神麴亦善下胎，皆不可輕用。）
禁忌：久服消腎氣。
（王好古曰：「麥芽、神麴，胃虛人宜服之，以伐戊己，腐熟水穀。」
李時珍曰：「無積而服之，消人元氣，與白朮諸藥消補兼施，則無害也。」
胃為戊土，脾為己土。）
炮製：炒用，
配伍：荳蔻、砂仁、烏海、木瓜、芍藥、五味為使。
</pre>
<pre data-sec="p">
序號：362
編號：穀菜部004
藥名：穀芽
十劑：健脾消食
性味：甘溫，
功用：開胃快脾，下氣和中，消食化積， 
炮製：炒用。
</pre>
<pre data-sec="p">
序號：363
編號：穀菜部005
藥名：小麥
十劑：補
性味：味甘微寒。
功用：養心除煩，利溲止血。（時珍曰：「素問麥屬火，心之穀也。鄭玄屬木。
許慎屬金。別錄云養肝與鄭說合。思邈云養心與素問合，當以素問為準。」
按：麥秋種夏熟，備受四時之氣，南方地暖下濕，不如北產者良。
仲景治婦人臟燥證，悲傷欲絕，狀若神靈，用大棗湯，大棗十枚，
小麥一升，甘草一兩，每服一兩，亦補脾氣。
聖惠方小麥飯，治煩熱少睡多渴。）

編號：穀菜部005-1
藥名：麵
性味：甘溫，
功用：補虛養氣，助五臟，厚腸胃。
禁忌：然能壅氣作渴，助濕發熱。
品類：陳者良。（寒食日，紙袋盛，懸風處，名寒食麵，年久不熱，入藥尤良。）

編號：穀菜部005-2
藥名：浮小麥（即水淘浮起者。）
性味：鹹涼。
功用：止虛汗盜汗，勞熱骨蒸。
（汗為心液，麥為心穀，浮者無肉，故能涼心，麥麩同功。）

編號：穀菜部005-3
藥名：麥麩
功用：醋拌蒸，能散血止痛，熨腰腳折傷，風濕痺痛，寒濕腳氣，互易至汗出良。
（麥之涼全在皮，故麵去皮即熱。凡瘡瘍痘瘡，潰爛不能著席者，
用麥麩裝褥臥，性涼而軟，誠妙法也。）
</pre>
<pre data-sec="p">
序號：364
編號：穀菜部006
藥名：稷
十劑：補、和中
性味：甘平，
功用：益氣和中，宜脾利胃。（陶宏景曰：「稷米，人亦不識，
書記多云：黍與稷相似。又著黍米云：穄米與黍米相似而粒殊大，
食之不宜人，發舊病。詩云：黍、稷、稻、梁、禾、麻、菽、麥，
此八穀也。俗猶不能辨證，況芝英乎。」
按：黍、稷辨者頗多，皆無確義。
時珍曰：「稷、黍一類二種，粘者為黍，不粘者為稷。」
昂謂詩人既云八穀，何必取一類者強分二種？是仍為七穀矣，
蓋穄、稷同音，故世妄謂穄與稷，不知穄乃黍類，似栗而粒大，疏散，
乃北方下穀，南土全無，北人亦不之重，安能度越粳、糯，
而高踞八穀之上也乎。陶氏所說因是穄、黍所以疑也。若稷當屬高大如蘆，
世之所謂蘆稷者，實既香美，性復中和，幹又高大，所以能為五穀之長，
而先王以之名官也。況穄黍所生不偏，而蘆稷薄海蕃滋，
本草乃指蘆稷為蜀黍，其名義亦不倫矣，此實從來之誤，敢為正之，
以質明者。又蘆稷最能和中，煎湯溫服，治霍亂吐瀉如神。
昂嘗病腹中啾唧，經兩月，有友人見招，飲以蘆稷燒酒，
一醉而積病暢然，性之中和又可見矣。）
</pre>
<pre data-sec="p">
序號：365
編號：穀菜部007
藥名：粟
十劑：補腎
性味：甘鹹微寒，
功用：養腎益氣。
主治：治胃熱消渴，止霍亂，利二便。（千金方粟米粉水丸，梧子大，煮七枚，
納醋中，細吞之，治反胃吐食。）
品類：即梁米，有青、黃、赤、白、黑諸色，陳者良。
</pre>
<pre data-sec="p">
序號：366
編號：穀菜部008
藥名：蕎麥
十劑：瀉、利腸下氣
性味：甘寒降氣。
功用：寬腸胃沈積，（孟詵曰：「能鍊五臟垢穢。」，昂按：亦解酒積。）
泄痢帶濁，傅痘瘡潰爛，湯火灼傷。
禁忌：脾胃虛寒人勿服。
</pre>
<pre data-sec="p">
序號：367
編號：穀菜部009
藥名：黑大豆
十劑：補腎、解毒
性味：甘寒。
歸經：色黑屬水似腎，腎之穀也。（豆有五色，各入五臟。）
功用：故能補腎，鎮心（腎水足，則心火甯。）明目（腎水足，則目明。），
利水下氣（古方治水腫，每單用或加他藥。），
散熱祛風（炒熱酒沃飲其汁，治產後中風危篤，及妊娠腰痛，兼能發表。
千金云：一以去風，一以消血結。），
活血（產書云熬令煙絕，酒淋服，下產後餘血。）
解毒（蘇頌曰：「古稱大豆解百藥毒，試之不然，又加甘草其驗乃奇。」），
消腫止痛。搗塗一切腫毒，煮食稀豆瘡。
品類：緊小者良。（小者名馬料豆，每晨鹽水吞，或鹽煮食，補腎。）
配伍：畏五參、龍膽、豬肉，忌厚朴（犯之動氣。）。
得前胡、杏仁、牡蠣、石蜜諸膽汁良。
</pre>
<pre data-sec="p">
序號：368
編號：穀菜部010
藥名：赤小豆
十劑：通行水、散血，十劑作燥
性味：甘酸（思邈鹹冷。）色赤，
歸經：心之穀也。
功用：性下行，通小腸，利小便，（心與小腸相表裏。）行水散血，
消腫排膿，清熱解毒。
主治：治瀉痢腳氣（昔有患腳氣者，用赤小豆袋盛，朝夕踐踏之，遂愈。
同鯉魚煮，食汁能消水腫，煮粥亦佳。）。
傅一切瘡疽（雞子白調末箍之，性極粘，乾則難揭，入苧根末則不粘。
宋仁宗患痄腮，道士贊能取赤小豆四十九粒，咒之，雜它藥敷之而愈，
中貴承亮親見，後任自患惡瘡，傅永投以藥立愈，問之，赤小豆也。
承亮始悟道士之咒偽也。後過豫章見醫治「脅疽」甚捷，
任曰：「莫非赤小豆耶？」醫驚拜曰：「用此活三十餘口，願勿復宣。」）。
止渴解酒，通乳下胎。
禁忌：然滲津液，久服令人枯瘦。
（十劑曰：「燥可去濕，桑白皮、赤小豆之屬是也。」
按：二藥未可言燥，蓋取其行水之功，然以木通、防己為通劑，
通燥二義似重，故本集改熱藥為燥劑，而以行水為通劑。）
</pre>
<pre data-sec="p">
序號：369
編號：穀菜部011
藥名：綠豆
十劑：瀉熱、解毒
性味：甘寒，
歸經：行十二經，
功用：清熱解毒，（一切草木、金石、砒霜毒，皆治之。）利小便，止消渴，
主治：治瀉痢。
品類：連皮用。（其涼在皮。）
粉撲痘瘡潰爛良。（一市民誦觀音經甚誠，出行折一足，哀求菩薩，
夢僧授一方，綠豆粉新銚炒紫色，井水調厚傅紙貼，杉木紮定，其效如神。）
</pre>
<pre data-sec="p">
序號：370
編號：穀菜部012
藥名：白扁豆
十劑：補脾、除濕、清暑
性味：甘溫，色白微黃，
歸經：脾之穀也。
功用：調脾暖胃，通利三焦降濁升清，消暑除濕，（能消脾胃之暑。）止渴止瀉。
主治：專治中宮之病，（土強濕去，正氣自旺。）
解酒毒、河豚毒。（備急方新汲水調末服，能解砒毒。）
禁忌：多食壅氣。
品類：子粗圓色白者入藥。
炮製：連皮炒研用，亦有浸去皮及生用者。（熟用補脾，生用清肺。）
</pre>
<pre data-sec="p">
序號：371
編號：穀菜部013
藥名：淡豆豉
十劑：宣、解表、除煩
性味：苦泄肺，寒勝熱。（陳藏器曰：「豆性生平，炒熟熱，煮食寒，作豉冷。」）
功用：發汗解肌，調中下氣。
主治：治傷寒頭痛，煩躁滿悶，懊憹不眠，
發斑嘔逆（凡傷寒嘔逆煩悶宜引吐，不宜用下藥以逆之。
淡豉合梔子名梔子豉湯，能吐虛煩。），
血痢溫瘧。（時珍曰；「黑豆性平，作豉則溫，既經蒸窨故能升能散，
得蔥則發汗，得鹽則能吐，得酒則治風，得薤則治痢，得蒜則止血，
炒熟又能止汗。」
孟詵治盜汗炒香漬酒服。
肘後合蔥白煎名蔥豉湯，用代麻黃湯，通治傷寒發表，亦治酒病。）
炮製：造淡豉法：用黑大豆水浸一宿，淘淨蒸熟，攤勻蒿覆，候生黃衣，
取晒簸淨，水拌乾濕得所，安甕中，築實，桑葉厚蓋，泥封晒七日，
取出，曝一時，又水拌入甕，如此七次，再蒸去火氣，甕收用。
</pre>
<pre data-sec="p">
序號：372
編號：穀菜部014
藥名：刀豆
十劑：宣下氣
性味：甘平。
功用：溫中止呃（煆存性服。），勝於柿蒂。
</pre>
<pre data-sec="p">
序號：373
編號：穀菜部015
藥名：胡麻
十劑：即脂麻，一名巨勝子，種出大宛故曰胡麻，補肝腎、潤五臟、清腸
性味：甘平。
功用：補肺氣，益肝腎，潤五臟，填精髓，堅筋骨，明耳目，
耐飢渴（可以辟穀，但滑腸，與白朮並用為勝。），
烏髭髮。利大小腸，逐風濕氣，（劉河間曰：「麻，木穀而治風。」
又云：「治風先治血，血活則風散，胡麻入肝益血，故風藥中不可闕也。」
鄭奠一用虌蝨、胡麻佐苦參、蒺藜，治大風疥癩，屢有愈者。）
涼血解毒。生嚼傅小兒頭瘡。
品類：「麻油」滑胎療瘡，熬膏多用之。（沾血解毒，止痛生肌。）
      皮肉俱黑者良。入腎。栗色者名鱉蝨胡麻，更佳。
炮製：九蒸九曬，可以服食。（陶宏景曰：「八穀之中，惟此為良。」
昂按：若云自大宛來，則非八穀之麻明矣。
又按：月令仲秋之月，天子以犬嘗麻，則其為八穀之麻又可見矣。
種出大宛之說，何以稱焉？豈白者產中原，黑者產大宛乎？）
</pre>
<pre data-sec="p">
序號：374
編號：穀菜部016
藥名：薏苡仁
十劑：補脾胃、通行水
性味：甘淡微寒而屬土， 
歸經：陽明藥也。（胃。）
功用：甘益胃，土勝水，淡滲濕。
瀉水所以益土，故健脾，治水腫，濕痺腳氣，疝氣瀉痢熱淋。
益土所以生金，故補肺清熱（色白入肺，微寒清熱。）。治肺痿肺癰，
咳吐膿血。（以豬肺蘸薏苡仁末服。）
扶土所以抑木，故治風熱，筋急拘攣。（厥陰風木主筋，然治筋骨之病，
以陽明為本，陽明主潤宗筋，宗筋主束骨，而利機關者也。
陽明虛，則宗筋縱弛，故經曰：「治痿獨取陽明」，
又曰：「肺熱葉焦，發為痿躄。」蓋肺者，相傅之官，治節出焉，
陽明濕熱，上蒸於肺，則肺熱葉焦，氣無所主而失其治節，故痿躄。
薏苡理脾而兼清熱補肺。筋寒則急，熱則縮，濕則縱，
然寒溼久留亦變為熱，又有熱氣薰蒸，水液不行，久而成濕者。
薏苡去濕要藥，因寒、因熱皆可用也。
衍義云：因寒筋急者，不可用，恐不然。）
炮製：但其力和緩，用之須倍於他藥，殺蚘墮胎，炒熟微研。
</pre>
<pre data-sec="p">
序號：375
編號：穀菜部017
藥名：大麻仁
十劑：即作布之麻，俗作火麻，潤燥、滑腸
性味：甘平滑利，
歸經：脾胃大腸之藥，
功用：緩脾潤燥。
主治：治陽明病，胃熱汗多而便難。（三者皆燥也，汗出愈多，則津枯，
而大便愈燥。仲景治脾約有麻仁丸。
成無己曰：「脾欲緩，急食甘以緩之，麻仁之甘以緩脾潤燥。」
張子和曰：「諸燥皆三陽病。」）
破積血，利小便，通乳催生。又木穀也，亦能治風。
炮製：極難去殼，帛裏置沸湯，待冷，懸井中一夜，曬乾，就新瓦上，採去殼，
搗用。
配伍：畏茯苓、白微、牡蠣。
</pre>
<pre data-sec="p">
序號：376
編號：穀菜部018
藥名：御米殼
十劑：即罌粟殼，濇腸、歛肺、固腎
性味：酸濇微寒。
功用：歛肺濇腸而固腎，
主治：治久嗽瀉痢，遺精脫肛，心腹筋骨諸痛。
（東垣曰：「收濇固氣，能入腎，故治骨病尤宜。」）
禁忌：嗽痢初起者忌用。（丹溪曰：「此是收後藥，要先除病根。」）
品類：一名麗春花，紅黃紫白，艷麗可愛。
炮製：凡使殼，洗去蒂及筋膜，取薄皮醋炒，或蜜炒用。（性緊濇，多令人吐逆。）
配伍：得醋、烏梅、陳皮良。 
其他：罌中有米極細，甘寒潤燥，煮粥食，治反胃。（加參尤佳。）
</pre>
<pre data-sec="p">
序號：377
編號：穀菜部019
藥名：神麴
十劑：宣行氣、化痰、消食
性味：辛散氣，甘調中，溫開胃。
功用：化水穀，消積滯。（醫餘云：有傷粽子成積，用麴末少加木香，
鹽湯下，數日口中聞酒香，積遂散。）
主治：治痰逆癥結，瀉痢脹滿，回乳（炒研酒服二錢，日二。）
下胎（產後血暈，末服亦良。），
亦治目病。（啟微集云：生用能發其生氣，熟用能歛其暴氣。）
炮製：炒用。
造麴法：以五月五曰，六月六日，用白麵百斤、赤豆未、杏仁泥、
青蒿、蒼耳、紅蓼汁各三升，
以配青龍、白虎、朱雀、玄武、螣蛇、勾陳六神，
通和作餅，窨生黃衣，曬乾，陳者良。
</pre>
<pre data-sec="p">
序號：378
編號：穀菜部020
藥名：紅麴
十劑：宣、破血、燥、消食
性味：甘溫色赤，
功用：入營而破血，燥胃消食，活血和血。
主治：治赤白下痢，跌打損傷，產後惡露不盡。
（李時珍曰：「人之水穀入胃，中焦濕熱薰蒸，游溢精氣，化為營血，
此造化自然之妙也。紅麴以白米飯雜麴母，濕熱蒸窨，即變為真紅，
此人窺造化之巧者也。故治脾胃營血，得同氣相求之理。」）
品類：紅入米心，陳久者良。（紅麴溫燥，能腐生物，使熟，故魚肉鮓用之，
不特取其色也。）
</pre>
<pre data-sec="p">
序號：379
編號：穀菜部021
藥名：醋
十劑：一名苦酒
性味：酸溫。
功用：散瘀解毒，下氣消食（食歛縮，則消矣。）。
開胃氣（令人嗜食，本草未載。），散水氣。
主治：治心腹血氣病（磨木香服。），產後血暈（以火淬醋，使聞其氣。），
癥結痰癖，疸黃癰腫（外科敷藥多用之，取其歛壅熱，散瘀解毒。
昂按：貝母性散而歛瘡口，蓋能散所以能歛。
醋性酸收而散癰腫，蓋消則內散，潰則外散，收處即是散處，
兩者一義也。）。
口舌生瘡，含漱。損傷積血（麵和塗能散之。），穀魚肉菜薑諸蟲毒。
禁忌：多食傷筋。（收縮太過。酒醋無所不入，故製藥多用之。）
品類：米造陳久者良。（寇宗奭曰：「食酸則齒軟者，齒屬腎，酸屬肝；
木氣強，水氣弱故也。」）
</pre>
<pre data-sec="p">
序號：380
編號：穀菜部022
藥名：酒
十劑：宣行藥勢
性味：辛者能散，苦者能降，甘者居中而緩，厚者熱而毒，淡者利小便。
功用：用為嚮導，可以通行一身之表，引藥至極高之分。
熱飲傷肺，溫飲和中。
少飲則和血行氣，壯神禦寒，遣興消愁，辟邪逐穢，暖水臟，行藥勢。
禁忌：過飲則傷神耗血（亦能亂血，故飲之身面俱赤。），
損胃爍精，動火生痰，發怒助慾（酒是色媒人。），
致生濕熱諸病。（過飲則相火昌炎，肺金受爍，致生痰嗽。
脾因火而困怠，胃因火而嘔吐，心因火而昏狂，肝因火而善怒，
膽因火而忘懼，腎因火而精枯，以致吐血、消渴、勞傷蟲膈、
癰疽失明，為害無窮。
汪穎曰：「人知戒早飲，而不知夜飲更甚。醉飽就床，熱壅三焦，
傷心損目，夜氣收歛，酒以發之，亂其清明，勞其脾胃，停濕動火，
因而致病者多矣。」
朱子云：以醉為節可也。）
品類：醇而無灰，陳久者良。
配伍：畏枳椇、葛花、赤豆花、綠豆粉、鹹鹵。（得鹹則解，水制火也。）
</pre>
<pre data-sec="p">
序號：381
編號：穀菜部023
藥名：韭
十劑：補陽散瘀
性味：辛溫微酸，
歸經：肝之菜也。
功用：入血分而行氣，歸心益胃，助腎補陽（一名土鐘乳，言溫補也。）。
除胃熱，充肺氣，散瘀血，逐停痰。
主治：治吐衄損傷，一切血病（搗汁童便和服。），
噎膈反胃。（能消瘀血停痰在胃口，致反胃及胃脘痛。
丹溪曰：「有食熱物及鬱怒致死，血留胃口作痛者，
宜加韭汁、桔梗入藥，開提氣血。
有腎氣上攻，致心痛者，宜韭汁和五苓散為丸，空心茴香湯下。
治反胃，宜用牛乳加韭汁、薑汁，細細溫服，
蓋韭汁散瘀，薑汁下氣、消痰、和胃，牛乳解熱、潤燥、補虛也。」
單方總錄曰：「食不得入，是有火也。食久反出，是無火也。」
治法雖有寒熱、虛實之別，要以安其胃氣為本，
使陰陽升降平均，嘔逆自順而愈矣。）
解藥毒食毒，狂犬蛇蟲毒。
禁忌：多食昏神，忌蜜牛肉。（昂按：今人多以韭炒牛肉，其味甚佳，未見作害。
經曰：「毒藥攻邪，五穀為養，五畜為益，五菜為充，五果為助，
氣味合而服之，以補精益氣。」五菜：韭、薤、蔥、葵、藿也。
五果：桃、李、棗、杏、栗也。）

編號：穀菜部023-1
藥名：韭子
性味：辛甘而溫，
功用：補肝腎，助命門，暖腰膝。
主治：治筋痿遺尿，洩精溺血，白帶白淫。（經曰：「足厥陰病則遺尿，思想無窮，
入房太甚，發為筋痿及白淫。」
韭子同龍骨、桑螵蛸，能治諸病，
以其入厥陰補肝、腎、命門。命門者，藏精之府也。）
炮製：蒸暴炒研用。（燒煙薰牙蟲。）
</pre>
<pre data-sec="p">
序號：382
編號：穀菜部024
藥名：蔥
十劑：輕發表和裏，宣通陽活血
性味：生辛散，熟甘溫。（陶宏景曰：「白冷、青熱，傷寒湯中不得用青。」）

歸經：外實中空，肺菜也。
功用：肺主皮毛，其合陽明（大腸。），故發汗解肌，以通上下陽氣。
（仲景白通湯、通脈四逆湯並加之，以通脈回陽。）
益目睛（白睛屬肺。），利耳鳴，通二便。
（時珍曰：「蔥管吹鹽入玉莖中，治小便不通，及轉脬危急者極效。」）
主治：治傷寒頭痛，時疾熱狂，陰毒腹痛（陰證厥逆，用蔥白安臍上熨之。）。
氣通則血活（氣為血帥。），故治吐血衄血，
便血痢血（食醫心鏡蔥煮粥食，治赤白痢，薤粥亦佳。），
折傷出血（火煨研封，止痛無瘢。），乳癰風痺，通乳安胎。
（婦人妊娠傷寒，蔥白一物湯，發汗而安胎，蔥加生薑亦佳。
刪繁方合香豉、阿膠，治胎動。）
通氣故能解毒，殺藥毒，魚肉毒，蚯蚓毒，猘犬毒。
品類：諸物皆宜，故曰菜伯，又曰和事草。
炮製：取白連鬚用，亦有用青者。
配伍：同蜜食殺人，同棗食令人病。（百乙方患外痔者，先用木鱉煎湯薰洗，
以青蔥涎對蜜調傅，其涼如水。
獨行方水病足腫，煮湯漬之，日三五度佳。）
</pre>
<pre data-sec="p">
序號：383
編號：穀菜部025
藥名：大蒜
十劑：張騫使西域，始得種入中國，故一名葫。宣通竅辟惡
性味：辛溫。
功用：開胃健脾，通五臟，達諸竅（凡極臭極香之物，皆能通竅。）。
去寒濕，解暑氣，辟瘟疫，消癰腫（搗爛麻油調敷。）。
破癥積，化肉食，殺蛇蟲蠱毒。
主治：治中暑不醒（搗和地漿溫服。），鼻衄不止（搗貼足心，能引熱下行。），
關格不通。（搗納肛中，能通幽門。）傅臍能達下焦，消水，利大小便。
切片灼艾，灸（音九。）一切癰疽惡瘡腫核。獨頭者尤良。
（李迅曰：「癰疽著灸，勝於用藥，緣熱毒中隔，上下不通，
必得毒氣發洩，然後解散，初起便用，獨頭大蒜切片灸之，三壯一易，
百壯為率。但頭頂以上切不可灸，恐引氣上，更生大禍也。」
史源曰：「有灸至八百壯者，約艾一篩，初壞肉不痛，直灸到好肉方痛，
至夜火焮滿背，高阜頭孔百數，則毒外出，否則內逼五臟而危矣。」
綱目曰：「精要謂頭上毒不得炙，此言過矣，頭為諸陽所聚，
艾宜小如椒粒，炷宜三五壯而已。」
又按：東垣灸元好問腦疽，艾大如兩核許，灸至百壯，始覺痛而痊。
由是推之，頭毒若不痛者，艾大壯，多亦無妨也。）
禁忌：然其氣薰臭，多食生痰動火，散氣耗血，損目昏神。
（五葷皆然，而蒜尤甚。楞嚴經曰：「五葷熟食發淫，生啖增恚。」
故釋氏戒之，釋家以大蒜、小蒜、興渠、慈蔥、茖蔥，為五葷。
慈蔥，冬蔥也。茖蔥，山蔥也。興渠，西域菜，云即中國之荽。
道家以韭、薤、蒜、胡荽、芸薹為五葷。芸薹，油菜也。）
配伍：忌蜜。
</pre>
<pre data-sec="p">
序號：384
編號：穀菜部026
藥名：薤
十劑：一名蕌子，音叫，滑利竅助陽氣。
性味：辛苦溫滑
功用：調中助陽，散血生肌，泄下焦大腸氣滯。
主治：治泄利下重（王好古曰：「下重者，氣滯也，四逆散加此以洩滯。」
按：後重亦有氣虛、血虛、火熱、風燥之不同。），
胸痺刺痛（仲景用栝蔞薤白白酒湯。），肺氣喘急，安胎利產，
　　　塗湯火傷（和蜜搗用，肘後方中惡卒死者用薤汁灌鼻中，韭汁亦可。），
品類：葉似韭而中空，根如蒜。
炮製：取白用。
配伍： 忌牛肉。（其葉光滑，露亦難停，故云薤露。）
</pre>
<pre data-sec="p">
序號：385
編號：穀菜部027
藥名：胡荽
十劑：宣發痘疹、辟風氣
性味：辛溫香竄。
功用：內通心脾，外達四肢，辟一切不正之氣。
痧疹痘瘡不出，黃酒噴之。（心脾之氣，得芳香而運行，
含噴偏身必噀頭面。痘疹家懸掛辟邪惡，故荽久食令人多忘，
病人不宜食胡荽，黃花菜。）
</pre>
<pre data-sec="p">
序號：386
編號：穀菜部028
藥名：生薑
十劑：宣散寒發表、止嘔開痰
性味：辛溫。
功用：行陽分而祛寒發表，宣肺氣而解鬱調中，暢胃口而開痰下食。
主治：治傷寒頭痛，傷風鼻塞（辛能入肺，通氣散寒。），
欬逆嘔噦（有聲有物為嘔，有聲無物為噦，有物無聲為吐。
其證或因寒、因熱、因食、因痰、氣逆上沖而然。
生薑能散逆氣，嘔家聖藥。
東垣曰：「辛藥生薑之類，治嘔吐，但治上焦氣壅，表實之病。
若胃虛穀氣不行，胸閉塞而嘔者，惟宜益胃推揚穀氣而已，
勿作表實，用辛藥瀉之。」
丹溪曰：「陰分欬嗽者，多屬陰虛，宜用貝母，勿用生薑，以其辛散也。」
昂按：人特知陳皮、生薑能止嘔，不知亦有發嘔之時，以其性上升，
如胃熱者非所宜也，藿香亦然。），
胸壅痰膈，寒痛濕瀉。消水氣，
行血痺（產後血上沖心，及污穢不盡，煎服亦良。），
通神明，去穢惡，救暴卒，（凡中風、中氣、中暑、中惡、暴卒等證，
薑汁和童便飲效，薑汁開痰，童便降火也。）
療狐臭（薑汁頻塗。），搽凍耳（熬膏塗。）。
殺半夏、南星、菌蕈、野獸毒。（野獸多食半夏，故有毒，生薑能解之。）
辟霧露山嵐瘴氣。（早行含之。）
搗汁和黃明膠熬，貼風濕痺痛。
禁忌：久食兼酒，則患目發痔。（積熱使然。）瘡癰人忌食。
品類：薑皮。辛涼，和脾行水，治浮腫脹滿。（以皮行皮，五皮散用之。
成無已曰：「薑、棗辛甘，能行脾胃之津液，而和營衛，不專於發散也。」
東垣曰：「夜不食薑者，氣主闔而，薑主闢也。
秋不食薑者，秋主收，而薑主散也。妊婦多食，令兒歧指，象形也。」）
配伍：秦椒為使，惡黃連、黃芩、夜明砂。（糟薑納入蟬蛻，雖老無筋。）
</pre>
<pre data-sec="p">
序號：387
編號：穀菜部029
藥名：乾薑、黑薑
十劑：燥回陽、宣通脈
功用：生用辛溫，逐寒邪而發表，
炮則辛苦大熱，除胃冷而守中（辛則散，泡則稍苦，故止而不移，
非若附子走而不守。）。溫經止血，（泡黑止吐衄諸血，紅見黑則止也。）
定嘔消痰，去臟腑沈寒痼冷。
      能去惡生新，使陽生陰長，故吐衄下血，有陰無陽者宜之。
亦能引血藥入氣分而生血，故血虛發熱，產後大熱者宜之。
（此非有餘之熱，乃陰虛生內熱也，忌用表藥、寒藥。
乾薑能入肺利氣，能入肝，引血藥生血，故與補陰藥同用，
乃熱因熱用，從治之法，故亦治目睛久赤。）
引以黑附，能入腎而祛寒濕，能回脈絕無陽。
（仲景四逆、白通、薑附湯皆用之。）
同五味，利肺氣而治寒嗽（肺惡熱。）。燥脾濕而補脾（脾惡濕。），
通心助陽而補心氣（苦入心。）。開五臟六腑，通四肢關節，
宣諸絡脈。治冷痺寒痞，反胃下痢。
禁忌：多用損陰耗氣，孕婦忌之。（辛熱能動血。
王好古曰：「服乾薑以治中者，必僭上，宜大棗輔之。」
東垣曰：「宜甘草以緩之。」）
炮製：母薑曬乾者為乾薑，炮黑為炮薑。
</pre>
<pre data-sec="p">
序號：388
編號：穀菜部030
藥名：山藥
十劑：古名薯蕷，補脾肺、濇精氣
歸經：色白入肺，味甘歸脾，入脾肺二經，
功用：補其不足，清其虛熱。（陰不足則內熱，補陰故能清熱。）
固腸胃，潤皮毛，化痰涎，止瀉痢。（滲濕，故化痰止瀉。
百一方山藥半生半炒，米飲下，治噤口痢。）
肺為腎母，故又益腎強陰，治虛損勞傷。（王履云：「八味丸用之以強陰。」）
脾為心子，故又益心氣（子能令母實。）， 
主治：治健忘遺精（昂按：山藥性濇，故治遺精泄瀉，而諸家俱未言濇。）。
生搗傅癰瘡，消腫硬。（山藥能消熱腫，蓋補其氣，則邪滯自行。
丹溪曰：「補陽氣，生者能消腫硬是也。」）
品類：色白而堅者入藥。
</pre>
<pre data-sec="p">
序號：389
編號：穀菜部031
藥名：百合
十劑：潤肺、止嗽
性味：甘平。
功用：潤肺甯心，清熱止嗽，益氣調中，止涕淚，（涕淚，肺肝熱也。
經曰：「肺為涕，肝為淚，心為汗，脾為涎，腎為唾。」）利二便。
主治：治浮腫臚脹，痞滿寒熱，瘡腫乳癰，傷寒百合病。
（行住坐臥不安，如有鬼神狀。
蘇頌曰：「病名百合，治之而以百合，不識其義。」
李士材曰：「亦清心安神之效耳。」
朱二允曰：「久嗽之人，肺氣必虛，虛則宜歛，百合之甘歛，
勝於五味之酸收。」）
品類：花白者入藥。
</pre>
<pre data-sec="p">
序號：390
編號：穀菜部032
藥名：萊菔
十劑：俗作蘿蔔，宣行氣、化痰、消食
性味：辛甘屬土。
功用：生食升氣，熟食降氣，寬中化痰，散瘀消食。（丹溪曰：「氣升則食自降。」）
主治：治吐血衄血，欬嗽吞酸，利二便，解酒毒。制麵毒豆腐積。
（昔有人病夢紅裳女子，引入宮殿，小姑歌云：五靈樓閣曉玲瓏，
天府由來是此中，惆悵悶懷言不盡，一丸萊菔火吾宮。
一道士云：此犯大麥毒也。女子，心神：小姑，脾神。
醫經萊菔制麴毒，遂以藥併萊菔治之，果愈。腐漿見萊菔則難收。）
      生搗治噤口痢，止消渴，塗跌打湯火傷。
禁忌：多食滲血，故白人髭髮。（服何首烏、地黃者忌之，生薑能制其毒。
夏月食其菜數斤，秋不患痢。冬月以菜葉攤屋瓦上，任霜雪打壓，
至春收之，煎湯飲，治痢得效。有人避難入石洞中，賊燒煙薰之，
口含萊菔一塊，煙不能毒，嚼汁濡水飲之亦可。
王荊公患偏頭痛，搗萊菔汁，仰臥，左痛注右鼻，右痛注左鼻，
或兩鼻齊注，數十年患，二注而愈。）
炮製：炒用。

編號：穀菜部032-1
藥名：萊菔子
功用：辛入肺，甘走脾，長於利氣，生能升，熟能降。
升則吐風痰，散風寒，寬胸膈，發瘡疹。
降則定痰喘欬，調下痢後重，止內痛。（皆利氣之功。
丹溪曰：「萊菔子治痰有衝牆倒壁之功。」
食醫心鏡研湯煎服，治氣嗽痰喘，吐膿血。）
</pre>
<pre data-sec="p">
序號：391
編號：穀菜部033
藥名：白芥子
十劑：宣利氣、豁痰
性味：辛溫
歸經：入肺。
功用：通行經絡，溫中開胃，發汗散寒，利氣豁痰，消腫止痛。
（痰行則腫消，氣行則痛止，為末醋調傅，消癰腫。）
主治：治欬嗽反胃，痺木腳氣，筋骨諸病（痰阻氣滯。）。
禁忌：久嗽肺虛人禁用。（丹溪曰：「痰在脅下及皮裏膜外，非此不能達行，
古方控涎丹用之正此義。」
韓懋三子養親湯，白芥子主痰，下氣寬中。紫蘇子主氣，定喘止嗽。
萊菔子主食，開痞降氣。各微炒研，看病所主為君，治老人痰嗽喘滿懶食。）
品類：北產者良，煎湯不可過熟，熟則力減。芥菜子豁痰利氣，主治略同。
</pre>
<pre data-sec="p">
序號：392
編號：穀菜部034
藥名：蔓菁子
十劑：即蕪菁，瀉熱、利水、明目
性味：苦辛，
功用：瀉熱解毒，利水明目。（古方治目，用之最多。）
主治：治黃疸（搗服。）腹脹（搗研濾汁飲，或吐或利，腹中自寬，得汗愈。），
癥瘕積聚，小兒血痢（汁和蜜服。），
一切瘡疽。（凡瘡疽搗傅者良，醋調傅禿瘡，鹽搗傅乳癰，冬取根用。）
傅蜘蛛咬毒（陳藏器曰：「蔓菁園中無蜘蛛。」
李時珍曰：「蔓菁子可升可降，能汗能吐，能下能利小便，明目解毒，
其功甚偉，世罕知用何哉。」）。
     根搗傅陰囊腫大如斗，末服解酒毒，
和蕓薹根（油菜也。）搗汁，雞子清調，塗諸熱毒。
（單鹽搗，不用蕓薹亦可。）
</pre>
<pre data-sec="p">
序號：393
編號：穀菜部035
藥名：蕓薹
十劑：宣散血、消腫
性味：辛溫。
功用：散血消腫，搗貼乳癰丹毒，
（孫思邈曰：「搗貼丹毒，隨手即消，其效如神。」）動疾發瘡。
品類：即油菜。（道家五葷之一。）子與葉同功，治產難。
</pre>
<pre data-sec="p">
序號：394
編號：穀菜部036
藥名：馬齒莧
十劑：一名九頭獅子草，瀉熱、散血
性味：酸寒。
功用：散血解毒，祛風殺蟲。
主治：治諸淋疳痢（海上方搗汁合雞子白服，治赤白痢。），
血癖惡瘡（多年惡瘡，傅兩三遍即瘥，燒灰煎膏塗禿瘡濕癬。），
小兒丹毒（搗汁飲，以滓塗之。），利腸滑產。
品類：葉如馬齒，有大小二種，小者入藥。
炮製：性至難燥，去莖用。（亦忌魚鱉同食。）
</pre>
<pre data-sec="p">
序號：395
編號：穀菜部037
藥名：甜瓜蒂
十劑：宣涌吐，淡豉、赤小豆，並吐藥
性味：苦寒，
歸經：陽明胃吐藥。
功用：能吐風熱痰涎，上膈宿食。（吐去上焦之邪。
經所謂「其高者因而越之，在上者湧之，木鬱達之」是也。
越以瓜蒂、淡豉之苦，涌以赤小豆之酸，吐去上焦有形之物，則木得舒暢，
天地交而萬物通矣。當吐而胃弱者，代以參蘆，
朱丹溪曰：「吐中就有發散之義。」
張子和曰：「諸汗法古方多用之，惟以吐發汗，世罕知之，
故予嘗曰：『吐法兼汗以此夫。』」
昂按：汗、吐、下、和，乃治療之四法。
仲景瓜蒂散、枙豉湯，並是吐藥。子和治病用吐尤多。
丹溪治許白雲大吐二十餘日，治小便不通，亦用吐法，
甚至用四物、四君以引吐，成法具在。
今人惟知汗、下、和，而吐法絕置不用，
遇邪在上焦，及當吐者，不行涌越，致結塞而成壞證，
輕病致重，重病致死者多矣。時醫背棄古法，枉人性命，可痛也夫。）
主治：治風眩頭痛，懊憹不眠，癲癇喉痺，頭目濕氣，水腫黃疸。
（或合赤小豆煎或吹至鼻中取出黃水。）
禁忌：上部無實邪者禁用。（能損胃耗氣。語曰：「大吐亡陽，大下亡陰。」
凡取吐者，須天地清明，已午以前，令病人隔夜勿食，卒病者不拘。
類編云：一女子病齁喘不止，遇道人教取瓜蒂七枚為末，調服其汁，
即吐痰如膠黏，三進而病如掃。）
</pre>
<pre data-sec="p">
序號：396
編號：穀菜部038
藥名：冬瓜
十劑：又名白瓜，瀉熱、補脾
性味：寒瀉熱，甘益脾。
功用：利二便，消水腫（冬瓜任吃效。），止消渴（苗葉皆治消渴。）。
散熱毒癰腫。（切片傅之。丹溪曰：「冬瓜性急而走，久病陰虛者忌之。」
昂按：冬瓜日食常物，於諸瓜中尤覺宜人，且味甘而不辛，
何以見其性急而走乎。）
品類：子，補肝明目。（凡藥中所用瓜子，皆冬瓜子也）
</pre>
<pre data-sec="p">
序號：397
編號：穀菜部039
藥名：絲瓜
十劑：瀉熱、涼血、宣通經絡
性味：甘平。（蘇頌曰：冷。）
功用：涼血解毒，除風化痰，通經絡，
行血脈（老者筋絡貫穿，象人經絡，故可借其氣以引之。），
消浮腫，稀痘瘡（出不快者，燒存性，入硃砂、蜜水調服。）。
主治：治腸風崩漏，疝痔癰疽，滑腸下乳。
（籐及根中白汁，名天蘿水，消痰火，清內熱，治肺癰肺痿神效。）
</pre>
<pre data-sec="p">
序號：398
編號：穀菜部040
藥名：茄根
十劑：瀉、散血、消腫
歸經：散血消腫，煮汁漬凍瘡。（史國公藥酒用白茄根為君。
茄根以馬尿浸三日，晒炒為未，點牙即落。）

編號：穀菜部040-1
藥名：茄子
性味：甘寒，
功用：散血寬腸，動風發病。
</pre>
<pre data-sec="p">
序號：399
編號：穀菜部新增001
藥名：豆腐
十劑：清熱、下濁
性味：甘鹹寒。
功用：清熱散血，和脾胃，消脹滿，下大腸濁氣。
      中其毒者，以萊菔解之。性能解酒， 
品類：腐漿，潤腸肺，清咽喉。
</pre>
<pre data-sec="p">
序號：400
編號：穀菜部新增002
藥名：鍋巴
十劑：消滯、開胃
功用：開胃消滯逐積。
品類：即腐漿鍋底所結焦巴也， 
炮製：曬焙用。
</pre>
<pre data-sec="p">
序號：401
編號：穀菜部新增003
藥名：飯鍋焦滯
十劑：健脾化食
功用：開胃健脾，化食止泄， 
品類：一名黃金粉。
</pre>
<pre data-sec="p">
序號：402
編號：穀菜部新增004
藥名：范志神麴
十劑：消食、解表、和裏
功用：氣味主治均同六麴，而功倍之。
</pre>
<pre data-sec="p">
序號：403
編號：金石水土部001
藥名：金
十劑：重、鎮心肝、定鬱悸
性味：辛平有毒。（生金屑服之殺人。昂按：金性至剛，
重墜與血肉之體不相宜，故服之致死，非其性有毒也。
人被金銀灼者，並不潰爛，無毒可知矣。
精金粹玉，世之寶器，豈有毒氣哉。）
功用：金制木，重鎮怯，故鎮心肝，安魂魄。
（雖云重墜，亦藉其寶氣也。
古方有紅雪、紫雪，皆並金銀煮汁，亦假其氣耳。）
主治：治驚癇風熱，肝膽之病。（肝經風熱，則為驚癇失志，魂魄飛揚，
肝屬木而畏金，與心為子母之臟，故其病同源一治。）
炮製：丸散用箔為衣，煎劑加入藥煮。
配伍：畏錫、水銀。（遇鉛則碎，五金皆畏水銀。） 
其他：銀功用略同。
</pre>
<pre data-sec="p">
序號：404
編號：金石水土部002
藥名：銅綠
十劑：即銅青，宣去風痰
性味：酸平微毒。
主治：治風爛淚眼，惡瘡疳瘡，婦人血氣心痛。
吐風痰，合金瘡，止血殺蟲。（治皆肝膽之病，亦金勝水之義。）
炮製：用醋製銅刮用。
</pre>
<pre data-sec="p">
序號：405
編號：金石水土部003
藥名：自然銅
十劑：重、續筋骨
性味：辛平。
主治：主折傷，續筋骨，散瘀止痛。（折傷必有死血瘀滯經絡，然須審虛實，
佐以養血補氣溫經之藥。銅非煆不可用，火毒金毒相煽，復挾香藥，
熱毒內攻，雖有接骨之功，必多燥散之禍，用者慎之。）
炮製：產銅坑中，火煆醋淬七次，細研，甘草水飛用。
（昔有銅折翅雁者，雁飛去，故治折傷。）
</pre>
<pre data-sec="p">
序號：406
編號：金石水土部004
藥名：鉛
十劑：重、墜痰、解毒
性味：甘寒
歸經：屬腎，
功用：稟壬癸之氣，水中之金，金丹之母，八石之祖。（丹灶家必用之。）
安神解毒，墜痰殺蟲，烏鬚（制為梳、以梳鬚。）明目。

編號：金石水土部004-1
藥名：鉛丹（即黃丹，用黑鉛加硝黃，鹽礬鍊成。）
性味：鹹寒沈重，味兼鹽礬， 
功用：內用墜痰去怯，消積殺蟲，治驚疳瘧痢。
外用解熱拔毒，去瘀長肉，熬膏必用之藥。
（用水漂去鹽硝、砂石，微火炒紫色，攤地上，去火毒用。）

編號：金石水土部004-2
藥名：鉛粉
功用：主治略同。（亦名胡粉、錫粉。李時珍曰：「鉛粉亦可代鉛丹熬膏，
然未經鹽礬火煆，又有豆粉、蛤粉雜之，只入氣分，不能入血分。」）
</pre>
<pre data-sec="p">
序號：407
編號：金石水土部005
藥名：鐵
十劑：重、墜痰、鎮驚
性味：辛平重墜。
功用：鎮心平肝，定驚療狂，消癰解毒，諸藥多忌之。（李時珍曰補腎藥尤忌之。）
配伍：畏磁石、皂筴。（素問治怒狂。） 
品類：煆時，砧上打落者，名鐵落，如塵飛起者名鐵精，器物生衣者名鐵鏽，
鹽醋浸出者名鐵華。
（時珍曰：「大抵借金氣以平木，墜下，解毒，無他義也。」）
</pre>
<pre data-sec="p">
編號：金石水土部005-1
藥名：鍼砂
功用：消水腫黃疸，散癭瘤，烏髭髮。（烏鬚方多用之。）
</pre>
<pre data-sec="p">
序號：408
編號：金石水土部006
藥名：蜜陀僧
十劑：重、鎮驚、劫痰、消積
性味：辛鹹小毒。
功用：感銀鉛之氣而結。墜痰鎮驚，止血散腫，消積殺蟲。
主治：療腫毒，愈凍瘡（用桐油調傅。），
解狐臭（油調搽腋，以饅頭蒸熱，劈開滲末，夾腋下亦佳。），染髭鬚。
品類：出銀坑難得， 
炮製：今用者，仍傾銀鑪底，入藥煮一伏時。
</pre>
<pre data-sec="p">
序號：409
編號：金石水土部007
藥名：丹砂
十劑：重、鎮心、定驚、瀉熱
性味：體陽性陰，（內含陰汞。）味甘而涼。
色赤屬火（性反涼者，離中虛有陰也。味不苦而甘者，火中有土也。）。
歸經：瀉心經邪熱，（心經血分主藥。）
功用：鎮心清肝，明目發汗（汗為心液。），定驚祛風，
辟邪（胡王少卿多惡夢，遇推官胡問之，胡曰：「昔常患此。
有道士教戴靈砂而驗。」遂解髻中絳囊授之，即夕無夢。）
解毒（胎毒、痘毒宜之。），止渴安胎。（博救方水煮一兩，研酒服，
能下死胎。
李時珍曰：「同遠志、龍骨之類，養心氣；同丹參、當歸之類，養心血；
同地黃、枸杞之類，養腎；同厚朴、川椒之類，養脾；
同南星、川烏之類，去風。多服反令人癡呆。」）
品類：辰產，明如箭鏃者良。（名箭鏃砂。）
炮製：細研水飛三次用。（生用無毒，火煉則有毒，服餌常殺人。）
配伍：惡磁石，畏鹽水，忌一切血。
（鄭康成註周禮以丹砂、雄黃、石膽、礬石、磁石為五毒，古人用以攻瘍。）
</pre>
<pre data-sec="p">
序號：410
編號：金石水土部008
藥名：水銀
十劑：重、外用殺蟲
性味：辛寒陰毒。
功用：功專殺蟲，
主治：治瘡疥蟣蝨。（性滑重，直入肉，頭瘡切不可用，恐入經絡，
令人筋骨拘攣。）解金銀銅錫毒，（能殺五金。）墮胎絕孕。
炮製：從丹砂燒煆而出， 
配伍：畏磁石、砒霜。得鉛則凝，得硫則結。併棗肉、入唾研則碎。
散失在地者，以花椒末收之。
</pre>
<pre data-sec="p">
序號：411
編號：金石水土部009
藥名：輕粉
十劑：燥、劫痰涎、外用殺蟲
性味：辛冷。（時珍曰：「燥有毒。」）
功用：殺蟲治瘡，劫痰消積。（能消涎積。
十棗湯加大黃、牽牛、輕粉，名三化神佑散。）
      善入筋絡，瘈瘲藥多用之，不可過服常用。
（時珍曰：「水銀陰毒，用火煆丹砂而出，再加鹽礬，煉為輕粉，
輕揚燥烈，走而不守，今人用治楊梅毒瘡，雖能劫風痰濕熱，從牙齦出，
邪鬱暫解，然毒氣竄入經絡筋骨，血液耗亡，筋失所養，變為筋攣骨痛，
癰腫疳漏，遂成廢痼，貽害無窮。」上下齒齦，屬手足陽明腸胃經，
毒氣循經上行至齒齦薄嫩之處而出。）
配伍：土茯苓、黃連、黑鉛、鐵漿、陳醬，能制其毒。
</pre>
<pre data-sec="p">
序號：412
編號：金石水土部010
藥名：空青
十劑：重、明目
性味：甘酸而寒。
功用：益肝明目，通竅利水。
品類：產銅坑中，大塊中空有水者良。
</pre>
<pre data-sec="p">
序號：413
編號：金石水土部011
藥名：雲母
十劑：補中
性味：甘平屬金， 
歸經：色白入肺。
功用：下氣補中，堅肌續絕。
主治：治勞傷瘧痢，瘡腫癰疽。（同黃丹熬膏貼之。千金翼用傅金瘡。
（青城山人康道豐有雲母粉方，能治百病。）
禁忌：
品類：有五色，以色白光瑩者為上，
炮製：古人亦有煉服者。（雲母入火，經時不焦，入土不腐，故云服之長生。）
配伍：使澤瀉，惡羊肉。
</pre>
<pre data-sec="p">
序號：414
編號：金石水土部012
藥名：石膏
十劑：體重瀉火、氣輕解肌
性味：甘辛而淡，體重而降，
歸經：足陽明經（胃。），大寒之藥，色白入肺，兼入三焦。（諸經氣分之藥。）
功用：寒能清熱降火，辛能發汗解肌，甘能緩脾益氣，生津止渴。
主治：治傷寒鬱結無汗，陽明頭痛，發熱惡寒，日晡潮熱，
肌肉壯熱（經云：陽盛生外熱。）。小便赤濁，大渴引飲，
中暑自汗（能發汗，又能止自汗。），舌焦（胎厚無津。）
牙痛（陽明經熱，為末擦牙固齒。）。
又胃主肌肉，肺主皮毛，為發斑發疹之要品。
（色赤如錦紋者為斑，隱隱見紅點者為疹，斑重而疹輕，率由胃熱，
然亦有陰陽二證，陽證宜用石膏。又有內傷陰證，見斑疹微紅者，而稀少，
此胃氣極虛，逼其無根之火，游行於外，當補益氣血，使中有主，
則氣不外游，血不外散。若作熱治，生死反掌，醫者宜審。）
但用之甚少，則難見功（白虎湯以之為君，或至一兩加至四兩，
竹葉、麥冬、知母、粳米，亦加四倍。甚者加芩、連、柏名三黃石膏湯；
虛者加人參，名人參白虎湯。）。
禁忌：然能寒胃，胃弱血虛，及病邪未入陽明者禁用。
（成無己解大青龍湯曰：「風陽邪傷衛，寒陰邪傷營，營衛陰陽俱傷，
則非輕劑所能獨散，必須重輕之劑同散之，乃得陰陽之邪俱去，
營衛俱和，石膏乃重劑而又專達肌表也。」
質重氣輕，又成氏以麻桂為輕劑，石膏為重劑也。
東垣曰：「石膏，足陽明藥，仲景用治傷寒陽明證，
身熱目痛鼻乾不得臥，邪在陽明，肺受火制，故用辛寒以清肺氣，
所以有白虎之名，肺主西方也。」
按：陽明主肌肉，故身熱；脈交額中，故目痛；
脈起於鼻，循鼻外，金燥故鼻乾；
胃不和，則臥不安，故不得臥。
然亦有陰虛發熱，及脾胃虛勞，傷寒陰盛格陽，內寒外熱，類白虎湯證，
誤投之不可救也。
按：陰盛格陽，陽盛格陰，二證至為難辨，
蓋陰盛極而格陽於外，外熱而內寒；
陽盛極而格陰於外，外冷而內熱。
經謂重陰必陽，重陽必陰，重寒則熱，重熱則寒是也。
當於小便分之，便清者外雖燥熱，而中實寒；
便赤者，外雖厥冷，而內實熱也。
再看口中之燥潤，及舌胎之淺深，胎黃黑者為熱，宜白虎湯，
然亦有舌黑屬寒者，舌無芒刺，口有津液也，急宜溫之，誤投寒劑即死矣。）
品類：亦名寒水石。（時珍曰：「古方所用寒水石是凝水石。
唐宋諸方用寒水石即石膏。凝水石乃鹽精滲入土中，年久結成，
清瑩有稜，入水即化，辛鹹大寒，治時氣熱盛，口渴水腫。」）
瑩白者良。
炮製：研細，甘草水飛用。近人因其寒，或用火煆，則不傷胃。
味淡難出，若入煎劑，須先煮數十沸。
配伍：雞子為使，忌巴豆、鐵。
</pre>
<pre data-sec="p">
序號：415
編號：金石水土部013
藥名：滑石
十劑：滑利竅、通行水、體重瀉火、氣輕解肌
性味：滑利竅，淡滲濕，甘益氣，補脾胃，寒瀉熱，降心火， 
功用：色白入肺。上開腠理而發表，（肺主皮毛。）
下走膀胱而行水，通六腑九竅津液，為足太陽經本藥。（膀胱。）
主治：治中暑積熱，嘔吐煩渴，黃疸水腫，腳氣淋閉（偏主石淋。）。
水瀉熱痢（六一散加紅麴，治赤痢；加乾薑，治白痢。），
吐血衄血，諸瘡腫毒，為蕩熱除濕之要劑。
消暑散結，通乳滑胎。（時珍曰：「滑石利竅，不獨小便也。
上開腠理而發表，是除上中之濕熱；下利便溺而行水，是除中下之濕熱。
熱去則三焦甯，而表裏和；濕去則闌門通，而陰陽利矣。」
闌門分別清濁，乃小腸之下口。
河間益元散，通治上下表裏諸病，蓋是此意。
益元散一名天水散，一名六一散，取天一生水，地六成之之義，
滑石六錢，甘草一錢，或加辰砂。
滑石治渴，非實止渴，資其利竅，滲去濕熱，則脾胃中和，而渴自止耳。
若無溼，小便利而渴者，內有燥熱，宜滋潤，或誤服此，則愈亡其津液，
而渴轉甚矣。故好古以為至燥劑。）
品類：白而潤者良，
配伍：石韋為使，宜甘草。（走泄之性，宜甘草以和之。）
</pre>
<pre data-sec="p">
序號：416
編號：金石水土部014
藥名：朴硝芒硝
十劑：朴硝即皮硝，大瀉、潤燥、軟堅
性味：辛能潤燥，鹹能軟堅，苦能下泄，大寒能除熱。
朴硝酷澀性急，芒硝經煉稍緩。 
功用：能蕩滌三焦腸胃實熱，推陳致新。（按：致新則瀉亦有補，與大黃同。
蓋邪氣不除，則正氣不得復也。）
主治：治陽強之病，傷寒（經曰：「人之傷於寒也，必病熱」，蓋寒鬱而為熱也。）
疫痢，積聚結癖，留血停痰，黃疸淋閉，瘰厲瘡腫，目赤障翳，通經墮胎。
（豐城尉家有貓子死腹中，啼叫欲絕，醫以硝灌之，死子即下，
後有一牛亦用此法得活。本用治人，治畜亦驗。
經疏曰：「硝者，消也，五金八石皆能消之，況臟腑之積聚乎？
其直往無前之性，所謂無堅不破，無熱不蕩者也。病非熱邪，
深固閉結不通，不可輕投，恐誤伐下焦真陰故也。」
成無己曰：「熱淫於內，治以鹹寒，氣堅者，以鹹軟之；
熱盛者，以寒消之。
故仲景大陷胸湯、大承氣湯、調胃承氣湯皆用芒硝以軟堅，去實熱，
結不至堅者，不可用也。佐之以苦，故用大黃相須為使。」
許譽卿曰：「芒硝消散，破結軟堅，大黃推蕩，走而不守，
故二藥相須，同為峻下之劑。」
王好古曰：「本草言芒硝墮胎，然妊娠傷寒可下者，
兼用大黃以潤燥、軟堅、瀉熱，而母子相安。
經曰：『有故無殞，亦無殞也。』此之謂歟，
謂藥自病當之，故母與胎俱無患也。」）
硝能柔五金，化七十二種石為水。
品類：生於鹵地，刮取煎煉，在底者為朴硝；
在上有芒者為芒硝；有牙者為馬牙硝； 
炮製：風置日中，消盡水氣，輕白如粉，為風化硝。
配伍：大黃為使。（本經別錄朴硝、硝石雖分二種，而氣味主治略同，
後人辨論紛然，究無定指。
李時珍曰：「朴硝下降屬水性寒，硝石為造炮燄硝，上升屬火，性溫。」
昂按：世人用硝，從未有取其上升而溫者，李氏之說，恐非確論。）
</pre>
<pre data-sec="p">
序號：417
編號：金石水土部015
藥名：元明粉
十劑：瀉熱、潤燥、軟堅
性味：辛甘而冷。
功用：去胃中之實熱，蕩腸之中之宿垢，潤燥破結，消腫明目。
（血熱去則腫消而目明。昂按：瀉痢不止，用大黃、元明粉以推蕩之，
而瀉痢反止，蓋宿垢不淨，疾終不除。經所謂通以通用也。）
炮製：朴硝煎化，同萊菔煮，再用甘草煎，入罐火煆，以去其鹹寒之性。
陰中有陽，性稍和緩，大抵用代朴硝。
禁忌：若胃虛實熱者禁用，
配伍：俱忌苦參。
</pre>
<pre data-sec="p">
序號：418
編號：金石水土部016
藥名：太陰元精石
十劑：瀉熱、補陰
性味：太陰之精，鹹寒而降。
主治：治上盛下虛，救陰助陽，有扶危拯逆之功。
（正陽丹，用治傷寒壯熱。來復丹，用治伏暑熱瀉。）
品類：出解池通太積鹽處。鹹鹵所結，青白瑩徹，片皆六稜者良。
今世用者，多是絳石。
</pre>
<pre data-sec="p">
序號：419
編號：金石水土部017
藥名：赤石脂
十劑：重、濇、固大小腸
功用：甘而溫，故益氣生肌而調中；
酸而澀，故收溼（獨行方煆末，傅小兒臍中汁出赤腫。）
止血而固下。（經疏云：大小腸下後虛脫，非濇劑無以固之，
其他濇藥輕浮不能達下，惟赤石脂體重而濇，直入下焦陰分，
故為久痢泄癖要藥。仲景桃花湯用之，加乾薑、粳米。）
主治：療腸癖泄痢，崩帶遺精，癰痔潰瘍。收口長肉，催生下胞。
（經疏云：能去惡血，惡血化則胞胎無阻。
東垣曰：「胞胎不出，濇劑可以下之。」
又云：「固腸胃有收歛之能，下胎衣無推蕩之峻。」）
品類：細膩黏舌者良。赤入血分，白入氣分。（五色石脂，各入五臟。）
炮製：研粉水飛用。
配伍：惡芫花，畏大黃。
</pre>
<pre data-sec="p">
序號：420
編號：金石水土部018
藥名：禹餘糧
十劑：重濇固下
性味：甘平性濇。
歸經：手足陽明，（大腸、胃。）血分重劑。
主治：治欬逆下痢，血閉癥瘕。血崩。
能固下，（李先知云：下焦有病人難會，須用餘糧、赤石脂。）
又能催生。
品類：石中黃粉，生於池澤，無砂者良，
配伍：牡丹為使。
</pre>
<pre data-sec="p">
序號：421
編號：金石水土部019
藥名：浮石
十劑：一名海石，瀉火、軟堅
性味：鹹潤下，寒降火， 
歸經：色白體輕入肺。
功用：清其上源，（肺為水之上源。）止渴止嗽，通淋軟堅，
除上焦痰熱，消癭瘤結核。（頑痰所結，鹹能軟堅。
俞琰席上腐談云：「肝屬木，當浮而反沈；肺屬金，當沈而反浮，何也？
以肝實而肺虛也，故石入水則沉，南海有浮水之石；
木入水則浮，而南海有沈水香，虛實之反如此。」）
品類：水沫日久結成，海中者，味鹹更良。
</pre>
<pre data-sec="p">
序號：422
編號：金石水土部020
藥名：硼砂
十劑：潤、生津、去痰熱
性味：甘微鹹涼。
功用：色白質輕，故除上焦胸膈之痰熱，生津止嗽，
治喉痺口齒諸病。（初覺喉中腫痛，含化嚥津，則不成痺。）
能柔五金而去垢膩，故治噎膈積塊，結核努肉，目翳骨哽。
（鹹能軟堅，含之嚥汁。）
品類：出西番者，白如明礬。出南番者，黃如桃膠。
配伍：能制汞、啞銅。（硼砂、硇砂並可作金銀銲。  
硇砂、硼砂一錢五分，研細未，救吞洋煙。）
</pre>
<pre data-sec="p">
序號：423
編號：金石水土部021
藥名：硇砂
十劑：瀉、消血積
性味：鹹苦，辛熱有毒。
功用：消食破瘀，
主治：治噎膈癥瘕。去目翳努肉，暖子宮，助陽道。
（性大熱，能爛五金。本草稱其能化人心為血，亦甚言不可多服耳。
凡煮硬肉，投少許即易爛，故噎膈、癥瘕、肉積有殊功。
雞峰方云：人之臟腑多因觸胃成病，而脾胃最易受觸，飲食過多，
則停滯難化；冷熱不調，則嘔吐瀉痢，而膏梁者為尤甚也。
口腹不節須用消化藥，或言飲食既傷於前，難以毒藥反攻其後，
不使硇砂、巴豆等，只用麴、蘗之類，不知古今立方用藥，各有主對。
麴、蘗則能消化米穀，
如傷肉食，則非硇砂、阿魏不能治也；
如傷魚蟹，須用橘葉、紫蘇、生薑；
傷菜果，須用丁香、桂心；
傷水飲，須用牽牛、芫花。必審所傷之因，對用其藥，則無不愈。
其間多方，則隨患人氣血，以增損之而已。
又有虛人沈積不可直取，當以蠟匱其藥，
蓋蠟能久留腸胃，又不傷氣，能消磨至盡也。
又有脾虛飲食遲化者，正宜助養脾胃，自能消磨，更不須用剋化藥耳。
病久積而成瘕癥者，須用三稜、鱉甲之類；
寒冷成積者，輕則附子、厚朴，重則礬石、硫黃；
瘀血積塊者，則用大黃、桃仁之類，用者詳之。）
品類：出西戎，乃鹵液結成，狀如鹽塊，置冷濕處即化，白淨者良。
炮製：水飛過，醋煮乾如霜用。（畏醋。）
配伍：忌羊肉。
</pre>
<pre data-sec="p">
序號：424
編號：金石水土部022
藥名：磁石
十劑：重、補腎
性味：辛寒。
歸經：色黑屬水，能引肺金之氣入腎，
功用：補腎益精，除煩祛熱，聰耳明目。（耳為腎竅，腎水足則目明。）
主治：治羸弱周痺，骨節痠痛（腎主骨。），驚癇（重鎮怯。）腫核（鹹軟堅。），
誤吞針鐵（末服。），止金瘡血。
（十劑曰：「重可去怯，磁石、鐵粉之屬是也。」
經疏云：石藥皆有毒，獨磁石沖和無悍猛之氣，又能補腎益精，
然體重，漬酒優於丸散。
時珍曰：「一士病目漸生翳，珍以羌活勝濕湯加減，而以磁硃丸佐之，
兩月而愈。蓋磁石入腎，鎮養真陰，使神水不外移，硃砂入心，鎮養心血，
使邪火不上侵，佐以神麴，消化滯氣，溫養脾胃生發之氣，
乃道家黃婆合嬰女宅之理。方見孫真人，
千金方但云明目，而未發出用藥微義也。」
黃婆，脾也。女宅女，心也。嬰兒，腎也。）
品類：黑色能吸鐵者真，
炮製：火煆、醋淬，碾末水飛，或醋煮三日夜用。
配伍：柴胡為使，殺鐵消金，惡牡丹。
</pre>
<pre data-sec="p">
序號：425
編號：金石水土部023
藥名：礞石
十劑：重、瀉痰
性味：甘鹹有毒，體重沈墜，
歸經：色青入肝。
功用：製以硝石，能平肝下氣，為治驚利痰之聖藥。
（吐痰水上，以石末滲之痰即隨下。
王隱君有礞石滾痰丸，能治百病，礞石、燄硝各二兩，煆研水飛淨一兩，
大黃酒蒸八兩，黃芩酒洗八兩，沉香五錢為末，水丸，量虛實服。
時珍曰：「風木太過，來制脾土氣不運化，積滯生痰，壅塞上中二焦，
變生諸痰。礞石重墜，硝性疏快，使痰積通利，諸證自除。」）
禁忌：氣弱脾虛者禁用。
品類：堅細青黑，中有白星點。
炮製：硝石、礞石等分，打碎拌勻，入泔鍋煆至硝盡，石色如金為度，
如無金星者，不入藥，研末水飛，去硝毒用。
</pre>
<pre data-sec="p">
序號：426
編號：金石水土部024
藥名：代赭石
十劑：重、鎮虛逆、養陰血
性味：苦寒，
功用：養血氣，平血熱，
歸經：入肝與心包。
主治：專治二經血分之病，吐衄崩帶，胎動難產，
小兒慢驚（赭石半錢，冬瓜仁湯調服。），
金瘡長肉（仲景治傷寒汗吐下後，心下痞鞕，噫氣，用代赭旋覆湯，
取其重以鎮虛逆，亦以養陰血也。乃今用治膈噎甚效。）。
炮製：煆紅，醋淬水飛用，
配伍：乾薑為使，畏雄、附。
</pre>
<pre data-sec="p">
序號：427
編號：金石水土部025
藥名：花乳石
十劑：濇、止血
性味：酸澀氣平， 
歸經：專入肝經血分。
功用：能化瘀血為水，止金瘡出血，（刮末敷之即合，仍不作膿。
局方治損傷諸血，胎產惡血，血運者，有花乳石散。）
下死胎胞衣。（惡血化則胎胞無阻。）
主治：出陜華代地，體堅色黃， 
炮製：煆，研，水飛用
</pre>
<pre data-sec="p">
序號：428
編號：金石水土部026
藥名：鑪甘石
十劑：燥濕、治目疾
性味：甘溫，
歸經：陽明胃經藥。
功用：受金銀之氣，金勝木，燥勝濕，故止血消腫，收濕除爛，
退赤去翳，為目疾要藥。
品類：產金銀坑中，金銀之苗也。狀如羊腦，鬆似石脂，
能點赤銅為黃。（今之黃銅，皆其所點也。）
炮製：煆紅，童便淬七次，研粉水飛用。
</pre>
<pre data-sec="p">
序號：429
編號：金石水土部027
藥名：陽起石
十劑：重、補腎命
性味：鹹溫，
歸經：補右腎命門。
主治：治陰痿精乏，子宮虛冷，腰膝冷痺，水腫癥瘕。
（寇宗奭曰：「凡石藥冷熱皆有毒，宜酌用。」
按：經曰「石藥發癲，芳草發狂」；
芳草之氣美，石藥之氣悍，二者相遇，恐內傷脾。）
品類：出齊州陽起山，雲母根也。雖大雪遍境，此山獨無，
以雲頭雨腳，鷺鶿毛，色白滋潤者良。（真者難得。）
炮製：火煆醋淬七次，研粉水飛用。亦有用燒酒、樟腦升煉取粉者。
配伍：桑螵蛸為使，惡澤瀉、菌桂，畏菟絲子，忌羊血。
</pre>
<pre data-sec="p">
序號：430
編號：金石水土部028
藥名：石鍾乳
十劑：補陽
性味：甘溫，
歸經：陽明氣分藥（胃。）。
功用：本石之精，強陰益陽，通百節，利九竅，補虛勞，下乳汁。
服之令人陽氣暴充，飲食倍進，形體壯盛。
禁忌：然其性慓悍，須命門真火衰者，可偶用之。
若藉以恣慾，多服久服，不免淋渴、癰疽之患。
品類：出洞穴中，石液凝成，下垂如冰注，通中輕薄如鵝翎管，
碎之如爪甲光明者真。
炮製：煉合各如本方。
配伍：蛇床為使，惡牡丹、紫石英，忌參、朮、羊血、蔥、蒜、胡荽。
</pre>
<pre data-sec="p">
序號：431
編號：金石水土部029
藥名：白石英
十劑：重、潤肺
性味：甘辛微溫，
歸經：肺大腸經氣分之藥。
功用：潤以去燥，利小便，實大腸。
主治：治肺痿吐膿，欬逆上氣，但係石類，祗可暫用。
（十劑曰：「濕可去枯，白石英、紫石英之屬是也。」濕即潤也。
按：潤藥頗多，石藥終燥，而徐之才取二石英為潤劑，存其意可也。）
品類：白如水晶者良。
</pre>
<pre data-sec="p">
序號：432
編號：金石水土部030
藥名：紫石英
十劑：重、鎮心、潤補肝
性味：甘平，性溫而補，重以去祛，濕以去枯，
歸經：入心、肝血分。
主治：故心神不安，肝血不足，女子血海虛寒不孕者宜之。
（衝為血海，任為胞胎。
經疏云：女子係胞於腎及心包絡，虛則風寒乘之，故不孕。
紫石英，辛溫走二經，散風寒，鎮下焦，為暖子宮之要藥。）
品類：色深紫，瑩徹五稜。
炮製：火煆，醋淬七次，研未水飛用。
配伍：二英俱畏附子，惡黃連。（石英五色，各入五臟。）
</pre>
<pre data-sec="p">
序號：433
編號：金石水土部031
藥名：雄黃
十劑：重、解毒、殺蟲
性味：辛溫有毒，
歸經：得正陽之氣，入肝經氣分。
功用：搜肝強脾，散百節大風，殺百蟲，辟鬼魅。
主治：治驚癇痰涎，頭痛眩運，暑瘧澼痢，
泄瀉積聚。（虞雍公道中冒暑，泄痢連月，夢至仙居，延之坐。
壁中有詞云：暑害在脾，濕氣連腳，不泄則痢，不痢則瘧，
獨鍊雄黃，蒸餅和藥，甘草作湯，食之安樂，別作治療，醫家大錯。
如方服之遂愈。）
又能化血為水，燥濕殺蟲，治勞疳瘡疥，蛇傷。
品類：赤似雞冠，明徹不臭，重三五兩者良。（孕婦佩之，轉女成男。）
炮製：醋浸，入萊菔汁煮乾用。
其他：生山陰者名雌黃，功用略同。
劣者名薰黃，燒之則臭，只堪薰瘡疥，殺蟲蝨。
</pre>
<pre data-sec="p">
序號：434
編號：金石水土部032
藥名：石硫黃
十劑：燥、補陽、殺蟲
性味：味酸有毒，大熱純陽。（硫黃陽精極熱，與大黃極寒，並號將軍。）
功用：補命門真火不足，性雖熱而疏利大腸，與燥濕者不同。
（熱藥多祕，惟硫黃暖而能通，寒藥多泄，惟黃連肥腸而止瀉。）
若陽氣暴絕，陰毒傷寒，久患寒瀉，脾胃虛寒，性命欲垂盡者，用之，
亦救危急妙藥也。
主治：治寒痺冷癖，足寒無力，老人虛秘（局方用半硫丸。），
婦人陰蝕，小兒慢驚。暖精壯陽，殺蟲療瘡，辟鬼魅，化五金，又能乾汞。
（王好古云：「太白丹、來復丹皆用硫黃，佐以硝石，至陽佐以至陰，
與仲景白通湯佐以人尿、豬膽汁意同。
所以治內傷生冷，外冒暑濕，霍亂諸病能除扞格之寒，兼有伏陽不得不爾。
如無伏陽，只是陰虛，更不必以陰藥佐之。」
夷堅志云：「唐與正亦知醫能以意治病，吳巡檢病不得溲，臥則微通，
立則不能涓滴，遍用通藥不效。唐問其平日自製黑錫丹常服，
因悟曰：『此必結砂，時硫飛去，鉛不死，鉛砂入膀胱， 
臥則偏重，猶可溲，立則正塞水道，故不通。』
取金液丹三百粒，分十服，瞿麥湯下，鉛得硫則化，水道遂通。」
家母舅童時，亦病溺濇，服通淋藥罔效，
老醫黃五聚視之曰：「此乃外皮竅小，溺時故艱難，非淋證症也。」
以牛骨作楔塞於皮端，竅漸展開，勿藥而愈，
使重服通利藥，得不更變他證乎？乃知醫理非一端也。
硫能化鉛為水，修煉家導之，為金液丹。）
品類：番舶者良。（難得。）
炮製：取色黃堅如石者，以萊菔剜空，入硫合定，糠火煨熟，去其臭氣。
以紫背浮萍煮過，消其火毒，以皂筴湯淘其黑漿。
一法，絹袋盛煮酒三日夜。一法，入豬大腸，爛煮三時用。
配伍：畏細辛、諸血、醋。 
其他：土硫黃，辛熱腥臭，止可入瘡藥，不可服餌。
</pre>
<pre data-sec="p">
序號：435
編號：金石水土部033
藥名：石蟹
十劑：重瀉、明目
性味：鹹寒。
主治：治青盲目翳，天行熱疾，解一切金石藥毒，醋磨傅癰腫。
品類：出南海，身全似蟹，而質石也。
炮製：細研水飛用。
</pre>
<pre data-sec="p">
序號：436
編號：金石水土部034
藥名：無名異
十劑：重、和血、行傷
性味：鹹入血，甘補血。
主治：治金瘡折傷，癰疽腫毒，（醋磨塗。）
止痛生肌。（人受杖時，須服三五錢，不甚痛傷。）
品類：生川廣，小黑石子也，一包數百枚。
</pre>
<pre data-sec="p">
序號：437
編號：金石水土部035
藥名：礬石
十劑：重、燥、祛寒積
性味：辛熱有大毒。
主治：治堅癖痼冷，寒濕風痺。（蘇恭曰：「攻寒冷之病最良。」
別錄曰：「不鍊服殺人，此石生於山無雪，入水不冰。」
時珍曰：「性氣與砒石相近。博物志言：鸛伏卵時，取此石暖足，謬也。」）
品類：有蒼白數種，火燒但解散，不能脫其堅。置水不凍者真，
配伍：惡羊血。
</pre>
<pre data-sec="p">
序號：438
編號：金石水土部036
藥名：砒石
十劑：大燥、劫痰
性味：辛苦而鹹，大熱大毒。
功用：砒霜尤烈，專能燥痰。
主治：可作吐藥，療風痰在胸膈，截瘧除哮，外用蝕敗血，殺蟲枯痔。
品類：出信州，故名信石，衡州次之，錫之苗也。（故錫壼亦云有毒。）
生者名砒黃，鍊者名砒霜。
配伍：畏綠豆、冷水、羊血。
</pre>
<pre data-sec="p">
序號：439
編號：金石水土部037
藥名：石灰
十劑：重、燥溼、止血生肌
性味：辛溫性烈。
功用：能堅物散血，定痛生肌，止金瘡血（臘月用黃牛膽汁和納膽中，陰乾用。）。
殺瘡蟲（有人腳肚生一瘡，久遂成漏，百藥不效，自度必死，
一村人見之曰：「此鱔漏也。」以石灰溫泡，熏洗覺癢即是也，
洗不數次遂愈。），蝕惡肉，滅瘢疵（和藥點痣。），
解酒酸。（酒家多用之，然有灰之酒傷人。）
內用止瀉痢崩帶，收陰挺（陰肉挺出，亦名陰菌，或產後玉門不閉，
熬黃水泡澄清，暖洗。）。脫肛，消積聚結核。
品類：風化者良。

編號：金石水土部037-1
藥名：壙灰
主治：火毒已出，主頑瘡，膿水淋漓，歛瘡口尤妙。
</pre>
<pre data-sec="p">
序號：440
編號：金石水土部038
藥名：白礬
十劑：濇、燥濕、墜痰
性味：酸鹹而寒，性濇而收。
功用：燥濕追涎，化痰墜濁，解毒生津，除風殺蟲，止血定痛，通大小便。
蝕惡肉，生好肉，除痼熱在骨髓。（髓為熱所劫則空，故骨痿而齒浮。）
主治：治驚癇黃疸，血痛喉痺，齒痛風眼，鼻中瘜肉，崩帶脫肛，
陰蝕陰挺（陰肉挺出，肝經之火。），疔腫癰疽，瘰厲疥癬，
虎犬蛇蟲咬傷（時珍曰：「能吐風熱痰涎，取其酸苦涌泄也；
治諸血痛、陰挺、脫肛、瘡瘍，取其酸濇而收也；
治風眼、痰飲、泄痢、崩帶，取其收而燥濕也；
治喉痺、癰蠱、蛇傷，取其解毒也。」）。
禁忌：多服損心肺，傷骨。（寇宗奭曰：「劫水故也。書紙上水不能濡，
故知其性劫水也。」
李迅曰：「凡發背，當服蠟礬丸，以護膜，防毒氣內攻。
礬一兩，黃蠟七兩，溶化和丸，每服十丸，漸加至二十丸，日服百丸，
則有力，此藥護膜、託裏、解毒、化膿之功甚大。」
以白礬芽、茶搗未，冷水服，解一切毒。）
炮製：取潔白光瑩者煆用。又法以火煆地，灑水於上，取礬布地，以盤覆之，
四面灰擁一日夜，礬飛盤上，掃收之為礬精。
未盡者，更加前法，再以陳苦酒，（醋也。）化之，名礬華。
七日可用，百日彌佳。
配伍：甘草為使，畏麻黃，惡牡蠣。（生用解毒，煆用生肌。）
</pre>
<pre data-sec="p">
序號：441
編號：金石水土部039
藥名：膽礬
十劑：一名石膽，宣吐風痰、濇歛欬逆
性味：酸澀辛寒， 
歸經：入少陽膽經。
功用：性歛而能上行，涌吐風熱痰涎，發散風木相火。
主治：治喉痺（醋調嚥，吐痰涎立效。）欬逆，痙癇崩淋。
能殺蟲，治牙蟲瘡毒陰蝕。
品類：產銅坑中，乃銅之精液。（故能入肝、膽治風木。）
磨鐵作銅色者真，形似空青，鴨嘴色為上。（市人多以醋操青礬偽之。）
配伍：畏桂、芫花、辛夷、白微。
</pre>
<pre data-sec="p">
序號：442
編號：金石水土部040
藥名：皂礬
十劑：一名綠礬，濇、燥濕化痰
性味：酸涌濇收。
功用：燥濕化痰，解毒殺蟲之功，與白礬同，而力差緩。
主治：主治略同白礬，利小便，消食積（同健脾消食藥為丸。）。
散喉痺（醋調嚥汁。時珍曰脹滿、黃腫、瘧痢、疳疾方，往往用之，
其源則自仲景用礬石、硝石，治女勞黃疸方中變化而來。）。
品類：深青瑩淨者良，
炮製：煆赤用。（煆赤名絳礬，能入血分，伐肝木，燥脾濕。
張三丰治腫滿有伐木丸，蒼朮二斤，米泔浸，黃酒麵麴四兩炒，
絳礬一斤醋拌，晒乾入瓶，火煆為末，醋塗丸，酒下。
或云皂礬乃銅之精液，用醋製以平肝，勝於鍼鐵，
不必忌鹽，後亦不發，多服令人瀉。）
</pre>
<pre data-sec="p">
序號：443
編號：金石水土部041
藥名：青鹽
十劑：即戎鹽，補腎、瀉血熱
性味：甘鹹而寒，
歸經：入腎經。
功用：助水臟，平血熱。
主治：治目痛赤濇，吐血溺血，齒舌出血。堅骨固齒（擦牙良。），明目烏髮，
餘同食鹽。
品類：出西羌，不假煎煉，方稜、明塋、色青者良。
</pre>
<pre data-sec="p">
序號：444
編號：金石水土部042
藥名：食鹽
十劑：瀉熱潤燥、通心、通二便、宣引吐
性味：鹹甘辛寒。
功用：鹹潤下，故通大小便。
鹹走血，而寒勝熱，故目赤癰腫，血熱熱疾。
鹹補心，故治心虛。（以水制火取既濟之義，故補心藥用鹽砂。
一人病笑不休，用鹽煆赤，煎沸飲之而瘳。
經曰：「神有餘則笑不休」，神心火也，用鹽水制火也。
一婦病此半年張子和亦用此法而愈。）
鹹入腎而主骨，（故補腎藥用鹽湯下。）故堅肌骨，治骨病齒痛。
（擦牙亦佳，清火固齒，齒縫出血，夜以鹽厚傅齦上，瀝涎盡乃臥。
或謂鹹能軟堅，何以堅肌骨？不知骨消筋緩，皆因濕熱，熱淫於內，
治以鹹寒。譬如生肉易潰，得鹽性鹹寒，則能堅久不壞也。）
鹹潤燥，而辛泄肺（煎鹽用皂角收，故味微辛。），故治痰飲喘逆。
（本經治喘逆，惟哮證忌之。）
鹹軟堅，故治結核積聚。
又能涌吐醒酒（水勝火。），解毒（火熱即毒也，能散火涼血。）
殺蟲，（浙西將軍中蚓毒，每夕蚓鳴於體，一僧教以鹽湯浸身，數次而愈。）
定痛止癢。（體如蟲行，風熱也，鹽湯浴三四次佳。
亦治一切風氣，凡湯火傷，急以鹽末滲之，護肉不壞，再用藥敷。）
禁忌：多食傷肺，走血滲津發渴。
（經曰：「鹹走血，血病母多食鹹」，食鹹則口乾者，為能滲胃中津液也。）
凡血病哮喘，水腫消渴人為大忌。
（鹽品頗多，江淮南北鹽生於海，山西解州鹽生於池，
四川、雲南鹽生於井，戎鹽生於土。光明鹽或生於階成山崖，
或產於五原鹽池，狀若水晶，不假煎煉，一名水晶鹽。
石鹽生於石，木鹽生於樹，蓬鹽生於草，迼化之妙，誠難窮矣。）
</pre>
<pre data-sec="p">
序號：445
編號：金石水土部043
藥名：急流水
十劑：通
功用：性速而趨下，通二便，風痺藥宜之。
（昔有病小便閉者，眾不能瘥。張子和易以急流之水煎前藥，一飲而溲。
時珍曰：「天下之水，滅火濡枯則同，至於性從地變，質與物遷者，
未嘗同也。」）
</pre>
<pre data-sec="p">
序號：446
編號：金石水土部044
藥名：逆流洄瀾水
十劑：宣
功用：性逆而倒上，中風卒厥，宣痰飲之藥宜之。
</pre>
<pre data-sec="p">
序號：447
編號：金石水土部045
藥名：甘瀾水
十劑：補
性味：水性鹹而重，勞之則甘而輕。（用流水以瓢揚萬徧，亦曰勞水。）
功用：仲景用煎傷寒勞傷等藥，取其不助腎氣，而益脾胃也。
</pre>
<pre data-sec="p">
序號：448
編號：金石水土部046
藥名：井泉水
十劑：補
品類：將旦首汲曰井華水。出甕未放曰無根水。無時初出曰新汲水。
功用：解悶熱煩渴（凡熱病不可解者，新汲水浸青布，互熨之妙。
心悶汗出，新汲水蜜和飲妙。），
煎補陰之藥宜之。（井以有地脈、山泉者為上，從江湖滲來者次之，
其城市近溝渠污穢者，鹹而有鹼，煮粥煎茶味各有異，
以之入藥其可無擇乎？）
</pre>
<pre data-sec="p">
序號：449
編號：金石水土部047
藥名：百沸湯
十劑：宣助陽氣
功用：助陽氣，行經絡。（汪穎曰：「湯須百沸者佳。」
寇宗奭曰：「患風冷氣痺，人以湯淋腳至膝，厚覆取汗，然別有藥，
特假陽氣而行耳。四時暴瀉痢，四肢臍腹冷，坐深湯中浸至腹上，
生陽之藥，無速於此。」
張從正曰：「凡傷風寒酒食，初起無藥，便飲太和湯，
或酸虀水，操肚探吐，汗出即巳。」
昂按：感冒風寒，而以熱湯澡浴，亦發散之一法。
故內經亦有可湯熨、可浴，及摩之、浴之之文。
備急方治心腹卒脹痛欲死，煮沸湯以漬手足，冷即易之。）
</pre>
<pre data-sec="p">
序號：450
編號：金石水土部048
藥名：陰陽水
十劑：一名生熱水，宣和陰陽
主治：治霍亂吐瀉有神功。（陰陽不和而交爭，故上吐下瀉而霍亂，飲此輒定者，
分其陰陽使和平也。按：霍亂有寒、熱二證，藥中能治此者甚多，
然未嘗分別言之，倉卒患此，脈候未審，慎勿輕投偏寒熱之劑。
嘗見有霍亂服薑湯而立斃者，惟飲陰陽水為最穩。
霍亂邪在上焦則吐，邪在下焦則瀉，邪在中焦則吐、瀉兼作，
此濕霍亂，證輕易治。又有心腹絞痛不得吐瀉者，名乾霍亂，俗名絞腸沙，
其死甚速，古方用鹽熬熱，童便調飲，極為得治，勿與穀食，
即米湯下咽亦死。）
炮製：以沸湯半鍾，井水半鍾，和服。
</pre>
<pre data-sec="p">
序號：451
編號：金石水土部049
藥名：黃虀水
十劑：宣涌吐
性味：酸鹹。
功用：吐痰飲宿食。酸苦涌泄為陰也。
</pre>
<pre data-sec="p">
序號：452
編號：金石水土部050
藥名：露水
十劑：潤肺
性味：甘平。
功用：止消渴，宜煎潤肺之藥。秋露造酒最清冽，百花上露，令人好顏色。
（霜殺物，露滋物，性隨時異也。露能解暑，故白露降則處暑矣。
瘧必由於暑，故治瘧藥，露一宿服。稻葉上露，清肺和中；
荷葉上露，辟暑消熱；芭蕉葉上露，明目駐顏。以三者為最，
其他各視所浥為異。）
</pre>
<pre data-sec="p">
序號：453
編號：金石水土部051
藥名：臘雪水
十劑：瀉熱
性味：甘寒。
主治：治時行瘟疫，宜煎傷寒火暍（音謁，傷暑。）之藥。抹疿良。
</pre>
<pre data-sec="p">
序號：454
編號：金石水土部052
藥名：冰
十劑：瀉熱
性味：甘寒，太陰之精，水極似土。
主治：傷寒陽毒，熱甚昏迷者，以一塊置膻中良。（兩乳中間。）
解燒酒毒。（陳藏器曰：「盛夏食冰，與氣候相反，令熱相激，卻致諸疾。」
宋徽宗食冰太過，病脾疾，國醫不效，召楊介，進大理中丸，
上曰：「服之屢矣！」介曰：「疾因食冰，臣請以冰煎此藥，治受病之源也，」
果愈。）
</pre>
<pre data-sec="p">
序號：455
編號：金石水土部053
藥名：地漿水
十劑：瀉熱、解毒
性味：甘寒。
主治：治泄痢，冷熱赤白，腹內熱毒絞痛。
解一切魚肉、菜果、藥物、諸菌毒。（菌，音郡，生朽木濕地上。
亦名蕈，音尋，上聲。）
及蟲蜞入腹，（如誤食螞蟥、蜞，入腹生子為患，用地漿下之。）
中暍（暑熱。）卒死者。（取道上熱土圍臍，令人尿。
臍中以熱土、大蒜等分，搗水去滓，灌之即活。）
炮製：以新水沃黃土，攪濁，再澄清用。（凡跌打損傷，取淨土蒸熱，
以布裹更互熨之，勿大熱，恐破肉，雖瘀血凝積，氣絕欲死者亦活。
宋神宗皇子病瘈瘲，國醫不能治，召錢乙進黃土湯而愈，帝問其故，
對曰：「以土伏水，水得其平，風自止矣。」）
</pre>
<pre data-sec="p">
序號：456
編號：金石水土部054
藥名：孩兒茶
十劑：瀉熱、生津、濇收濕
性味：苦濇。
功用：清上膈熱，化痰生津，止血收濕，定痛生肌。
塗金瘡口瘡（硼砂等分。），陰疳痔腫。
品類：出南番，云是細茶末，
炮製：納竹筒，埋土中，日久取出，搗汁熬成塊。小而潤澤者上，大而枯者次之。
</pre>
<pre data-sec="p">
序號：457
編號：金石水土部055
藥名：百草霜
十劑：輕、止血、消積
性味：辛溫，
功用：止血（鼻衄者，水調塗之，紅見黑則止，水剋火也。）消積。
主治：治諸血病，傷寒陽毒發斑，疸膈瘧痢，咽喉口舌白禿諸瘡。
（時珍曰：「皆兼取火化從治之法。」）
品類：灶突上煙煤。
</pre>
<pre data-sec="p">
序號：458
編號：金石水土部056
藥名：墨
性味：辛溫。
功用：止血生肌，飛絲塵芒入目，濃磨點之。
點鼻止衄。豬膽汁磨，塗諸癰腫。（醋磨亦可。）
酒磨服，治胞不下。
</pre>
<pre data-sec="p">
序號：459
編號：金石水土部057
藥名：伏龍肝
十劑：重、調中、止血、燥濕；消腫
性味：辛溫。
功用：調中止血，去濕消腫。
主治：治欬逆反胃，吐衄崩帶，尿血遺棈，腸風癰腫（醋調塗。），
臍瘡（研傅。）丹毒（臘月豬脂或雞子白調塗。），
催生下胎。（傳救方子死腹中，水調三錢服，其土當兒頭上戴出。）
品類：釜心多年黃土，一云灶額內火氣，積久結成如石，外赤中黃。
炮製：研細水飛用。
</pre>
<pre data-sec="p">
序號：460
編號：金石水土部058
藥名：鹼
十劑：瀉、磨積、去垢
性味：辛苦濇溫。
功用：消食磨積，去垢除痰。
主治：治反胃噎膈，
點痣黶疣贅。（與爐灰等分用，小麥稈灰，煎乾為末，挑破痣，三點即瘥。）
發麵，浣衣用之。
炮製：取蓼蒿之屬，浸曬燒灰，以原水淋汁，每百斤入粉麵二三斤，則凝定如石。
（祗用以去垢磨積則可，若用以入藥，則得無有壞腸之患乎。）
</pre>
<pre data-sec="p">
序號：461
編號：金石水土部新增001
藥名：古文錢
十劑：重平肝、通下行
性味：辛平有毒。
主治：治目中障瘀，腐蝕壞肉。內用，重鎮平肝。
炮製：燒醋淬，煮汁各用。
</pre>
<pre data-sec="p">
序號：462
編號：金石水土部新增002
藥名：新絳
十劑：止血、行血
功用：止血行血。
品類：大紅帽幃也，或用紅綢綾代，皆備以入血成功。
</pre>
<pre data-sec="p">
序號：463
編號：金石水土部新增003
藥名：石燕
十劑：通利竅、行濕熱
性味：甘涼。
功用：利竅行濕熱， 
主治：治諸般淋瀝。月水沈濁，赤白帶下，腸風痔漏，眼赤障翳。
炮製：磨汁或煮汁，或為末水飛。
</pre>
<pre data-sec="p">
序號：464
編號：金石水土部新增004
藥名：石蟹
十劑：重瀉、明目
性味：鹹寒。
主治：治青盲目翳，天行熱疾。醋磨敷癰腫。
炮製：細研水飛。
</pre>
<pre data-sec="p">
序號：465
編號：金石水土部新增005
藥名：各種藥露
十劑：清暑、化熱、和中、利膈
功用：芳香清冽，和中利膈，清暑化熱，有氣無質，能透竅入絡，疏瀹靈府。
品類：各種不同，各以藥性為用。代茶最妙。
（其力極薄，今人用以入藥，斷難倚仗。）

編號：金石水土部新增005-01
藥名：金銀花露
功用：開胃寬中，解毒，清暑消火。
主治：治夏月瘡癤，服之最宜。並解痘毒胎毒。（拾遺曰甘涼。）

編號：金石水土部新增005-02
藥名：薄荷露
性味：微辛涼。
功用：散頭目風熱，涼膈發汗，解熱祛暑。
</pre>
<pre data-sec="p">
編號：金石水土部新增005-03
藥名：玫瑰露
性味：氣香，味淡微甘。
功用：能和血，平肝養胃，寬膈散鬱，
主治：治肝氣胃氣極效。

編號：金石水土部新增005-04
藥名：佛手露
性味：氣香，味淡微辛。
功用：能疏膈氣，專治氣膈解鬱，大能寬胸。

編號：金石水土部新增005-05
藥名：香櫞露
性味：氣香，味淡微辛。
功用：消痰逐滯，利膈寬中，平肝散鬱。（此即香欒也，今人呼為香圓，
又誤為香櫞，不知香櫞即佛手柑也。功用相似，但香圓則消痰功多，
佛手則平肝功多也。）

編號：金石水土部新增005-06
藥名：金橘露、橙子露
主治：二味氣味主治，皆同香圓。

編號：金石水土部新增005-07
藥名：桂花露
性味：氣香，味微苦。
功用：明目疏肝，止口臭， 
主治：治齦脹牙痛，口燥咽乾。

編號：金石水土部新增005-08
藥名：茉莉露
十劑：
性味：氣香味淡。
功用：其氣上能透頂，下至小腹，解胸中一切陳腐之氣， 
禁忌：久服令人腦漏。
  
編號：金石水土部新增005-09
藥名：薔薇露
性味：氣香味淡，
功用：溫中達表。
今人有用野薔薇露者，能透熱解暑毒，瘡癤毒。
（趙恕軒引大食諸國所出為薔薇露，雖自矜其博，亦未免不思之甚矣。）

編號：金石水土部新增005-10
藥名：蘭花露
性味：氣芳味薄。
功用：明目舒鬱，能除胸膈間陳腐之氣。

編號：金石水土部新增005-11
藥名：雞露
性味：氣清味甘。
功用：消痰益血，助脾長力，能生津明目，為五損虛勞之神藥。

編號：金石水土部新增005-12
藥名：米露
性味：氣清味淡。
功用：補脾胃，生肺金。
  
編號：金石水土部新增005-13
藥名：鮮稻露
功用：和中納食，清肺開胃。
品類：稻花蒸露更妙。

編號：金石水土部新增005-14
藥名：薑露
性味：氣清味辛。
功用：辟寒解中霜霧毒，驅瘴，消食化痰。

編號：金石水土部新增005-15
藥名：椒露
功用：明目開胃，運食健脾，辟寒
炮製：用鮮椒蒸取。

編號：金石水土部新增005-16
藥名：丁香露
性味：氣烈味辛。
主治：治寒澼胃痛，止嘔吐。

編號：金石水土部新增005-17
藥名：梅露
性味：芳香。
功用：能解先天胎毒，小兒未出豆，服之最宜。
炮製：用綠萼梅花蒸取。

編號：金石水土部新增005-18
藥名：地骨皮露
功用：解肌熱骨蒸，一切虛火。

編號：金石水土部新增005-19
藥名：藿香露
功用：清暑辟穢，和中止嘔。
</pre>
<pre data-sec="p">
編號：金石水土部新增005-20
藥名：白荷花露
功用：清暑涼肺，止血消痰。

編號：金石水土部新增005-21
藥名：桑葉露
主治：治目疾，去頭面風熱。

編號：金石水土部新增005-22
藥名：夏枯草露
主治：治瘰厲鼠漏，目痛羞明。

編號：金石水土部新增005-23
藥名：枇杷花露
功用：清肺甯嗽，潤燥解渴，和胃。

編號：金石水土部新增005-24
藥名：甘菊花露
功用：清心明目，去頭面風熱，止眩暈。
</pre>
<pre data-sec="p">
序號：466
編號：禽獸部001
藥名：雞
十劑：補
性味：屬巽，屬木。（故動風。）其肉甘溫，
功用：補虛溫中。（日華曰：「黑雌雞補產後虛勞。」
馬益卿曰：「妊婦宜食牡雞，取陽精之於天也。」
崔行功曰：「婦人產死，多是富貴擾攘，致產婦驚亂故耳。
屏人靜產，更爛煮牡雞汁，作粳米粥與食，自然無恙。
雞汁性滑而濡，不食其肉，恐難化也。俗家每產後即食雞啖卵，
壯者幸無事，弱者因而致疾矣。」
龔雲林曰：「四五年老母雞，取湯煮粥食，能固胎。」）

編號：禽獸部001-1
藥名：雞冠
功用：居清高之分，其血乃精華所聚。
雄而丹者屬陽，故治中惡驚忤（以熱血瀝口，塗面吹鼻良。）。
本乎天者親上，故塗口眼喎斜。
用老者，取其陽氣充足也。
能食百蟲，故治蜈蚣、蚯蚓、蜘蛛咬毒。

編號：禽獸部001-2
藥名：雞子
性味：甘平，
功用：鎮心安臟，益氣補血，清咽開音，散熱定驚，
主治：治嗽止痢，（醋煮食，治赤白久痢。）
利產安胎。（胎衣不下者，吞卵黃二三枚，解髮刺喉令吐即下。）
禁忌：多食令人滯悶。
炮製：哺雛蛋殼細研，麻油調，搽痘毒神效。
  
編號：禽獸部001-3
藥名：雞肫皮（一名雞內金，一名膍胵，音皮鴟。）
性味：甘平性濇，
品類：雞之脾也。
功用：能消水穀，除熱止煩，通小腸膀胱。
主治：治瀉痢便數，遺溺溺血，崩帶腸風，膈消反胃，小兒食瘧。
男用雌，女用雄。

編號：禽獸部001-4
藥名：雞矢醴
性味：微寒，
功用：下氣消積，利大小便，內經用治蠱脹。
（臘月取雄雞屎白收之，醋和塗蚯蚓、蜈蚣咬毒。合米炒，治米癥。）
</pre>
<pre data-sec="p">
序號：467
編號：禽獸部002
藥名：烏骨雞
十劑：補虛勞
性味：甘平。
功用：雞屬木，而骨黑者屬水，得水木之精氣，故能益肝腎，退熱補虛。
主治：治虛勞消渴，下痢噤口，（煮汁益胃。）帶下崩中。肝腎血分之病。
鬼擊卒死者，用其血塗心下效。（暌車志，夏侯弘捉得一小鬼，
問所持何物，曰：「殺人以此矛戟中心腹者，無不輒死」，
弘曰：「治此有方否？」鬼曰：「以烏雞血敷之即瘥。」）
品類：骨肉俱黑者良，舌黑者，骨肉俱黑。男用雌，女用雄。
（女科有烏雞丸，治百病。）
</pre>
<pre data-sec="p">
序號：468
編號：禽獸部003
藥名：鴨
十劑：補陰
性味：甘冷，
歸經：入肺、腎血分。
功用：滋陰補虛，除蒸止嗽，利水道，
主治：治熱痢。
品類：白毛烏骨者，為虛勞聖藥，取金肅水寒之象也。（葛可久有白鳳膏。）
炮製：老者良。酒或童便煮。
其他：熱血，解金、銀、丹石、砒霜諸毒，及中惡溺死者。
卵，甘鹹微寒，能滋陰，除心腹膈熱，鹽藏食良。
</pre>
<pre data-sec="p">
序號：469
編號：禽獸部004
藥名：五靈脂
十劑：宣行血、止痛
性味：甘溫純陰，氣味俱厚，
歸經：入肝經血分。
功用：通利血脈，散血和血，經閉能通（生用。），經多能止（炒用。）。
主治：治血痺血積，血眼血痢，腸風崩中，
一切血病（圖經云血暈者，半炒半生，末服一錢。）。
心腹血氣，一切諸痛，
又能除風化痰，殺蟲消積（諸痛皆屬於木，諸蟲皆生於風。）。
治驚疳瘧疝，蛇、蝎、蜈蚣傷。
禁忌：血虛無瘀者忌用。（五靈脂一兩，雄黃五錢，酒調服，渣敷患處，
治毒蛇咬傷。李仲南曰：「五靈脂治崩中，非正治之藥，乃去風之劑。
衝、任經虛，被風襲傷營血，以致崩中、暴下，與荊芥、防風治崩義同，
方悟古人識見深遠如此。」
時珍曰：「此亦一說，但未及肝虛血滯，亦有生風之意。」
按：衝為血海，任主胞胎，任脈通，衝脈盛，則月事以時下，
無崩漏之患，且易有子。）
品類：北地鳥名，寒號蟲矢也。（即曷旦鳥。夜鳴求旦，夏月毛采五色，
鳴曰：鳳凰不如我。冬月毛落，忍寒而號曰：得過且過。
高士奇曰：「月令仲冬之月，鶡鴠不鳴，似與寒號之名未協。」）
黑色，氣甚燥惡，糖心潤澤者真。 
炮製：研末酒飛，去砂石用。行血宜生，止血宜炒，
配伍：惡人參。
</pre>
<pre data-sec="p">
序號：470
編號：禽獸部005
藥名：夜明砂
十劑：一名天鼠矢，瀉、散血、明目
性味：辛寒，
歸經：肝經血分藥。
功用：活血消積，
主治：治目盲翳障（加石決明、豬肝煎，名決明夜靈散，治雞盲眼。）。
瘧魅（音奇，小兒鬼。）驚疳（蝙蝠及矢，並治驚疳瘧癇，厥陰之病。），
血氣腹痛。
（經疏曰：「辛能散內外滯氣，寒能除血熱、氣壅、明目之外，餘皆可略。」
吳鶴皋曰：「古人每用蝱蟲、水蛭治血積，以其善吮血耳。
若天鼠矢乃食蚊而化者也，當亦可以攻血積。
本草稱其下死胎，則其能攻血塊也，何疑？」）
      同鱉甲，燒煙辟蚊。
品類：蝙蝠矢也。食蚊，砂皆蚊眼，故治目疾。
炮製：淘淨焙用，
配伍：惡白微、白斂。
</pre>
<pre data-sec="p">
序號：471
編號：禽獸部006
藥名：豬
十劑：臟腑引經
性味：水畜，鹹寒。
功用：心血用作補心藥之嚮導，蓋取心歸心，以血導血之意。
（延壽丹書曰：「豬臨殺，驚氣入心，絕氣入肝，皆不可多食。」）
尾血和龍腦，（冰片。）治痘瘡倒黶。
（能發之。時珍曰：「取其動而不息，亦有用心血者。」）
     「 肝」主藏血，補血藥多用之，入肝明目。   
（雄者良，同夜明砂作丸，治雀目。雀目者，夜不能睹，濕痰及肝火盛也。
     「肺」補肺，治肺虛咳嗽。（咳血者，醮薏仁末食。）
     「肚」入胃健脾。（仲景治消渴有黃連豬肚丸，用雄豬肚一枚，
入黃連末五兩，枯蔞根、白粱米各四兩，知母三兩，麥冬二兩，
縫定蒸熟，丸如梧子大，每服三十丸，米飲下。
直指方治小兒肝熱，黃連五兩，入豬肚蒸爛飯丸，米飲下，
仍服調血清心藥佐之，且曰：「小兒之病，非疳即熱，當須識此。」）
     「腎」鹹冷而通腎，治腰痛耳聾。（日華曰：「補水臟，暖腰膝。」
又曰：「久食令人少子。」
孟詵曰：「久食令人腎虛。」
李時珍：「韙之謂其鹹冷，能瀉腎氣也。」
昂按：枸杞、元參、知母、黃柏，性皆寒而能補腎，豬腎乃肉食，
何獨瀉腎若斯之酷也？古今補腰腎藥，用豬腎者頗多，未見作害，
大抵諸家食忌，不可盡信。
瑣碎錄，豬腎一對，童便二分，酒一分，瓦罐煨，五更食之，
治勞瘵一月愈。
經驗後方，豬腎、枸杞葉、豉汁入蔥、椒、鹽作羹，治陰痿羸瘦。）
     「腸」入大腸，治腸風血痢。（奇效方治臟毒有臟連丸。）
     「膽汁」苦入心，寒勝熱，滑潤燥，瀉肝膽之火，明目殺疳，
沐髮光澤。醋和灌穀道，治大不通。（仲景治陽明證內無熱者，便雖秘，
勿攻，故用膽汁外導之法，不欲以苦寒傷胃腑也。
成無己曰：「仲景治厥逆無脈，用白通湯加豬膽汁，
蓋陽氣大虛，陰氣內勝，純與陽藥，恐陰氣格拒不得入，
故加豬膽汁，苦入心而通脈，寒補肝而和陰，不致格拒也。」
昂按：此即熱因寒用之義。）浴初生小兒，永無瘡疥。
     「豬脬」（亦作胞。）治遺溺疝氣，用作引經。
     「豬脂」甘寒，涼血潤燥，行水散風，解毒
（千金方凡中惡及牛肉毒、百獸肝毒，服豬脂一斤佳。）
殺蟲，（故瘡藥多用之。）利腸（能通大便退諸黃。）
滑產，煎膏藥主諸瘡。（臘月者佳，古方用之最多，治咳嗽亦用之。）
     「豬蹄」煮湯，通乳汁，（加通草二兩佳。）洗敗瘡。
     「懸蹄甲」治寒熱痰喘，痘瘡入目，五痔腸癰。
（古人有用左甲者，有用後甲者。）
配伍：「豬肉」反黃連、烏梅、桔梗，犯之瀉利。
（時珍曰：「方有臟連丸、黃連豬肚丸，豈忌肉而不忌臟腑乎？」
昂按：別錄云：豬肉閉血脈，弱筋骨，虛人肌，不可久食。
陶弘景曰：「豬為用最多，惟肉不可食。」
孫思邈曰：「久食令人少子，發宿病，筋骨碎痛之氣。」
孟詵曰：「久食殺藥，動風發疾。」
韓懋曰：「凡肉皆補，惟豬肉無補。」
李時珍曰：「南豬味厚汁濃，其毒尤甚，若將為大禁者然。
然今人終日食肉，內滋外腴，子孫蕃衍，未見為害若斯之甚也。」
又云：「合黃豆、蕎麥、葵菜、生薑、胡荽、吳茱、牛肉、羊肝、龜、鱉、
鯽魚、雞子，食之皆有忌，然餚饌中合食者多，未見絲毫作害也。
大抵肉能補肉，而其味雋永，食之潤腸胃，生津液，豐肌體，澤皮膚，
固其所也。惟多食則助熱生痰，動風作溼，傷風寒及病初起人為大忌。
先王教民畜牧養彘為先，豈故為是以厲民歟。
明太祖釋「家」字之義，亦曰無豕不成家。諸家之說，
嵇之於古則無徵，試之於人則不驗，徒令忌食，不足取信於後世而已。
傷寒忌之者，以其補肌固表，油膩纏粘，風邪不能解散也。
病初愈忌之者，以腸胃久枯，難受肥濃厚味也。」
又按：豬肉生痰，惟風痰、溼痰、寒痰忌之，如老人燥痰、乾咳，
更須肥濃以滋潤之，不可執泥於豬生痰之說也。）
</pre>
<pre data-sec="p">
序號：472
編號：禽獸部007
藥名：犬肉
十劑：補虛寒
性味：酸而鹹溫。
功用：暖脾益胃，脾胃暖，則腰腎受蔭矣。補虛寒，助陽事。（兩腎陰莖尤勝。）
品類：黃者補脾，黑者補腎。
配伍：畏杏仁，忌蒜。（道家以為地厭。黃犬血，酒服二碗，治腸癰。）
</pre>
<pre data-sec="p">
序號：473
編號：禽獸部008
藥名：羊肉
十劑：補虛勞
性味：甘熱屬火。
功用：補虛勞，益氣血，壯陽道，開胃健力，通氣發瘡。
（仲景治虛羸蓐勞，有當歸羊血湯。
十劑曰：「補可去弱，人參、羊肉之屬是也。」
東垣曰：「人參補氣，羊肉補形，凡味同羊肉者，皆補血虛，
陽生則陰長也。」）

編號：禽獸部008-1
藥名：青羊肝
性味：苦寒（蘇頌曰溫。）色青， 
功用：補肝而明目。
（肝以瀉為補。羊肝丸治目疾加黃連。）

編號：禽獸部008-2
藥名：膽
性味：苦寒，
功用：點風淚眼，赤障白翳。（臘月入蜜膽中，紙套籠住，懸簷下待霜出，
掃去點眼。又入蜜膽中，蒸之候乾，研為膏，每含少許，或點之，
名二百味草花膏。以羊食百草，蜂採百花也。
時珍曰：「肝竅開於目，膽汁減則目暗。目者，肝之外候，膽之精華也。
故諸膽皆治目病。」）

編號：禽獸部008-3
藥名：脛骨
功用：入腎而補骨，燒灰擦牙良。（時珍曰：羊脛骨灰，可以磨鏡。
羊頭骨，可以消鐵。誤吞銅錢者，脛骨三錢，米飲下。）

編號：禽獸部008-4
藥名：羊血
功用：解金、銀、丹石、砒、硫，一切諸毒。

編號：禽獸部008-5
藥名：乳
性味：甘溫，
功用：補肺、腎虛，潤胃脘、大腸之燥。
主治：治反胃消渴，口瘡舌腫，（含嗽。）蜘蛛咬傷。（有渾身生絲者，飲之。）

品類：肉、肝，青羖羊良；膽，青羯羊良；乳，白羜羊良。
炮製：骨煆用，
配伍：反半夏、菖蒲，忌銅器。（牡羊曰羖，曰羝。去勢曰羯。
子曰羔，五月曰羜。）
</pre>
<pre data-sec="p">
序號：474
編號：禽獸部009
藥名：牛肉
十劑：補脾土
性味：甘溫屬土。
功用：安中補脾，益氣止渴。（倒倉法用牡黃牛肉二十斤，洗淨煮為糜，濾去渣，
熬成琥珀色，前一晚不食，至日空腹坐密室，取汁每飲一鍾，少時又飲，
積數十鍾，身體覺痛，如病在上則吐，在下則痢，在中則吐而利，
利後必渴，即歛己溺數碗，以滌餘垢。飢倦先與米飲，二日與淡粥，
次與厚粥軟飯，將養一月，沈痾悉安矣！須斷房事半年，牛肉五年。
丹溪曰：「牛坤土，黃中色，肉胃藥，液無形之物也。積聚既久，
回薄腸胃，曲折之處，豈銖兩丸散所能窺犯乎？肉液充滿，流行無處不到，
如洪水泛漲，一切凝滯皆順流而去矣。此方傳於西域異人，
中年後行一二次，亦卻疾養壽之一助也。」
王綸曰：「牛肉補中，非吐下藥，借補為瀉，因瀉為補，亦奇方也。
丹溪治林德方咳而咯血，謂肺壅，非吐不可，血耗非補不可，
惟倒倉二法兼備，服之而愈。又治蕭白善便濁滑精，亦用倒倉法而愈。
又治許文懿公病心痛，用燥藥靈丹，艾灸雜治，數年不效，自分為棄人，
丹溪先以防風通聖散下其積滯而病稍起，思食，然兩足難移，
次年行倒倉法，節節應手，復生子活十四年。又臨海林兄久嗽吐紅，
發熱消瘦，眾以為瘵，百方不應。丹溪診之，兩手弦數，日輕夜重，
計無所出，時冬月也，以倒倉法而安，仍次年生子。」）

編號：禽獸部009-1
藥名：牛乳
性味：味甘微寒，
功用：潤腸胃，解熱毒，補虛勞，治反胃噎膈。
（胃槁胃冷，脾不磨食，故氣逆而成反胃，氣血不足其本也曰。
曰痰飲，曰食積，其標也。胃槁者，滋血生津；胃冷者，溫中調氣。
東垣曰：「上焦吐者，由乎氣，治在和中而降氣；
中焦吐者，由乎積，治在行氣而消積；
下焦吐者，由乎寒，治在溫中而散寒。」
丹溪曰：「反胃噎膈，大便燥結，宜牛、羊乳，時時嚥之，
而煎服四物湯為上策，不可服人乳，人乳有五味之毒，七情之火也。」
昂按：噎膈不通，服香燥藥，取快一時，破氣燥血，是速其死也！
不如少服藥，飲牛乳加韭汁、或薑汁、或陳酒為佳。
江南臬司多公患噤口痢，粒米不進，鄭奠一令服牛乳，久之亦瘥。）

編號：禽獸部009-2
藥名：白水牛喉
主治：治反胃吐食，腸結不通。
（除兩頭，去脂膜，醋浸炙末，每服二錢，陳米飲下。）

編號：禽獸部009-3
藥名：酥酪醍醐
功用：皆牛、羊乳所作，滋潤滑澤，宜於血熱枯燥之人。

編號：禽獸部009-4
藥名：牛膽
炮製：納石灰於內，懸掛風處百日，
主治：治全瘡良。（霞天膠用牛肉煎成，功勝羊肉。）
</pre>
<pre data-sec="p">
序號：475
編號：禽獸部010
藥名：牛黃
十劑：瀉熱、利痰、涼驚
性味：甘涼。
功用：牛有病在心、肝、膽之間，凝結成黃，故還以治心、肝、膽之病。
（經疏云：牛食百草，其精華凝結成黃，猶人之有內丹，故能散火、消痰、
解毒，為世神物。或云牛病乃生黃者非也。）
清心解熱，利痰涼驚，通竅辟邪。
主治：治中風入臟，驚癇口噤，（心熱則火自生燄，肝熱則木自生風，風火相搏，
膠痰上壅，遂致中風不語。東垣曰：「中臟宜之，若中腑及血脈者，
用之反能引風入骨，如油入麵。」
按：中風、中臟者重，多滯九竅；中腑稍輕，多著四肢；
若外無六經形證，內無便溺阻隔，為中經絡，為又輕。初宜順氣開痰，
次宜養血活血，不宜專用風藥。大抵五臟皆有風，而犯肝者為多，
肝屬風木而主筋，肝病不能榮筋，故有舌強口噤，喎斜癱瘓，
不遂不仁等證。若口開為心絕，手撒為脾絕，眼合為肝絕，遺尿為腎絕，
吐沫鼻鼾為肺絕。髮直頭搖，面赤如妝，汗綴如珠者，皆不治。
若止見一二證，猶有可治者。）
小兒百病，(皆胎毒痰熱所生。兒初生時，未食乳，
用三五釐合黃連、甘草末蜜調，令咂之良。)發痘墮胎。善通竅。
品類：牛有黃，必多吼喚，以盆水承之，伺其吐出，迫喝即墮水，名生黃，
如雞子黃大，重疊可揭，輕虛氣香者良。（觀此則非病乃生黃矣。）
殺死角中得者，名角黃。心中者，名心黃。肝膽中者，名肝膽黃。
成塊成粒，總不及生者。但磨指甲上，黃透指甲者真。
（駱駝黃極易得，能亂真。）
配伍：得牡丹、菖蒲良（聰耳明目。）。人參為使，惡龍骨、龍膽、地黃、常山。
</pre>
<pre data-sec="p">
序號：476
編號：禽獸部011
藥名：白馬溺
十劑：瀉、殺蟲、消癥
性味：辛寒。
功用：殺蟲，破癥積，
主治：治反胃。（祖臺之，志怪云昔有人與奴皆患心腹痛，病奴死，剖之，
得一鱉，尚活，以諸藥投口中不死，有人乘竹馬觀之，馬溺墮鱉，而鱉縮，
遂以灌之，即化成水，主乃服馬溺而愈。）
</pre>
<pre data-sec="p">
序號：477
編號：禽獸部012
藥名：驢溺
十劑：瀉、殺蟲
性味：辛寒。
功用：殺蟲，治反胃噎膈。（須熱飲之。張文仲備急方云昔患反胃，奉敕調治，
竟不能療。一衛士云：服驢尿極驗，遂服二合，只吐一半，再服二合，
食粥便定，宮中患反胃者，五六人同服之，俱瘥。）
</pre>
<pre data-sec="p">
序號：478
編號：禽獸部013
藥名：阿膠
十劑：平補而潤
性味：甘平。
功用：清肺養肝，滋腎益氣，（肺主氣，腎納氣。）
和血補陰，（肝主血，血屬陰。）除風化痰，潤燥定喘，利大小腸。
主治：治虛勞欬嗽，肺痿吐膿，吐血衄血，血淋血痔，腸風下痢。
（傷寒伏熱成痢者，必用之。妊娠血痢尤宜。）腰痠骨痛，
血痛血枯，經水不調，崩帶胎動（或妊娠下血酒煎服。）。
癰疽腫毒，及一切風病。
禁忌：瀉者忌用。（大抵補血與液，為肺、大腸要藥。
寇宗奭曰：「驢皮煎膠，取其發散皮膚之外，用烏者，取其屬水，
以制熱則生風之義，故又治風也。」
陳自明曰：「補虛用牛皮膠，去風用驢皮膠。」
楊士瀛曰：「小兒驚風後，瞳人不正者，以阿膠倍人參服最良。
阿膠益神，人參益氣也。」
按：阿井乃濟水伏流，其性趨下，用攪濁水則清，故治瘀濁及逆上之痰也。）
炮製：用黑驢皮、阿井水煎成。（蘇頌曰：「本經阿膠，亦用牛皮，見二膠可通用，
牛皮膠制作不精，故不堪用。」）以黑光帶綠色，夏月不軟者真。
剉炒成珠，或麵炒、蛤粉炒（去痰。），酒化、水化，童便和用。
配伍：得火良，山藥為使，畏大黃。
</pre>
<pre data-sec="p">
序號：479
編號：禽獸部014
藥名：黃明膠
十劑：即牛皮膠，補虛
性味：甘平。
功用：功與阿膠相近，亦可代用。用蔥白煮粥，通大便。
（李時珍曰：「真阿膠難得，牛皮膠亦可權用，其性味皆平補，
宜於虛熱之人，張仲景治瀉痢，阿膠與黃膠、黃臘並用。」
陳藏器曰：「諸膠皆能療風、補虛、止洩，驢皮主風為最。」
經驗方云：癰疽初起，酒燉黃明膠四兩服盡，毒不內攻。
唐氏方加穿山甲四片，燒存性用。
昂：謂此方若驗，勝於服蠟礬丸也。）
</pre>
<pre data-sec="p">
序號：480
編號：禽獸部015
藥名：虎骨
十劑：宣、去風、健骨
性味：味辛微熱。
功用：虎屬金而制木，故嘯則風生，追風健骨，定痛辟邪。
主治：治風痺拘攣疼痛，驚悸癲癇，犬咬骨哽。（為末水服，犬咬傅患處。）
品類：以頭骨、脛骨良。（虎雖死猶立不仆，其氣力皆在前脛。
時珍曰：「凡辟邪症，治驚癇瘟瘧頭風，當用頭骨；治手足風，當用脛骨；
治腰脊風，當用脊骨，各從其類。」）

編號：禽獸部015-1
藥名：虎肚
主治：治反胃。
（取生者，存滓穢勿洗，新瓦固煆存性為末，入平胃散一兩，每服三錢效。
昂按：虎肚丸宜於食膈。若寒膈、氣膈、血膈、痰膈，恐難見功。）

編號：禽獸部015-2
藥名：虎睛
主治：為散，竹瀝下，治小兒驚癇夜啼。
</pre>
<pre data-sec="p">
序號：481
編號：禽獸部016
藥名：犀角
十劑：瀉心、胃大熱
性味：苦酸鹹寒。
功用：涼心瀉肝，清胃中大熱，祛風利痰，辟邪解毒。
主治：治傷寒時疫，發黃發斑，（傷寒下早，熱乘虛入胃，則發斑；
下遲，熱留胃中，亦發斑。）
吐血下血，蓄血譫狂，痘瘡黑陷，消癰化腫，定驚明目。
禁忌：妊婦忌之。（能消胎氣。
時珍曰：「五臟六腑皆稟氣于胃，風邪熱毒必先干之，飲食藥物必先入胃。
犀角之精華所聚，足陽明胃藥也。故能入陽明，解一切毒，療一切血，
及驚狂斑痘之證。」
抱朴子云：犀食百草之毒，及棘，故能解毒。
飲食有毒，以角攪之，則生白沫。）
品類：烏而光潤者勝，角尖尤勝。（鹿取茸，犀取尖，其精氣盡在是也。）
現成器物，多被蒸煮，不堪入藥。
炮製：入湯劑磨汁用，入丸散細剉。紙裹納懷中，待熱搗之立碎。
（歸田錄云：人氣粉犀。）
配伍：升麻為使，忌鹽。
</pre>
<pre data-sec="p">
序號：482
編號：禽獸部017
藥名：羚羊角
十劑：瀉心、肝火
性味：苦鹹微寒，
歸經：羊屬火，而羚羊屬木。入足厥陰（肝。），手太陰、少陰經（肺、心。）。
功用：目為肝竅，此能清肝，故明目去障。
肝主風，其合在筋，此能祛風舒筋，故治驚癇搐搦，骨痛筋攣。
肝藏魂，心主神明，此能瀉心肝邪熱，故治狂越僻謬，夢魘驚駭。
肝主血，此能散血，故治瘀滯惡血，血痢腫毒。
相火寄於肝膽，在志為怒。（經曰：「大怒則形氣絕，而血菀於上。」）
此能下氣降火，故治傷寒伏熱，煩滿氣逆，食噎不通。
羚之性靈，而精在角，故又辟邪而解諸毒。（昂按：痘科多用以清肝火，
而本草不言治痘。）
品類：出西地，似羊而大，角有節，最堅勁，能碎金剛石與貘骨。
（貘，音麥。能食鐵。）
夜宿防患，以角掛樹而棲。
（角有掛紋者真。一邊有節而疏，乃山驢、山羊，非羚也。）
多兩角，一角者勝，
炮製：剉研極細，或磨用。
</pre>
<pre data-sec="p">
序號：483
編號：禽獸部018
藥名：鹿茸
十劑：大補陽虛
性味：甘溫（一云鹹熱。）純陽。
功用：生精補髓，養血助陽，強筋健骨。
主治：治腰腎虛冷，（百一方鹿角屑熬黃為末酒服，主腰脊虛冷刺痛。）
四肢酸痛，頭眩眼黑，崩帶遺精，一切虛損勞傷。
惟脈沈細，相火衰者宜之。
品類：鹿角初生長二三寸，分岐如鞍，紅如瑪瑙，破之如朽木者良。
（太嫩者，血氣未足無力。）
炮製：酥塗微炙用。（不酥，塗則傷茸。）或酒炙。
禁忌：不可嗅之，有蟲恐入鼻顙。（獵人得鹿縶之，取茸然後斃鹿，
以血未散故也。最難得不破未出血者。
沈存中筆談云：「凡含血之物，血易長，筋次之，骨最難長，
故人二十歲骨髓方堅。麋鹿角無兩月長至二十餘斤，凡骨之長，無速於此，
草木亦不及之。頭為諸陽之會，鍾于茸角，豈與凡血比哉。
鹿，陽獸，喜居山；麋，陰獸，喜居澤。麋似鹿色青而大，皆性淫，
一牡輒交十餘牝。麋補陰，鹿補陽，故冬至麋角解，夏至鹿角解也。
麋鹿茸、角罕能分別。」
雷斅曰：「鹿角勝麋角。」
孟詵、蘇恭、蘇頌並云：「麋茸、麋膠，勝於鹿。」
時珍曰：「鹿補右腎精氣，麋補左腎血液。」）

編號：禽獸部018-1
藥名：鹿角
性味：鹹溫，
功用：生用則散熱行血，消腫（醋磨塗腫毒，為末酒服治折傷。
醫餘曰：「有臁瘡赤腫而痛，用黃連涼藥，久不愈者，卻當用溫藥，
如鹿角灰、髮灰、乳香之類，此陰陽寒暑往來之理也。」）辟邪，
治夢與鬼交。（酒服一撮，鬼精即出，能逐陰中邪氣惡血。）
鍊霜熬膏，則專于滋補。（時珍曰：「鹿乃仙獸，純陽多壽，能通腎脈，
又食良草，故其角、肉，食之有益無損。」
鹿一名班龍，西蜀道士嘗貨斑龍丸，歌曰：「尾閣不禁滄海竭，
九轉靈丹都漫說，惟有斑龍頂上珠，能補玉堂闕下穴。」
蓋用鹿茸與膠霜也。）
炮製：造膠霜法」取新角寸截，河水浸七日，刮淨，桑火煮七日，入醋少許，
取角搗成霜，用其汁加無灰酒，熬成膏用，
配伍：畏大黃。（鹿?，鹿相交之精也，設法取之，大補虛勞。 ）
</pre>
<pre data-sec="p">
序號：484
編號：禽獸部019
藥名：麝香
十劑：宣通竅
性味：辛溫香竄。
功用：開經絡，通諸竅，透肌骨，暖水臟。
主治：治卒中諸風、諸氣、諸痛、諸血、痰厥驚癇。
（嚴用和云：「中風不醒者，以麝香清油灌之，先通其關。」
東垣曰：「風病在骨髓者宜之，若在肌肉，用之反引風入骨，如油入麵。」
時珍曰：「嚴氏言風病必先用。東垣謂必不可用，皆非通論。
若經絡壅閉，孔竅不利者，安得不用為引導，以開通之耶？但不可過耳。」
昂按：據李氏之言，似乃以嚴說為長。
廣利方中惡客忤垂死，麝香一錢，醋和灌之。）
癥瘕瘴瘧，鼻窒耳聾，目翳陰冷，辟邪解毒，
殺蟲墮胎，壞果敗酒，治果積酒積。
（東垣曰：「麝香入脾，治肉；牛黃入肝，治筋；冰片入腎，治骨。」）
配伍：研用。凡使麝香，用當門子尤妙。忌蒜，不可近鼻，防蟲入腦。
</pre>
<pre data-sec="p">
序號：485
編號：禽獸部020
藥名：熊膽
十劑：瀉熱
性味：苦寒。
功用：涼心平肝，明目殺蟲。
主治：治驚癇五痔。（塗之即瘥。）
品類：通明者佳。性善辟塵，撲塵水上，投膽少許，則豁然而開。
</pre>
<pre data-sec="p">
序號：486
編號：禽獸部021
藥名：象皮
十劑：外用、斂金瘡
功用：象肉壅腫，以刀刺之，半日即合。
炮製：治金瘡不合者，用其皮灰。亦可以熬膏入散。

編號：禽獸部021-1
藥名：象膽
功用：亦能辟塵，與熊膽同功。
</pre>
<pre data-sec="p">
序號：486
編號：禽獸部022
藥名：獺肝
十劑：補肝腎、殺傳尸
性味：甘鹹而溫。
功用：益陰補虛，殺蟲止嗽。
主治：治傳尸鬼疰有神功。（尸疰、鬼疰，乃五疰之一，變動有三十三種，
乃至九十九種，其證使人寒熱，沈沈默默，不知病之所苦，而無處不惡，
死後傳人，乃至滅門。
古方有獺肝丸，獺肝烘乾炙為末，水服二錢，日三，以瘥為度。）
品類：諸肝皆有葉數，惟獺肝一月一葉，其間又有退葉，
須於獺身取下，不爾多偽。（吳鶴皋曰：「獺陰物，晝伏夜出，故治鬼疰。」
昂：謂不然，緣其肝獨異於他獸也。）
</pre>
<pre data-sec="p">
序號：487
編號：禽獸部023
藥名：蝟皮
十劑：瀉、涼血
性味：苦平。
主治：治腸風瀉血，五痔（燒末油調傅。水服亦佳。）陰腫。
品類：「脂」滴耳中，治聾。「膽」點痘後風眼。
似鼠而圓大，褐色，攢毛，外刺如栗房，
炮製：煆黑存性用。
</pre>
<pre data-sec="p">
序號：488
編號：禽獸部024
藥名：兔矢
十劑：一名明月砂，宣、明目、殺蟲
功用：殺蟲明目， 
主治：治勞瘵五疳，痘後生翳。

編號：禽獸部024-1
藥名：兔肝
功用：瀉肝熱，故能明目。

編號：禽獸部024-2
藥名：兔肉
主治：治消渴，（海上方澄汁冷飲。）小兒食之稀痘瘡。
（陶宏景曰：「孕婦食之，令兒缺唇。」
保壽堂兔血丸令小兒永不出痘，雖出亦稀，臘八日取生兔刺血，
和蕎麥麵加雄黃四五分，和丸菜豆大，初生小兒乳汁送下二三丸，
遍身發出紅痘，此其驗也。）
</pre>
<pre data-sec="p">
序號：489
編號：禽獸部025
藥名：豭鼠矢
十劑：宣調陰陽
性味：甘而微寒。
主治：治傷寒勞復發熱，男子陰易腹痛。
（婦人傷寒初愈，即與交接，毒中男人，名陰易。
若女人與傷寒男子交接，名陽易。活人有鼠矢湯。）
品類：兩頭尖者，為雄鼠屎。

編號：禽獸部025-1
藥名：鼠膽
功用：明目， 
主治：汁滴耳中，治二十年老聾。（陶宏景曰鼠膽隨死即消，不易得也。）

編號：禽獸部025-2
藥名：鼠肉
主治：治兒疳鼠瘻。（河間曰：「鼠性善穿，而治瘡瘻，因其性為用也。」）
</pre>
<pre data-sec="p">
序號：490
編號：禽獸部新增001
藥名：燕窩
十劑：養肺陰、潤化痰
性味：甘淡平。
功用：大養肺陰，化痰止嗽，補而能清，為調理虛勞之聖藥。
一切病之由於肺虛，不能肅清下行者，用此皆可治之。
開胃氣，潤大小腸，已勞痢，益小兒痘疹。
品類：出沿海，有紅、白、烏三色，可入煎藥。

編號：禽獸部新增001-1
藥名：腳
功用：功用相倣，性重達下，微鹹能潤下， 
主治：治噎膈甚效。
</pre>
<pre data-sec="p">
序號：491
編號：禽獸部新增002
藥名：雀
十劑：補陽、益精
性味：甘溫。
功用：壯陽氣，益精髓，暖腰膝，縮小便。
主治：治血崩帶下。
禁忌：不可同李及諸肝食。妊婦食之，令子多淫，服白朮人忌。

編號：禽獸部新增002-1
藥名：頭血
主治：治雀盲。

編號：禽獸部新增002-2
藥名：卵
性味：酸溫。
功用：益精血，
主治：治男子陰痿不起，女子帶下，便溺不利。

編號：禽獸部新增002-3
藥名：糞名白丁香，
性味：苦溫。
主治：治疝瘕積脹痃癖，及目翳努肉，癰疽瘡癤，咽喉齒齲。
炮製：臘月采得，研細，以甘草水浸一宿，去水焙乾用。
</pre>
<pre data-sec="p">
序號：492
編號：禽獸部新增003
藥名：鴿
十劑：一名鵓鴿，解毒
性味：鹹平。
功用：解諸藥毒，及人馬久患疥。
主治：治惡瘡，風癬，白癜癧，瘍風。
品類：唯白色者入藥。

編號：禽獸部新增003-1
藥名：卵
功用：解瘡毒痘毒。
編號：禽獸部新增003-2
藥名：屎名左盤龍，
功用：消腹中痞塊，瘰癧諸瘡， 
主治：療破傷風，及陰毒垂死者。
</pre>
<pre data-sec="p">
序號：493
編號：禽獸部新增004
藥名：雉
十劑：即野雞，補氣、止痢
性味：甘微寒。
功用：補中益氣力，止泄痢。
</pre>
<pre data-sec="p">
序號：494
編號：禽獸部新增005
藥名：鵝
性味：甘溫有毒，
功用：發風動瘡。

編號：禽獸部新增005-1
藥名：血
主治：愈噎膈反胃。

編號：禽獸部新增005-2
藥名：卵
性味：甘溫， 
功用：補中益氣。
</pre>
<pre data-sec="p">
序號：495
編號：禽獸部新增006
藥名：麋茸麋角
功用：功用與鹿相倣，而溫性差減。
</pre>
<pre data-sec="p">
序號：496
編號：鱗介魚蟲部001
藥名：龍骨
十劑：濇瀉、固腸、斂驚
性味：甘濇微寒，
歸經：入手足少陰（心、腎。）、手陽明（大腸。）、足厥陰經。肝。
功用：能收斂浮越之正氣，濇腸益腎，安魂鎮驚，辟邪解毒。
主治：治多夢紛紜，驚癇瘧痢，吐衄崩帶，遺精脫肛。利大小腸，固精止汗，
定喘（氣不歸元則喘。）斂瘡，皆以濇止脫之義。
（十劑曰：「濇可去脫，牡蠣、龍骨之屬是也。」）
品類：白地錦紋，舔之粘舌者良。（人或以古壙灰偽之。）
炮製：酒浸一宿，水飛三度用，或酒煮、酥炙、火煆，亦有生用者。
又云水飛曬乾，黑豆蒸過用。（否則著人腸胃，晚年作熱。）
配伍：忌魚及鐵。畏石膏、川椒，得人參、牛黃良。
（許洪云：「牛黃惡龍骨，而龍骨得牛黃更良，有以伏也。」）
</pre>
<pre data-sec="p">
序號：497
編號：鱗介魚蟲部002
藥名：龍齒
十劑：濇、鎮驚
性味：濇涼。
功用：鎮心安魄，
主治：治大人痙癲狂熱，小兒五驚十二癇。（衛生寶鑑曰：「龍齒安魂，虎睛定魄。
龍屬木主肝，肝藏魂；虎屬金主肺，肺藏魄也。」）治同龍骨。
</pre>
<pre data-sec="p">
序號：498
編號：鱗介魚蟲部003
藥名：鯉魚
十劑：通行水
性味：甘平。
功用：下水氣，利小便。
主治：治欬逆上氣，腳氣黃疸，妊娠水腫。（古方治水腫，有鯉魚湯、鯉魚粥。
劉河間曰：「鯉之治水，鴨之利水，所謂因其氣相感也。」）
炮製：骨燒灰，療魚骨鯁。
</pre>
<pre data-sec="p">
序號：499
編號：鱗介魚蟲部004
藥名：鯽魚
十劑：補、調胃
性味：甘溫。
功用：諸魚屬火，獨鯽屬土，土能制水，故有和胃、實腸、行水之功。
（作鱠食，治腳氣及上氣。）
配伍：忌麥冬、芥菜、沙糖、豬肝。
</pre>
<pre data-sec="p">
序號：500
編號：鱗介魚蟲部005
藥名：石首魚
十劑：補土、和胃
性味：甘平。
功用：開胃消食，
主治：治暴痢腹脹。（菽園雜記曰：「痢疾最忌油膩、生冷，惟白鯗相宜，
以其無脂，不膩而能消宿食，理腸胃也。」）
品類：即乾白魚鮝，首中有石，故名。（石治石淋。昂按今人多以石首魚鰾，
合破故紙等藥為丸，名魚鰾丸，云暖精種子，而本草全未之及何也？）
</pre>
<pre data-sec="p">
序號：501
編號：鱗介魚蟲部006
藥名：青魚膽
十劑：瀉熱、治目疾
性味：苦寒。
歸經：色青入肝膽， 
主治：治目疾。點眼消赤腫障翳，嚥津吐喉痺痰涎，塗火熱瘡，療魚骨哽。
炮製：臘月收，陰乾。
</pre>
<pre data-sec="p">
序號：502
編號：鱗介魚蟲部007
藥名：鱧魚膽
十劑：瀉熱
性味：凡膽皆苦，惟鱧魚膽甘。（昂按：味終帶苦。）
主治：喉痺將死者，點入即瘥，病深者，水調灌之。
品類：俗名烏魚，即七星魚。（首有七星，夜朝北斗，道家謂之水厭。
雁為天厭，犬為地厭。衛生歌云：雁行有序，犬有義，黑魚拱北知臣禮，
人無禮義反食之，天地鬼神皆不喜。
楊拱醫方摘要云：除夕黃昏時，取大黑鱧魚一尾，小者二三尾，煮湯浴兒，
遍身七竅俱到，能免出痘，不可嫌腥，而以清水洗去也。
如不信，留一手或一足不洗，遇出痘，特不洗處痘必多，
此異人所傳，不可輕易。
食醫心鏡，鱧魚一斤以上，和冬瓜、蔥白作羹，治十種水氣）
</pre>
<pre data-sec="p">
序號：503
編號：鱗介魚蟲部008
藥名：鱔魚
十劑：宣去風
性味：甘溫。
功用：補五臟，除風溼。

編號：鱗介魚蟲部008-1
藥名：尾血
主治：療口眼喎斜，（和少麝香，左喎塗右，右喎塗左，正即洗去。
千金云：鱉血、雞冠血和伏龍肝並治口喎。）
滴耳，治耳痛。滴鼻，治鼻衄。點目，治痘後生翳。
（時珍曰：「鱔善穿穴，與蛇同性，故能走經絡，療風邪，及諸竅之病。
風中血脈，用血主之，從其類也。」）
</pre>
<pre data-sec="p">
序號：504
編號：鱗介魚蟲部009
藥名：鰻鱺
十劑：補虛、殺蟲
性味：甘平。
功用：去風殺蟲。（按蟲由風生，故風字從虫。）
主治：治骨蒸勞瘵，溼痺風痺，陰戶蝕癢。（皆有蟲。
張鼎云：「其骨燒煙，蚊化為水，薰竹木辟蛀蟲，置衣箱辟諸蠹。」）
補虛損。（有病瘵者，相染已死數人，乃取病者釘之棺中，棄于流水，
永絕傳染，漁人異之，開視見一女子尚活，取置漁舍，多食鰻鱺，
病愈，遂以為妻。
聖惠方，鰻鱺淡炙食，治諸蟲心痛多吐，冷氣上攻滿悶。）
</pre>
<pre data-sec="p">
序號：505
編號：鱗介魚蟲部010
藥名：蚒蛇膽
十劑：瀉熱、明目、護心
性味：蚒稟己土之氣，膽屬甲乙風木，氣寒有小毒，其味苦而帶甘。
功用：涼血明目，療疳殺蟲，主厥陰、太陰之病。肝木，脾土。
肉極腴美，主治略同。
品類：取膽粟許置水上，旋行極速者真。（膽上旬近頭，中旬近心，下旬近尾，
能護心止痛，受杖時噙之，杖多不死。）
</pre>
<pre data-sec="p">
序號：506
編號：鱗介魚蟲部011
藥名：白花蛇
十劑：宣、去風溼
性味：甘鹹而溫。
功用：蛇善行數蛻，如風之善行數變。花蛇又食石南，（食石南籐、花、葉。
石南辛苦，治風。）故能內走臟腑，外徹皮膚，透骨搜風，截驚定搐。
主治：治風溼癱瘓，大風疥癩。（開寶本草云治中風、口眼喎斜、半身不遂。
經疏云：「前證定緣陰虛血少內熱而發，與得之風溼者殊科，
白花蛇非所宜也，宜辨。」凡服蛇酒藥，切忌見風。）
品類：出蘄州，龍頭虎口，黑質白花，脅有二十四方勝紋，腹有念珠斑，
尾有佛指甲，雖死而眼光不枯，他產則否。
炮製：頭尾有毒，各去三寸。亦有單用頭尾，酒浸三日，去盡皮骨，
大蛇一條，只得淨肉四兩。
</pre>
<pre data-sec="p">
序號：507
編號：鱗介魚蟲部012
藥名：烏梢蛇
十劑：宣、去風溼
功用：功用同白花蛇，而性善無毒。
品類：性善不噬物，眼光至死不枯。以尾細能穿百錢者佳，重七錢至一兩者為上，
十兩至一鎰者中。大者力減，
炮製：去頭與皮骨，酒煮或酥炙用。
</pre>
<pre data-sec="p">
序號：508
編號：鱗介魚蟲部013
藥名：蛇蛻
十劑：輕宣、去風毒
性味：甘鹹無毒。（甄權有毒。）
功用：性靈而能辟惡，故治鬼魅蠱毒。
性竄而善去風，故治驚癇風瘧，重舌（聖惠方燒末傅。）喉風。
性毒而能殺蟲，故治疥癬惡瘡，疔腫痔漏。
屬皮而性善蛻，故治皮膚瘡瘍，難產目翳。
炮製：用白色如銀者，皂筴水洗淨，或酒、或醋、或蜜浸炙黃用，
或燒存性，或鹽泥固煆，各隨本方。
</pre>
<pre data-sec="p">
序號：509
編號：鱗介魚蟲部014
藥名：海狗腎
十劑：一名膃肭臍，補腎助陽
性味：甘鹹大熱。
功用：補腎助陽，
主治：治虛損勞傷，陰痿精冷。功近蓯蓉、瑣陽。
品類：出西番，今東海亦有之，似狗而魚尾，置器中，長年溼潤，臘月浸水不凍。
置睡犬旁，犬驚跳者為真。（或曰：連臍取下，故名臍。
或曰：乃膃肭獸之臍也。昂按：兩名不類，恐一是海魚之腎，
一是山獸之臍也。綱目以此條入獸部。）
</pre>
<pre data-sec="p">
序號：510
編號：鱗介魚蟲部015
藥名：穿山甲
十劑：一名鮫鯉，宣通經絡
性味：鹹寒善竄（喜穿山。）。
功用：專能行散，通經絡，達病所（某處病用某處之甲更良。）。
歸經：入厥陰陽明（肝、胃。）。
主治：治風溼冷脾，通經下乳，消腫潰癰，止痛排膿，
和傷發痘（元氣虛者慎用。）。風瘧瘡科，須為要藥。
（以其穴山寓水，故能出入陰陽，貫穿經絡，達於營分，以破邪結，
故用為使。）
以其食蟻，又治蟻瘻（瘻也，音閭，亦音漏。有婦人項下忽腫一塊，
漸延至頸，偶刺破出水一碗，瘡久不合，有道人曰：「此蟻瘻也，
緣飯中遇食蟻得之，用穿山甲燒存性為末，敷之立愈。」
劉伯溫多能鄙事云：油籠滲漏，刮甲裹肉黶投入，自至漏處補住。
永州記云：不可於隄岸殺之，恐血入土，則隄岸滲漏。
觀此二說，其性之善竄可知矣。）。
禁忌：癰瘍已潰者忌服。
品類：如鼉而短，似鯉有足，
炮製：尾甲力更勝。或生或燒，酥炙醋炙，童便油煎，土炒，隨方用。
</pre>
<pre data-sec="p">
序號：511
編號：鱗介魚蟲部016
藥名：海螵蛸
十劑：一名烏賊骨，宣通血脈
性味：鹹走血，溫和血，
歸經：入肝、腎血分。
功用：通血脈，祛寒溼。
主治：治血枯（內經血枯治之以烏賊骨。）血瘕，血崩血閉，腹痛環臍，
陰蝕腫痛（燒末酒服。）。瘧痢疳蟲，目翳淚出， 
聤耳出膿（性能燥膿，收水為末，加麝少許摻入。），
厥陰、少陰肝、腎。經病。
品類：出東海，亦名墨魚。（腹中有墨，書字逾年乃滅。
常吐黑水，自罩其身，人即於黑水處取之。）
炮製：取骨，魚鹵浸，炙黃用。
配伍：惡附子、白芨、白斂，能淡鹽。
</pre>
<pre data-sec="p">
序號：512
編號：鱗介魚蟲部017
藥名：龜板
十劑：補陰、益血
性味：甘平至陰，屬金與水。
功用：補心益腎，滋陰資智。（性靈，故資智通心，益腎以滋陰。）
主治：治陰血不足，勞熱骨蒸，腰腳痠痛，久瀉久痢（能益大腸。），
久嗽欬瘧（老瘧也。或經數年，中有痞塊，名瘧母。），癥瘕崩漏，
五痔難產（為末酒服，或加芎、歸煆髮。），
陰虛血弱之證（益陰清熱故治之。時珍曰：「龜、鹿皆靈而壽，
龜首常藏向腹，能通任脈，故取其甲以補精、補腎、補血，以養陰也。
鹿首常還向尾，能通督脈，故取其角以補命、補精、補氣，以養陽也。」
昂按：本草有鹿膠而不及龜膠，然板不如膠，誠良藥也。
合鹿膠一陰一陽，名龜鹿二仙膏。）。
品類：大者良，上下甲皆可用。
炮製：酥炙、或酒炙、醋炙、豬脂炙，煆灰用。洗淨槌碎，水浸三日，
用桑柴熬膏良。（自死敗龜尤良，得陰氣更全也。）
配伍：惡人參。

編號：鱗介魚蟲部017-1
藥名：龜尿
功用：走竅透骨，染鬚髮，治啞聾。
（以鏡照之，龜見其形，則淫發而尿出，或以豬鬃松毛刺其鼻，尿亦出。）
</pre>
<pre data-sec="p">
序號：513
編號：鱗介魚蟲部018
藥名：鱉甲
十劑：補陰、退熱
性味：鹹平屬陰， 
歸經：色青入肝。
主治：治勞瘦骨蒸，往來寒熱，溫瘧瘧母。（瘧必暑邪類多，陰虛之人，
瘧久不愈，元氣虛羸，邪陷中焦則結為瘧母。鱉甲能益陰除熱而散結，
故為治瘧要藥。）
腰痛脅堅，血瘕痔核（鹹能軟堅。）。經阻產難，腸癰瘡腫，
驚癇斑痘，厥陰血分之病。（時珍曰：「介蟲陰類，故皆補陰，
或曰本物屬金與土，故入脾、肺而治諸病。」）
品類：色綠九肋，重七兩者為上。
炮製：醋炙。若治勞，童便炙。亦可熬膏。

編號：鱗介魚蟲部018-1
藥名：鱉肉
功用：涼血補陰， 
主治：亦治瘧痢。（煮作羹食，加生薑、沙糖，不用鹽醬，名鱉糖湯。）
配伍：惡礬石，忌莧菜、雞子。（鱉色青，故走肝益腎而退熱；
龜色黑，故通心入腎而滋陰。陰性雖同，所用略別。）」

編號：鱗介魚蟲部018-2
藥名：鱉膽
性味：味辣，
功用：可代椒解腥。
</pre>
<pre data-sec="p">
序號：514
編號：鱗介魚蟲部019
藥名：蟹
十劑：瀉、散血
性味：鹹寒。
功用：除熱解結，散血通經，續筋骨，（筋絕傷者，取蟹黃足髓熬，內瘡中，
筋即續生。骨節脫離者，生搗熱酒調服，滓塗半日，骨內谷谷有聲即好。）
塗漆瘡。（能敗漆。）
禁忌：然寒胃動風。

編號：鱗介魚蟲部019-1
藥名：蟹爪
功用：墮胎。（產難及子死腹中者，服蟹爪湯即出，其螯燒煙能集鼠於庭。
中蟹毒者，搗藕節，熱酒調服。醃蟹中入蒜則不沙）
</pre>
<pre data-sec="p">
序號：515
編號：鱗介魚蟲部020
藥名：蝦
十劑：補陽
性味：甘溫。
功用：託痘瘡，下乳汁，吐風痰。（中風證，以蝦半斤，入薑、蔥、醬料水煮，
先吃蝦，次吃汁，以鵝翎探引吐出痰涎，隨證用藥。）壯陽道。
</pre>
<pre data-sec="p">
序號：516
編號：鱗介魚蟲部021
藥名：牡蠣
十劑：濇腸、補水、軟堅
功用：鹹以軟堅化痰，消瘰瀝結核，老血瘕疝。
濇以收脫，治遺精崩帶，止嗽斂汗，（或用麻黃根、糯米為粉撲身，
或加入煎劑。）固大小腸。
微寒以清熱補水，治虛勞煩熱，溫瘧赤痢，利濕止渴，為肝、腎血分之藥。
（王好古曰：「以柴胡引之，去脅下硬；茶引之，消頸核；
大黃引，消股間腫。以地黃為使，益精收濇，止小便利；
以貝母為使，消積結。」）
炮製：鹽水煮一伏時，煆粉用，亦有生用者。
配伍：貝母為使，惡麻黃、辛夷、吳茱萸，得甘草、牛膝、遠志、蛇床子良。
（海氣化成，純雄無雌，故名牡。）
</pre>
<pre data-sec="p">
序號：517
編號：鱗介魚蟲部022
藥名：蛤粉
十劑：濇
品類：蛤蜊殼煆為粉，
功用：與牡蠣同功。（海藏曰腎經血分藥。（宋徽宗寵妃病痰嗽而腫不寐，
李防禦治之，三日不效，當誅。李技窮憂泣，忽聞市人賣嗽藥，一文一帖，
吃了今夜得睡，色淡碧。李市之，恐藥猛悍，先自試，覺無害，
遂併三帖為一，以進妃服之，是夕寢安嗽止，面腫亦消，帝大悅，
賜直萬金。李不知其方，懼得罪，伺得市人，重價求之，乃蚌殼研粉，
少加青黛也！以淡虀水，加麻油敷滴調服。
聖惠方白蜆殼研粉炙飲調，治欬嗽不止。）

編號：鱗介魚蟲部022-1
藥名：肉
性味：鹹冷， 
功用：止渴解酒。（牡蠣、蛤蜊、海蛤、文蛤並出海中，大抵海物鹹寒，
功用略同，江湖蛤蚌無鹹水浸漬，即能清熱利溼，不能軟堅。）

編號：鱗介魚蟲部022-2
藥名：文蛤
品類：背有花紋， 
功用：兼能除煩渴，利小便。
</pre>
<pre data-sec="p">
序號：518
編號：鱗介魚蟲部023
藥名：瓦楞子
十劑：即蚶殼，瀉、消癥、散痰
性味：甘鹹。
功用：消血塊，散痰積。（煆紅醋淬三次為末，醋膏丸，治一切氣血癥瘕。）
</pre>
<pre data-sec="p">
序號：519
編號：鱗介魚蟲部024
藥名：田螺
十劑：瀉熱
性味：味甘大寒。
功用：利溼清熱，止渴消渴。醒酒，利大小便。（能引熱下行。
熊彥誠病前後不通，腹脹如鼓，眾醫莫措，遇一異人曰：「此易耳！
奉施一藥。」即脫靴入水，採得一大螺，曰：「事濟矣！」以鹽和殼搗碎，
帛繫臍下一寸三分。曾未安席，砉然暴下，歸訪異人，無所見矣。
董守約以腳氣攻注，或教槌數螺繫兩股，便覺冷氣趨下至足，既而亦安。）
主治：治腳氣黃疸，噤口毒痢，（用螺加少麝搗餅烘熱，貼臍下，引熱下行，
自然思食。）目熱赤痛。（入鹽花取汁點之。）搽痔瘡狐臭。
</pre>
<pre data-sec="p">
序號：520
編號：鱗介魚蟲部025
藥名：石決明
十劑：瀉風熱、明目
性味：鹹平。
功用：除肺肝風熱，除青盲內障，水飛點目外障。
亦治骨蒸勞熱，通五淋，（能清肺、肝故也。古方多用治瘍疽。）
解酒酸。（為末投熱酒中即解。）
品類：如蚌而扁，惟一片無對，七孔九孔者良。
炮製：鹽水煮一伏時，或麵裹煨熟，研粉極細，水飛用。
配伍：惡旋覆。
</pre>
<pre data-sec="p">
序號：521
編號：鱗介魚蟲部026
藥名：珍珠
十劑：瀉熱、定驚
性味：甘鹹性寒，
歸經：感月而胎。（語云：上巳有風，梨有蠹；中秋無月，蚌無胎。）
水精所孕，水能制火，入心、肝二經。
功用：鎮心安魂，（肝藏魂。昂按：雖云瀉熱，亦藉其實氣也。
大扺寶物多能鎮心安魂，如金箔、琥珀、真珠之類。
龍齒安魂，亦假其神氣也。）墜痰拔毒，收口生肌。
主治：治驚熱痘疔，下死胎胞衣（珠末一兩，苦酒服。）。
塗面好顏色，點目去翳膜，綿裹塞耳治聾。
炮製：取新潔未經鑽綴者，乳浸三日，研粉極細用。（不細傷人臟腑。
陸佃曰：「蛤蚌無陰陽、牝牡，須雀化成，故能生珠，專一於陰棈也。」）
</pre>
<pre data-sec="p">
序號：522
編號：鱗介魚蟲部027
藥名：蛤蚧
十劑：補肺，潤腎，止喘，定嗽
性味：鹹平，
功用：補肺，潤腎，益精，助陽，
主治：治渴，通淋，定喘止嗽，肺痿咳血氣虛血竭者食之（能補肺益水源，
李時珍曰：「補肺止渴功同人參，益氣扶羸功同羊肉。」
經疏曰：「咳嗽由風寒外邪者不宜用。」）
品類：出廣南，首如蟾蜍，背綠色，斑點如錦紋，雄為蛤（鳴聲亦然，因聲而名。），
皮粗口大，身小尾粗，雌為蚧，皮細口尖，身大小尾，雌雄相呼，
屢日乃交，兩兩相抱，捕者擘之，雖死不開，房術用之甚效，
不論牝牡者，只可入雜藥，口含少許奔走不喘者真， 
炮製：藥力在尾（見人補之，輒自嚼斷其尾，尾不全者不效。），
凡使去頭足（雷斅曰：「其毒在眼，用須去眼。」），洗去鱗肉不淨，
及肉毛酥炙，或蜜炙，酒浸焙用。
</pre>
<pre data-sec="p">
序號：523
編號：鱗介魚蟲部028
藥名：蜂蜜
十劑：亦名石蜜、巖蜜，補中、潤燥、滑腸
性味：草木精英，含露氣以釀成。生性涼，能清熱，熟性溫，能補中，
甘而和，故解毒，柔而滑，故潤燥
功用：甘緩可以去急，故止心腹肌肉、瘡瘍諸痛。
甘緩可以和中，故能調營衛，通三焦，除眾病，和百藥，（故丸藥多用之。）
而與甘草同功。止嗽治痢，（解毒潤腸，最治痢疾，薑汁和服甚佳。）
明目悅顏。
同薤白搗，塗湯火傷，煎鍊成膠，通大便。（乘熱納穀道中，名蜜煎導。）
禁忌：然能滑腸，泄瀉與中滿者忌用。
品類：以白如膏者良。（汪穎曰：蜜以花為主，閩廣蜜熱，川蜜溫，西蜜涼。
安宣州有黃連蜜，味小苦，點目熱良。西京有梨花蜜，色白如脂。）
炮製：用銀石器，每蜜一斤，入水四兩，桑火慢熬，掠出浮沫，至滴水成珠用。
配伍：忌蔥、鮮萵苣同食。（昂按：生蔥同蜜食殺人，而萵苣蜜漬點茶者頗多，
未見作害，豈醃過則無患乎？抑藥忌亦有不盡然者乎。） 

編號：鱗介魚蟲部028-1
藥名：黃蠟
性味：甘溫，
功用：止痛生肌，
主治：療下痢，（蜜質柔性潤故滑腸胃；蠟質堅性澀故止下痢。）
續絕傷（按：蠟蜜皆蜂所釀成，而蜜味至甘，蠟味至淡，
故今人言無味謂之嚼蠟）。
</pre>
<pre data-sec="p">
序號：524
編號：鱗介魚蟲部029
藥名：露蜂房
十劑：宣、解毒、殺蟲
性味：甘平有毒。
主治：治驚癇瘈瘲，附骨癰疽，根在臟腑。（和蛇蛻、亂髮燒灰酒服。
按：附骨疽不破，附骨成膿故名。不知者誤作賊風治。
附骨疽痛處發熱，四體乍熱乍寒，小便赤，大便祕，而無汗，
瀉熱發散則消。
賊風，痛處不熱，亦不發寒熱，覺身冷，欲得熱熨則小寬，時有汗，
宜風藥治之。）
塗瘰癧成瘻，（音漏，炙研豬脂和塗。）止風蟲牙痛，（煎水含嗽。
時珍曰：「陽明藥也，取其以毒攻毒，兼殺蟲之功耳。」）
傅小兒重舌，（燒灰酒和敷舌下，日數次。）起陰痿。（燒灰傅陰上。）
炮製：取懸於樹，受風露者炙用。（治癰腫醋調塗，洗瘡煎用。）
</pre>
<pre data-sec="p">
序號：525
編號：鱗介魚蟲部030
藥名：殭蠶
十劑：輕宣去風、化痰
性味：辛鹹微溫。
功用：殭而不腐，得清化之氣，故能治風化痰，散結行經。
（蠶病風則殭，故因以治風，能散相火逆結之痰。）
歸經：其氣味俱薄，輕浮而升，入肺、肝、胃三經。
主治：治中風失音，頭風齒痛，喉痺咽腫（炒為末，薑湯調下一錢，當吐出頑痰。），
丹毒瘙癢（皆風熱為病。），瘰厲結核，痰瘧血病，崩中帶下（風熱乘肝。），
小兒驚疳，膚如鱗甲。（由氣血不足，亦名胎垢，煎湯浴之。）
下乳汁，滅瘢痕。
禁忌：若諸證由於血虛，而無風寒客邪者勿用。
品類：以頭蠶色白條直者良。
炮製：糯米泔浸一日，待桑涎浮出，漉起焙乾，拭淨肉毛口甲，搗用。
配伍：惡桑螵蛸、茯苓、茯神、桔梗、萆薢。

編號：鱗介魚蟲部030-1
藥名：蠶繭
性味：甘溫，
功用：能瀉膀胱相火，引清氣上朝於口，止消渴。（蠶與馬並屬午，為離，主心，
作繭退藏之際，故繰絲湯飲之，能抑心火，而治消渴。）
癰疽無頭者，燒灰酒服。服一枚出一頭，二枚出二頭。

編號：鱗介魚蟲部030-2
藥名：雄蠶蛾
性味：氣熱性淫，
主治：主固精強陽，交接不倦。（蠶退紙，燒存性入麝少許，蜜和敷馬牙疳，
加白礬尤妙。百一方蠶紙燒灰，酒水任下，能治邪祟發狂悲泣。）
</pre>
<pre data-sec="p">
序號：526
編號：鱗介魚蟲部031
藥名：原蠶砂
十劑：燥溼、去風
功用：蠶食而不飲，屬火性燥，燥能去風勝溼。
（經曰：「燥勝風，燥屬金，風屬木也。」）
性味：其砂辛甘而溫。
主治：炒黃浸酒，治風溼為病，支節不隨，皮膚頑痺，腰腳冷痛，
冷血瘀血。（史國公藥酒中用之。）
炒熱熨患處亦良。（寇氏曰：「醇酒三升，拌蠶砂五斗，蒸熱鋪暖室席上，
令患冷風氣痺人，以患處就臥，厚覆取汗，不愈間日再作，須防昏悶。」）
麻油調敷，治爛弦風眼。（目上下胞屬脾，脾有風溼，則蟲生弦爛。
又新瓦炙為末，少加雄黃、麻油調敷，治蛇串瘡。
有人食烏梢蛇，渾身變黑，漸生鱗甲，見者驚縮。
鄭奠一令日服晚蠶砂五錢，盡一二斗，久之乃退。）
品類：晚蠶矢也， 
炮製：淘淨曬乾。
</pre>
<pre data-sec="p">
序號：527
編號：鱗介魚蟲部032
藥名：桑螵蛸
十劑：固腎
性味：甘鹹，
歸經：入肝、腎命門。
功用：益精氣而固腎， 
主治：治虛損陰痿，夢遺白濁，血崩腰痛，傷中疝瘕（肝、腎不足。）。
通五淋，縮小便。（能通故能縮。腎與膀胱相表裏，腎得所養，
氣化則能出，故能通。腎氣既固，則水道安常，故又能止也。
寇宗奭治便數有桑螵蛸散，桑螵蛸、茯神、遠志、菖蒲、人參、當歸、
龍骨、鱉甲醋炙，各一兩為末，臥時人參湯下二錢，能補心安神，
亦治健忘。）
炙飼小兒，止夜尿。
品類：螳螂卵也，桑樹產者為好。（房長寸許，有子如蛆，芒種後齊出，
故仲夏螳螂生也。如用他樹者，以桑皮佐之，桑皮善行水，能引達腎經。）
炮製：炙黃，或醋煮湯泡，煨用。
配伍：畏旋覆花。（螳螂能出箭鏃，螳螂一個，巴豆半個，研敷傷處，微癢且忍，
極癢乃撼拔之，以黃連、貫眾湯洗，石灰傅之。
楊氏方用蜣螂，簇出後，傅生肌散。螳螂、蜣螂皆治驚風，今人罕用。
蜣螂兼治腹痛、便秘、下痢、脫肛、瘡疽、蟲痔。）
</pre>
<pre data-sec="p">
序號：528
編號：鱗介魚蟲部033
藥名：蟬蛻
十劑：輕、散風熱
功用：蟬乃土木餘氣所化，飲風露而不食。
      其氣清虛而味甘寒，故除風熱。
其體輕浮，故發痘疹。
其性善蛻，故退目翳，催生下胞。
其蛻為殼，故治皮膚瘡瘍癮疹。（與薄荷等分為末，酒調服。）
其聲清響，故治中風失音。又晝嗚夜息，故止小兒夜啼。
品類：蟬類甚多，惟大而色黑者入藥。
炮製：洗去泥土翅足，漿水煮曬乾用。（攻毒全用。）

編號：鱗介魚蟲部033-1
藥名：蚱蟬
主治：治小兒驚癇夜啼，殺疳去熱，出胎下胞。
（時珍曰：「治皮膚瘡瘍、風熱，當用蟬蛻。
治臟腑經絡當用蟬身，各從其類也。」）
</pre>
<pre data-sec="p">
序號：529
編號：鱗介魚蟲部034
藥名：五倍子
十劑：濇、斂肺
性味：鹹酸，其性濇，
功用：能斂肺，其氣寒，能降火。生津化痰，止嗽止血，斂汗
（鄭贊寰曰：「焙研極細，以自己漱口水調敷臍上，止盜汗如神。」）解酒。
主治：療消渴泄痢，瘡癬五痔，下血脫肛，腫水溼爛，子腸墜下，散熱毒，
消目腫（煎水洗之。），斂瘡口（熱散瘡口自斂。）。
其色黑，能染鬚。（丹溪曰：「倍子屬金，與水噙之，善收頑痰，解熱毒。
黃昏欬嗽，乃火浮肺中，不宜用涼藥，宜五倍、五味，斂而降之。」
醫學綱目云：王元珪虛而滑精，屢與加味四物湯，吞河間祕真丸，
及真珠粉丸，不止。後用五倍子一兩，茯苓二兩丸服，遂愈。
此則倍子斂濇之功，敏於龍骨、蛤粉也。
昂按：凡用祕濇藥，能通而後能祕，此方用茯苓倍五倍，一瀉一收，
是以能盡其妙也。）
禁忌：嗽由外感，瀉非虛脫者禁用。
品類：生鹽膚木上，乃小蟲食汁，遺種結毬於葉間。
（故主治之證，與鹽膚子葉同功。）殼輕脆而中虛，可以染皂，
炮製：或生或炒用。
</pre>
<pre data-sec="p">
序號：530
編號：鱗介魚蟲部035
藥名：白蠟
十劑：外用生肌
性味：甘溫屬金。
功用：生肌止血，（鄭贊寰曰：「汪御章年十六，常患尿血，
屢醫不效，予以白蠟加入涼血滋腎藥中，遂愈。」）
定痛補虛，續筋接骨，外科要藥。
</pre>
<pre data-sec="p">
序號：531
編號：鱗介魚蟲部036
藥名：斑蝥
十劑：大瀉、以毒攻毒
性味：辛寒有毒。
功用：外用蝕死肌，傅疥癬惡瘡。
內用破石淋，拔瘰癧疔腫。（楊登甫云：「瘰癧之毒，莫不有根，
大抵治以斑蝥、地膽為主，制度如法，能令其根從小便出，
如粉片血塊爛肉，此其驗也，以木通、滑石、燈心輩導之。
斑蝥捕得，屁射出，臭不可聞，故奔走下竅，直至精溺之處，
能下敗物，痛不可當，用須斟酌。」）
下猘犬毒，（九死一生之候，急用斑蝥七枚，去頭、翅、足，
糯米炒黃為末，酒煎，空心下，取下，小狗三四十枚，如數少，再服。
又方糯米一勺，斑蝥廿一枚，分三次，炒至青煙為度，去蝥取米為粉，
冷水入清油少許，空心下，取利下毒物，如不利，再進，
愈後忌聞鐘鼓聲，復發則不可治。服之肚痛，急者用靛汁，或黃連水解之。）
潰肉（肌肉近之則爛。）墮胎。
品類：荳葉上蟲，黃黑斑紋，
炮製：去頭足，糯米炒熟。生用則吐瀉。人亦有不用米，取氣不取質者。
配伍：畏巴豆、丹參，惡甘草、荳花。（斑蝥、芫青、葛上亭長、地膽，
四蟲形色不同，功略相近。食芫花為芫青，青綠色尤毒。
春生食葛花為亭長，黑身赤頭。夏生食荳花為斑蝥，斑色。
秋生冬入地，為地膽，黑頭赤尾。
陶隱居云：乃一物而四時變化者。蘇恭云：非也。皆極毒，須慎用。）
</pre>
<pre data-sec="p">
序號：532
編號：鱗介魚蟲部037
藥名：蠍
十劑：宣去風
性味：辛甘有毒，色青屬木。
主治：故治諸風眩掉（皆屬肝木。），驚癇搐掣，
口眼喎斜（白附、殭蠶、全蠍等分為末，名牽正散，酒服二錢甚效。）。
瘧疾風瘡，耳聾帶疝，厥陰風木之病。（東垣曰：「凡疝氣帶下，皆屬於風，
蠍乃治風要藥，俱宜加而用之。」
汪機曰：「破傷風宜以全蠍、防風為主。」）
禁忌：類中風，慢脾驚屬虛者忌用。
炮製：全用，去足焙，或用尾，尾力尤緊，
形緊小者良。（人被螯者，塗蝸牛即解。）
</pre>
<pre data-sec="p">
序號：533
編號：鱗介魚蟲部038
藥名：蜈蚣
十劑：宣、去風
性味：辛溫有毒，
歸經：入厥陰肝經。
功用：善走能散，
主治：治臍風撮口（炙未，豬乳調服。）。驚癇瘰癧，蛇癥（能制蛇。）
瘡甲（趾甲內惡肉突出，俗名雞眼睛。蜈蚣焙研敷之，以南星末，
醋調敷四圍。），殺蟲（古方治生蟲多用之。）墮胎。
炮製：取赤足黑頭者，火炙，去頭足尾甲，將荷葉火煨用，或酒炙。
配伍：畏蜘蛛、蜒蚰（不敢過所行之路，觸著即死。）、雞屎、桑皮、鹽。
（中其毒者，以桑汁鹽蒜塗之，破咬者，捕蜘蛛置咬處，自吸其毒，
蜘蛛死，放水中吐而活之。）
</pre>
<pre data-sec="p">
序號：534
編號：鱗介魚蟲部039
藥名：蟾蜍
十劑：即癩蝦蟆，瀉、療疳、拔疔毒
性味：蟾土精而應月魄，辛涼微毒，
歸經：入陽明胃。
功用：發汗退熱，除溼殺蟲。
主治：治瘡疽發背，（未成者，用活蟾蜍繫上半日，蟾必昏憒，罝水中救其命，
再易一個，三易則毒散矣。勢重者，剖蟾蜍合瘡上，不久必臭不可聞，
如此二三易，其腫自愈。）小兒勞瘦疳疾。

編號：鱗介魚蟲部039-1藥名：蟾酥
性味：辛溫大毒，
功用：助陽氣，
主治：治疔腫發背，小兒疳疾腦疳。（即蟾蜍眉間白汁，能爛人肌肉，
惟疔疳或合他藥服一二釐，取其以毒攻毒。腦疳，乳和滴鼻中，
外科多用之。蟾蜍肪塗玉，刻之如蠟。肪音方，脂也。）
</pre>
<pre data-sec="p">
序號：535
編號：鱗介魚蟲部040
藥名：白頸蚯蚓
十劑：瀉熱、利水
性味：蚓土德，而星應軫水。味性鹹寒，
功用：故能清熱，下行，故能利水。
主治：治溫病，大熱狂言，大腹黃疸，腎風腳氣。（蘇頌曰：「腳氣必須用之為使。」）
品類：白頸者，乃老蚯蚓，治大熱。
炮製：搗汁井水調下，入藥或曬乾為末，或鹽化為水，或微炙，或燒灰，
各隨本方。（中其毒者，鹽水解之。張將軍病蚯蚓咬毒，每夕蚓鳴於體，
濃煎鹽水浸身，數遍而愈。）

編號：鱗介魚蟲部040-1
藥名：蚯蚓泥（即蚯蚓屎。）
性味：甘寒，
功用：瀉熱解毒，
主治：治赤白久痢，傅小兒陰囊熱腫，腫腮丹毒。
</pre>
<pre data-sec="p">
序號：536
編號：鱗介魚蟲部041
藥名：五穀蟲
十劑：即糞蛆，瀉熱、療疳
性味：寒。
主治：治熱病譫妄，（音占，妄語。）毒痢作吐，小兒疳積疳瘡。
炮製：漂淨曬乾，或炒或煆，為末用。
</pre>
<pre data-sec="p">
序號：537
編號：鱗介魚蟲部新增001
藥名：海蛇
十劑：瀉、消積血
性味：鹹平。
主治：治婦人勞損，積血帶下，小兒風疾丹毒，湯火傷。
功用：功能退熱化痰，食品珍之。
</pre>
<pre data-sec="p">
序號：538
編號：鱗介魚蟲部新增002
藥名：海馬
十劑：補、溫腎
性味：甘溫。
功用：暖水臟，壯陽道，消癥塊，
主治：治疔瘡腫毒，婦人難產，及血氣痛。
</pre>
<pre data-sec="p">
序號：539
編號：鱗介魚蟲部新增003
藥名：海龍
功用：功同海馬，而力能倍之。
</pre>
<pre data-sec="p">
序號：540
編號：鱗介魚蟲部新增004
藥名：海參
十劑：補腎
性味：甘鹹溫。
功用：補腎益精，壯陽療痿。
品類：有刺者名刺參，無刺者名光參。出遼海者良。
</pre>
<pre data-sec="p">
序號：541
編號：鱗介魚蟲部新增005
藥名：淡菜
十劑：補陰
性味：甘鹹溫。
功用：補五臟，益陽事，理腰腳氣。
主治：治虛勞傷憊，精血衰少，及吐血久痢。又能潤肺化痰，止嗽滋陰。
</pre>
<pre data-sec="p">
序號：542
編號：鱗介魚蟲部新增006
藥名：貝子
十劑：散熱、明目
性味：鹹平。
功用：利水道，散結熱，點目翳。
</pre>
<pre data-sec="p">
序號：543
編號：鱗介魚蟲部新增007
藥名：馬珂
十劑：明目
性味：鹹平，
功用：消目翳，去面翳。
</pre>
<pre data-sec="p">
序號：544
編號：人部001
藥名：髮
十劑：一名血餘，補，和血
性味：髮者血之餘，味苦微寒
歸經：入足少陰厥陰（腎肝）
功用：補陰消瘀通關格利二便
主治：治諸血疾（能去瘀心之血，故亦治驚癎），血痢血淋，
舌血（煆末茅根湯下）血鼻（燒灰吹鼻），轉胞不通（燒灰服），
小兒驚熱（合雞子黃煎為汁服，雞子能去風痰），
合諸藥煎膏，涼血去瘀長肉（髮屬心稟木氣而生，鬚屬腎稟水氣而下生，
或曰：髮屬肝稟木氣而直生，眉屬金氣而橫生金無餘氣故短而不長，
至老金氣鈍則眉長矣。
昂按：肺主皮毛，毛亦短而不長者也，何以獨無所屬乎？
毛既為肺之合，自當屬肺屬金；眉當屬肝屬木，以其側生象木枝也，
此乃臆說，附質明者。
經曰：「腎者精之處也，其華在髮。」
王冰註曰：「腎主髓，腦者髓之海，髮者腦之華，腦髓減則髮去。」
時珍曰：「髮入土千年不朽，以火煆之凝為血質，煎煉至枯復有液出，
誤吞入腹化為癥蟲，煆煉服食使髮不白，故本經有自還神化之稱。」
陳藏器曰：「生人髮掛果樹上，烏鳥不敢來，又人逃走，
取其髮於緯車上搏之，則迷亂不知所適，此皆神化。」
子母秘錄，亂髮燒灰亦治尸疰，豬脂調塗小兒燕口，即兩角生瘡也。
宋丞相郇公小腹切痛，備治不效用，附子硫黃五子丸之類亦不瘥，
張附馬取婦人油頭髮燒灰研篩，酒服二錢，其痛立止。
內經：腦為髓海，衝為血海，命門為精海，丹田為氣海，胃為水穀之海）
炮製：皂筴水洗淨，入罐固，煆存性用，胎髮尤良，補衰涸。

編號：人部001-1
藥名：頭垢
主治：治淋及噎膈勞復。
</pre>
<pre data-sec="p">
序號：545
編號：人部002
藥名：人牙
十劑：宣，發痘
性味：鹹溫有毒
主治：治痘瘡倒靨（痘疹論：出不快而黑陷者，積豬血調下一錢，
服涼藥而血澀倒陷者，麝香酒調服。
時珍曰：「欲其竄入腎經，發出毒氣，蓋劫劑也，若伏毒在心，
不省人事，氣虛色白痒塌無膿，及熱疿紫泡之證，只宜補虛解毒，
苟誤服此，則鬱悶聲啞，反成不救。」）
炮製：煆，退火毒，研用。
</pre>
<pre data-sec="p">
序號：546
編號：人部003
藥名：人乳
十劑：補虛，潤燥
性味：甘鹹
功用：潤五藏，補血液，止消渴，澤皮膚。
主治：治風火證（訒庵曰：「老人便秘，服人乳最良。」），
本血所化，目得血而能視，點赤澀多淚（熱者，黃連浸點之）。
禁忌：然性寒滑，藏寒胃弱人不宜多服（時珍曰「人乳無定性，其人和平，
飲食沖淡，其乳必平；其人燥暴，飲酒食辛，或有火病，其乳必熱，
又有孕之乳為忌最有毒，小兒食之吐瀉成疳魅之病，內亦損胎。」
昂按：乳乃陰血所化，生於脾胃，攝於衝任，未受孕則下為月水，
既受孕則留而成胎，已產則變赤為白，上為乳汁以食小兒，
乃造化之玄微也，服之益氣血，補腦髓，乃謂以人養人也，
然能滑腸濕脾膩膈，天設之為小兒，非壯者所當常服，
惟製為粉則有益無損，又須旋用，久則油羶，
須用一婦人之乳為佳，乳雜則其氣雜，乳粉參末等分蜜丸，名參乳丸，
大補氣血。）
炮製：取年少無病婦人，乳白而稠者如兒食良，黃赤清色氣腥穢者，並不堪用，
或暴晒用，茯苓粉收，或水頓取粉尤良。
取粉法：小鍋燒水滾，用銀瓢如碗大（錫瓢亦可），傾乳少許入瓢，
浮滾水上頓，再浮冷水上立乾，刮取粉用，再頓再刮，如攤粉皮法。
</pre>
<pre data-sec="p">
序號：547
編號：人部004
藥名：紫河車
十劑：即胞衣，一名混沌皮，大補氣血
性味：甘鹹性溫。
功用：本人之血氣所生，故能大補氣血
主治：治一切虛勞損極（虛損：一損肺，皮稿毛落，二損心，血脈衰少，
三損脾，肌肉消脫，四損肝，筋緩不收，五損腎，骨痿不起，
六極曰：氣極、血極、筋極、肌極、骨極、精極。），恍惚失志，癲癎。
品類：以初胎及無病婦人者良，有胎毒者害人（以銀器插入焙煮，不黑則不毒。）。
炮製：長流水，洗極淨，酒蒸焙乾，研末，或煮爛搗碎入藥
（如新瓦炙者反損其精汁），
亦可調和煮食。（李時珍曰：「崔行功小兒方云：胞衣宜藏天德月德吉方，
深埋緊築，若為豬狗食令兒癩狂，螻蟻食令兒瘡癬，
鳥雀食令兒惡死，棄火中令人瘡爛，近廟社井灶街巷皆有所忌，
亦銅山西崩，洛鐘東應，自然之性，今人以之炮炙入藥，
雖曰以人補人，然食其同類獨不犯崔氏之戒乎？」
以故本集天靈蓋等概不入錄）
</pre>
<pre data-sec="p">
序號：548
編號：人部005
藥名：童便
十劑：一名還元水，飲自己溺名輪迴酒，平，瀉火，補陰，散瘀血
性味：鹹寒(時珍曰溫)。
功用：能引肺火下行，從膀胱出，乃其舊路。降火滋陰甚速，潤肺散瘀（鹹走血）。
主治：治肺痿失音，吐?  損傷（凡跌打損傷血悶欲死者，
劈開口以熱尿灌之下咽即醒，一切金瘡受杖並宜用之，不傷藏府，
若用他藥，恐無瘀者反致誤人矣。），
胞胎不下（皆散瘀之功。）。凡產後血運，敗血入肺，陰虛久嗽，
火蒸如燎者，惟此可以治之。（晉、褚澄、勞極論云：「降火甚速，
降血甚神，飲溲溺百無一死，服寒涼藥百無一生。」）
品類：取十二歲以下童子（少知識而無相火。），不食葷腥酸鹹者佳，
去頭尾，取中間一節，清澈如水者用。
炮製：當熱飲，熬則真氣尚存，其行自速，冷則惟有鹹寒之性，
入薑汁（行痰。）韭汁（散痰）更好，冬月用湯溫之。
（李士材曰：「煉成秋石真元之氣漸失，不及童便多矣。」
普濟方：治目赤腫痛用自己小便乘熱沫洗，即閉目少頃，
此以真氣退其邪熱也。）
</pre>
<pre data-sec="p">
序號：549
編號：人部006
藥名：秋石
十劑：補腎水潤三焦
性味：鹹溫。
功用：滋腎水，潤三焦，養丹田，安五藏，退骨蒸，軟堅塊。
主治：治虛勞欬嗽，白濁遺精。為滋陰降火之聖藥。
禁忌：若煎煉失道，多服誤服，反生燥渴之患。
（鹹能走血，且經煆煉，中寓暖氣，使虛陽妄作則真水愈虧。）
炮製：蒙筌曰：每月取童便，每缸用石膏七錢，桑條攪澄，傾去清液，
如此二三次，乃入秋露水攪澄(故名秋石)，如此數次，滓穢淨，
鹹味減，以重紙鋪灰上，曬乾刮去在下下重濁，取輕清者為秋石。
世醫不取，秋時雜收人溺，以皂筴水澄晒為陰煉，火煆為陽煉，
盡失於道，安能應病？況經火煆性卻變溫耶？
（秋石再研，入罐鐵盞蓋定，鹽泥固濟，升打升起，盞上者即名為秋冰，
　　　味淡而香乃秋石之精英也。保壽堂方，用童男童女小便各煉成秋石，
其色如雪，和勻加乳汁，日晒夜露取日精月華，乾即加乳，四十九日足，
收貯配藥。摘玄云：「腫脹忌鹽，只以秋石拌飲食佳甚。」）
</pre>
<pre data-sec="p">
序號：550
編號：人部007
藥名：人中黃
十劑：瀉熱
性味：甘寒
歸經：入胃
功用：清痰火，消石積，大解五藏實熱。
主治：治天行熱狂，痘瘡血熱，黑陷不起。
炮製：納甘草末於竹筒中，緊塞其孔，冬月浸糞缸中，至春取出洗，
懸風處陰乾，取甘草用（亦有用皂筴末者。竹須刮去青皮）。
一云即糞缸多年黃垽，煆存性用。
</pre>
<pre data-sec="p">
序號：551
編號：人部008
藥名：糞清
十劑：一名金汁，瀉火熱
主治：主治同人中黃
炮製：用棕皮綿紙，上鋪黃土，淋糞濾汁，入新甕碗覆，埋土中一年，
則滿若泉水，全無穢氣，用年久者彌佳。
（野間殘糞下土篩傅癰疽如冰著背）
</pre>
<pre data-sec="p">
序號：552
編號：人部009
藥名：人中白
十劑：瀉火
性味：鹹平
功用：降火散瘀
主治：治肺瘀鼻?（刮人中白，新瓦火上逼乾調服即止。），
勞熱消渴，痘瘡倒陷，牙疳口瘡。
品類：即溺垽。
炮製：煆，研用（以蒙館童子便桶，山中老僧溺器刮下尤佳。）
</pre>
